**МОНГОЛ УЛСЫН ИХ ХУРЛЫН**

**2018 ОНЫ НАМРЫН ЭЭЛЖИТ ЧУУЛГАНЫ**

**2019 ОНЫ 01 ДҮГЭЭР САРЫН 31-НИЙ ӨДӨР /БААСАН ГАРАГ/-ИЙН**

**НЭГДСЭН ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| ***№*** | ***Хэлэлцсэн асуудал*** | ***Хуудасны дугаар*** |
|  ***1.*** | ***Хуралдааны товч тэмдэглэл:*** | 1-7 |
|  ***2.*** | ***Хуралдааны дэлгэрэнгүй тэмдэглэл:*** |  |
|  | ***1.*** Монгол Улсын Ерөнхийлөгчийн үйл ажиллагааны танилцуулга | 17-46 |
|  | ***2.* “Зарим газар нутгийг улсын тусгай хамгаалалтад авах тухай” Улсын Их Хурлын тогтоолын төсөл** */Монгол Улсын Засгийн газраас 2018 оны 12 дугаар сарын 28-ны өдөр өргөн мэдүүлсэн, хэлэлцэх эсэх/* | 46-87 |
|  | ***3. “*Иргэний болон аж ахуйн хэргийн талаар эрх зүйн туслалцаа харилцан үзүүлэх тухай Монгол Улс, Бүгд Найрамдах Беларусь Улс хоорондын гэрээ” соёрхон батлах тухай хуулийн төсөл */****соёрхон батлах/* | 87-89 |
|  | ***4.* “Гэмт этгээд шилжүүлэх тухай Монгол Улс, Бүгд Найрамдах Беларусь Улс хоорондын гэрээ” соёрхон батлах тухай хуулийн төсөл** */соёрхон батлах/* | 89-91 |
|  | ***5.* “Эрүүгийн хэргийн талаар эрх зүйн туслалцаа харилцан үзүүлэх тухай Монгол Улс, Бүгд Найрамдах Беларусь Улс хоорондын гэрээ” соёрхон батлах тухай хуулийн төсөл */****соёрхон батлах/* | 91-92 |
|  | ***6.* “Мянганы сорилтын компакт гэрээ” соёрхон батлах тухай хуулийн төсөл */****соёрхон батлах****/*** | 92-108 |

***Монгол Улсын Их Хурлын 2018 оны намрын ээлжит чуулганы***

***2019 оны 01 дүгээр сарын 31-ний өдөр /Пүрэв гараг/-ийн***

***нэгдсэн хуралдааны товч тэмдэглэл***

 Улсын Их Хурлын дэд дарга Л.Энх-Амгалан ирц, хэлэлцэх асуудлын дарааллыг танилцуулж, хуралдааныг даргалав.

 Хуралдаанд ирвэл зохих 75 гишүүнээс 43 гишүүн ирж, 57.3 хувийн ирцтэйгээр 10 цаг 32 минутад Төрийн ордны Улсын Их Хурлын чуулганы нэгдсэн хуралдааны танхимд эхлэв.

 *Чөлөөтэй: Ж.Бат-Эрдэнэ, Б.Наранхүү, Д.Тэрбишдагва, Ц.Цогзолмаа;*

 *Эмнэлгийн чөлөөтэй: Б.Бат-Эрдэнэ, Б.Ундармаа;*

 *Тасалсан: С.Жавхлан, Н.Номтойбаяр, Ш.Раднаасэд, Г.Солтан, Д.Сумъяабазар, Б.Чойжилсүрэн;*

 *Хоцорсон: С.Батболд – 1 цаг 35 минут, Д.Оюунхорол – 1 цаг 20 минут, О.Содбилэг – 33 минут.*

Хэлэлцэх асуудалтай холбогдуулан Улсын Их Хурлын гишүүн Х.Нямбаатар, О.Баасанхүү, Д.Тогтохсүрэн, Б.Пүрэвдорж, М.Билэгт, Я.Санжмятав нар үг хэлж, горимын санал гаргав.

**Л.Энх-Амгалан: -** Улсын Их Хурлын гишүүн Д.Тогтохсүрэн, М.Билэгт нарын гаргасан, Ашигт малтмалын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Ашигт малтмалын тухай хуульд нэмэлт, өөрчлөлт оруулах тухай хуульд өөрчлөлт оруулах тухай хуулийн төслийг өнөөдрийн хэлэлцэх асуудлаас хойшлуулъя гэсэн горимын саналыг дэмжье гэсэн санал хураалт явуулъя.

 Зөвшөөрсөн: 30

 Татгалзсан: 23

 Бүгд: 53

56.6 хувийн саналаар горимын санал дэмжигдсэн тул уг асуудлыг хойшлуулахаар тогтов.

 ***Нэг. Монгол Улсын Ерөнхийлөгчийн үйл ажиллагааны танилцуулга***

Хэлэлцэж буй асуудалтай холбогдуулан Монгол Улсын Ерөнхийлөгчийн Тамгын газрын дарга З.Энхболд, Үндэсний аюулгүй байдлын зөвлөлийн Нарийн бичгийн дарга А.Гансүх, Төсөв хариуцсан дэд дарга Г.Байгалмаа, Төсөл хариуцсан дэд дарга Б.Саруул, Монгол Улсын Ерөнхийлөгчийн зөвлөх Н.Алтанхуяг, Д.Пүрэвдаваа, Д.Даваа, Т.Тэгшжаргал, Г.Уянга, Д.Үүрийнтуяа, Ц.Хулан, Ц.Эрдэнэбат, Д.Отгонбаяр, Н.Нарангэрэл нар оролцов.

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Д.Амгалан, Хууль, эрх зүйн хэлтсийн дарга Э.Түвшинжаргал нар байлцав.

Монгол Улсын Ерөнхийлөгчийн үйл ажиллагааны тайланг Монгол Улсын Ерөнхийлөгчийн Тамгын газрын дарга З.Энхболд танилцуулав.

Танилцуулгатай холбогдуулан Улсын Их Хурлын гишүүн О.Баасанхүү, Ж.Мөнхбат, М.Оюунчимэг, Н.Учрал, Б.Энх-Амгалан, Ж.Энхбаяр, Б.Пүрэвдорж, Б.Баттөмөр нарын тавьсан асуултад Монгол Улсын Ерөнхийлөгчийн Тамгын газрын дарга З.Энхболд, Үндэсний аюулгүй байдлын зөвлөлийн Нарийн бичгийн дарга А.Гансүх, Улсын Их Хурлын гишүүн Д.Лүндээжанцан нар хариулж, тайлбар хийв.

Улсын Их Хурлын чуулганы нэгдсэн хуралдаанаар Монгол Улсын Ерөнхийлөгчийн үйл ажиллагааны тайланг сонсов.

*Үдээс өмнөх хуралдаан 2 цаг 00 минут үргэлжилж, 75 гишүүнээс 63 гишүүн ирж, 84.0 хувийн ирцтэйгээр 12 цаг 32 минутад завсарлав.*

*Үдээс хойших хуралдаан 15 цаг 24 минутаас эхлэв.*

*Чөлөөтэй: Ж.Бат-Эрдэнэ, Б.Наранхүү, Д.Тэрбишдагва, Ц.Цогзолмаа;*

 *Эмнэлгийн чөлөөтэй: Б.Бат-Эрдэнэ, Б.Ундармаа;*

 *Тасалсан: Т.Аюурсайхан, Ж.Ганбаатар, Д.Ганболд, Ц.Гарамжав, Б.Жавхлан, С.Жавхлан, Г.Занданшатар, Л.Мөнхбаатар, Д.Мурат, Н.Номтойбаяр, Л.Оюун-Эрдэнэ, Ш.Раднаасэд, Я.Санжмятав, Г.Солтан, Ч.Хүрэлбаатар, Ж.Энхбаяр, Л.Энхболд, С.Эрдэнэ, Д.Эрдэнэбат;*

 *Хоцорсон: Н.Амарзаяа – 14 минут, С.Батболд – 40 минут, Ж.Батзандан – 15 минут, Л.Болд – 15 минут, С.Бямбацогт – 40 минут, Б.Дэлгэрсайхан – 10 минут, Ж.Мөнхбат – 47 минут, Г.Мөнхцэцэг – 40 минут, З.Нарантуяа – 58 минут, Х.Нямбаатар – 34 минут, Ц.Нямдорж – 43 минут, Н.Оюундарь – 1 цаг 10 минут, Д.Оюунхорол – 1 цаг 11 минут, М.Оюунчимэг – 1 цаг 43 минут, Д.Сарангэрэл – 1 цаг 35 минут, Б.Саранчимэг – 1 цаг 15 минут, Я.Содбаатар – 40 минут, О.Содбилэг – 45 минут, Д.Сумъяабазар – 2 цаг 00 минут, А.Сүхбат – 1 цаг 20 минут, Ч.Улаан – 1 цаг 40 минут, А.Ундраа – 50 минут, Н.Учрал – 15 минут, Д.Хаянхярваа – 20 минут, Д.Цогтбаатар – 1 цаг 10 минут, С.Чинзориг – 10 минут, Б.Чойжилсүрэн – 14 минут, Л.Элдэв-Очир – 1 цаг 10 минут, Б.Энх-Амгалан – 40 минут, М.Энхболд – 40 минут, Н.Энхболд – 1 цаг 00 минут, Ө.Энхтүвшин – 1 цаг 00 минут, Ж.Эрдэнэбат – 2 цаг 40 минут.*

 ***Хоёр. “Зарим газар нутгийг улсын тусгай хамгаалалтад авах тухай” Улсын Их Хурлын тогтоолын төсөл*** */Монгол Улсын Засгийн газраас 2018 оны 12 дугаар сарын 28-ны өдөр өргөн мэдүүлсэн, хэлэлцэх эсэх/*

Хэлэлцэж буй асуудалтай холбогдуулан Байгаль орчин, аялал жуулчлалын сайд Н.Цэрэнбат, Байгаль орчин, аялал жуулчлалын яамны Тусгай хамгаалалттай нутгийн удирдлагын газрын даргын албан үүргийг түр орлон гүйцэтгэгч Э.Сансарбаяр, мөн яамны Хүрээлэн буй орчин, байгалийн нөөцийн удирдлагын газрын даргын албан үүргийг түр орлон гүйцэтгэгч А.Энхбат, Ой, ус, тусгай хамгаалалттай газрын кадастрын хэлтсийн дарга Н.Батзаяа, Хуулийн хэлтсийн дарга Ч.Раднаабазар, Тусгай хамгаалалттай нутгийн удирдлагын газрын ахлах мэргэжилтэн Г.Энхмөнх, Ой, ус, тусгай хамгаалалттай газрын кадастрын хэлтсийн мэргэжилтэн Э.Эрдэнэхүү, Шинжлэх ухааны академийн Газар зүй, гео-экологийн хүрээлэнгийн салбарын дарга, доктор Б.Оюунгэрэл, Уул уурхай, хүнд үйлдвэрийн яамны Хүнд үйлдвэр, газрын тосны бодлогын хэрэгжилтийг зохицуулах газрын Газрын тосны хэлтсийн дарга Ч.Хишигдалай, мөн хэлтсийн ахлах мэргэжилтэн П.Хүрэлхүү нар оролцов.

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Д.Амгалан, Хууль, эрх зүйн хэлтсийн дарга Э.Түвшинжаргал, Байгаль орчин, хүнс, хөдөө аж ахуйн байнгын хорооны ажлын албаны ахлах зөвлөх Н.Наранцогт, зөвлөх Д.Нарантуяа, референт Ц.Рэнцэнтогтох нар байлцав.

Хууль санаачлагчийн илтгэлийг Байгаль орчин, аялал жуулчлалын сайд Н.Цэрэнбат, төслийг хэлэлцэх эсэх талаарБайгаль орчин, хүнс, хөдөө аж ахуйн байнгын хорооноос гаргасан санал, дүгнэлтийг Улсын Их Хурлын гишүүн Х.Болорчулуун нар танилцуулав.

Хууль санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Б.Дэлгэрсайхан, Ц.Мөнх-Оргил, Б.Баттөмөр, О.Баасанхүү, Ё.Баатарбилэг, М.Билэгт, Б.Батзориг, Г.Тэмүүлэн, Г.Мөнхцэцэг, Н.Амарзаяа, Х.Болорчулуун, С.Бямбацогт, Л.Энх-Амгалан нарын тавьсан асуултад Байгаль орчин, аялал жуулчлалын сайд Н.Цэрэнбат, Байгаль орчин, аялал жуулчлалын яамны Хүрээлэн буй орчин, байгалийн нөөцийн удирдлагын газрын даргын албан үүргийг түр орлон гүйцэтгэгч А.Энхбат, мөн яамны Хуулийн хэлтсийн дарга Ч.Раднаабазар, Тусгай хамгаалалттай нутгийн удирдлагын газрын ахлах мэргэжилтэн Г.Энхмөнх, Уул уурхай, хүнд үйлдвэрийн яамны Хүнд үйлдвэр, газрын тосны бодлогын хэрэгжилтийг зохицуулах газрын Газрын тосны хэлтсийн дарга Ч.Хишигдалай нар хариулж, тайлбар хийв.

Төслийн талаар Улсын Их Хурлын гишүүн А.Ундраа, Б.Баттөмөр, Ц.Даваасүрэн, А.Сүхбат, Д.Оюунхорол, Б.Энх-Амгалан нар үг хэлэв.

**Л.Энх-Амгалан: -** Байнгын хорооны саналаар “Зарим газар нутгийг улсын тусгай хамгаалалтад авах тухай” Улсын Их Хурлын тогтоолын төслийг хэлэлцэх нь зүйтэй гэсэн саналыг дэмжье гэсэн хураалт явуулъя.

Зөвшөөрсөн: 45

 Татгалзсан: 12

 Бүгд: 57

78.9 хувийн саналаар Байнгын хорооны санал дэмжигдлээ.

“Зарим газар нутгийг улсын тусгай хамгаалалтад авах тухай” Улсын Их Хурлын тогтоолын төслийн үзэл баримтлалыг гишүүдийн олонх хэлэлцэх нь зүйтэй гэж үзсэн тул төслийг анхны хэлэлцүүлэгт бэлтгүүлэхээр Байгаль орчин, хүнс, хөдөө аж ахуйн байнгын хороонд шилжүүлэв.

*Уг асуудлыг 17 цаг 41 минутад хэлэлцэж дуусав.*

***Гурав. “Иргэний болон аж ахуйн хэргийн талаар эрх зүйн туслалцаа харилцан үзүүлэх тухай Монгол Улс, Бүгд Найрамдах Беларусь Улс хоорондын гэрээ” соёрхон батлах тухай хуулийн төсөл /****соёрхон батлах/*

Хэлэлцэж буй асуудалтай холбогдуулан Хууль зүй, дотоод хэргийн сайд Ц.Нямдорж, Хууль зүй, дотоод хэргийн яамны Төрийн нарийн бичгийн дарга Г.Билгүүн, мөн яамны Гэрээ, эрх зүй, хамтын ажиллагааны газрын дарга Т.Бат-Өлзий, мөн газрын мэргэжилтэн Д.Ундралсайхан нар оролцов.

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Д.Амгалан, Хууль, эрх зүйн хэлтсийн дарга Э.Түвшинжаргал, Аюулгүй байдал, гадаад бодлогын байнгын хорооны ажлын албаны ахлах зөвлөх Ш.Хишигсүрэн, зөвлөх Ш.Амарбаясгалан, Б.Түвшинтөгс, референт Б.Баярсайхан, Б.Гандиймаа нар байлцав.

Хууль санаачлагчийн илтгэлийг Гадаад харилцааны сайд Д.Цогтбаатар, Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Х.Баделхан нар танилцуулав.

Хууль санаачлагчийн илтгэл болон Байнгын хорооны дүгнэлттэй холбогдуулан Улсын Их Хурлын гишүүдээс асуулт, санал гараагүй болно.

**Л.Энх-Амгалан: -** Байнгын хорооны саналаар Гэрээ соёрхон батлах тухай хуулийн төслийг баталъя гэсэн санал хураалт явуулъя.

Зөвшөөрсөн: 41

 Татгалзсан: 17

 Бүгд: 58

70.7 хувийн саналаар хууль батлагдлаа.

Улсын Их Хурлын дэд дарга Л.Энх-Амгалан “Гэрээ соёрхон батлах тухай” хуулийн эцсийн найруулгыг уншиж танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа. /17:49 цагт/

*Уг асуудлыг 17 цаг 49 минутад хэлэлцэж дуусав.*

***Дөрөв. “Гэмт этгээд шилжүүлэх тухай Монгол Улс, Бүгд Найрамдах Беларусь Улс хоорондын гэрээ” соёрхон батлах тухай хуулийн төсөл*** */соёрхон батлах/*

Хэлэлцэж буй асуудалтай холбогдуулан Хууль зүй, дотоод хэргийн сайд Ц.Нямдорж, Хууль зүй, дотоод хэргийн яамны Төрийн нарийн бичгийн дарга Г.Билгүүн, мөн яамны Гэрээ, эрх зүй, хамтын ажиллагааны газрын дарга Т.Бат-Өлзий, мөн газрын мэргэжилтэн Д.Ундралсайхан нар оролцов.

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Д.Амгалан, Хууль, эрх зүйн хэлтсийн дарга Э.Түвшинжаргал, Аюулгүй байдал, гадаад бодлогын байнгын хорооны ажлын албаны ахлах зөвлөх Ш.Хишигсүрэн, зөвлөх Ш.Амарбаясгалан, Б.Түвшинтөгс, референт Б.Баярсайхан, Б.Гандиймаа нар байлцав.

Хууль санаачлагчийн илтгэлийг Хууль зүй, дотоод хэргийн сайд Ц.Нямдорж, Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Х.Баделхан нар танилцуулав.

Хууль санаачлагчийн илтгэл болон Байнгын хорооны дүгнэлттэй холбогдуулан Улсын Их Хурлын гишүүдээс асуулт, санал гараагүй болно.

**Л.Энх-Амгалан: -** Байнгын хорооны саналаар Гэрээ соёрхон батлах тухай хуулийн төслийг баталъя гэсэн санал хураалт явуулъя.

Зөвшөөрсөн: 44

 Татгалзсан: 14

 Бүгд: 58

75.9 хувийн саналаар хууль батлагдлаа.

Улсын Их Хурлын дэд дарга Л.Энх-Амгалан “Гэрээ соёрхон батлах тухай” хуулийн эцсийн найруулгыг уншиж танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа. /17:53 цагт/

*Уг асуудлыг 17 цаг 53 минутад хэлэлцэж дуусав.*

***Тав. “Эрүүгийн хэргийн талаар эрх зүйн туслалцаа харилцан үзүүлэх тухай Монгол Улс, Бүгд Найрамдах Беларусь Улс хоорондын гэрээ” соёрхон батлах тухай хуулийн төсөл /****соёрхон батлах/*

Хэлэлцэж буй асуудалтай холбогдуулан Хууль зүй, дотоод хэргийн сайд Ц.Нямдорж, Хууль зүй, дотоод хэргийн яамны Төрийн нарийн бичгийн дарга Г.Билгүүн, мөн яамны Гэрээ, эрх зүй, хамтын ажиллагааны газрын дарга Т.Бат-Өлзий, мөн газрын мэргэжилтэн Д.Ундралсайхан нар оролцов.

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Д.Амгалан, Хууль, эрх зүйн хэлтсийн дарга Э.Түвшинжаргал, Аюулгүй байдал, гадаад бодлогын байнгын хорооны ажлын албаны ахлах зөвлөх Ш.Хишигсүрэн, зөвлөх Ш.Амарбаясгалан, Б.Түвшинтөгс, референт Б.Баярсайхан, Б.Гандиймаа нар байлцав.

Хууль санаачлагчийн илтгэлийг Хууль зүй, дотоод хэргийн сайд Ц.Нямдорж, Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Х.Баделхан нар танилцуулав.

Хууль санаачлагчийн илтгэл болон Байнгын хорооны дүгнэлттэй холбогдуулан Улсын Их Хурлын гишүүдээс асуулт, санал гараагүй болно.

**Л.Энх-Амгалан: -** Байнгын хорооны саналаар Гэрээ соёрхон батлах тухай хуулийн төслийг баталъя гэсэн санал хураалт явуулъя.

Зөвшөөрсөн: 41

 Татгалзсан: 16

 Бүгд: 57

71.9 хувийн саналаар хууль батлагдлаа.

Улсын Их Хурлын дэд дарга Л.Энх-Амгалан “Гэрээ соёрхон батлах тухай” хуулийн эцсийн найруулгыг уншиж танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа. /17:56 цагт/

*Уг асуудлыг 17 цаг 56 минутад хэлэлцэж дуусав.*

***Зургаа. “Мянганы сорилтын компакт гэрээ” соёрхон батлах тухай хуулийн төсөл /****соёрхон батлах/*

Хэлэлцэж буй асуудалтай холбогдуулан Гадаад харилцааны сайд Д.Цогтбаатар, Мянганы сорилын сангийн хоёр дахь Компакт гэрээ байгуулах ажлын албаны Үндэсний зохицуулагч, дарга Э.Содонтогос, Улаанбаатар хотын Ерөнхий менежер бөгөөд Захирагчийн ажлын албаны дарга Т.Гантөмөр, Гадаад харилцааны яамны Олон улсын гэрээ, эрх зүйн газрын дэд захирал С.Ганхуяг, Байгаль орчин, аялал жуулчлалын яамны Газар зохион байгуулалт, усны нэгдсэн бодлого зохицуулалтын газрын дарга Ш.Мягмар, Эрчим хүчний яамны Бодлого, төлөвлөлтийн газрын дарга Г.Энхтайван, Ус сувгийн удирдах газрын дарга Ц.Төрхүү, Сангийн яамны Санхүүгийн бодлогын газрын Санхүүгийн хөрөнгийн удирдлагын хэлтсийн дарга Б.Анар, Шинжээчдийн багийн ахлагч, доктор Д.Доржсүрэн, Үндэсний ажлын албаны ахлах эдийн засагч С.Зоригт, Үндэсний ажлын албаны хуулийн зөвлөх С.Мандахбат нар оролцов.

Хуралдаанд Улсын Их Хурлын Тамгын газрын Хууль, эрх зүйн асуудал хариуцсан нарийн бичгийн дарга Д.Амгалан, Хууль, эрх зүйн хэлтсийн дарга Э.Түвшинжаргал, Аюулгүй байдал, гадаад бодлогын байнгын хорооны ажлын албаны ахлах зөвлөх Ш.Хишигсүрэн, зөвлөх Ш.Амарбаясгалан, Б.Түвшинтөгс, референт Б.Баярсайхан, Б.Гандиймаа нар байлцав.

Хууль санаачлагчийн илтгэлийг Гадаад харилцааны сайд Д.Цогтбаатар, Аюулгүй байдал, гадаад бодлогын байнгын хорооноос гаргасан санал, дүгнэлтийг Улсын Их Хурлын гишүүн Н.Оюундарь нар танилцуулав.

 Хууль санаачлагчийн илтгэл болон Байнгын хорооны санал, дүгнэлттэй холбогдуулан Улсын Их Хурлын гишүүн Б.Саранчимэг, А.Ундраа, С.Бямбацогт, Б.Пүрэвдорж нарын тавьсан асуултад Гадаад харилцааны сайд Д.Цогтбаатар, Байгаль орчин, аялал жуулчлалын сайд Н.Цэрэнбат, Мянганы сорилын сангийн хоёр дахь Компакт гэрээ байгуулах ажлын албаны Үндэсний зохицуулагч, дарга Э.Содонтогос, Байгаль орчин, аялал жуулчлалын яамны Газар зохион байгуулалт, усны нэгдсэн бодлого зохицуулалтын газрын дарга Ш.Мягмар, Шинжээчдийн багийн ахлагч, доктор Д.Доржсүрэн нар хариулж, тайлбар хийв.

 Төслийн талаар Улсын Их Хурлын гишүүн М.Оюунчимэг, Б.Батзориг, Д.Оюунхорол, Ц.Мөнх-Оргил, А.Сүхбат нар үг хэлэв.

**Л.Энх-Амгалан: -** Байнгын хорооны саналаар Компакт гэрээг соёрхон батлах тухай хуулийн төслийг баталъя гэсэн санал хураалт явуулъя.

Зөвшөөрсөн: 52

 Татгалзсан: 8

 Бүгд: 60

86.7 хувийн саналаар хууль батлагдлаа.

Улсын Их Хурлын дэд дарга Л.Энх-Амгалан “Компакт гэрээ соёрхон батлах тухай” хуулийн эцсийн найруулгыг уншиж танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулийн эцсийн найруулгатай танилцлаа.

 Чуулганы нэгдсэн хуралдааны бэлтгэл, зохион байгуулалтын үйл ажиллагааг Улсын Их Хурлын Тамгын газрын Хуралдаан зохион байгуулах хэлтсийн дарга З.Нямцогт, мөн хэлтсийн шинжээч Р.Дэлгэрмаа, Т.Саулегүл нар хариуцан ажиллав.

  *Хуралдаан 5 цаг 23 минут үргэлжилж, ирвэл зохих 75 гишүүнээс 50 гишүүн ирж, 66.6 хувийн ирцтэйгээр 18 цаг 47 минутад өндөрлөв.*

  **Тэмдэглэлтэй танилцсан:**

ЕРӨНХИЙ НАРИЙН БИЧГИЙН

ДАРГА Ц.ЦОЛМОН

    **Тэмдэглэл хөтөлсөн:**

ПРОТОКОЛЫН АЛБАНЫ

ШИНЖЭЭЧ Ц.АЛТАН-ОД

**МОНГОЛ УЛСЫН ИХ ХУРЛЫН**

**2018 ОНЫ НАМРЫН ЭЭЛЖИТ ЧУУЛГАНЫ**

**2019 ОНЫ 01 ДҮГЭЭР САРЫН 31-НИЙ ӨДӨР /ПҮРЭВ ГАРАГ/-ИЙН**

# **НЭГДСЭН ХУРАЛДААНЫ ДЭЛГЭРЭНГҮЙ**

# **ТЭМДЭГЛЭЛ**

 **Л.Энх-Амгалан: -** За Улсын Их Хурлын гишүүдийнхээ энэ өдрийн амгалангайлтгая. Гишүүдийн ирц ирвэл зохих 75 гишүүнээс 43 гишүүн хүрэлцэн ирж, чуулганы ирц 57.3 хувьтай байна.

 Ингээд ирц бүрдсэн учраас Улсын Их Хурлын 2018 оны намрын ээлжит чуулганы 2019 оны 01 дүгээр сарын 31-ний өдрийн нэгдсэн хуралдаан нээснийг мэдэгдье.

 Чуулганы нэгдсэн хуралдаанаар хэлэлцэх 01 сарын 31, 02 сарын 01-ний өдрүүдэд хэлэлцэх асуудлыг танилцуулъя. Монгол Улсын Ерөнхийлөгчийн үйл ажиллагааны танилцуулга. Нэгд нь.

 Хоёрт, Зарим газар нутгийг улсын тусгай хамгаалалтад авах тухай Улсын Их Хурлын тогтоолын төсөл.

 Ашигт малтмалын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Ашигт малтмалын тухай хуульд нэмэлт, өөрчлөлт оруулах тухай хууль. Өөрчлөлт оруулах тухай хуулийн төсөл.

 Дөрөв. Иргэний болон аж ахуйн хэргийн талаар эрх зүйн туслалцаа харилцан үзүүлэх тухай Монгол Улс, Бүгд Найрамдах Беларусь Улс хоорондын гэрээг соёрхон батлах тухай хуулийн төсөл.

 Тавд нь, Гэмт этгээдийг шилжүүлэх тухай Монгол Улс, Бүгд Найрамдах Беларусь Улс хоорондын гэрээг соёрхон батлах тухай хуулийн төсөл.

 Зургаад нь, Эрүүгийн хэргийн талаар эрх зүйн туслалцаа харилцан үзүүлэх тухай Монгол Улс, Бүгд Найрамдах Беларусь Улс хоорондын гэрээг соёрхон батлах тухай хуулийн төсөл.

 Долоод, Гадаад харилцааны яамаар төлөөлүүлэн Монгол Улсын Засгийн газар Мянганы сорилтын корпорацаар төлөөлүүлэн Америкийн Нэгдсэн Улсын хооронд байгуулсан Мянган сорилтын компакт гэрээг соёрхон батлах тухай хуулийн төсөл.

 Наймд, Бүгд Найрамдах Хятад Ард Улсын Шанхай хотод Монгол Улсын Ерөнхий консулын газар нээн ажиллуулах тухай Улсын Их Хурлын тогтоолын төсөл.

 Есд нь, Төрийн албаны зөвлөлийн үйл ажиллагааны дүрэм батлах тухай Улсын Их Хурлын тогтоолын төсөл.

 Аравт нь, Төрийн зарим байгууллагын албан тушаалын ангилал, зэрэглэлийг тогтоох тухай Улсын Их Хурлын тогтоолын төсөл.

 Төрийн өндөр албан тушаалтны зэрэг, зиндаа, түүнтэй адилтгах төрийн албан тушаалтны зэрэглэлийг тогтоох тухай Улсын Их Хурлын тогтоолын төсөл.

 Төрийн жинхэнэ албан хаагч болон төрийн албанд нэр дэвшигчийн эрх зөрчигдсөн тухай маргааныг хүлээн авч хянан шийдвэрлэх журам батлах тухай Улсын Их Хурлын тогтоолын төсөл.

 Төрийн захиргааны албан тушаалын зэрэг дэв, түүний нэмэгдэл олгох журам батлах тухай Улсын Их Хурлын тогтоолын төсөл.

 Ерөнхий боловсролын сургуулийн хоол үйлдвэрлэл, үйлчилгээний тухай хуулийн төсөл болон хамт өргөн мэдүүлсэн хууль хэрэгжүүлэх зарим арга хэмжээний тухай Улсын Их Хурлын тогтоолын төсөл.

 Боловсролын тухай хуульд нэмэлт, өөрчлөлт оруулах тухай хуульд өөрчлөлт оруулах тухай хуулийн төсөл.

 Эрүүгийн хуулийг дагаж мөрдөх журмын тухай хуульд өөрчлөлт оруулах тухай хуулийн төсөл.

 Өмгөөллийн тухай хуулийн төсөлд хамт өргөн мэдүүлсэн хуулийн төслүүд.

 Захиргааны ерөнхий хуульд өөрчлөлт оруулах тухай хуулийн төсөл болон хамт өргөн мэдүүлсэн хуулийн төслүүд.

 Ерөнхий сайдын мэдээлэл. Эдийн засгийн коридор байгуулах, дамжин өнгөрөх тээврийг хөгжүүлэх хэрэгцээ шаардлага, ач холбогдол, бэлтгэл ажлын талаар Ерөнхий сайд мэдээлэл хийх юм байна.

 За ингээд хэлэлцэх асуудалтай холбогдолтой асуулттай гишүүд байна уу? Б.Пүрэвдорж гишүүнээр тасаллаа. Х.Нямбаатар гишүүн.

 **Х.Нямбаатар: -** За та бүхэнд энэ өглөөний мэнд хүргэе. За энэ Сонгуулийн тухай хуулийг эртхэн одоо хэлэлцэх асуудалдаа оруулж ирэх талаар энэ бас Төрийн байгуулалтын байнгын хороо ярилцмаар байдаг. Учир юу вэ гэвэл би энд нэг нийслэлийн Баянзүрх дүүргийн иргэд өнөөдөр 2 тойрог. Одоо 2.3 сар гаран нутгийн өөрөө удирдах ёсны байгууллагад өөрсдийн төлөөлөлгүй байна.

 Энд ямар учир жанцан гараад байдаг вэ гэвэл цагдаагийн эрх бүхий байгууллага, албан тушаалтан, шүүхийн шийдвэрээр хоёр тойрогт сонгуулийн хууль тогтоомжийг ил тод зөрчсөн гэдгийг нь тогтоогоод тухайн хоёр тойрогт дахиад сонгууль явуулах шийдвэр гараад хоёр шатны шүүх нь сонгуулийг хойшлуулж явсаар байгаад сая одоо гурав дахь шатны шүүхийн шийдвэр, захиргааны хэргийн шүүхийн шийдвэр гарчхаад өнөөдөр ингээд Баянзүрхчүүд энэ 3 дугаар сард 2 тойрог дээрээ нөхөн сонгууль явуулахаар ийм шийдвэр гарчхаад байна.

 Гэтэл мөн шинэ илэрсэн нөхцөл байдал гэдэг ийм өргөдөл өгөөд дахин энэ сонгуулийг будлиантуулах ийм оролдлогыг шүүхийн байгууллагад нөлөөлөх оролдлогыг тодорхой улс төрийн хүчнүүдээс явуулаад байна. Энэ үйлдлүүдийг нь таслан зогсоож энэ сонгуулийг, шат шатны сонгуулийг будлиангүй явуулдаг ийм эрх зүйн орчинг бүрдүүлэх чиглэлээр энэ орон нутгийн болон бүх шатны сонгуулийн хууль тогтоомжийг боловсронгуй болгох шаардлага гараад байна.

 Өөрөөр хэлбэл нэг сонгуулийн цикл бүхэлдээ шүүхийн шатанд маргаан үүссээр байгаад нөгөө одоо тухайн орон нутгийн иргэд төлөөллийн мандатаа алддаг, төлөөллийн ардчиллаа хэрэгжүүлж чадахгүй ийм нөхцөл байдал үүсээд байна. Үүнээс шалтгаалаад өнөөдөр Баянзүрх дүүрэг маань Засаг даргагүй бас 2.4, 2.5 сар явж байна.

Ингээд бүх шатны шүүхийн шийдвэрүүд нь гарчихсан байдаг. Сонгууль нь зарлагдсан. Гурван шатны шүүх нь шийдвэрээ гаргачхаад байхад өнөөдөр Баянзүрх дүүргийн Ардчилсан намаас дахиад шинэ илэрсэн нөхцөл байдал гэж энэ сонгуулийг явуулахгүй байх, энэ дүүргийг Засаг даргагүй байлгах ийм сонирхол бүхий шүүхэд нөлөөлөх ийм оролдлогуудыг хийсээр байна. Энэ дээр бас одоо Улсын Их Хурал, Төрийн байгуулалтын байнгын хороо онцгой анхааралдаа авч цаашид бүх шатны сонгуулиудыг маргаан будлиангүй явах ийм эрх зүйн орчинг эртхэн хэлэлцэж эхэлмээр байна гэдэг ийм саналыг оруулж байна.

**Л.Энх-Амгалан: -** О.Баасанхүү гишүүн.

**О.Баасанхүү: -** За одоо бүгдээрээ сайхан ажлаа хийе. Тийм. Одоо сар шинэ болох гэж байна. Хэрүүл уруулгүй. Тэгээд бүгдээрээ сайхан ажлаа хиймээр байгаа юм. Олон асуудлууд хүлээгдэж байна.

Юуны өмнө энэ одоо хүн гүтгэх энэ асуудал, энэ Зөрчлийн хууль, Эрүүгийн хуулийг одоо бас яаралтай шийдмээр байгаа юм. Өнөөдөр би Өдрийн сонин ингээд аваад уншиж байтал бас л надад зориуллаа гээд бас нэг захиа ирсэн байна. Улс төр хийж болно. Тэгэхдээ одоо бид бас нэг жаахан ёс жаягтай баймаар. Нас барсан хүнээр улс төр хийгээд л. Эсвэл одоо юу гэдэг юм одоо гэр бүлээр улс төр хийгээд.

Тэр 83 настай хөгшний асуудлаар ил захидал надад ирж л дээ. Тэгээд би тэр дээр юу гэж бодоод байгаа вэ гэхээр би Ж.Ганбаатар гишүүнд хэлсэн. Тэгээд бас тэгээд ойлголцсон. Настай хүн юм байна даа зайлуул. Бас буяныг нь бодож бас тодорхой хэмжээгээр одоо харж хандаж туслаарай гэсэн. Тэгээд Ж.Ганбаатар гишүүн бол бас ёс жудагтай хүн учраас дэмжиж байгаа байлгүй дээ гэж би бодож байгаа.

Тээхээр зүгээр би энийг юу гэж хэлэх гээд байгаа вэ гэхээр ер нь ингээд одоо ингээд хэвлэл, фэйсбүк, энэ тэр гээд одоо сошиал ертөнцөөр үнэн худал нь мэдэгдэхгүй. Улс төрчид нь ч одоо ингээд барин тавин янз бүрийн юм ярьдаг. Иргэд нь барин тавин баахан юм ярьдаг. Дандаа онц хүнд гэмт хэрэг бие биенийхээ тухай ярьдаг. Тэр тэдийг идсэн гэнэ. Тэр тэрийг алдсан гэнэ. Тэр тэрийг одоо авсан гэнэ гээд.

Тэгэхээр би юу бодож байгаа вэ гэвэл энэ яаралтай горимоор одоо дараагийн асуудал нь юу вэ гэвэл энэ нэг гүтгэх, доромжлох гэдэг энэ асуудлуудыг цэгцэлмээр байна. Жишээлбэл, одоо манай гэр чагнах аппарат тавьсан гээд л Т.Аюурсайхан ярьсан. Гурван машин нотлох баримтыг одоо шатаасан гээд л ярьсан. Тэгээд энэ болгон чинь эргээд л хариултгүй үлдэж болохгүй шүү дээ. Дандаа гэмт хэрэг.

Хоёрдугаарт нь, энэ Эрдэнэтийн 49 хувь зарагдаагүй гээд манай Хэрэг эрхлэхийн сайд Г.Занданшатар бол мэдээлэл хийсэн. Тэгэхээр төрийн сайд мэдээлэл хийж байгаа болохоор би үнэн гэж бодож байна. Одоо энэ 51-ийг яримаар байна. Энэ тав дахь өдөр ярья. Болох уу? Тэр нь ямар асуудал вэ гэхээр 126.0 сая доллар гэдэг чинь 92 байж байгаад нэмэгдчихлээ шүү дээ. Одоо 126. Нэг сар өнгөрлөө 1.2 сая долларын торгууль. Одоо 2 сарын 01-н болох гэж байна. Дахиад 1.2 сая долларын торгууль. Ингээд сар өнгөрөх тусам бид нарт тэрбум тэрбум төгрөг алдаж байгаагаа ойлгож байгаа биз дээ. Энийг яах ёстой юм бэ. Царцаах ёстой юм уу. Хэдэн хүнийг нь одоо бид буруутгаад нөгөө хоосон хүнээс хоёр чихийг нь авах юм уу гэж хэлээд зогсох ёстой юм уу.

Одоо энэ чинь нөгөө 51, 49 гэхгүй Эрдэнэтийг бүхэлд нь битүүмжлэх тухай асуудал яригдаад байна л даа. Тэгэхээр энэ дээр одоо бүгдээрээ бас нэг энд Ерөнхий сайдыг орж ирэх гэж байгаа юм бол. Тав дахь өдөр орж ирэх гэж байгаа юм бол энэ талаар мэдээлэл хийгээд. Их Хурлыг даргалж байгаа хүний хувьд шийдмээр байна. Ардчилсан намынхан. Жаахан аажуухан яриарай. Нөгөө бид нар өнөөдөр маш чухал зүйл ярьж байгаа шүү. Эрдэнэт гэдэг бол их чухал сэдэв. Энэ дээр бид нар одоо ингээд Ерөнхийлөгчтэйгөө нийлээд, Ерөнхий сайдтайгаа нийлээд одоо Их Хурал бүтэн болох байлгүй. Их Хуралтайгаа нийлээд энэ одоо гол гол асуудал руугаа ормоор байна. Энийг нэг тав дахь өдрийн асуудлаар ярьж өгөөчээ гэж хэлмээр байна.

Дээрээс нь энэ одоо энэ цэргийн байгууллагын дэглэлт гээд л бас баахан юм яригдаад байна. Манай Эрдэнэтийн хүүхэд өнгөрсөн. 10 сая төгрөгийн амь гэж юу байх вэ дээ. Тэгээд иймэрхүү одоо армид дэг журам хэрэгтэй. Дэглэлт хэрэггүй. Тэгэхээр энэ асуудлаар бас бид нар мэдээлэл авмаар байна.

**Л.Энх-Амгалан: -** За Д.Тогтохсүрэн гишүүн.

**Д.Тогтохсүрэн: -** За баярлалаа. Гишүүдийнхээ өглөөний амгаланг айлтгая. Энэ Засгийн газраас өргөн барьсан Ашигт малтмалын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн хуулиудын асуудал байгаа юм. Хоёр гурван удаа хойшилсон. Тэгээд би бас л нэг горимын санал гаргах гээд байгаа юм. Энэ хуулийн төслийг Засгийн газар дахиж нэг хэлэлцье гээд байгаа юм. Тэгээд би Засгийн газрынхантай ч яриад байгаа юм. Салбарын сайд нь ч өнөөдөр алга байна. Тийм учраас энийг хойшлуулаад Засгийн газар энийг хэлэлцээд өөрсдөө 2.5-аар уу, 5 байх уу, өөр байх уу гэдэг юмаа нэг ярилцъя гээд байгаа юм.

Тийм учраас энийг нэг хойшилж хэлэлцэх асуудлын төлөвлөгөөнөөс хойшлуулах тийм горимын саналыг гаргаж байгаа юм.

**Л.Энх-Амгалан: -** Б.Пүрэвдорж гишүүн.

**Б.Пүрэвдорж: -** За Ардын намыг албан тушаалын төлөө алалцаад арван хэдүүлээ Их Хурлын даргаар одоо шөнө өдөргүй хор найруулж байх хооронд ард түмэнтэйгээ уулзаад хөдөөгүүр явж байгаад ирлээ.

За ингээд хөдөөний сонгогчдоор Их Хурлын гишүүд, Засгийн газар, яам, агентлагт хандаж бас тодорхой саналуудыг хэлж байна. Тэр Чандмань сумын өндөр настан Содномборбааваа Хууль зүйн сайдад хандаж өөрөөр хэлбэл малын хулгай гаарлаа. Эрүүгийн хуулиар 7 бод, 23 богийн хулгайг бол бараг зөвшөөрсөн. Өөрөөр хэлбэл энэ төрлийн гэмт хэрэг хийсэн хүн 10 хоногийн албадан хөдөлмөр эрхлээд л одоо болохоор ийм заалттай байна.

Тэгэхээр энэ малын хулгайг бүлэглэж хийдэг. Нэг нь одоо нэг удаа хулгай хийчхээд нэг нь гэмт хэргээ үүрээд гардаг. Дараагийн удаагийн хулгайг нь нөгөөдөх нь үүрдэг. Тэгээд энэнээсээ болоод одоо энэ малын халгай гаарч байна. Тийм учраас энэ дээр одоо ялын бодлогыг нь чангаруулах асуудлыг маш хурдтай Засгийн газар оруулж ирж хийх ёстой. Их Хурлын гишүүд энийг хуулийг өргөн барих ажлыг яаралтай хийх ёстой гэж хэлж байна.

Дөргөн сумын Аргалант багийн Цогтбадрах гэдэг залуу Эрүүл мэндийн сайдын тушаалаар анагаахыг дөнгөж төгссөн хүмүүс бүгдээрээ хөдөө орон нутагт ажиллах ёстой гэдэг тийм тушаал гаргасан. Хөдөөний хүмүүс туршлагагүй хүмүүсийн туулай биш шүү дээ гэж хэлж байна. Тийм учраас Эрүүл мэндийн сайд энэ тушаалыг одоо өөрчлөх тал дээр маш хурдан ажиллах ёстой гэж захиж байна.

Зэрэг сумын өндөр настан Гаараа гэж хүн баруун аймгийнхан 1500-гаас одоо 2000 километрийн алсад одоо Улаанбаатар хотоос амьдардаг. Тийм учраас маш үнэтэй бараа, бүтээгдэхүүн хэрэглэж байна. Тийм учраас энийг дагуул хотыг Өвөрхангай аймагт байгуулж өгөх талаар одоо санал гаргаж байна. Тэгэх юм бол хямд бүтээгдэхүүн хэрэглэх тэр нэгдүгээрт боломж нь гарна. Хоёрдугаарт, Улаанбаатар хотын төвлөрлийг сааруулна. Та нарын хамгийн их яриад байдаг тэр утааг багасгахад хувь нэмэр болно гэж хэлж байна.

Дарви сумын өндөр настан Хувцагаан Цэцэг сумын Бамбарууш. Бамбаруушийн чинь бүтэн нэрийг нь хэн гэдэг билээ. Тийм. Улстөржилт бол маш их байна. Дээр дооргүй одоо Улсын Их Хурал улс эх орон даяараа аймаг, сумдгүй одоо маш их улс төржиж байна. Тийм учраас сонгуулийн өмнө гуравхан сар улс төржье. Бусад үед нь одоо улс эх орныхоо хөгжил дэвшлийн төлөө ажиллая гэж Их Хурлын гишүүдэд хэлээд өгөөчээ. Тэгээд энэ Их Хурлын гишүүд аймаг болгонд одоо хоёр гурван Их Хурлын гишүүн байдаг. Тэд нар нь бүгдээрээ хуваагдсан байж байгааг шүүмжилж байна шүү.

За Жаргалант сумын Бугат багийн Дагвын Цаарай гэж хүн насны хишиг авах гэж Төрийн банк дээр хэдэн өдөр хэдэн цагаар очерлож байна. Тийм учраас энэ асуудлыг Улсын бүртгэлийн газар Төрийн банктайгаа хамтраад бас энэ бүртгэлийг нь нэг удаа сайн хийж аваад тэгээд дараа нь одоо дансаар шилжүүлмээр байна гэж байна.

Чандмань сумын өндөр настан Дарамын Очир гэж хүн Улсын аварга малчны шагналыг эхнэрт нь өгдөг байсныг яагаад болиулчхав. Энэ бол хамтын бүтээл шүү дээ. Тэгээд тийм учраас энэ шагналыг эхнэрт нь өгдөг байсан тэр Р.Бурмаа сайдын тушаалыг эргэж хэрэгжүүлээчээ гэж Ч.Улаан сайдад дамжуулж байна.

За хамгийн сүүлд нь Булган сумын Солмаг багш. Өндөр настан хүн байдаг. Улсын Их Хурал маш их хэрэлдэж байна. Энэ бол одоо хүүхдүүдийн хүмүүжилд маш муу байна. Тийм учраас хэрүүл өрөө тусад нь гаргаад тэндээ орж хэрэлдчихээд учраа олчихоод гарч ирээд эндээ үгээ хэлдэг болмоор байна гэж захиж байна. За баярлалаа.

**Л.Энх-Амгалан: -** М.Билэгт гишүүн.

**М.Билэгт: -** Гишүүдийнхээ энэ өдрийн амрыг эрье. Д.Тогтохсүрэн гишүүнтэй санал нэг байна. Энэ хэлэлцэх асуудлын гуравт орсон байгаа Ашигт малтмалын тухай хуульд нэмэлт, өөрчлөлт оруулах тухай хуулийн төслийг энэ хэлэлцэх асуудлаас ер нь бол хасмаар байна. Яагаад гэвэл өмнө нь ч гэсэн одоо ингээд хойшлуулсаар ирсэн. Өнөөдөр бас сайд нь, Уул уурхайн сайд алга байна.

Ер нь бол Ашигт малтмалаар дамжаад Монгол Улсын тусгаар тогтнол, аюулгүй байдалд аюул учирч байгаа шүү. Манай Монгол Улс угаасаа хуурай цаг агаарын уур амьсгалтай. Тэгтэл дахиад одоо газрын доорх баялаг, энэ газрын гагнаасаа хайр найргүй одоо ухаж төнхсөнөөс болоод тэр уул уурхайн тэр ухаж төнхсөн газар дээр хүн битгий хэл мал, араатан жигүүртэн тэнд амьдрах аргагүй тийм л орчин болдог. Яах вэ нэг цөөхөн хэсэг нь хариуцлагатай байдаг байх л даа. Тэр нь цөөхөн л дөө. Тийм учраас энэ дээрээ бид нар анхаарах ёстой.

Тэгээд ер нь бол бидний өвөг дээдэс энэ олон жил Монголын энэ өргөн дэлгэр газар нутгийг газрын доорх баялагтай нь 1990 он хүртэл аваад ирсэн. Тэд зөвхөн Монголын уламжлалт үндэсний аж ахуй, мал аж ахуйн салбар дээрээ түшиглэж, энэ таван хошуу мал дээрээ түшиглэж Монгол Улс эдийн засгийнхаа гол одоо нөхцөлийг бүрдүүлдэг байсан.

Тэгэхээр одоо мал аж ахуйн салбараа бид эргэж харах хэрэгтэй байгаа байхгүй юу. Мал аж ахуйн салбараа бүр стратегийн чиглэлийн салбар болгож бодлогоор зохицуулах хэрэгтэй байгаад байгаа юм. Ерөөсөө л уул уурхай л газраа л ухаж байвал болох гэж байна гэсэн энэ сүүлийн 28 жилийн энэ одоо манай төрийн эрх барих дээд байгууллага, дунд байгууллага, бүх шатны захиран зарцуулах эрхтэй одоо засаг дарга нарын энэ байдлыг бид нар бас зогсоох талаас нь төр бодлогоор зохицуулж өгөхгүй бол болохгүй байна. Тийм учраас энэ Ашигт малтмалын тухай хуулийн бас л одоо энэ өнөөдрийн хэлэлцэх асуудлаас хойшлуулах талаар Д.Тогтохсүрэн гишүүнтэйгээ санал нэг байна. Горимын санал.

**Л.Энх-Амгалан: -** Горимын саналтай холбоотойгоор уу? Та бол хэлсэн шүү дээ. За за. О.Баасанхүү гишүүн.

**О.Баасанхүү: -** За би зөвхөн горимын саналтай холбоотойгоор санал хэлье гэж бодож байна. Манай Ерөнхий сайд У.Хүрэлсүх маань байгалийн баялгийг ард түмэнд өгнө. Хулгайлагдсан баялгийг хувьд нь байгааг нь буцааж авна гээд ард түмнээс асар сайхан дэмжлэг авч байгаа. Ард түмэнд өгөх олон хэлбэр арга байдаг байх. Тэрний нэг нь татвар. 2.5 дээр гацчихсан байгаа. Одоо энийг бүгдээрээ 5 болгоё гээд ярьж байгаа. Тэгэнгүүт нь 5, 6 удаа хойшлуулаад байх юм. Нэг арга байна шүү дээ. Зүгээр ингэж байхаар Засгийн газар нь. Энэ чинь Засгийн газар өргөн барьсан хуулийг бүлэг эргүүлэн татаж болохгүй л дээ. Засгийн газрын. Одоо эсхүл хэлэлцүүлгээс бүрмөсөн энэ хуулиа татаж ав. Нэгмөсөн. Ингээд Засгийн газрынхны энэ захиалгаар нь ингэж явж болохгүй.

Өнгөрсөн долоо хоногт над руу Т.Ганболд гээд Алт олборлогчдын холбооны тэргүүн утастсан. Бүр хэд хэдэн удаа залгаад байхаар нь авсан. Би энэ дээр лобби хийгээгүй шүү. 5 байвал сайн л биз. Надад хамаагүй. Тэрийгээ та нар өөрсдөө шийдээрэй гэж надад хэлсэн. Би баярлаж байна. Бүхэл бүтэн тэр алт олборлогчид чинь тэгээд хууль хэд байх нь хамаагүй гээд ярьж байхад яагаад одоо наана нь ингээд бүгдээрээ одоо эргүүлээд 2.5 болгох гээд хоорондоо тохиролцох гээд үзээд байгаа юм бэ.

Тийм учраас өнөөдөр энэ алт олборлолтын чинь ард талд өнөөдөр энийг чинь хянадаг байгууллага нь тагнуулын байгууллага. Хил гаалиар ордог гардаг асуудлыг чинь тагнуулын байгууллага шалгаж байгаа. Тагнуулын байгууллага бол тийм сул дорой биш. Тэгэхээр өнөөдөр энийг зориуд ингэж хойшлуулж байгаа бол нэг гараараа та нар алт олборлогчдыг одоо юу гэдэг юм дэмжиж байгаа боловч нөгөө гараараа ард түмнээ шулж байгаа байхгүй юу. Хоёр дахин татварыг нь буулгая гээд яриад байгаа. Хоёр дахин. Хэдэн жил хасаж үзсэн. Тийм айхавтар өндөр нэмэгдээгүй. 16, 17 хувь тонн байсан. Одоо ухаж байгаа газрууд нь адилхан л байна. Сэлэнгийг хар л даа та нар. Бороо гоулд гээд л байж байна. Хаа саагүй байж байна. Өнөөдөр хил гаалийнхаа хажуу талд хүртэл алт олборлож байна гэсэн яриа хүртэл байгаа шүү дээ.

Тэгэхээр ийм учраас энэ хуулийг буцааж болохгүй ээ. Хэлэлцээд явъя. Цагаан сараас өмнө одоо үр дүнгээ хэлье. Ярих. Бүгд гоё ярьж чадна шүү дээ. Одоо үр жимсээ харуул. Ард түмэндээ одоо үнэхээр алтнаас нь хуваалцаж өгье гэж байгаа юм бол татвараа, нэмсэн тэр татвараараа өг өө. Их биш шүү дээ. 68 хувийг төлж болоод байж. Яагаад 5 хувийг төлж болдоггүй юм. 68 хувь бол өгөөд байгаа биз дээ. Өгч болж байсан биз дээ. Тэгээд ингэж өнөөдөр Баянхонгорт дүүрэн алтны компани байгаа. Нинжа нар байгаа. Хойшлуулна гэдэг чинь тэдэнд өнөөдөр юу гэдэг юм сая татварынхаа газрын даргыг та нар халчихлаа шүү дээ. Хүмүүс юу гэж байгаа вэ гэвэл за хуучнаараа өгч байна уу, нольлох гэж байна гэдэг асуудал. Яг хуулиа барих юм бол хуульгүй болчхоод байна шүү дээ. Ноль болчхоод байна энэ чинь. Яаралтай энийг нь зохицуулаад нэг талд нь гаргаж өг. Тэгэхгүй болиулаад буцаагаад байвал та нар бүгд гоё ярина. Өө ёстой ард түмэндээ очоод наад алтны чинь компанийн бүх хөрөнгийг нь хураагаад өгнө гээд байгаа боловч бодитоороо өнөөдөр хамгийн энгийн арга нь татвараараа өнөөдөр сан бүрдүүлээд ард түмэндээ өгье л дөө. Яагаад хойшлуулаад байгаа юм бэ.

Тийм учраас өнөөдөр. Эсхүл Оюу Толгойнхон та нарыг зовоогоод байна уу? Би одоо ингээд юм юм руу хардаад байгаа юм. Тэгэхдээ гүтгэмээргүй байна бас. Ямар нэгэн лобби байна. Мөнгөтэй холбоотой асуудал болохоор ингээд улайраад ингээд лоббидохоо болиочээ. Эрх мэдлийн асуудлаар болохоор та нар чинь үгүй ээ өнөөдөр Д.Сүхбаатарын талбай дээр суулт хийгээд байсан биз дээ. Одоо энэ нэг 2.5 хувийг нэмээд өгчих л дөө.

**Л.Энх-Амгалан: -** Гишүүд хэлэлцэх асуудалтай холбогдож санал хэллээ. Ер нь жаахан дэгээ л барих ёстой л доо. Дэгээрээ бол зөвхөн өнөөдөр одоо хэлэлцэх асуудалтай холбогдуулж л байр сууриа илэрхийлэх ёстой байхгүй юу. Тэгээд ингээд сонгуульд ажилласан тойргийнхоо тайланг тавих одоо ийм дэг бол байхгүй л дээ. Тийм.

Х.Нямбаатар гишүүн энэ нийслэлийн Баянзүрх дүүрэгт үүссэн нөхөн сонгуулийн асуудал дээр холбоотой асуудлууд ярьж байх шиг байна. Энийг бол энэ Төрийн байгуулалтын байнгын хороо анхааралдаа авч үүссэн нөхцөл байдал дээр энэ Сонгуулийн ерөнхий хорооноос бас мэдээллүүдийг сонсож, асуудлыг шийдэх ёстой байх гэж бодож байна.

Ер нь бол одоо энэ Сонгуулийн хуулийг одоо өргөн барихад бэлэн болсон байж байгаа. Тэгээд энэ сонгуулийн маргаантай холбоотой асуудал дээр яг ямар түвшинд нь шүүх яаж оролцох бололцоотой байх вэ гэдэг асуудал дээр бол өнөөдрийн энэ үүссэн байгаа нөхцөл байдал дээр цаашдаа энэ хуулийн гаргалгаа гарах эрх зүйн орчныг сайжруулах бас ийм нөхцөл бүрдэж байгаа. Ингээд удахгүй болох Сонгуулийн хууль өргөн баригдана. Улсын Их Хуралд.

О.Баасанхүү гишүүн тэр Эрдэнэтийн 49, 51 хувийн асуудлуудаар санал тавьж байх шиг байна. Энэ дээр Улсын Их Хурлаас Улсын Их Хурлын дэд дарга Я.Санжмятав даргаар ахлуулаад энэ ажлын хэсэг ажиллаж байгаа. Ингээд ойрын хугацаанд бол энэ ажлын хэсэг Улсын Их Хуралд бол би ажлынхаа тайланг тавина гэж бодож байна. Тийм ээ. Та нэг тайлбар хэлчих үү? Тийм. Я.Санжмятав дарга. Я.Санжмятав гишүүний микрофоныг.

**Я.Санжмятав: -** За баярлалаа. Би О.Баасанхүү гишүүнтэй санал нэг байна. Ялангуяа цагаан сар болж байна. Ард түмнээ тайван амгалан байлгая. Хэрүүл уруулгүй байцгаая. Бие бие рүүгээ дайрахгүй давшихгүй хуулийн хүрээнд бас ажлаа хийцгээе гэдэгтэй бас их санал нэг байна.

Та бол бас ажлын хэсэгт байгаа. О.Баасанхүү гишүүн. Тийм учраас бас ажлын хэсгийн даргын хувьд бол өнөөдөр өдөр нэг цаг тохироод хоёулаа уулзаад манай өрөөнд байгаа нөхцөл байдлаараа нэг ярилцах нь зөв болов уу гэсэн нэг ийм бодол байна. Нэгдүгээрт нь.

Хоёрдугаарт нь, сошиал ертөнцөөр, фэйсбүк энэ тэрээр өнөө өглөөнөөс нэлээн энэ 51.0 сая доллартой холбогдолтой асуудал бас нэлээн цацагдаад ирсэн учраас та бас ярьж байх шиг байна. Тэгэхээр ажлыг бол бид нар сошиалаар хийхгүй ээ. Бодитой бодьгүй мэдээллүүд бий. Хувь улсуудын асуудал шүүхээр эцэслэн шийдэгдээгүй байгаа нөхцөлд хэн нэгнийг гэм буруутан гэж үзэж болохгүй гэдгийг бол хуульч хүний хувьд, өмгөөлөгч хүний хувьд бол та сайн мэдэж байгаа байх.

За ямар ч байсан Авлигатай тэмцэх газар, Цагдаагийн ерөнхий газрын мөрдөн байцаах газрын хамтарсан ажлын хэсэг эрчимтэй нэлээн одоо няхуур нямбай ажилласан гэдэгт би итгэлтэй байгаа. Ажил нэлээн урагшилсан. Урагшилсан учраас хэргийг боогоод Хан-Уул дүүргийн Эрүүгийн хэргийн шүүх рүү шилжүүлсэн гэсэн ийм мэдээлэлтэй байж байгаа юм.

Энэ шүүх дээр тодорхой асуудлууд нь гараад шийдвэр тодорхой хэмжээгээр эхний одоо анхан шатны шийдвэр гарсны дараагаар бид нар Их Хурал руу орж ирж ярихгүй бол хэрэг явж байхад энэ асуудлыг энэ лүү оруулж ирэх нь бол тийм бас таатай ч зүйл биш байх. Нэгдүгээрт нь.

Хоёрдугаарт нь, бид одоо энэ гэмт хэргийг мөрдөж байгаа, шалгаж байгаа энэ асуудалд бас гаднаас хөндлөнгөөс оролцсон гэсэн нөгөө муу дээрээ муухай, муухай дээрээ улцан гэдэг шиг Их Хурлын нэр хүнд бас улам унах байх гэсэн ийм бодолтой байгаа. Ажлын хэсгийн ахлагчийн хувьд.

За манай ажлын хэсэгт бол бас Т.Аюурсайхан гишүүн, Я.Содбаатар гишүүн, Б.Пүрэвдорж гишүүн, Д.Ганболд гишүүн байгаа. О.Баасанхүү бид зургаа ажиллаж байгаа. Шаардлагатай гэж үзвэл хоёулаа уулзалдаад өнөөгийн нөхцөлд бас тойргоос, Эрдэнэтээс сонгогдсон гишүүний хувьд тодорхой мэдээлэл авъя гэж үзэж байгаа бол Авлигатай тэмцэх газар, прокурор, мөрдөнгийн тодорхой улсуудыг, хүмүүсийг бас эндээ дуудаад хоёулаа ажил хэргийн шугамаар нууцлалын зэрэглэлд хамаарахгүйгээр мэдээллийг бол өнөөдрийн дотор бол бас авч болох бололцоо бол байгаа шүү гэдгийг хэлье.

Одоо сошиалаар явж байгаа шиг бол энэ төлбөрийг бол Эрдэнэт үйлдвэр 1.2 сая долларыг төлөөд байгаа гэсэн ийм зүйл бол байхгүй. Энэ асуудлыг бол би одоо хариуцна гэж ажлын хэсгийн ахлагчийн хувьд хэлсэн. Тийм учраас тийм шийдвэр юмнууд бол байхгүй байгаа гэдгийг би бас онцгойлон танд бас хэлмээр байна.

За манай ажлын хэсгийн хувьд бол энэ чуулган цагаан сарын өмнө бол ямар нэгэн хэмжээгээр завсарлах байх. Энэний дараагаар та тойрогтоо очиж ажиллах үеэр бид нар тавуулаа очоод, зургуулаа очоод Эрдэнэт үйлдвэрлэлийнхэнтэй, за манай энэ одоо ажлыг, хэргийг шалгаж байгаа хүмүүсийн өргөтгөсөн бүрэлдэхүүнтэй газар дээр нь очиж эцсийнхээ Их Хуралд оруулах чиглэлийн материалуудаа эцэслэн гаргах гэсэн ийм төлөвлөгөөтэй байгаа. Энийг бол би 2 дугаар сарын 15, 16-ны үед болов уу гэж. Таны хэлдгээр нөгөө цагаан сар тайван амгалан өнгөрсний дараагаар энэ асуудал руугаа нэлээн нухацтай оръё. Таныг тойрогтоо очиж ажиллахад ч бас бид нар очиж бас тодорхой асуудлуудыг хэлэхэд сонгогчиддоо бас та тайлангаа тавьж байгаа бас нэг хэлбэр болно байх гэж бодож байна. Тэгэхдээ бодитой асуудлыг хандах үүднээс бид ажил хэргийн шугамаар шийдэх олон олон асуудлууд байгаа гэж хэлье. Баярлалаа О.Баасанхүү гишүүн ээ.

**Л.Энх-Амгалан: -** За Б.Пүрэвдорж гишүүн бол хэлэлцэж байгаа асуудалтай холбогдож үг хэлээгүй. Сая тойрогтоо ажилласан ажлын тайлан, иргэд сонгогчдоос хэлж байгаа саналуудыг нэлээн хэлэх шиг боллоо. Уг нь бол харьяа Байнгын хороонууд дээрээ бол энэ саналуудаа гаргаад. Тэгээд харьяалагддаг сайд нартаа энэ асуудлуудаа тавьж явах нь илүү их ажил хэрэгч юм байна лээ гэж би бодож байгаа.

За энэ Д.Хаянхярваа даргын нэг бусад гишүүд суралцах ёстой нэг зүйл байна гэж би хардаг юм. Энэ тойрог дээрээ ажиллаад хүрч ирээд иргэдээс гарсан энэ бүх саналуудыг Хэрэг эрхлэхэд хүргүүлдэг, бүх сайд нарт хүргүүлдэг бас нэг ийм шинэ суралцмаар ийм жишиг байдаг юм. Тэгээд бас. Тийм. Бүгд. Тийм. Ингэж л одоо ажиллах нь илүү үр дүнтэй юм байна гэж бас харж байгаа.

За Д.Тогтохсүрэн гишүүн, М.Билэгт гишүүн хоёр нөгөө Ашигт малтмалын тухай хуульд нэмэлт, өөрчлөлт оруулах тухай юуг жагсаалтаас хойшлуулаачээ гэсэн горимын санал гаргаж байна. Одоо энэ хойшлуулъя гэсэн горимын саналаар санал хураалт хийнэ.

Ашигт малтмалын тухай хуульд нэмэлт, өөрчлөлт оруулах тухай хуулийн төсөл болон хамт өргөн мэдүүлсэн Ашигт малтмалын тухай хуульд нэмэлт, өөрчлөлт оруулах тухай хуульд өөрчлөлт оруулах тухай хуулийн төслийг өнөөдрийн хэлэлцэх асуудлын жагсаалтаас хойшлуулъя гэсэн энэ горимын саналаар санал хураалт хийе. Санал хураалт гишүүд ээ.

53 гишүүн оролцож, 30 гишүүн зөвшөөрч, 56.6 хувиар энэ горимын санал дэмжигдлээ. Дэмжигдсэн учраас энэ хэлэлцэх асуудлын жагсаалтаас хойшлуулж байна гэсэн үг.

За хэлэлцэх асуудалтай холбогдуулан гишүүд санал хэлж дууслаа.

**Нэг. Монгол Улсын Ерөнхийлөгчийн үйл ажиллагааны танилцуулга**

Одоо хэлэлцэх асуудалдаа оръё. Монгол Улсын Их Хурлын чуулганы хуралдааны дэгийн тухай хуулийн 36.2-т Ерөнхийлөгч ажлын тайлангаа жил бүр Улсын Их Хуралд ирүүлэх бөгөөд уг тайланг нэгдсэн хуралдаанаар нэг сарын дотор сонсоно гэсэн ийм дэгтэй. Тэгээд өнөөдөр бол Монгол Улсын Ерөнхийлөгчийн үйл ажиллагааны тайланг сонсоно.

Ажлын хэсэг. Монгол Улсын Ерөнхийлөгчийг бас урьж байна. За тайланг Монгол Улсын Ерөнхийлөгчийн Тамгын газрын дарга З.Энхболд танилцуулах юм байна. Таныг индэрт урьж байна.

**З.Энхболд: -** Улсын Их Хурлын дарга, эрхэм гишүүд ээ,

Монгол Улсын Ерөнхийлөгчийн нэг жилийн үйл ажиллагааны сонгогдсон өдрөөс хойш нэг жилийн хугацааны ажлын тайланг та бүхэнд танилцуулах гэж байна. Сар орчмын өмнө нэг ийм нэг хуруу зузаан орчим материалыг гишүүдэд тараасан. Одоо бол товчхон танилцуулаад дэлгэрэнгүйг тайлан дотроос асуултад хариулах юм.

Монгол Улсын Ерөнхийлөгчийн нэг жилийн үйл ажиллагааны тайлангийн тухай. Монгол Улсын Үндсэн хуулийн 35 дугаар зүйлийн 1, Монгол Улсын Ерөнхийлөгчийн тухай хуулийн 7 дугаар зүйлийн 1 дэх хэсэгт заасныг үндэслэн Монгол Улсын Ерөнхийлөгч Халтмаагийн Баттулгын 2017 оны 7 сарын 10-наас 2018 оны 7 дугаар сарын 10-ны өдрийг хүртэлх хугацаанд хийж хэрэгжүүлсэн ажил, үйл ажиллагааны талаар Улсын Их Хуралд танилцуулж байна.

Ерөнхийлөгчийн нэг жилийн хугацаанд хийсэн ажлын дэлгэрэнгүй танилцуулга Улсын Их Хурлын Тамгын газарт хүргэгдсэн тул гишүүд уншиж танилцсан байхаа. Тус танилцуулгад нэгдүгээрт, Монгол Улсын Ерөнхийлөгч хуулиар олгогдсон бүрэн эрхийн хүрээний асуудлаар. Хоёрдугаарт, Монгол Улсын Ерөнхийлөгчийн мөрийн хөтөлбөрт туссан бодлого, зорилтын хүрээний асуудлаар хийж хэрэгжүүлсэн ажлууд нэг бүрчлэн тусгагдсан. Монгол Улсын Ерөнхийлөгч хуулиар олгогдсон дараах бүрэн эрхийнхээ хүрээний асуудлаар хуульд заасан үйл ажиллагааг хэрэгжүүлж ажиллалаа. Үүнд,

1.Төрийн байгуулал, улс орны удирдлагын талаарх Ерөнхийлөгчийн бүрэн эрхийн хүрээнд.

1.1.Монгол Улсын Ерөнхийлөгч Улсын Их Хуралтай харилцаж ажиллах бүрэн эрхийнхээ хүрээнд Монгол Улсын Их Хурлын чуулганы нэгдсэн хуралдаанд 8 удаа оролцож Улсын Их Хурлын баталсан хууль, тогтоолд 4 удаа хориг тавьж, хууль, Улсын Их Хурлын шийдвэрийн 3 төсөл санаачлан өргөн барьж, 6 албан тушаалтныг томилох асуудлаар Улсын Их Хуралтай зөвшилцжээ.

1.2.Монгол Улсын Ерөнхийлөгч Засгийн газартай харилцаж ажиллах бүрэн эрхийнхээ хүрээнд Засгийн газрын бүтэц, бүрэлдэхүүн, түүнд өөрчлөлт оруулах тухай Ерөнхий сайдаас тавьсан саналын тухай 2 удаа зөвшилцөж Засгийн газарт чиглэл өгөх болон бусад асуудлаар Засгийн газрын хуралдаанд тухайлсан санал оруулж байр сууриа илэрхийлж ажилласан.

1.3.Монгол Улсын Ерөнхийлөгч шүүх эрх мэдлийн байгууллагатай харилцаж ажиллах бүрэн эрхийн хүрээнд зарлиг гарган анхан шатны шүүхэд 1 шүүгчийг шинээр томилж, өндөр насны тэтгэвэрт гарсан, өөрөө хүсэлт гаргасан, нас барсан зэрэг шалтгаанаар 11 шүүгчийг шүүгчийн албан тушаалаас чөлөөлж, 8 шүүгчийг өөрийнх нь хүсэлтээр шилжүүлэн томилсон.

1.4.Монгол Улсын Ерөнхийлөгч үндэсний хэмжээний арга хэмжээнд оролцогсдод хандан баяр хүргэж, амжилт гаргах, шийдвэрлэвэл зохих асуудалд анхаарлаа хандуулахыг хүсэж 38 удаагийн илгээлт хүргүүлсэн.

2. Үндэсний аюулгүй байдлыг хангах, улсыг батлан хамгаалах талаарх Ерөнхийлөгчийн бүрэн эрхийн хүрээнд.

2.1.Монгол Улсын Ерөнхийлөгч Үндэсний аюулгүй байдлын зөвлөлийн тэргүүний хувьд Үндэсний аюулгүй байдлын зөвлөлийг 6 удаа хуралдуулж 15 асуудал хэлэлцэн шийдвэрлэж, 21 зөвлөмж, 13 тэмдэглэл гарган Монгол Улсын Их Хурал, Засгийн газар үндэсний аюулгүй байдлыг хангах тусгайлсан чиг үүрэгтэй холбогдох байгууллага, албан тушаалтнуудад зөвлөмж, үүрэг даалгавар, чиглэл хүргүүлсэн байна.

2.2.Монгол Улсын Ерөнхийлөгч Зэвсэгт хүчний ерөнхий командлагчийн хувьд Батлан хамгаалах яам, төрийн цэргийн болон хууль сахиулах байгууллагуудын үйл ажиллагаа, сарын ажлын үр дүнгийн мэдээ, тайлантай танилцаж үүрэг чиглэл өгч ажиллав.

Монгол Улсын Ерөнхийлөгчийн 2018 оны 01 дүгээр сарын 04-ний өдөр 01 дүгээр зарлигаар Зэвсэгт хүчний бие бүрэлдэхүүн, техник хэрэгслийг улсыг хөгжүүлэх бүтээн байгуулалтын ажилд оролцуулах журмыг баталж Батлан хамгаалах яам, Зэвсэгт хүчний жанжин штабт журмыг мөрдөж ажиллах, хэрэгжилтийг хангахыг үүрэг болгосон.

 3.Гадаад харилцааны талаарх Ерөнхийлөгчийн бүрэн эрхийн хүрээнд.

3.1.Монгол Улсын Үндсэн хууль, Монгол Улсын Ерөнхийлөгчийн тухай хуулиар олгогдсон бүрэн эрхийнхээ хүрээнд Монгол Улсыг гадаад харилцаанд бүрэн эрхтэй төлөөлж гадаад бодлого, олон улсын хэмжээнд идэвхтэй үйл ажиллагаа явуулах чиглэлийг барьж ажиллав.

3.1.1.Монгол Улсын Ерөнхийлөгч Оросын Холбооны Улсын Ерөнхийлөгч Владимир Владимирович Путины ивээл доор Владивосток хотноо 2017 оны 9 дүгээр сарын 04-нөөс 07-ны өдрүүдэд зохион байгуулагдсан Дорнын эдийн засгийн III чуулга уулзалтад урилгаар оролцож Оросын Холбооны Улсад ажлын айлчлал хийсэн.

3.1.2.Монгол Улсын Ерөнхийлөгч 2018 оны 6 дугаар сарын 09-нөөс 10-ны өдрүүдэд Бүгд Найрамдах Хятад Ард Улсын Чиндао хотод болсон Шанхайн Хамтын Ажиллагааны Байгууллагын гишүүн орнуудын төрийн тэргүүн нарын зөвлөлийн ээлжит XVIII хуралдаанд Бүгд Найрамдах Хятад Ард Улсын дарга Ши Жиньпиний урилгаар оролцсон.

3.1.3.Монгол Улсын Ерөнхийлөгч Халтмаагийн Баттулга гадаад улсаас Монгол Улсад суугаа Элчин сайд, суурин төлөөлөгч Монгол Улсад айлчилсан болон ажилласан. Гадаад улсын төлөөлөгчдийг 100 гаруй удаагийн уулзалтаар хүлээн авсан.

3.1.4.Монгол Улсын Ерөнхийлөгч Монгол Улсад үйлдвэрлэсэн оёмол, сүлжмэл бүтээгдэхүүнийг Америкийн Нэгдсэн Улсад татваргүй экспортлох асуудлыг шинээр эхлүүлэх. Монгол Улсаас хууль бусаар гадаадад гарсан хөрөнгө мөнгийг эргүүлэн авахад Америкийн Нэгдсэн Улсын дэмжлэгийг авах талаар тус улстай хамтын ажиллагааг эхлүүлсэн.

3.2.Монгол Улсын Ерөнхийлөгч Монгол Улсаас гадаад улсад суух бүрэн эрхт төлөөлөгчийн газрын тэргүүнийг Улсын Их Хуралтай зөвшилцөн томилох буюу эгүүлэн татах эрхийн хүрээнд Улсын Их Хуралтай зөвшилцсөний үндсэн дээр Монгол Улсаас гадаад улсад суугаа хоёр Элчин сайдыг эгүүлэн татаж 4 Элчин сайдыг томилсон.

3.3.Монгол Улсын Ерөнхийлөгч бүрэн эрхийнхээ хүрээнд Монгол Улсад суух гадаад улсын бүрэн эрхт төлөөлөгчийн газрын тэргүүний итгэмжлэх, эгүүлэн татах жуух бичиг 26-г хүлээн авсан.

 4.Ерөнхийлөгчийн бүрэн эрхийн бусад асуудлаар.

4.1.Монгол Улсын Үндсэн хууль, Монгол Улсын Ерөнхийлөгчийн тухай хуулиар олгосон улсын цол, цэргийн дээд цол хүртээх, одон, медалиар шагнах, хүртээсэн цол, шагнасан одон, медалийг хасах бүрэн эрхийг хэрэгжүүлж ажилласан.

4.1.2.Монгол Улсын Ерөнхийлөгчид хандан уучлал үзүүлэхийг хүссэн 62 өргөдлийг хүлээн авч хянан үзээд өргөдлийн шаардлага хангаагүй 21 өргөдлийг буцааж бусад 41 өргөдлийг судалж байна.

4.1.3.Монгол Улсын иргэний харьяатаас гарах тухай зарлигаар 543 иргэний хүсэлтийг Монгол Улсын харьяат болох зарлигаар 3 хүний хүсэлтийг тус тус шийдвэрлэсэн. Бусад хүсэлтийг судалж байна.

4.2.Монгол хэлний тухай хуулийн 21.1 дэх хэсэгт заасны дагуу Монгол Улсын Ерөнхийлөгчийн дэргэд монгол хэлийг хамгаалах, хөгжүүлэх үндсэн үүрэг бүхий Хэлний бодлогын үндэсний үндэсний зөвлөл ажиллаж байна.

Монгол хэлний тухай хуулийн шаардлагыг хангуулах зорилгоор Хэлний бодлогын үндэсний зөвлөлийг шинэчлэн байгуулсан. Хэлний зөвлөл монгол хэлний зөв бичих дүрмийн журамласан толийг баталж улс орон даяар бүх нийтээр дагаж мөрдөхөөр журамласан. Бүх сургууль болон төрийн байгууллагууд уг толь бичгийг тарааж цахим хувилбаруудыг нийтийн хүртээл болгосон.

4.2.8.Монгол Улсын Ерөнхийлөгч Х.Баттулга 2017 оны 7 сарын 10-наас 2018 оны 7 сарын 10-ны хооронд хурал, зөвлөгөөн, хэлэлцүүлэг, баяр ёслол, иргэдтэй болсон уулзалт дээр болон ард түмэндээ хандан нийт 93 удаа үг хэлсэн.

4.2.11.Монгол Улсын Ерөнхийлөгч Авилгын эсрэг хуулийн 27 дугаар зүйлийн 27.2-т заасан бүрэн эрхийнхээ хүрээнд Авлигатай тэмцэх газрын дэргэдэх олон нийтийн зөвлөлийн 15 гишүүний 4 жилийн хугацаагаар томилсон.

 Монгол Улсын Ерөнхийлөгч мөрийн хөтөлбөртөө туссан бодлого, зорилтыг хэрэгжүүлэх асуудлын хүрээнд тодорхой ажлуудыг хийсэн. Үүнийг тоймлон танилцуулбал.

 1.Монгол Улсын Ерөнхийлөгчийн санаачилга, ивээл доор Монгол Улсын хүнсний аюулгүй байдлын үндэсний чуулган, агаарын бохирдлыг бууруулах үндэсний чуулган, агаарын бохирдолтой онц байдал зарлан тэмцэх санал. Оффшор бүсэд данстай улс төрчид, төрийн албан хаагчид, тэдний хамаарал бүхий этгээдүүдэд хандсан уриалга. Оффшор бүсэд байршсан мөнгөн хөрөнгийг эргүүлэн татах боломжууд сэдэвт сургалт, хэлэлцүүлэг. Баялгийн засаглал хэлэлцүүлэг. Авлигаас татгалзах, илчлэх, авилгын гэрч мэдээлэгчийг хамгаалах жил. Эх хэлний тулгамдсан асуудал, хэтийн төлөв. Улсын хөгжил, төрийн бодлогод эрдэмтдийн оролцоог нэмэгдүүлье сэдэвт хэлэлцүүлэг. Буддын мэдлэг ухаан ба орчин үеийн шинжлэх ухаан сэдэвт эрдэм шинжилгээний бага хурал. Соёл, шашны бодлогын цуврал нэвтрүүлэг. Эерэг хандлага, хөгжил, хүүхэд залуучуудын аян. Ерөнхийлөгчид хүргэх миний үг хүүхдийн гар зураг, захидлын аян. Бага, дунд боловсролын удирдлагын шинэчлэл олон улсын чуулган. Боловсрол ба хүмүүжил. Боловсролын чанар сэдэвт хэлэлцүүлэг. Эрүүл мэндийн салбарын хууль эрх зүйн орчин, иргэний эрүүл мэндийн тухай, эрхийн тухай хэлэлцүүлэг. Хүүхэд, эмэгтэйчүүдийг хүчирхийллээс хамгаалах төрийн бодлогын хэрэгжилтийг сайжруулах. Олон нийтийн оролцоо, хяналт. Хүүхэд хамгаалал, өнөөгийн байдал, тулгамдсан асуудал, шийдэл хэлэлцүүлгийг Ерөнхийлөгчийн Тамгын газраас тус тус зохион байгуулж гарсан санал, зөвлөмж, үр дүнг холбогдох байгууллагуудад хүргүүлж үүрэг чиглэл өгөх, уялдаа холбоогоор хангах, хэрэгжилтэд хяналт тавих байдлаар ажиллаж байна6

 2.Монгол Улсын Ерөнхийлөгч Халтмаагийн Баттулга 2018 оны 1 сараас 5 дугаар сарын хооронд нийслэлийн 9 дүүрэг, 21 аймгийн нийт 22 мянга гаруй иргэдтэй биечлэн уулзаж иргэдийн санал бодол, хүсэлтийг нээлттэй сонсож санал солилцон тодорхой асуултуудад хариулт өгч ажилласан.

 Аймаг, нийслэлийн иргэдтэй хийсэн уулзалтын үеэр 3165 иргэн өөрийн санал хүсэлтээ илэрхийлснээс 1360 иргэн биечлэн уулзалтын үед микрофон дээр хэлсэн. Хаалтан дотор илэрхийлсэн бол 1805 иргэн захидал, өргөдөл болон бичгээр ирүүлжээ.

 Уулзалтын үеэр иргэдээс бичгээр ирүүлсэн захидал, өргөдөл, санал хүсэлтийг агуулга, сэдэв, чиглэлээр нь ангилан авч үзвэл тэтгэвэр, тэтгэмж, оффшор данстай холбоотой асуудлаар Улсын Их Хурлыг тараах асуудлаар ажилгүйдэл, ядуурлын асуудлаар төрийн байгууллагуудын буруутай шийдвэр болон үйл ажиллагаатай холбоотой асуудлаар илүү хамгийн их санал хүсэлт, гомдол ирсэн байна.

 Монгол Улсын Ерөнхийлөгч иргэдээс ирүүлсэн санал, хүсэлт, шаардлага, шүүмжлэлийг тухайн чиглэл асуудал бүрээр ангилан үзэж тодорхой асуудлаар Монгол Улсын чуулганы хуралдаанд мэдээлэл хийж Монгол Улсын Засгийн газарт болон төрийн бусад байгууллагуудад хүргүүлж санал чиглэл өгч Ерөнхийлөгчийн бодлого, үйл ажиллагааны хөтөлбөрт иргэдээс ирүүлсэн санал шаардлагыг тусгах дорвитой зарим арга хэмжээг хэрэгжүүлэх ажлыг онцгойлон анхаарч ажиллаж байна.

 Монгол Улсын Ерөнхийлөгч Халтмаагийн Баттулга Монгол Улсын Үндсэн хууль, Ерөнхийлөгчийн тухай хуулиар олгосон төрийн байгуулал, улс орны удирдлагын талаарх үндэсний аюулгүй байдлыг хангах, улсыг батлан хамгаалах талаарх, гадаад харилцааны талаарх бүрэн эрх болон бусад хуулиар олгогдсон бүрэн эрхийг хэрэгжүүлж бодлого, үйл ажиллагааны хөтөлбөрт туссан зорилтуудыг хангахын төлөө ажиллаж байна.

 Танилцуулж дууслаа.

 **Л.Энх-Амгалан: -** З.Энхболд даргад баярлалаа. Энэ танилцуулгатай, хэлэлцүүлэгтэй холбогдуулж бас ажлын хэсэг хүрэлцэж ирсэн байна. Ажлын хэсгийг танилцуулъя.

 З.Энхболд Монгол Улсын Ерөнхийлөгчийн Тамгын газрын дарга, А.Гансүх Үндэсний аюулгүй байдлын зөвлөлийн нарийн бичгийн дарга, Г.Байгалмаа Төсөв хариуцсан дэд дарга, Б.Саруул Төсөл хариуцсан дэд дарга, Н.Алтанхуяг Ерөнхийлөгчийн зөвлөх, Д.Пүрэвдаваа Ерөнхийлөгчийн зөвлөх, Д.Даваа Ерөнхийлөгчийн зөвлөх, Т.Тэгшжаргал Ерөнхийлөгчийн зөвлөх, Г.Уянга Ерөнхийлөгчийн зөвлөх, Д.Үүрийнтуяа Ерөнхийлөгчийн зөвлөх, Ц.Хулан Ерөнхийлөгчийн зөвлөх, Ц.Эрдэнэбат Ерөнхийлөгчийн зөвлөх, Д.Отгонбаяр Ерөнхийлөгчийн хуулийн хэлтсийн дарга гэсэн ийм ажлын хэсэг хүрэлцэж ирсэн байна.

 Ерөнхийлөгчийн тайлантай холбогдуулан асуух асуулттай гишүүд байвал гишүүдийн нэрсийг авъя. Б.Пүрэвдорж гишүүнээр тасаллаа. О.Баасанхүү гишүүн.

 **О.Баасанхүү: -** За баярлалаа. Ямар ч байсан өмнөх Ерөнхийлөгч нарыг бодвол бас ингээд жилдээ багтаад тайлан оруулж ирж байгаа нь бас чухал юм. Энэ бол цааш цаашдын Ерөнхийлөгч нар ер нь ингэж орж байх ёстой гэдэг нь зөв.

 Би нэг хэд хэдэн зүйл асуух гэсэн юм. Нэгдүгээрт нь, энэ Улсын ерөнхий прокуророос эрхийг нь түдгэлзүүлье гээд хэд хэдэн удаа Улсын Их Хурлаар оруулж ирсэн. Янз бүрийн гишүүдийн асуудал. Тэгээд би нэг зүйлийг ингээд хараад байдаг юм. Ерөнхийлөгч маань хориг тавих болох уу гэхээр тавихгүй юм. Хориг тавихгүй байна гэдэг чинь одоо зөвшөөрч байна гэсэн үг үү? Нэг ёсондоо Улсын Их Хурал тэр хүмүүсийн эрхийг түдгэлзүүлэхгүй байх нь зөв гэж үзсэн юм уу? Яагаад хориг тавиагүй юм бэ? Ард түмэн энийг их асууж байгаа л даа. Жишээлбэл, жижиг, дунд үйлдвэрийн зээлтэй холбоотой гээд ийм буруу яриа яриад байх юм. Жижиг, дунд үйлдвэрийн зээл авч болно шүү дээ. Хамгийн гол нь зээлээр далимдуулан тэр хуулийн байгууллагаас өгч байгаа мэдээллийг харах юм бол албан тушаалын байдлаа ашиглан авлига авсан. Дээрээс нь мөнгө угаасан. Ашиглан хийсэн гээд бүр ярихад маш их олон ноцтой асуудлууд байсан л даа. Тэгээд тодорхой гэр бүл, албан тушаал, бүр нарийн нарийн юм яриад байсан. Тэгээд хориг тавиагүй болохоор нь би гайхаад байгаа байхгүй юу. Энийгээ яагаад хориг тавиагүй байсан юм бэ? Энэ дээр тайлбар хийх боломж бий юу? Нэгдүгээр асуудал.

 Хоёрдугаарт нь, сар шинэ одоо болох гэж байна. Манай Ерөнхийлөгч нөгөө тэтгэврийн зээл, оюутны зээл, нөгөөдөх нь цалингийн зээлийг хэзээ тэглэх вэ. Одоо чадах уу, чадахгүй юу. Нэг мөсөн нэг талдаа гармаар байна л даа. Би тэгвэл чадахгүй гэж хэлсэн. Одоо дахиж битгий энэ сэдвийг. Тодорхой сэдвүүдийг хаагаад хаагаад явчихмаар байна л даа. Очих болгонд иргэд асуудаг юм. Нөгөө энэ зээлийг Ерөнхийлөгчөөс асууж өгсөн үү. Одоо энэ өр тэглэнэ гэсэн. Үнэн болов уу гээд.

 Энэ Ардын намыг шахсаар байгаад 10 хувь арай чүү зээлийн хүү 10 хувь болгосон юм шиг байна лээ. Одоо цаашаагаа бас араас нь бид явна л даа. Нөгөө ипотекийн зээлийн хүүг 3 хувь болго гээд явуулна. Ерөнхийлөгч уг нь зарлиг гаргаад л тэр 3 хувь болгох дээр ажилламаар байгаа юм л даа. Ипотекийн зээл дээр бол.

Сая утаа ярьж байна лээ. Утаан дээр бол ажиллах гарц яриа гээд байна. Одоо гарц чинь ганцхан орон сууц шүү дээ. Тэр утаагүй яндан байдаггүй гэдэг нь үнэн шүү дээ. Тэгээд утаагүй яндан байлгахгүй гэвэл орон сууц болно. Орон сууц гэвэл одоо ипотекийн зээлийн хүүг буулгах ёстой. Энэ дээр Ерөнхийлөгч ажиллах уу? 95 мянган хүний ипотекийн зээлийн хүүг буулгах дээр ажиллах уу? Ерөнхийлөгч энэ дээр ямар байр суурьтай байгаа вэ? Энийг би асуумаар байна.

Дээрээс нь шударга бусын хонгил, шударга ёсны хонгил гээд одоо сүүлийн үед бид чинь энэ хоёр сар ингээд бужигнаж байхад яг энэ үед нэг сонирхолтой үйл явдал болсон. Тэр нь юу вэ гэвэл Монгол Улсын Ерөнхийлөгчөөс Үндэсний аюулгүй байдалтай холбоотой маш нууцын зэрэгтэй мэдээлэл өгнө гээд хуулийн байгууллагууд гадаа хоёр гурван өдөр суусан. Одоо тэр мэдээлэл өгөх шаардлагагүй болов уу? Эсвэл тухайн үеийн нөхцөл байдал, нөгөө хурал тасалж байгаа үйл явц нь өөрөө үндэсний аюулгүй байдалд нөлөөлсөн ноцтой асуудал байсан юм уу? Тодорхой ил байгаа мэдээллийн хэмжээнд тайлбар өгөх боломжтой юу? Эсвэл энэ ингээд яагаад хойшилчхов. Уг нь би ингээд л тав дахь өдөр болгон ч гэдэг юм уу, эсвэл чуулган эхлэх болгонд нөгөө мэдээллээ хэзээ гаргах юм бол. Эд нар маань одоо юу гэдэг юм хэрүүлээ дуусчихсан, МАНАН-гаа устгачихсан шүү дээ. Одоо МАНАН устсан гэж одоо эд нар хэвлэлээр рекламдаад байгаа. Тийм. Тийм учраас өнөөдөр юу гэдэг юм тэр мэдээллийг хэзээ өгөх вэ гэдгийг хэлж өгөөчээ.

Дээрээс нь энэ шагналын…/минут дуусав/

**Л.Энх-Амгалан: -** Тийм. Болно болно. Тийм. О.Баасанхүү гишүүнд 1 минут нэмээд өгчихье.

**О.Баасанхүү: -** Энэ ард түмэн үнэхээр энэ шагналын асуудлаар их өргөдөл ирэх юм. Сунгалаа сугалуулж болдоггүй юм болов уу. Бүгдээрээ шагнуулах ёстой. Тэгээд ингээд харахаар намаараа. 23-тай хүүхэд Алтан гадас авчхаад 23 жил ажилласан настан Алтан гадас авч чадахгүй байна шүү дээ. Та нар ингээд боддоо.

Эрдэнэтэд өнөөдөр 40 жил, 60 жил ажилласан хүн хос Хөдөлмөрийн хүндэт авчхаад байгаа. 40 жил ажилласан хүн хоёр удаа Хөдөлмөрийн хүндэт авчихсан. Тэгээд би уг нь Алтан гадас гэсэн юм. Тэгсэн Хөдөлмөрийн хүндэт болсон байна гээд байгаа байхгүй юу.

Тэгэхээр би юу гэж бодож байгаа вэ гэвэл ард нийтийнхээ өмнө ил тодоор ингээд сугалаа сугалуулдаг юм уу. Тэгвэл амар байна л даа. Ёндойтой нь аваг дээ. Одоо яах вэ гэхгүй бол нээрээ энэ өргөдөлд үнэхээр дарагдаж гүйцэж байна. Энийг нэг шударга шийдэх боломж байна уу? Тийм. Шагнуулсан нь шударга болоод шагнуулаагүй нь шударга биш харагдаад байгаа юм шиг. Тэгээд энэ чинь аягүй барьцаатай байна. Энэ Ерөнхийлөгч…/минут дуусав/

**Л.Энх-Амгалан: -** Тамгын газрын дарга, З.Энхболд дарга хариулах уу? 80 дугаар микрофон.

**З.Энхболд: -** Үндэсний аюулгүй байдлын зөвлөлийн нарийн бичиг А.Гансүх сууж байгаа. Мэдээллийн талаар А.Гансүх дарга хариулна. Бусад нь би хариулъя.

О.Баасанхүү гишүүн нөгөө нэг хуудас тайлан уншаагүй ярьж байна. Ерөнхийлөгчийн өнөөдөр чуулган руу явуулахдаа хэлсэн, надад олгосон эрх бол энэ нэг хуудас зузаан тайлан дотроос л хариулах юм. Тэрнээс ипотекийн талаар юу гэж бодож байна гэдэгт би хариулах боломжгүй гэдгийг гишүүд ойлгоорой.

Ерөнхийлөгч нийтдээ Улсын Их Хурлаас баталсан хууль болон тогтоод төсөв, хүүхдийн мөнгө, томилгоо гэх 4 асуудал дээр 4 удаа хориг тавиад алиныг нь ч хүлээж аваагүй. Тэгэхээр Ерөнхийлөгч бол Улсын Их Хурлаас баталсан бүх юм нь дээр хориг тавиад байх бодол ч байхгүй. Тийм практик ч байхгүй байгаа.

Жижиг, дунд үйлдвэр бол болохгүй гэдэгтэй бол олон нийттэй бол Ерөнхийлөгч санал нэг байгаа. Түдгэлзүүлэх асуудал, түдгэлзүүлэхгүйгээр шалгах асуудал бол Улсын ерөнхий прокурорын хариулсан хариултаас та бүхэн бол харж байгаа. Тэр бол энэ чуулганд яригдаад удаагүй учраас одоо цаашид Ерөнхий прокурор Улсын Их Хуралтай харилцаад л явах энэ ажиллагаа бол явагдах байх.

Ер нь бол бүх юм нь дээр хориг тавих ийм бодол бол байхгүй байгаа. О.Баасанхүү гишүүн тэтгэврийн зээлийг Ерөнхийлөгч тэгнэ гэж амласан гэж цуурхал тараахаа одоо болих хэрэгтэй. Ардчилсан нам Ерөнхийлөгчийг нэр дэвшүүлсний хувьд захиа даалгавар өгсөн. Та Ерөнхийлөгч болбол энэ 3 их наяд орчим төгрөгийн зээлийг төлөх талаар ард түмэндээ туслаарай гэж. Ерөнхийлөгчийн байр суурь сонгогдохдоо байсан. Одоо ч хэвээрээ байгаа. Үндсэн хуулийн 6.1-д заасан байгалийн баялгийн ногдол ашгаас энэ зээл бол төлөгдөх боломжтой. Тэгэхдээ иргэддээ ногдол ашиг хуваарилснаар тухайлбал Засгийн газар цагаан сарын өмнө Тавантолгойн 720-иос 80 тэрбум төгрөгийн ногдол ашгаас 1072 хувьцааны ногдох ашиг тараахаар бас бодож байгаа юм шиг байгаа юм. Тэр тохиолдолд авсан ногдол ашгаараа зээлээ төлөх үү, одоо ямар зорилгоор ашиглах вэ гэдэг нь иргэдийн өөрийнх нь сонголт болох юм.

Ийм маягаар явах бол бодлогын хувьд дэмжсэн хэвээрээ байгаа. Ерөнхийлөгч ямар нэгэн өөр эх үүсвэрээр зээл, зээлийн төлбөр хийх тухай бодоогүй. Тийм эрх ч Үндсэн хуулиар байхгүй байгаа.

Шагналын хувьд бол үргэлж маргаантай байдаггүй ээ. Одоо гишүүд шагналын өргөдөл хүлээж авахаа нэг ингээд хаачихмаар юм байна лээ шүү. Шагналын журам дотор Улсын Их Хурлын гишүүд шагналын өргөдөл хүлээж авна гэж байхгүй байгаа. Тэтгэвэрт гарсан хүн бол орон нутгийнхаа засаг захиргаагаар ажлаа хийж байгаа хүн бол холбогдох салбарынхаа яамдаар явдаг ийм л одоо ойлгомжтой журамтай байгаа. Тэр ойлгомжтой журмаараа 20, 30 жил явж байгаа.

Би шагнал шийдэж өгнө гэж гишүүд өргөдөл авахаа, тэр шагналын legalinfo дээр байгаа журам руу одоо хандаад надад ийм эрх байхгүй байна л гээд хэлчхэд уг нь хаагдчихаар байгаа юм.

Ер нь бол гишүүдээс шагнал гаргах бүрд гарсан хүсэлтийг бол манай шагналын хэсэг хүлээж аваад байнга харгалзаж үздэг. Тэрнээс журам дотор гишүүн хүнээ шагналд тодорхойлоод л тэрийг нь өгдөг ийм журам бол угаасаа байхгүй юм. Шагналын барьдаг бодлогын хувьд 35 хүрч байж Хөдөлмөрийн хүндэт, 40 хүрч байж Алтан гадас гэдэг ийм нэг бид нарын дотооддоо баримталдаг журам байгаа. Тэр 23-тай хүүхэд авсан бол…/минут дуусав/

**Л.Энх-Амгалан: -** Нэмэлт яах уу? Нэмэлт минут авах уу та. За А.Гансүх дарга нэмээд хариулчих уу?

**А.Гансүх: -** Монгол Улсын Ерөнхийлөгч Үндэсний аюулгүй байдлын зөвлөлийн тэргүүний хувьд жил бүр Улсын Их Хуралд Үндэсний аюулгүй байдлын асуудлаар хаалттай мэдээлэл хийдэг. Өнгөрсөн оны 12 сарын 15-ны өдөр энэ мэдээлэл хийгдсэн байгаа.

Энэ оны 12 сарын 21-ний болон 28-ны өдрүүдэд энэ мэдээлэл хийхээр Улсын Их Хурлын нэгдсэн чуулганд цаг товлосон байсан боловч чуулган хуралдаагүйгээс шалтгаалаад ингээд хийгдэж чадаагүй. Одоо Улсын Их Хуралд мэдээлэл хийхэд бэлэн байгаа. Цаг товлоод өгчих юм бол Үндэсний аюулгүй байдлын зөвлөлийн тэргүүний хувьд Монгол Улсын Үндэсний аюулгүй байдлын асуудлаар хаалттай мэдээлэл хийхэд бэлэн байгаа.

**Л.Энх-Амгалан: -** За Ж.Мөнхбат гишүүн.

**Ж.Мөнхбат: -** За өнөөдөр Улсын Их Хуралд Монгол Улсын Ерөнхийлөгч бас үйл ажиллагаа, ажлынхаа тайланг тавьж байна. Энэ бас зөв өө. Ингээд жилдээ нэг юу хийсэн бэ гэдгээ яриад, юу хийх гэж байгаа вэ гэдгээ бас нэг яриад ингээд нэг ард түмэндээ энэ мэдээллээ хүргээд ингээд явах нь бол энэ бол бас зөв жишгээ гэж бодож байгаа.

Би өнөөдөр З.Энхболд даргаас нэг гурван дөрвөн зүйлийг асууя гэж бодож байгаа. Намрын чуулганы нээлт дээр Ерөнхийлөгч энэ системийн өөрчлөлт, Үндсэн хуулийн өөрчлөлтийн асуудлыг ярьсан. Улсын Их Хурлын чуулганы танхимд би бол алга ташиж дэмжсэн. Засгийн газрын Хэрэг эрхлэхийн сайд байхаасаа эхэлж энэ Үндсэн хуулийг өөрчлөх ажлын хэсэг байгуулж бас сайн муугаараа хэлүүлж Монголын төрд байгаа энэ гацаа түгжрээг нэг тийш нь болгох ёстой гэдэг зарчмын байр суурь дээр байдаг хүн бол би.

Тэгээд сүүлийн үед энэ яриа яригдахаа больчихлоо. Энэ одоо байр суурь хэвээрээ байгаа юу? Энэ одоо Үндсэн хуулийн өөрчлөлттэй холбоотой гэсэн энэ асуултыг нэгдүгээрт тавья гэж бодож байна.

Хоёрдугаарт, за магадгүй 1990 оноос хойш 1992 оны ардчилсан Үндсэн хуулийн өөрчлөлтөөс хойш энэ Улсын Их Хурлыг тараах асуудлыг хөндсөн Улсын Их Хурлын гишүүн бол бас би байгаа юм. Энэ одоо төр засгийн гацаа, түгжрээ ийм байдалд орчихлоо. Төрд итгэх ард түмний итгэл байхгүй болж байна. Тийм учраас Улсын Их Хурал нөгөө унжаад байхын оронд унаад ирээсэй гэдэг шиг ингэж хоёрын хооронд байсанд орвол одоо тарсан нь дээрээ гэдэг ийм зарчмын байр суурийг би хөндсөн юм.

Тэгээд Ерөнхийлөгч бас энэ Ерөнхийлөгчийн институтийн зүгээс энэ Улсын Их Хурлыг тараах асуудлыг бас хөндөж байсан. Сүүлийн үед бас чимээгүй болчихлоо. Энэ яагаад чимээгүй болов. Энэ одоо хэвээрээ байр суурь байгаа юу гэсэн ийм хоёр дахь асуулт байна.

Гурав дахь асуулт бол энэ жижиг, дундтай холбоотой. Энэ ЖДҮ-гийн асуудал үүссэн цагаасаа эхлээд одоо бас энийг буруу гэж эсэргүүцэж дуугарсан хүмүүсийн нэг нь би л дээ. Надтай хамт одоо Ц.Нямдорж сайд бол ер нь буруу гээд их сайн бид нар бас ярьсан тал бий. Тийм учраас энэ одоо ЖДҮ-тэй холбоотой асуудал дээр сүүлийн үед Ерөнхийлөгчийн байр суурь чимээгүй их бүрхэг болчихлоо. Түрүүн одоо хоригтой холбоотой асуудлыг О.Баасанхүү гишүүн хөндөж байна. Тэгэхээр энэ асуудал дээр ер нь ямар байр суурьтай байгаа юм бэ? Зөв гэж бодож байгаа юм уу, буруу гэж бодож байгаа юм уу?

Энэ нийгмийн бухимдал чинь бол хөдөө хотгүй. Сая хөдөө малчны хотонд очоод ирэхэд гэсэн одоо энэ бол нэлээн л ярьж байна шүү дээ. Зүгээр л малчны хотонд энэ ЖДҮ-гийн асуудлыг яриад л байж байна. За энийг гуравдугаарт асууя.

Дөрөвдүгээрт, саяхан энэ Улсын Их Хурлын дэгийн тухай хуулийг өөрчилж Үндэсний аюулгүй байдлын зөвлөлийн гурван гишүүнийг одоо ажлаас нь чөлөөлөх асуудлыг хөндөхөд Үндэсний аюулгүй байдлын зөвлөл хуралдсан. Нэг өдөр нэг шөнийн дотор энэ хуулийг баталж асуудлыг шийд гэдэг зөвлөмж гаргасан. Одоо өнөөдөр яаж байна вэ гэхээр Үндэсний аюулгүй байдлын зөвлөлийн нэг гишүүнийг томилох асуудал яригдаж байна. Тэгээд үүнтэй холбогдуулан Үндэсний аюулгүй байдлын зөвлөл хуралдах боломж бий юу? Нэг өдөр юм уу, хоёр өдрийнх нь дотор шийд гэдэг зөвлөгөө зөвлөмж өгөх бас тийм юм хум болох уу, болохгүй юу?

Ер нь зүгээр цаашдаа бол энэ Үндэсний аюулгүй байдлын зөвлөлийн гишүүнийг томилоход бол бас зарчим барьдаг ийм зарчим руу явмаар юм билээ. Жишээлбэл, одоо Монгол Улсад 2001 онд одоо талийгч Улсын Их Хурлын дарга Л.Энэбиш гуай бурхан болж орны хүнийг томилох асуудал хөндөгдөж байсан. Дараа нь одоо бас 2004-2008 онд Үндсэн хуулийн цэцийн шийдвэрээр нэг Их Хурлын дарга ажлаа өгч орны хүнийг томилох асуудал бас хөндөгдөж байсан. Ийм асуудлууд байсан.

Тэгээд энэ үед бол ямар зарчим барьж байсан бэ гэхээр Засгийн газрын гишүүн Засгийн газрын сайдуудаас Их Хурлын даргад нэр дэвшихгүй гэдэг зарчим барьж байсан юм билээ. Яагаад гэхээр нэг жил, хоёр жилийн өмнө ард түмэндээ ажлаа хийж чадна. Энэ салбарыг авч явна гэж ам өчгөө өгөөд сайд болж байсан хүмүүс бол тэр ажлаа хийх ёстой гэсэн ийм зарчмын байр суурьтай байсан юм билээ.

**Л.Энх-Амгалан: -** Ж.Мөнхбат гишүүнд 1 минут.

**Ж.Мөнхбат: -** Энэ зарчим бол юу гэдэг юм одоо Монголын төрд одоо өмнө нь, урд өмнө нь бол Улсын Их Хурлын даргыг хугацаанаас нь өмнө одоо ажлыг нь өгч орнынх нь хүнийг томилоход баримталж байсан зарчим л даа. Эрх барьж байсан улс төрийн намын ч зарчим, ер нь төрд барьж байсан зарчим.

Тэгэхээр одоо Үндэсний аюулгүй байдлын зөвлөл одоо өмнөх даргыг нь ажлаас чөлөөлөх асуудал дээр хуралдаж зөвлөмж гаргаж байсан. Томилох асуудал дээр нь одоо зөвлөж, хуралдаж зөвлөмж гаргах юм уу, үгүй юм уу? Ер нь гаргалаа гэхэд ийм зарчим барих юм уу, үгүй юу гэсэн ийм зөвлөмжийг гаргах уу, үгүй юу гэдэг ийм.

Ер нь бол одоо энэ Үндэсний аюулгүй байдлын зөвлөлийн гишүүнийг одоо томилоход ер нь ямар зарчим, шалгуур байх ёстой юм бэ гэсэн ийм зүйлийг одоо та өөрөө Үндэсний аюулгүй байдлын зөвлөлийн гишүүн байсан. Их Хурлын даргын хүн. Тэрнээс биш одоо юу гэдэг юм Энхболд I, Энхболд II, одоо III, IV, V, VI гээд үргэлжлээд явна гэдэг бол энэ зарчим биш л дээ. Жишээлбэл. Би зүгээр жишээ ярьж байгаа шүү.

**Л.Энх-Амгалан: -** За З.Энхболд дарга хариулъя.

**З.Энхболд: -** Ж.Мөнхбат гишүүний асуултад хариулъя. Үндсэн хуулийн өөрчлөлтийн талаар Ерөнхийлөгч тухайн үед илэрхийлж байсан байр суурь дээрээ хэвээрээ байгаа. Ямар өөрчлөлтийн тухай яригдаж байна гэхээр Монгол Улс энэ ардчилал, зах зээлийн нийгмийг сонгож аваад 30 дахь жилийнхээ ойг энэ оны 12 сарын 10-нд тэмдэглэнэ. Тэгээд энэнийх нь 26 дахь жилд нь шинэ Үндсэн хуулиар явж байгаа. 1992 оноос хойш.

Тэгэхээр энийгээ нэг update хийх болсон юм байна. Их хэмжээгээр хийх үү, бага сага өөрчлөлт хийх үү. Тэрийгээ бол ярих хэрэгтэй байна гэдэг ийм байр суурь дээр хэвээрээ байгаа. Үндсэн хуулийн өөрчлөлтийн талаар нийгэмд бол одоо 20, 30 Үндсэн хуулийн төсөл яригдаж байна. Хоёр танхимтай. Их л олон хүний санаа байдаг. Тэгээд энэ болгоныг шийдэх цорын ганц арга нь ард түмнээсээ асууж Үндсэн хуульд гарах хүрэх ийм л бодолтой байгаа. Асууна гэдэг маань нөгөө зөвлөлдөх ардчиллын асуулгаар биш. Яг одоо сонгууль шиг цаасан дээр сонголтуудтай. Тийм өөрчлөлтийг бол хийнэ гэдэг яриа бол хэвээрээ. Бодлого хэвээрээ байгаа.

Улсын Их Хурлыг тараах асуудлаар Миеэгомбын Энхболдыг Улсын Их Хурлын дарга байхад зөвшилцөөд зөвшөөрөөгүй учраас одоо харзнасан байдалтай байж байгаа. Тогтоолын төлөө өргөн оруулах талаар одоо бодож байгаа. Их Хурлын шинэ удирдлага гарахаар бас зөвшилцөх бодолтой байгаа.

Жижиг, дунд үйлдвэрийн асуудлаар Ерөнхийлөгчийн байр суурь бол энэ бол болохгүй ээ. Улсын Их Хурлын гишүүд давуу эрх эдэлж болохгүй ээ. Гэхдээ нэгэнт эрүүгийн хэрэг үүсгэгдээд явж байгаа учраас Улсын ерөнхий прокурор Улсын Их Хуралтай харилцаад явсан нь дээрээ. 4 удаагийн хориг тавиад нэгийг нь аваагүй учраас хориг тавих нь одоо зөв арга уу, үгүй юу гэдгээ бодоод жижиг, дунд үйлдвэрийн гишүүнийг түдгэлзүүлээгүй тогтоол дээр бол хориг тавиагүй юм.

Улсын Их Хурал дэгийн хуулиа өөрчлөөд Аюулгүйн зөвлөлийн талаар Үндэсний аюулгүй байдлын зөвлөлийн нарийн бичгийн дарга А.Гансүх хариулна.

**Л.Энх-Амгалан: -** За А.Гансүх дарга. 81 дүгээр микрофон.

**А.Гансүх: -** Ж.Мөнхбат гишүүн асууж байна. Үндэсний аюулгүй байдлын зөвлөлийн нэг гишүүнийг чөлөөлөх асуудлаар Аюулгүйн зөвлөл хуралдсан гэж. Яг үнэндээ бол энэ асуудлаар хуралдаагүй. Хоёр үндсэн шалтгаанаар хурал хийгдсэн байгаа. Нэг нь бол тухайн өдөр болсон жагсаал, цуглаантай холбогдуулан үүссэн нөхцөл байдлын талаар хэлэлцэж, үүссэн нөхцөл байдлын талаар ярьсан. Энэ хүрээнд яриад Улсын Их Хурлын дэгийн тухай хуульд өөрчлөлт оруулах хуулийг одоо яаралтай батлах нь зүйтэй юмаа гэдэг асуудлыг Үндэсний аюулгүй байдлын зөвлөлийн гишүүд яриад санал нэгтэйгээр шийдвэрлэж ингэж зөвлөмж гарсан байгаа.

Ер нь бол Үндэсний аюулгүй байдлын зөвлөлийн гишүүнтэй холбогдуулан одоо томилгоотой холбоотой асуудлаар бол оролцох ямар нэгэн тийм хууль эрх зүйн үндэслэл байхгүй ээ.

**Л.Энх-Амгалан: -** М.Оюунчимэг гишүүн. Яг зайлшгүй тохиолдол үүссэнд байна. Тийм. За Ж.Мөнхбат гишүүн.

**Ж.Мөнхбат: -** Тайлбар 1 минутаа авч байгаа юм. Дэгийн хуулийн дагуу. Би З.Энхболд даргаас асуугаад байгаа юм. Зандаахүүгийн Энхболд даргаас. Та одоо Үндэсний аюулгүй байдлын зөвлөлийн гишүүн хүн. Улсын Их Хурлын дарга байсан хүний хувьд Их Хурлын дарга, Үндэсний аюулгүй байдлын зөвлөлийн гишүүнийг томилоход энэ зарчим баригдах нь ер нь зөв үү, буруу юу? Нэгдүгээрт.

Зарчим гэдгийг бол би одоо нөгөө Юлий Цезарь, I Цезарь, II Цезарь, III Цезарь гэдэг шиг Улсын Их Хурлын дарга I Энхболд, II Энхболд, III Энхболд гээд хэд ч болтлоо үргэлжлэх юм. Тэгээд Энхболд гэдэг хүн хайгаад дараа нь энэ цаашаа явдаг болох юм уу, үгүй юу. Энэ бол зарчим биш гэж бодож байгаа.

Засгийн газрын гишүүд бол одоо сайд нар бол Их Хурлын дарга байж болохгүй гээд өмнө нь Монголын парламентын түүхэнд хоёр удаагийн Их Хурлын даргыг хугацаанаас нь өмнө чөлөөлж, томилоход бол одоо сайд нарыг бол Их Хурлын даргад нэр дэвшүүлж байгаагүй юм билээ. Д.Лүндээжанцан дарга бол байсан. С.Төмөр-Очир дарга болж байсан. Энэ уламжлалаараа явах нь зөв үү, буруу юу гэдгийг л би таныг одоо зарчмын хувьд. Та зарчим ярьдаг хүн шүү дээ. Одоо Улсын Их Хурлын дарга байсан. Тамгын дарга хүн. Ерөнхийлөгчийн.

**Л.Энх-Амгалан: -** Ж.Мөнхбат гишүүний нэмэлт асуултад хариулъя. Улсын Их Хурал хэн байх вэ гэдгийг зөвхөн энэ танхимд 75 гишүүний хэн нэг нь болно. Тэгэхдээ ямар зарчим барихаа бол Улсын Их Хурлын гишүүд өөрсдөө шийдэх хэрэгтэй. Энд Ерөнхийлөгч оролцох эрхгүй, Засгийн газар оролцох эрхгүй. Зарчмаа жишээ нь одоо 2000 оны Их Хурал, 2004 оны Их Хурал дээр үүссэн шигээ Засгийн газрын гишүүн болохгүй ч гэдэг юм уу, эсвэл одоо дандаа эрэгтэй хүн болоод байна, одоо эмэгтэй гишүүн тавья ч гэдэг юм уу энэ зарчмуудаа бол олонхийн бүлэг дотроо яриад шийдчихвэл олон горилогчоос хүн хасахад их амар байдаг юм. Зарчим бол байх хэрэгтэй. Ямар зарчим гэдгийг Ерөнхийлөгч хэлж болохгүй. Би одоо тэр тусмаа хэлж болохгүй. Цэвэр Монгол Ардын Намын бүлгийн дотооддоо хэрэглэх…/минут дуусав/

**Л.Энх-Амгалан: -** М.Оюунчимэг гишүүн.

**М.Оюунчимэг: -** Монгол Улсын Ерөнхийлөгч бас ингээд анх удаагаа нээлттэй ингэж жишиг тогтоож оруулж ирж тайлангаа тавьж байгаад үнэхээр талархаж байна. Тэгэхдээ энд их тийм хариуцлагатай хандаасай. Манай зарим гишүүд маазраад ч байгаа юм шиг, эсвэл албан тушаалын томилгоотой холбоод тайлбарлаад байлтгүй энэ тайлан яагаад ингээд өчигдөр шилэнгээр тараагдсан юм бол. Уг нь бол 12 сарын 28-нд гэсэн байгаа. Ийм тайланг бид нар уг нь нэг бүрчлэн уншаад. Тэгээд Их Хурал, Засгийн газартайгаа энэ Ерөнхийлөгчийн институцийг яаж асуудлыг шийдэхийн тул уялдаа холбоотой хамтран ажиллах вэ гэдэг үүднээс асуудалд хандах хэрэгтэй.

Тэгээд нэг өдрийн өмнө тараагаад тэнд нэг асуулт хариулт болоод өнгөрмөөргүй байна. Дараа дараагийн энэ дээр асуудал нь Ерөнхийлөгчийн Тамгын газарт байна уу, эсвэл Их Хуралдаа байна уу. Ингэж наад зах нь долоо хоногийн өмнө тараагаад бид нар энийгээ судлаад ингээд асуудалд хандаж байх зайлшгүй шаардлагатай байна гэдгийг анхааруулчихъя.

Хоёр дахь гол чухал зүйл гэвэл Монгол Улсын Ерөнхийлөгчийн зүгээс санаачлаад өчигдөр тэр агаарын бохирдол дээр нээлттэй сонсгол хийсэн. Энэ бол маш чухал ач холбогдолтой. Гэхдээ эндээс үр дүн гараасай гэж бид нар харж байгаа юм.

Тэгэхээр өчигдөр бол тэр ядуурал, ажилгүйдлийг орлоготой нь уялдуулаад энэ гэр хорооллыг барилгажуулах, утаанаас, агаарын бохирдлоос салах гарц байна гээд асуудлыг ярьж байсан л даа. Би бас эндээс өглөө энийг нэлээд их уншлаа. Тэгэхээр төрийн албан хаагчдыг энэ цалинг нь барьцаалаад орон сууцанд оруулах. Энэ ихэнх нь одоо гэр хороололд байгаа гэсэн судалгаа гарсан гээд ярьж байна л даа.

Тэгэхээр яг үнэнийг хэлэхэд төрийн албан хаагчдын хэдэн хувь нь жишээлбэл гэр хороололд байгаад. Хэрвээ бид нар тэрийг Засгийн газар, Их Хуралтайгаа ярьж тохиролцоод хууль эрх зүйн хувьд нь цалинг нь барьцаалаад, тухайн ажлын байрыг нь барьцаалаад орон сууцанд оруулъя гэвэл бид утаанаас хэдэн хувь салах бололцоо байгаа гэсэн судалгаа гарсан юм. Энэ гэр хорооллын одоо амьдарч байгаа иргэдийн хэдэн хувийг нь эзэлж байгаа вэ гээд яг бодитой судалгааг хийсэн болоод энэ асуудлыг тавьж байна уу, эсвэл зүгээр нэг гарц юмаа гэдэг үүднээс энэ асуудалд хандсан уу гэдэг дээр нэг хариулт өгөөч.

Ер нь бол Өргөдлийн байнгын хороо бас Ерөнхийлөгчийн тэр зөвлөхүүдтэй ч гэсэн бид нар хамтраад энэ агаарын бохирдлыг бууруулахтай холбоотой зарцуулсан хөрөнгө мөнгөний асуудал дээр жишээлбэл Өргөдлийн байнгын хороо бол өнгөрсөн 10 жилийн хугацаанд 700-гаад тэрбум төгрөгийг салхинд хийсгэснийг гүйцэтгэлийн аудитаар ил гаргаж тавьсан. Өнөөдөр би бас сонссон. Ерөнхийлөгчийн зүгээс энэ агаарын бохирдолд зарцуулсан хөрөнгө мөнгө дээр асуудлыг одоо бодитоор гаргаж ирэх талаар Ерөнхий прокурорт бас материал өгсөн гэж сонсож байсан.

Тэгэхээр энэ асуудлууд дээр Их Хуралтай яаж хамтран ажиллах бололцоо байгаа гэдгийг энэ та бүхэнд тайлангийнхаа далимдуулаад бас Их Хуралд орж ирж байна гэдэг чинь зүгээр нэг мэдээлэл солилцох юм уу, тайлангаа тавих биш хамтарч асуудлыг шийдэх гарцыг бас хайсан нэг алхам гэж би харж байгаа. Тэгэхээр энэ дээр утааг л одоо арилгамаар байна. Нээрээ Их Хурал, Засгийн газар, Ерөнхийлөгчийн институци нийлж байгаад бүгдээрээ энэ нэг хоёр гурван жил нийлээд нэг Улаанбаатарыг утаанаас салгачихмаар байна л даа.

Тэгэхээр энэ дээр нэг номерт хамтын ажиллагаагаа уялдуулах нь чухал байгаа юм. Тэрнээс хэн нэгэн хүнээс одоо хариу нэхэх юм уу, эсвэл одоо арга хэмжээ авах асуудал бол гол биш. Өнөөдөр гэр хорооллын иргэд инженерийн шугам, сүлжээ, тэгээд орон сууцанд орохыг хамгийн их бид нараас хүсэж байна. Ерөнхийлөгчөөс, Их Хурлаас, Засгийн газраас. Тэгэхээр энэ дээр та бүхэн энэ тайлангаараа дамжуулаад Их Хуралд бас ямар гарц байгаа талаар мэдээллийг нэг товчхон өгөхгүй юу гэж хэлмээр байна.

Хоёр дахь зүйл нь, би Ерөнхийлөгчийг бас гадаадад эх орноо төлөөлж явж энэ ялангуяа Монгол Улсын гадаад худалдааг нэлээд идэвхжүүлэх. Одоо өөрөө бол тэр Дорнын III чуулга уулзалтад орохдоо Монгол, Орос, Хятад гэсэн энэ эдийн засгийн коридорыг идэвхжүүлж, энүүгээр дамжуулаад авто зам, төмөр зам тавих, энэ хийн хоолойг дамжуулах гээд энэ асуудлууд дээр нэлээд анхаарал хандуулж ингээд ярьж байсан. Энэтэйгээ уялдуулаад Монгол Улсын Гадаад харилцааны яамтай Үндэсний аюулгүй байдлын түвшинд яг бодитоор хийх ажлуудыг одоо яг байгаа юу? Яг энэ тайлангаас харахад бол Ерөнхийлөгч үг хэлэхдээ энийг онцолсон…/минут дуусав/

**Л.Энх-Амгалан: -** Яах вэ? Минутаа нэмж авах юм уу? Аан. За М.Оюунчимэг гишүүнд 1 минутыг нэмээд өгчихье.

**М.Оюунчимэг: -** Энэ тайлангаас уншихад бол Ерөнхийлөгч бол чухал асуудлууд ингэж хөндсөн, үг хэлэхдээ ингэсэн. Одоо тийм хүмүүстэй уулзсан гээд байж байна л даа. Тэгвэл яг энэ эдийн засгийн коридорыг идэвхжүүлээд одоо яг ажил хэрэг болгоод бид гадаад худалдаагаа зүгээр нэг нүүрс юм уу, алт гэж харалгүйгээр харин ёстой том өргөн хүрээнд тэр хүнс, хөдөө аж ахуйн салбартайгаа уялдуулаад энэ хүрээнд харахын тулд Ерөнхийлөгчийн зүгээс одоо Их Хурал, Засгийн газарт хандаж яг бодит бодлогын чиглэлийн юуг хийхээр тавьсан бэ?

Энэ улс орны уулзалтад оролцсоны хүрээнд Гадаад харилцааны яамтай юм уу, үндэсний аюулгүй байдлын түвшинд энэ гадаад худалдаан дээр гаргаж байгаа гарцын талаар бас ямархуу ажил хийгдэж байгаа вэ гээд. Эсвэл эрх зүйн хувьд бас Их Хурал дээр хандах асуудал байна уу гэдэг дээр нэгт хариулт авъя.

Хоёр дахь зүй нь, энэ хүүхдийн эрхийн асуудал байгаа юм. Тэгэхээр би ямар ч байсан эхний хоёр асуулт дээрээ хариулт авчхаад дараа нь нэг минутыг онцгой шалтгаан гэдгээс нэмж авмаар байна.

**Л.Энх-Амгалан: -** З.Энхболд дарга хариулт өгөх үү? За Д.Лүндээжанцан дарга тайлбар хэлчихье.

**Д.Лүндээжанцан: -** За манай Төрийн байгуулалтын байнгын хороон дээр 01 сарын 04-нд ирсэн. 2018 оны 12 сарын 28-нд Тамгын газарт, Ерөнхийлөгчийн Тамгын газар 10/78 гээд ийм 77 хуудастай материал ирсэн. Нэг бүрчлэн.

Энийг 01 сарын 05-нд бүх гишүүдэд тараасан шүү. Үгүй биш ээ. Бид чинь бүгдийг нь гарын үсэг зуруулаад. Энэ чинь ирснийг бол одоо байна шүү дээ ийм учраас бол манай гишүүд туслахуудтайгаа яриад ер нь ямар ямар материалууд ирсэн бэ гэдгийг бол үзэж харж байх ёстой гэдгийг нэгдүгээрт хэлчихье.

Хоёрдугаарт, яг тэр үед чинь нөгөө хурал гацаатай. Тэгээд л одоо ингээд явцгааж байсан шүү дээ нөхдүүд минь ямар. Бид одоо юм чинь мэдэж байна шүү дээ. Яагаад гэхээр Ерөнхийлөгчийн Тамгын газраас Ерөнхийлөгчийн үйл ажиллагааны тайлан ирж байхад мань дарчхаад сууж байх тийм үү бөх зүрх байхгүй шүү дээ нөхөд минь. За тэрийгээ судлаад яагаарай. Буруутай эзнийг нь тогтоо.

Хоёрдугаарт, Төрийн байгуулалтын хороогоор орохгүй шууд ордог байхгүй юу.

Гуравдугаарт байна шүү дээ. Анх удаагаа биш. 2015 оны 4 дүгээр сард түрүүчийн Ерөнхийлөгчийн бас тайланг одоо сонсож байсан гэдгийг хэлье. Энэ бол хоёр дахь удаагаа юмаа. Гэх мэтчилэнгээр юм болгон буух эзэнтэй, буцах хаягтай байгаа.

Хоригийн хувьд бол 5 хоригийн Д.Муратын хоригийг бол хүлээж авсан шүү. Тэгээд завсарласан. Завсарлага аваад. Энийг бас нэг зүгээр тодруулаад хэлчихье гэж.

**Л.Энх-Амгалан: -** Тамгын дарга З.Энхболд дарга.

**З.Энхболд: -** М.Оюунчимэг гишүүний асуултад хариулъя. Тайлан хэзээ тарсан талаар Д.Лүндээжанцан дарга ярьсан учраас хариулахгүй.

Өчигдөр утааны анх удаа сонсгол хийсэн. Хяналтын сонсгол. Улсын Их Хурал Сонсголын тухай хууль гарснаас хойш анх удаа хуулиа хэрэглэж хийсэн. Улсын Их Хуралд талархаж байгаа.

Ерөнхийлөгч өөрийн биеэр оролцсон. Тэгээд гарцуудаа нөгөө л нэг ярьдаг 10 жил ярьсан юмаа ярихаа болиод тодорхой гарц гаргая. Өчигдрийн сонсголын үр дүнгээр 4 Байнгын хорооны даргыг өнөөдөр урьж уулзалт хийх гэж байгаа. Маш тодорхой ажил ярьж байгаа. 2010 онд гарсан их бүтээн байгуулалтын тухай тогтоолдоо дүгнэлт хийчихье. Юу нь бүтсэн, юу нь бүтээгүй байна. Бүтээгүй эсэхээ шинэ тогтоол гаргаад Улсын Их Хурлаар баталчихъя. Тэр нь одоо өнөө маргаашгүй чуулган тарах гэж байгаа. Тэгэхээр ээлжит бус хийнэ үү, ямар ч байсан энэ шинэ газар гэсээд барилгын ажил эхлэхээс өмнө энэ тогтоолоо гаргаад хийж амжаагүй ажлуудаа дахиад нэг 10 жилээр, 20 жилээр хийхээр төлөвлөөд тогтоол гаргачихъя. Тэрүүгээрээ Засгийн газар, Улсын Их Хурал хамтран ажиллаад утаатай үр дүнтэй. Зарцуулсан мөнгө нь ойлгомжтой. Хэзээ ямар үр дүн нь тодорхой ийм байдлаар ажиллая гэдгээр өнөөдөр дөрвөн Байнгын хороон даргыг Ерөнхийлөгч дээр урьж байгаа. Яг энэ утаатай холбоотой Төсөв, Эдийн засаг, Нийгмийн бодлого, Байгаль орчин дөрвийг урьж байгаа. За энэ бол Улсын Их Хуралтай утааны талаар хамтран ажиллаж байгаа ажлын хэлбэр юм.

Эдийн засгийн коридорын талаар Владивостокийн Дорнын эдийн засгийн форум, Чиндао хотод болсон ШХАБ-ын уулзалтаар бол аль алинд нь хоёр талын уулзалтуудын үеэр бол хангалттай ярьсан. Хамгийн эхний үр дүнг энэ махны экспортоор хэмжиж болно. Манай улсын малын өвчин гардаггүй баруун таван аймгийн махыг нээж өгөөч. Түүхийгээр нь. Бусад бүс нутгийнхыг нь анхан шатны боловсруулалт хийж халууны аргаар боловсруулсан гэдгээр 70 орчим мянган тонн махны экспорт хийгдэж хуучин социализмын үед гардаг байсан 100 мянга руугаа их ойртож очсон анхны жил бол энэ жил болсон.

Хөдөө аж ахуйн экспортыг Ерөнхийлөгч онцгойлон дэмжиж байгаа. Яагаад гэвэл маш их хүртээмжтэй. 200 мянган малчин айлын үйлдвэрлэдэг бүтээгдэхүүний экспорт учраас уул уурхайгаасаа илүү дэмжлэг хүлээж бусад улсын төр засгийн тэргүүнтэй уулзахад номер нэгт үргэлж яригддаг. Тэрний тодорхой үр дүн гарсанд одоо гаалийн статистик аваад харах юм бол байгаа. Одоо энэ нэг 70 мянга. Хөдөө аж ахуйн сайд Ч.Улаантай бас санал солилцож байгаа. Чанарын шинэ түвшинд гаргаж илүү өртөг нэмэх талаар дараа жил бас ажиллах хэрэгтэй.

Эдийн засгийн коридорын 23 ажлаас хөдөлсөн ажил бол өнөөдөр бол байхгүй байгаа. Ялангуяа дэд бүтцийн Орос, Хятадыг холбосон өндөр хурдны авто зам, төмөр замын нэвтрүүлэн өнгөрөх чадвар гэх мэтийн ажлууд бол хийгдээгүй. Шийдлээ хүлээгээд байж байгаа. Ямар ч байсан махны экспорт бол хөдөлсөн. Тэрийг гишүүд бол сайн мэдэж байгаа байх гэж бодож байна.

Төрийн албан хаагчдын хэд нь орон сууцанд ороогүй вэ гэдэг тоог Засгийн газар гаргаад тогтмол цалинтай, ипотекийн зээлээ төлөх чадвартай улсуудыг орон сууцанд оруулах. Энэ чинь бараг 15 жилийн өмнө эхэлсэн бодлого байгаа юм. Тухайн үедээ хамгийн анхны 4 мянган төрийн албан хаагчид…/минут дуусав/

**Л.Энх-Амгалан: -** З.Энхболд даргад 1 минут нэмээд.

**З.Энхболд: -** Би оныг нь санахгүй байна. Хэдэн оны Засгийн газрын ч би санахгүй байна. Ямар ч байсан 4 мянга орчим төрийн албан хаагчид Ерөнхийлөгч Халтмаагийн Баттулгыг Барилгын сайд байхад ипотекийн зээлд анх удаа хамрагдаж орсон. Цаашдаа ч гэсэн баталгаатай орлоготой, насан туршдаа ажилтай байх боломжтой энэ төрийн албан хаагчдыг нөгөө 30 хувь дээр нь одоо уян хатан байж байранд оруулах талаар ажиллах нь зүйтэй.

Төрийн албаны зөвлөлөөс М.Оюунчимэг гишүүн байртай байргүйгийн судалгааг нь аваад Улсын Их Хурал бодлого боловсруулахдаа бас ашиглаж болно. Хэд нь байртай хэд нь байргүй байна. Одоо хэд нь байранд ямар урьдчилгаа төлөөд орж болохоор байна гэдэг.

Тэгэхээр орон сууцжуулах бол одоо утааг шийдэх төгс арга. Тэр хүртлээ яах вэ гэдэг талаар 2010 оны их бүтээн байгуулалтын…/минут дуусав/

**Л.Энх-Амгалан: -** За М.Оюунчимэг гишүүн 1 минут.

**М.Оюунчимэг: -** Миний хөндсөн асуудал нь төрийн албан хаагчдыг орон сууцанд оруулах тухай асуудал биш. Ерөнхийлөгч үгэндээ төрийн албан хаагчдын бараг 70, 80 хувь нь одоо гэр хороололд байгаа юм. Тэгэхээр одоо гэр хороололд байгаа тэр төрийн албан хаагчдыг орон сууцанд оруулъя гэсэн үг хэлээд байсан байхгүй юу.

Тэгэхээр та бүхэн судалгаа хийчхээд өмнөх биш одоо тэр гэр хороололд байгаа иргэдийн хэд нь төрийн албан хаагчид байгаад энийг тэгээд уялдуулах бололцоо байгаа юм бэ гэсэн судалгаа байна уу л гэж би асуусан юм.

Хоёр дахь зүйл нь, Ерөнхийлөгч энэ дээрээ хүүхдийн эрхийн асуудлыг их хөндөж тавьсан байна л даа. Энэ асуудал бол шүүх дээр очоод бас гацдаг. Ямар ч байсан өчигдөр бид нар Засгийн газартай хамтарч ажиллаад хүүхдүүдийг өвөл морь унуулахыг хориглосон шийдвэр гаргуулж чадлаа. Би бас Засгийн газарт талархаж байна. Цаашдаа Ерөнхийлөгчийн зүгээс энэ асуудал дээр бас хууль хяналтын байгууллага, энэ Засгийн газраар Их Хурлын тогтоол гарчхаад байхад биелүүлэхгүй тэгээд энд морь уралдуулаад юм уу, эсвэл одоо хүүхдийн амь нас, эрүүл мэндэд хохирол учруулаад байгаа хүмүүст эрүүгийн хариуцлага хүлээлгэдэг байх тал дээр ямар ажил хийх санаа байгаа вэ гэсэн л асуултыг би энд бас давхар хөндмөөр байгаа юм. Яагаад гэвэл тэр дээр очоод гацчихаад байна.

**Л.Энх-Амгалан: -** З.Энхболд даргад 1 минут.

**З.Энхболд: -** Өвөл морь уралдуулахгүй байх Засгийн газрын шийдвэрийг Ерөнхийлөгч дэмжиж байгаа. Засгийн газрын тогтоолыг зөрчиж морь уралдуулж байгаа нь өөрөө эрүүгийн гэмт хэрэг биш л дээ. Тэр явцад хүүхдийн амь нас эрстэх юм бол хуулийн байгууллага руу очно. Тэгэхээр энэ нэг хоёр ялгаатай асуудал. Уяачдын холбоонд ч гэсэн уяачдын цол олгодгийн хувьд та нар өвөл уралдуулж аюулгүй байдлаа хангах энэ бүх. Өвөл уралдуулахгүй байх. Зун уралдуулсан ч гэсэн аюулгүй байдлаа хангах, дуулга өмс гэх мэтийн шаардлагуудаа бас тавьдаг. Бичгээр ч бид тавьж байсан. Тэгэхээр өвөл уралдуулахгүй байх Засгийн газрын бодлогыг бол бүрэн дэмжиж байгаа. Уралдуулахгүй байгаа тохиолдолд. Одоо уралдуулсан тохиолдолд өөрөө тэр факт нь өөрөө эрүүгийн хэрэг болохгүй учраас хариуцлага тооцох боломжгүй л дээ.

**Л.Энх-Амгалан: -** Н.Учрал гишүүн.

**Н.Учрал: -** Монгол Улсын Ерөнхийлөгчийг Үндэсний аюулгүй байдлын зөвлөлийн даргын хувиар бас нэг зүйлд анхаараасай гэж бас хүсэж байгаа. Үндсэн хуульд зааснаар бол Үндэсний аюулгүй байдлын бүрэлдэхүүн хэсэгт бол одоо мэдээллийн аюулгүй байдал зайлшгүй хамаарч байгаа. Одоо Засгийн газар төрийн цахим шилжилт хийж байна гэдэг энэ ажлыг яг үр дүнтэй бид нар зохион байгуулж чадаж байна уу гэдэг нь бол шууд мэдээллийн аюулгүй байдалтай холбоотой.

Ер нь одоо манай улсад бол мэдээллийн аюулгүй байдал бүрэн алдагдсан байна гэдгийг бол дэлхий нийтийн хэвлэл мэдээллийн байгууллагууд хүртэл онцолж байгаа. Их ноцтой мэдээллүүд гарсан шүү дээ. 2017 онд гэхэд бол тэр **PressReader**, одоо энэ **CyberScoop** гээд л энэ цахим халдлагаас урьдчилан сэргийлэх, мэдээллийн аюулгүй байдлыг нь хангах талаар мэдээллүүдийг өгдөг олон улсын мэдээллийн хэрэгслүүдээр бол Монгол Улс цахим халдлагад өртсөн. Үүний үр дүнд бол төрийнх нь сервер, цахим хуудасных нь сервер, энэ одоо виртуал сервер нэг ёсондоо төрийн мэдээллийн нөөц сан нь халдлагад өртлөө гэдэг мэдээллийг хариуцлагатай мэдээллийн байгууллагууд мэдээлээд байгаа юм.

Тэгээд энэ талаар нь ямар зүйл болов оо гээд тагнуулын байгууллага руу. За тэгээд одоо тэр холбогдох агентлаг руу захиа явуулсан, хүсэлт явуулсан маш олон байгууллагууд. Цахим бодлогын түр хорооноос ч гэсэн албан бичиг явуулсан. Энэ асуудал ийм асуудал болоогүй л гэдэг ийм хариу ирүүлдэг. Хэн нэгэн албан тушаалтан өөрийнхөө ажлыг сайн хийж байгаа гэдэг нэрийдлээр зүгээр нэг ийм цаас явуулаад тэгээд энийг хаачихдаг. Үүнийх нь цаана нь дандаа л одоо хувь хүний асуудал яригдаад байгаа юм.

Иргэн болгоны мэдээлэл чинь ил тод болчихлоо шүү дээ. Үнэхээр бид нарын мэдээллийг аюулгүй байдлыг хангаж чадаж байгаа эсэхдээ бодитой дүгнэлт хийж байж тэр цахим шилжилт рүүгээ орж байж, тэр хурууны хээгээ ажиллуулж ингэж явахгүй бол хувь хүн болгоны мэдээлэл. Тэр эрүүл мэндийнх нь мэдээлэл, тэр үл хөдлөх хөрөнгийнх нь мэдээлэл, гэр орных нь мэдээлэл бүгд ингээд одоо нэг захын нэг хакерууд ороод л хакердаад л мэддэг болох юм бол энэ улсад одоо яаж хүн аж төрөх вэ.

Тийм учраас Үндэсний аюулгүй байдлын зөвлөлөөс бас нэг зүйлийг хүсмээр байгаа юм. Энэ тал дээр ямар байр суурьтай байгаа вэ? Үндэсний аюулгүй байдлын бас тодорхой зөвлөмж гаргаад энэ хувь хүний аюулгүй байдлын асуудал дээр хэрхэн хандах юм бэ? Энэ төрийн байгууллагуудын мэдээ мэдээллийн нэгдсэн санг хэрхэн хамгаалах юм бэ? Ядаж энэ төрийн байгууллагууд чинь нэг лицензтэй одоо программ ашиглаад явмаар байна. Бүгдээрээ ийм лицензгүй, эмх замбараагүй, дэг журамгүй. Тэгээд зарцуулсан төсөл, хөтөлбөрүүд нь ямар ч үр дүнгүй, хэрэгжилтгүй болсон гэдгийг сүүлд одоо энэ холбогдох байгууллагуудын мэдээллийн аюулгүй байдлыг нь хангаж ажиллаж байгаа хүмүүсээс нь асуусан шүү дээ. Өмнөх хүмүүс нь ажлаасаа гараад дараагийн хүн ирснээр тухайн ажил зогсдог байдалтайгаар л бүх яам, Тамгын газрууд, агентлагуудын мэдээллийн аюулгүй байдал хангагдаж байна.

Тэгэхээр Үндэсний аюулгүй байдлын зөвлөлөөс зөвлөмж гаргах тийм бололцоо байна уу? Ер нь мэдээллийн аюулгүй байдлыг хангах чиглэлээр ямар ажлуудыг бас хийж байгаа вэ гэдэг талаар бас асуухыг хүсэж байна.

Хоёрт, сүүлд бид бол энэ “Таны хүүхдийг танихгүй хүн хүмүүжүүлж байна” гээд энэ Цахим бодлогын хорооноос нэг хэлэлцүүлэг хийгээд зөвлөмжийг гаргаад төрийн гурван өндөрлөгт хүргүүлсэн. Монгол Улсын Ерөнхийлөгчид бас хүргүүлж үүнийг бас дэмжихээ илэрхийлсэн. Хүүхдийг тэдгээрийн эрүүл мэнд, хүмүүжилд сөрөг нөлөө үзүүлэхүйц мэдээ мэдээллээс хамгаалах тухай гэдэг хуулийн төслийг боловсруулаад дууссан. Ингээд энэ хуулийн төслийг Ерөнхийлөгч бас дэмжээд олон улсын түвшинд бас дэмжлэгийг өгч чадах юм бол бид бас холбогдох байгууллагуудтай нь хамтраад хүүхдүүдийн мэдээ мэдээллийг ангилах, хүүхдүүдийг ямар цаг үед ямар мэдээ мэдээллийг үзэх вэ гэдэг дээр бас анхаарч ажиллах ийм тодорхой шийдэлд хүрэх бололцоо бол байгаа юм.

Тийм учраас энд бол бас Ерөнхийлөгчийн институцээс бас тодорхой манлайлал бол хэрэгтэй байгаа гэдгийг бас хэлэхийг хүсэж байна. Тэгээд энэ талаар бас мэдээлэл сонсъё.

**Л.Энх-Амгалан: -** Гишүүд чуулганыхаа танхимд орж ирье. Одоо 14, 15-хан гишүүдтэй. Тэгээд жилдээ ганц удаа Ерөнхийлөгчийн ажлын тайланг сонсоход ийм ирцтэй бас хэлэлцэж болохгүй байх л даа. Томилгоо хийгдэх болохоор танхим дүүрчихдэг. Томилгоо хийхгүй болохоор ингээд танхим хоосорчихдог. Их муухай харагдаж байна шүү дээ ер нь. Энэ хоёр бүлгийн дарга ирцээ бүрдүүл. За З.Энхболд дарга.

**З.Энхболд: -** Н.Учрал гишүүний асуултад хариулъя. Мэдээллийн аюулгүй байдлын талаар Аюулгүйн зөвлөлийн хийх болон одоо барьж байгаа бодлогын талаар А.Гансүх дарга хариулна.

Хүүхдийг сөрөг мэдээллээ хамгаалах хуулийг гишүүд санаачлаад, Засгийн газар санаачлаад батлах болбол Ерөнхийлөгч дэмжинэ. Угаасаа энэ нэг мэдээллийн орон зайд бусад улсуудын явуулж байгаатай төстэй бодлогуудыг бол бид явуулахаас өөр аргагүй болсон юм билээ. Тэгээд тэрний нэг хүрээнд одоо хүүхдийг сөрөг мэдээллээс хамгаалах хууль хэрвээ хэлэлцэгдэж эхлэх юм бол дэмжинэ. Одоо өөр юу хэрэгтэй байна тэр талаар бас ярилцаж болно.

Дэлхий даяараа мэдээллийн урсгал нэг болсон өнөө үед бид бас энэнээс авах ёстой юмаа авч байхгүй бол бас болохгүй байгаа юм. Тэгэхээр нөгөө нээлттэй байдал, сөрөг мэдээллээс яаж хамгаалах вэ. Энэ асуудлыг цогцоор нь ярихгүй бол болохгүй гээд хаахад их амархан. Тэгэхдээ тэр нь нөгөө зөв мэдээлэл орж ирэх урсгалыг хааж болохгүй. Тиймэрхүү л байдалтай байгаа. Тэгээд тэр талаараа хууль санаачилж байгаа гишүүд Ерөнхийлөгчтэй уулзаж зөвлөлдье гэвэл нээлттэй байгаа. Дууслаа.

**Л.Энх-Амгалан: -** А.Гансүх дарга нэмэх үү? Үндэсний аюулгүй байдлын зөвлөл энэ дээр ямархуу байр суурьтай байгаа гэдгийг. 81 дүгээр микрофоныг нээе.

**А.Гансүх: -** Н.Учрал гишүүнд баярласан. Энэ хамгийн чухал асуудлыг та ингэж анхаарал хандуулж тавьж байгаад одоо үнэхээр талархаж байна. Энэ асуудалд бол Үндэсний аюулгүй байдлын зөвлөл маш хамгийн их анхаарал хандуулж байгаа. Өнгөрсөн оны ажлын төлөвлөгөөнд ороод бид нар өмнө нь гарсан яг энэ чиглэлээр гарсан зөвлөмжүүдийн хэрэгжилт юмнуудыг дүгнээд үзчихсэн байгаа. 2019 оны Үндэсний аюулгүй байдлын зөвлөлийн хэлэлцэх асуудлын төлөвлөгөөнд орчихсон байгаа.

Яг одоо байгаа нөхцөл байдал, тулгамдаж байгаа асуудлын талаар энэ нээлттэй чуулганд ярих боломжгүй байна. Хэрвээ ямар нэгэн байдлаар Улсын Их Хурал хаалттайгаар мэдээлэл авна, эсвэл одоо холбогдох Байнгын хороод дээр энэ асуудлыг хаалттайгаар мэдээлэх боломжтой. Асуудал бол маш тулгамдсан. Яг таны хэлж байгаагаар бол одоо түгшүүр төрүүлэх нөхцөл байдалд байгаа.

**Л.Энх-Амгалан: -** За Б.Энх-Амгалан гишүүн.

**Б.Энх-Амгалан: -** За та бүгдийн өдрийн амгаланг айлтгая. Монгол Улсын Ерөнхийлөгч бол Үндэсний аюулгүй байдлын зөвлөлийн дарга, Зэвсэгт хүчний ерөнхий командлагч байдаг. Монголчууд бас ярьдаг. Нөгөө улсын сүр цэрэгтээ байдгаа гэж. Тэгэхээр Зэвсэгт хүчний ерөнхий командлагчийнхаа хувиар энэ батлан хамгаалах хүчин чадлыг сайжруулах, за маневрлах чадвартай орчин үеийн цомхон мэргэжлийн армитай болох. Тэнд байгаа боловсон хүчнийг сургаж дадлагажуулах, туршлагажуулах. Зэвсэгт хүчний албан хаагчдын болон төрийн цэргийн байгуулалтад алба хааж байгаа албан хаагчдын цалин хөлс, нийгмийн халамж, тэтгэвэр тэтгэмж, шагнал урамшил гээд албандаа итгэх итгэл гээд энэ олон зүйлүүдийг одоо дээшлүүлэхэд ямар бодлогын чанартай арга хэмжээнүүд авъя гэсэн, цаашид авъя гэсэн ийм бодолтой байгаа вэ? Энэ тал дээр нэг асуулт асууя.

Би Н.Учрал гишүүнтэй бас санал нэг байна. Монгол Улс бол интернэтийнх нь гарц гадна талдаа. Үүрэн телефоных нь томоохон оператор 100 хувь гаднын байгууллага. Дата төвийг нь барьж өгсөн байгууллага гаднын байгууллага. Тийм учраас ерөөсөө энэ мэдээллийн аюулгүй байдал гэдэг юмыг үндэсний оператор гэдэг юмыг. За хүн болгон өөрийн гэсэн ID хаягтай байх тухай асуудлыг одоо ярихгүй бол болохгүй болчихож. Тийм учраас энэ нэрээ нуусан, нүүрээ нуусан, хаягаа нуусан, утсаа нуусан энэ захиалгын бичээч нар чинь бол энэ нийгмийг эмх замбараагүй байдал руу уриалан дуудаад нийгмийг тогтворгүй байдал руу уриалан дуудаад л, бухимдал руу уриалан дуудаад болохгүй байна. Энэ тал дээр бас одоо Үндэсний аюулгүй байдлын зөвлөлийн гишүүний хувиар бас онцгой анхаарч ажиллах шаардлага, хэрэгцээ байгаа байх. Энэ тал дээр ямар бодолтой байна. Энийг асууя.

Хоёр дахь нь. Энэ гадаад бодлогын тэргүүлэх чиглэлд бол энэ хоёр хөрштэй харилцах харилцаа чухал багтдаг. Энэ жил бол Монгол Улс Зөвлөлт Холбоот Улстай атар газар хамтран эзэмшсэний 60 жилийн ой байгаа. Төмөр замын 70 жилийн ой байгаа. Халх голын 80 жилийн ой байгаа. Бүгд Найрамдах Хятад Ард Улстай дипломат харилцаа тогтоосны 70 жил байгаа. Энэ томоохон тэгш ойн ажлуудын хүрээнд хоёр хөршийн хамтын ажиллагаа, эдийн засгийн коридор, бүс нутгийн хамтын ажиллагааг өргөжүүлэх тал дээр ямар томоохон дорвитой арга хэмжээнүүдийг санаачилж оролцох ийм төлөвтэй байгаа вэ? Энэ талаар мэдээлэл өгөх бололцоо боломж байна уу?

Сая бол Тамгын газрын дарга хэллээ. Энэ хөдөө аж ахуйн салбар бол бас их чухал гэж. Тэгэхээр бид нар ноднин бас Ерөнхийлөгчийн санаачилгаар Монгол Улсын санаачилга 2018 гээд арга хэмжээ явсан. Энэ үеэр нэлээн олон хэмжээний Оросын шилдэг техник, тоног төхөөрөмж Монголд үлдсэн. Энэ жил дахиад энийг хийх ийм бололцоо боломж байгаа юу? Энийг бүр өргөтгөөд хоёр дахь төмөр замынхаа асуудлыг, газын хоолойнхоо асуудлыг явуулах ийм бололцоо боломжууд одоо бас яригдаж хөөрөгдөж байгаа юм байна уу гэж ингэж асууя.

Гурав дахь асуудал. Ерөнхийлөгч бол бас Элчин сайдуудыг томилоход оролцдог. Тийм учраас энэ АСЕМ-тай холбоотой. Тэгээд ялангуяа энэ төрийн аудитаар дүгнэлт нь гарчихсан, тэгээд энэ эдийн засгийн болон санхүүгийн ашиг сонирхлын зөрчилтэй, бас одоо мөнгө ашиглан шамшигдуулахад оролцсон байж болзошгүй ийм Элчин сайдуудаа одоо татах уу? Одоо 12 Элчин сайдын ажил байна. Энийг одоо хэзээ оруулж ирэх вэ? Энэ тал дээр нэг тодорхой хариулт өгөөчээ гэж хүсэж байна. За баярлалаа.

**Л.Энх-Амгалан: -** З.Энхболд дарга хариулъя.

**З.Энхболд: -** Б.Энх-Амгалан гишүүний асуултад хариулъя. Зэвсэгт хүчний ерөнхий командлагчийн хувьд улс орныг батлан хамгаалах, чадавхаа сайжруулах, цалин мөнгө, цэргүүдийнхээ, офицерүүдийнхээ цалин мөнгийг нэмэх. Одоо энэ бүх асуудлыг бол байнга тавьж байгаа. Нийгмийн асуудлыг шийдвэрлэх, энхийн бүтээн байгуулалтад ажиллах журмыг батлаад хэрэгжиж байгаа.

Яг тодорхой асуудал ярих юм бол нөгөө маш нууцын зэрэгтэй ингээд Аюулгүйн зөвлөлийн гурван ч зөвлөмжийг 2018 ондоо багтааж гаргасан байна. Тэгээд Улсын Их Хурал, Засгийн газарт чиглэлүүд өгсөн. Тэр яг одоо ийшээгээ ороод ярья гэвэл Ерөнхийлөгчийн нөгөө нууц мэдээлэл хийх сэдэв рүү орчихож байгаа учраас тэр мэдээллийн цаг өгөх юм бол энэ бүхнийг дэлгэрэнгүй ярьж болно.

Дэлхийн нийт бол одоо хүйтэн дайны дараах шиг амгалан тайван байхаа больж байна. Тэгэхээр манай Улсын Их Хурал бас бодлогоо өөрчлөх хэрэгтэй. Эдгээр зөвлөмжүүд дээр бол маш тодорхой байдаг юм.

Энэ жил бол их олон ойтой жил байгаа. Халхын голын 80 жил, Бүгд Найрамдах Хятад Ард Улстай дипломат харилцаа тогтоосны 70 жил гэх мэтийн ойнууд байгаа. Эдгээр ойнуудад гадаад айлчлалууд төлөвлөгдөж байгаа. Гадаад харилцааны яамтай хуваариа тохирчхоод хоёр хөршдөө албан ёсны айлчлал хийнэ. Төрийн айлчлал. Америкийн Нэгдсэн Улсад айлчлал хийнэ. Энэтхэг яг одоо яригдаж байгаа. Тэгэхээр энэ жил бол хоёр талын айлчлал бол багадаа бодоход дөрвийн тухай төлөвлөгөөнд орсон байгаа.

Халхын голын ялалтын 80 жилийн ойг их өргөн тэмдэглэхээр Оросын Холбооны талтай хамтран ажиллаад эхэлсэн. Комиссын дарга нь Ө.Энхтүвшин Шадар сайд байж байгаа. Роснефть компанийн хандиваар, 10 сая долларын хандиваар, тусламжаар Халхын гол сумыг цоо шинээр барьж байгаа. Бүрэн хэмжээгээр. 80 жилийн ойн арга хэмжээнд Ерөнхийлөгч В.Путин ирэхээр тохирсон байгаа.

Хятад Улстай 70 жилийн дипломат харилцаа тогтоосны ойн ажил мөн төлөвлөгөөний дагуу явж байгаа. 3 дугаар сарын, 4 дүгээр сарын сүүлээр төрийн айлчлал хийнэ. Тэр үеэр бас “Нэг бүс, нэг зам”-ын хуралд оролцох, ийм давхцуулах ажлаар айлчлал бол төлөвлөгдсөн байгаа.

АСЕМ-ийн хэрэгт орооцолдсон Элчин сайд гэж Л.Пүрэвсүрэнгийн тухай ярьж байх шиг байна. Тийм үү. Тийм ээ. Ерөнхийлөгч энэ асуудлыг судалж байгаа. Тэгээд удахгүй Элчин сайдын томилгоонууд яригдах үед бас тэр судлагдаж байгаа асуудал нь хууль хяналтын байгууллагад ямар байгааг түвшингөөс нь хамаараад бас хариу гарна гэж бодож байна.

Энэ жил томилох 15 орчим Элчин сайдын хугацаа дуусаж байгаа. Түүнээс 10, 11 орчим нь энэ чуулганаар орох боломжтой. Гэхдээ цагаан сарын дараа чуулган үргэлжлүүлж хуралдах юм бол Засгийн газар оруулахаар бэлдэж байгаа. Одоогоор манайд нэр бол ирээгүй байгаа. Хугацаа нь дууссан Элчин сайд нар хэрвээ цагаан сарын дараа хугацаа сунгаж хуралдвал оруулж ирэх боломжтой байгаа. Гадаад харилцааны сайдтай Ерөнхийлөгч бас санал солилцоод энэ удаагийн чуулган гэсэн. Амжсангүй. Тэгэхээр одоо чуулган сунгагдах юм бол орж ирэх ийм бүрэн боломжтой.

**Л.Энх-Амгалан: -** Ж.Энхбаяр гишүүн.

**Ж.Энхбаяр: -** Ерөнхийлөгчийн нэг жилийн ажлын тайлантай холбоотойгоор асуулт асууя. Үндэсний аюулгүй байдлыг хангах, улсыг батлан хамгаалах талаарх Ерөнхийлөгчийн бүрэн эрхийн хүрээнд асуултууд байна.

Нэгдүгээрт, энэ шашин, сүм хийдийн энэ эрх зүйн асуудлаар, энэ олон хутагт хувилгаад, энэ имам, пастеруудын асуудал. Цаашилбал Монголын бурхан шашны тэргүүн, Богдыг тодруулах гээд энэ шашны эрх зүйн асуудал дээр Ерөнхийлөгч ямар байр суурьтай байна. Энэ нэгдмэл нэг үндэстэн. Үндсэндээ оюун санааны хувьд нэлээн хуваагдмал ийм нөхцөл байдлууд улам гүнзгийрээд байгаа байдал бий болоод байна гэж.

Энэ салбарын хүрээнд Монгол Улсын Зэвсэгт хүчний ерөнхий командлагчийн хувьд олон улсын энхийг дэмжих ажиллагаанд оролцож байгаа Монгол Улсын үүрэг оролцоо өндөр байгаа. Өндрөөр үнэлэгдэж байгаа. Зэвсэгт хүчин үүргээ нэр төртэй биелүүлж байгаа. НҮБ-ээс Монгол Улсад олон удаа санал тавьсан. Энэ ажиллагаанд Монгол Улсын зэвсэгт хүчний бүрэлдэхүүнийг өргөтгөж оролцуулах асуудлууд байгаа. Энхийг дэмжих ажиллагааны хоёрдугаар батальоныг оролцуулах тал дээр Ерөнхийлөгч ямар бодолтой байна вэ гэж.

Мөн Зэвсэгт хүчний жанжин штабын дарга, Ерөнхийлөгчийн цэргийн бодлогын зөвлөхөөр томилогдсон. Жанжин штаб үүрэг гүйцэтгэгчтэй ажиллаж байна. Энэ бол байж болшгүй зүйл. Зэвсэгт хүчний жанжин штаб үүрэг гүйцэтгэгч байж болохгүй. Энэ асуудлыг хэзээ нэг мөр шийдвэрлэж оруулж ирэх вэ?

Энд бас хэлэхэд Монгол Улсын зэвсэгт хүчинд тавих ерөнхий хянан шалгагчгүй бараг үндсэндээ нэг жил болж байна. Энэ асуудалд ямар байр суурьтай байна вэ?

Аюулгүй байдлын хүрээнд Н.Учрал гишүүний хэлдэг Монгол Улсын кибер аюулгүй байдал, цахим аюулгүй байдал ноцтой байдалд байгаа. Энэтэй холбоотойгоор энэ кибер аюулгүй байдлыг хангах, кибер довтолгоонуудыг няцаах, шаардлагатай үед хариу цохилт өгөх ийм кибер хүч чадавхыг Монгол Улс бий болгох хэрэгтэй. Энийг ч өнөөгийн нийгмийн хөгжил шаардаж байна. Энэ дээр ямар бодлого баримталж байна вэ гэж.

Батлан хамгаалах салбарын эрх зүйн асуудлын шинэчлэлийг үндсэндээ Улсын Их Хурал хийж дууссан. Энэ хүрээнд Ерөнхийлөгчийн хийх ажлууд хүлээгдэж байгаа. Батлан хамгаалах багц хуулийг хэрэгжүүлэх хүрээнд цэргийн номлол, нийтлэг дүрэм журмыг Ерөнхийлөгч зарлигаар баталдаг. Энэ ажил хэзээ хийгдэх вэ? Юу хүлээгдээд байна?

Ерөнхийлөгчийн гадаад харилцааны талаарх бүрэн эрхийн хүрээнд асуудлууд байна. Монгол Улсын нутаг дэвсгэрээр Монгол, Орос, Хятадын эдийн засгийн коридор байгуулах хөтөлбөрийн асуудлыг бид олон жил ярьсан. Үүний тулд гурван талын хамтарсан механизм боловсронгуй болгох, хийх томоохон төслүүдийг тохирсон. Энэ дээр ямар ахицууд гарч байна. Энэ талаар мэдээлэл өгнө үү.

Мөн Шанхайн Хамтын Ажиллагааны Байгууллагад Монгол Улс шат ахиулан оролцох бололцоог судалж байгаа гэдэг нэг ийм нэр томьёо байгаа. Энэтэй холбоотой удахгүй Киргизэд дээд хэмжээний уулзалт болно. Энэ дээр Монгол Улсын Ерөнхийлөгчийн баримталж орох байр суурь. Энэ талаар мэдээлэл өгөх бололцоо байвал өгмөөр байна.

Эцэст нь Монгол Улсын бодлого, үйл ажиллагааны хөтөлбөр хэрэгжүүлэх ажлын хүрээнд Ерөнхийлөгч эдийн засгаа сэргээж аж үйлдвэр хөгжүүлсэн эх оронч Ерөнхийлөгч байна гэсэн амлалтыг ард түмэндээ өгсөн. Энэ хүрээнд аж үйлдвэрийг хөгжүүлэх эдийн засгийн бүтцийг шинэчлэх талаар ямар бодлого барьж байна вэ? Ийм асуултад хариулт өгнө үү.

**Л.Энх-Амгалан: -** З.Энхболд дарга хариулах уу? 80 дугаар микрофон.

**З.Энхболд: -** Ж.Энхбаяр гишүүний асуултад хариулъя. Шашны талаар мөн хаалттай чуулган дээр мэдээлэл хийх боломжтой.

Энхийг дэмжих ажиллагаанд дэмжиж байгаа. Хоёрдугаар батальон оруулах талаар Аюулгүй байдлын зөвлөлийн зөвлөмж гарсан. Мөнгөн дээрээ, бэлтгэл ажлын мөнгөн дээрээ гацаад байгаа гэдэг ийм мэдээлэлтэй байгаа. Улсын Их Хурал төсвөө батлахдаа энэ мөнгийг суулгаж өгөөгүй гэсэн.

Ерөнхий хянан шалгалтыг, Ерөнхий хянан шалгагчийг сайд томилдог. Ерөнхийлөгч бол энэ ажилд оролцдоггүй. Кибер аюулгүй байдлын талаар болон ШХАБ-ын асуудлаар Аюулгүй байдлын зөвлөлийн нарийн бичиг А.Гансүх дарга хариулна. Цэргийн дүрэм үндсэндээ батлагдаад дуусаж байгаа. Одоо баталгаажуулах процедурын цөөхөн асуудал байгаа.

Аж үйлдвэрийн талаар Ерөнхийлөгчийн иргэдтэй хийж байгаа уулзалт дээр ярьж байгаа зүйлийг маш товчхон хэлэх юм бол энэ 70 сая малаас гардаг хөдөө аж ахуйгаа боловсруулаад гаргахад маш их олон ажлын байр, маш их экспортын бүтээгдэхүүн. Одоо хамгийн энгийн тоо хэлэхэд өнөөдөр түүхийгээрээ гаргаж байгаа 5-аас 7 тэрбум долларын экспортыг хагас болон бүрэн боловсруулалт хийгээд нэг ч грамм, нэг ч тонныг нэмэхгүй байхад экспортын орлого 6 дахин нэмэгдэж таван зургаа 30 тэрбум доллар болох ийм боломжтой байгаа. Энийг Засгийн газрын мөрийн хөтөлбөр, бусад Улсын Их Хурлын шийдвэрүүдэд тусгаж ажил болгох талаар ажиллаж байгаа.

Тэгээд өнгөрсөн онд төсвийн тодотголоор 500 тэрбум төгрөг тавиулж 01 сарын 01-нээс зээл өгөх тухай ярьсан. Тэр ажил бас Улсын Их Хурлын 40 хоног ажиллаагүйгээс болоод бас хийгдээгүй өнгөрсөн байгаа.

Ерөнхийлөгч бол түүхий эдээ боловсруулахгүй бол одоо ажлын байр ч байхгүй, экспорт нэмэгдэхгүй, ийм хатуу байр суурьтай байгаа. Тэгээд боловсруулдаг аж үйлдвэртээ урт хугацаатай, хүү багатай зээл өгөхгүйгээр энэ аж үйлдвэр бол босохгүй.

Цэргийн номлол хаана байгаа юм. Аан.., батлагдсан байна. Цэргийн номлол батлагдсан. Цэргийн дүрэм бараг батлагдсантай адилхан тооцож болно гэсэн үг. А.Гансүх дарга хоёр асуудлаар нэмж хариулна.

**Л.Энх-Амгалан: -** А.Гансүх дарга. 81 дүгээр микрофон.

**А.Гансүх: -** Би асуудлаар тодруулга хийе. Энэ шашинтай холбоотой, шашин, сүм хийдийн харилцаатай холбоотой асуудал бол Ерөнхийлөгчийн бүрэн эрхтэй бас хамаарагдаж Ерөнхийлөгч зохион байгуулалттай удирдан чиглүүлэх үүрэг хүлээж ажилладаг.

Энэ чиглэлээр шашин шүтэх, эс шүтэх эрх чөлөөний тухай хуулийн төсөл Хууль зүйн яамнаас боловсруулагдаад Үндэсний аюулгүй байдлын зөвлөл дээр ирээд энэ дээр санал, дүгнэлт гаргаад өгсөн байгаа.

З.Энхболд дарга хэлсэн. Зарим нэг асуудлаар бол одоо нээлттэй чуулганд ярих боломжгүй байна гэдэг. За хаалттай байдлаар яривал тодорхой мэдээллүүд өгөх боломж байгаа.

Кибер аюулгүй байдлын хувьд бол тодорхой шийдлүүд байгаа. Энэтэй холбоотой Үндэсний аюулгүй байдлын зөвлөмж гараад холбогдох байгууллагуудад чиглэл өгөгдсөн. Мөн одоо энэ нээлттэй чуулган дээр ярих боломжгүй байна.

ШХАБ-тай холбоотой асуудал мөн адил. ШХАБ-тай холбоотой асуудлаар Үндэсний аюулгүй байдлын зөвлөлийн маш тодорхой зөвлөмж 5 сард гарсан. Энэ зөвлөмжийн хүрээнд Улсын Их Хурал, Засгийн газар, холбогдох яам, албан тушаалтнууд үүрэг хүлээгээд ажиллаад явж байгаа. Гадаад харилцааны яам ажлын хэсэг байгуулаад Үндэсний аюулгүй байдлын зөвлөлөөс оролцоод ингээд ажиллаад явж байгаа. Мөн л одоо нээлттэй чуулган дээр тодорхой мэдээлэл өгөх боломжгүй. Ерөнхийлөгчийн хаалттай мэдээлэлд энэ тодорхой дурдагдана.

**Л.Энх-Амгалан: -** Ж.Энхбаяр гишүүн тодруулъя.

**Ж.Энхбаяр: -** Монгол Улсын гадаад дотоод бодлогыг тодорхойлох онцгой бүрэн эрх нь Улсын Их Хуралд хадгалагдана гэдэг ийм Үндсэн хуулийн заалттай. Иймд олон зүйлийг одоо хаалттай мэдээлэл гэдэг хүрээнд хойш тавьж байна. Иймд одоо ойрхон болох Шанхайн Хамтын Ажиллагааны дээд хэмжээний уулзалтын өмнө холбогдох Улсын Их Хурлын Байнгын хороо болон холбогдох улсуудыг цуглуулж энэ Монгол Улс Шанхайн Хамтын Ажиллагааны Байгууллагад нэг шат ахих эсэх асуудлыг ярьж зөвшилцөх нь хэрэгтэй байна гэдгийг бас энэ далимд хэлэхийг хүсэж байна.

Тодруулж байгаа зүйл. Жанжин штабын удирдлага хэзээ томилогдох вэ гэдгийг асууя.

Хоёрдугаарт, Тавантолгой компани үндсэндээ 750 орчим тэрбум төгрөгийн цэвэр ашигтай гарчхаад байна. Энэ хүрээнд нөгөө Ерөнхийлөгчийн тавьдаг тэр хориг 500 тэрбум төгрөгийн асуудлыг Улсын Их Хуралтайгаа ярилцаад, Засгийн газартайгаа ярилцаад Монгол Улсын хөдөө аж ахуйг эрчимжүүлэх, аж үйлдвэрлэлийг сэргээх зориулалтаар зарцуулах тал дээр санал…/минут дуусав/

**Л.Энх-Амгалан: -** За З.Энхболд дарга хариулъя.

**З.Энхболд: -** Ж.Энхбаяр гишүүний нэмэлт асуултад хариулъя. Жанжин штабын даргыг өргөн мэдүүлэхэд бэлэн болсон байгаа. Улсын Их Хурал цагаан сарын дараа хуралдах уу, үгүй юу гэдэг л асуулт байгаа юм.

Тавантолгойн цэвэр ашиг, татварын дараах цэвэр ашиг 2018 оны 720-иос 780 тэрбум төгрөгийн хооронд гарахаар балансаар хүлээгдэж байгаа. Энэ ногдол ашгаа 80 хувь нь Засгийн газар, 20 хувь нь ард иргэдэд очно гэх юм бол 750-ийн 80 гэхээр долоо наймын 56 гээд 500 гаруй тэрбум төгрөг Засгийн газарт ногдол ашгийн дагуу очих юм. Үлдсэн нь одоо ард түмэндээ очно.

Энийг нөгөө 2018 оны төсөвт тодотгол хийж чадаагүй 500 тэрбум төгрөгтөө хэрэглэнэ гээд Засгийн газар шийдвэл одоо болохоор байгаа. Тэрийг одоо Ерөнхий сайд мэдэхээс Ерөнхийлөгч бол мэдэх боломжгүй. Ерөнхийлөгч ямар ч байсан 2018 ондоо 500 тэрбум төгрөгөөр…/минут дуусав/

**Л.Энх-Амгалан: -** За Б.Пүрэвдорж гишүүн.

**Б.Пүрэвдорж: -** Их Хурлын гишүүд бас энэ шагналын талаар их гомдол гаргах юм. Тэгэхээр энэ Ардчилсан намынхан л одоо баахан шагнал аваад тараагаад байгаа юм шиг сонин юм ярих юм. Бид нар бол яах вэ ингээд гуйж гувшиж байж л шагнал нэг гурван удаа зарлиг гардаг. Тэрийг нь хоёр гурван шагнал аваад тэрийгээ одоо тойргоор явахдаа л нандигнаж хадгалж байгаад л аваачиж өгдөг. Тэрийг л одоо баахан шагнал тараасан юм шиг ярих юм.

Тэгэхээр ер нь бол энэ шагналын асуудал дээр бол нэг тодорхой бас журмууд гарсан. Тэрийгээ нэлээн хэрэгжүүлээд явж байгаа юм байна лээ шүү гэдгийг хэлье.

Тэгэхээр Ерөнхийлөгчийн Тамгын газраас бас нэг асуулт байна. Ерөнхийлөгч Ардчилсан намаас дэвшээд мөрийн хөтөлбөрийг нь боловсруулж өгөхдөө бол нэг зүйлийг тодорхой мөрийн хөтөлбөрт нь тусгаж өгсөн. Өөрөөр хэлбэл иргэдийн бодит орлогыг нэмэгдүүлэх нэг үндсэн арга бол одоо Үндсэн хуулийн 6.1-ийн дагуу газрын доорх баялгийг иргэдэд тэгш хуваарилах. Ялангуяа Эрдэнэс Тавантолгойн одоо иргэдэд эзэмшүүлсэн байгаа тэр хувьцааных нь ногдол ашгийг одоо тараах, хуваарилах тэр хуулийг маш яаралтай өргөн бариарай гэж мөрийн хөтөлбөрт нь тусгаж өгсөн. Тэгээд Ерөнхийлөгч болоод одоо зарлиг гаргасан. Энэ зарлигийн дагуу ажлын хэсэг байгуулж хуулийн төслийг З.Нарантуяа гишүүн ахалж Засгийн газраас санал авахаар явуулсан боловч одоо хүртэл хариу өгөөгүй байж байгаа. Тэгсэн чинь сүүлийн үед одоо Засгийн газрын тэргүүн У.Хүрэлсүх тэр хуулийг уншиж уншчихаад тэгээд одоо Эрдэнэс Тавантолгойн хувьцааг хуваарилах тухай одоо яриад эхэлж байна. Хүний юмыг бас ингэж хулгайлж болохгүй л дээ. Хуулиа эхэлж баталж байж тэрний дараа ярих ёстой байхгүй юу.

Тэгээд одоо хэрвээ ингээд Засгийн газар энэ хууль дээр тодорхой хариу өгөхгүй бол та бүхэн одоо энэ хуулиа хурдан өргөн барих хэрэгтэй байна. Энийгээ одоо энэ хуулиа өргөн барьснаар тодорхой одоо энэ ажлуудыг, ялангуяа одоо энэ баялгийн хуваарилалтыг тэгш хуваарилах энэ зарчим бол илүү сайжраад явах боломжтой байгаа. Тэгээд сүүлийн үед энэ У.Хүрэлсүх Ерөнхий сайдын яриад байгаа энэ хувилбар дээр Ерөнхийлөгч одоо хамтдаа зогсчхоод яваад байгаа юм уу, аль эсвэл тэр өөрсдийнхөө баталсан өргөн барьсан тэр хуулийнхаа үзэл санаа, концепц дээрээ байгаад байгаа юм уу? Энэ дээрээ тодорхой хариулт өгөөдөхөө гэж хүсэж байна.

**Л.Энх-Амгалан: -** За З.Энхболд дарга хариулъя.

**З.Энхболд: -** Б.Пүрэвдорж гишүүний асуултад хариулъя. Ерөнхийлөгч Үндсэн хуулийн 6.1-д заасан байгалийн баялаг нийт ард түмний өмч, 6.2-т заасан төрийн өмч. Одоо ашиглах хэлбэр нь төрийн өмч хэлбэрээр гэдэгтэй зөрчигдөөд олон жил явж байгааг буруу гэж үзэж байгаа. Өнөөдрийн утаа гэхэд л мөнгөгүй гэдэг асуудал битгий мөнгөгүй гэж ярь. Энэ байгалийн баялаг Үндсэн хуульд заасны дагуу бол энэ олон төвлөрсөн асуудлыг шийдэх, хуримтлагдсан асуудлуудыг шийдэх ийм бүрэн боломжтой. Тэрний төлөө лиценз хэлбэрээр хувьд очсон байгаа эдгээр. Ялангуяа 90 оноос өмнө хайгуул хийгээд нөөцийг нь тогтоогоод ажиллахад бэлэн болсон, ТЭЗҮ нь хийгдсэн энэ ордуудын үр ашиг бол лиценз хэлбэрээр хувь хүнд очих ёсгүй. Энийгээ улс өөрөө мэдэж өнөөдрийнхөөс ялгаатай менежмент явбал тэрний хамгийн эхний жишээ нь Эрдэнэс Тавантолгой гээд энэ хуулийн төсөл санаачлаад явж байгаа.

Тэгэхээр энэ хуулийн төсөл батлагдах юм бол зөвхөн Эрдэнэс Тавантолгой биш нийт стратегийн ордын тухай яригдана. Яг өнөөдөр тулсан байгаа, тарааж одоо болоод тэрүүгээрээ өр зээлээсээ гарах боломжтой мөнгө бол 1072 хувьцаатай нэг иргэнд 50-иас 70 мянган төгрөгийн хооронд оногдохоор. 720 байна уу, 780-ыг ногдол ашгаар хуваахаар болж ингэж тараагдахаар бүрэн боломжтой. Одоогийн хууль тогтоомжоор хориглогдоогүй. Засгийн газар өөрөө шийдвэр гаргаад хийчих ийм бүрэн боломжтой мөнгө байгаа юм билээ. Энэтэйгээ санал нэгтэй байгаа. Сонгуулийн үеэр ярьсан зүйл хэвээрээ байгаа.

З.Нарантуяа гишүүний боловсруулсан хууль батлагдах юм бол нийт 6.1-ийн тухай асуултад хариулт болох юм. Тухайн тохиолдолд Эрдэнэс Тавантолгой бол өнөөдөр ч тарааж болно. Одоо тайлангийн хурлаа хийгээд л цагаан сарын өмнө тараая гээд шийдвэл тараагдахаар ийм боломжтой. Ногдол ашиг бол нүүрсний үнэ сайн байсан учраас ийм үр дүн 2018 онд гарсан юм билээ.

ШХАБ-ын талаар би түрүүн Ж.Энхбаяр гишүүний асуултад бас дутуу хариулж. 2018 оны 5 дугаар сарын зөвлөмж бол Үндэсний аюулгүй байдлын зөвлөлийн 3 гишүүн гурвуулаа санал нэгтэй гаргасан. Засгийн газрын ШХАБ-ын хүрээнд ахисан түвшнээр оролцъё гэдэг саналыг Аюулгүйн зөвлөл дэмжсэн. Одоо Засгийн газар ямар ажил хийх вэ гэхээр Аюулгүй байдал, гадаад бодлогын байнгын хороо руу энэ саналаа оруулж батлуулах ажил хүлээгдээд байгаа юм. Киргизийн уулзалтын өмнө энэ талаар Их Хурал өөрийнхөө үгийг хэлэх цаг нь бол болчихоод байгаа.

**Л.Энх-Амгалан: -** Б.Баттөмөр гишүүн.

**Б.Баттөмөр: -** Монгол Улсын Ерөнхийлөгчөөс Улсын Их Хуралд тодорхой асуудлуудаар ингэж мэдээлэл хийж байгаад бол бас бид нар зөв зүйтэй гэж ингэж үзэж байгаа. Өнөөдөр энэ танхимд бас нээлттэй ярих ч асуудал бий. Бас нээлттэй бус ярих асуудлууд байгаа байх. Тийм учраас асуудлуудаа зааглаад Улсын Их Хурал дээр тодорхой тодорхой асуудлуудаар нээлттэй, хаалттай асуудлуудаа ярьж явах энэ жишгийг тогтоох нь зүйтэй гэсэн ийм саналтай байгаа юм.

Надад нэг хэдэн хэдэн асуулт байна. Нэгдүгээрт нь, энэ Монгол Улсын гадаад худалдааны бараа эргэлт 12.7 тэрбум орчим доллар болж байна л даа. Экспорт нь бол импортоосоо 1.1 орчим их наядынх. Эцсийн дүн гараагүй байна. Давах ийм боломжтой болж ирж байх шиг байна.

Монгол Улсын Ерөнхийлөгчөөс Валютын зохицуулалтын тухай хуульд өөрчлөлт оруулахаар оруулж ирээд Их Хурал дээр дэмжлэг аваагүй. Би Ерөнхийлөгчийн санаачилгыг дэмжсэн хүний нэг. Гишүүн бий байгаа юм л даа. Харамсалтай. Өнгөрсөн хугацаанд валютын ханш 2680 хүрээд одоо ингээд нэг 2600. Өнөөдрийн байдлаар 24 болсон байна л даа. Тийм. Өсөж буурч байхад тодорхой нөлөөллүүд бол байгаа.

Энэ Монгол Улсын стратегийн ордыг эзэмшиж байгаа томоохон компаниуд Монголбанкинд тэр валютаа байршуулж болно гэсэн тэр заалт бол их чухал заалт байсан юм. Их Хурал дээр энэ дэмжлэг авсангүй гээд ингээд орхигдчихоод байгаад байна. Би бол энэ заалт, энэ Валютын зохицуулалтын хуульд орох өөрчлөлт бол одоо байх ёстой гэж ингэж үздэг. Энийг одоо цаашдаа ажил болгох чиглэлээр одоо ямар ажил хийгдэх вэ гэж би З.Энхболд даргаас асуух гэж байгаа юм.

Хоёрдугаар асуудал энэ Монгол Улсын хөгжлийн асуудал байгаа юм л даа. Ардчилал, зах зээлийн нийгэмд шилжээд бид нар одоо яг 30 жил болох гэж байгаа. Энэ хугацаанд маш их олон үзүүлэлтүүдээр одоо бид нар хүссэн хэмжээндээ хүрч чадсангүй. Нэг хүнд ногдох дотоодын нийт бүтээгдэхүүний хэмжээ. За тэгээд цаашдаа энэ авилгын индекс. Маш их олон үзүүлэлт бол одоо харамсалтай дүнтэй л байгаад байгаа. Тэгэхээр ер нь энэ Монгол Улсын хөгжлийн загварыг одоо энэ Монгол Улсын Ерөнхийлөгчийн зүгээс, Ерөнхийлөгчийн аппаратын зүгээс энэ чиглэлээр юуг хийх гэж байна.

Бид одоо хэсэг эрдэмтэдтэй хамтраад яг миний хувьд бол бас Монгол Улсын хөгжлийн загвар дээр бол ажиллаж байгаа. Ерөнхийлөгчийн зүгээс энэ Монгол Улсын төрийн бүтэц ямар байх ёстой юм. Хөгжлийн загвар ямар байх ёстой юм. Цаашдаа хөгжлийн бодлого төлөвлөлтийг ер нь яаж боловсронгуй болгох чиглэлд одоо яаж ажиллах юм. Энэ чиглэлээр одоо санал санаачилгууд юу байж болох вэ? Энэ дээр бас товч мэдээлэл өгөөчээ гэсэн хоёр дахь асуулт байгаа юм.

Гурав дахь асуудал энэ үндэсний аюулгүй байдал. Одоо ингээд манай гишүүд мэдээллийн аюулгүй байдал, тэр дата баазыг хамгаалах гээд олон асуудал ярьж байгаа юм. Энэ нэг ярих ёстой юм бол энэ манай энэ сошиал ертөнцийн хэт их эрх чөлөө. Нүүрээ нуусан, хаягаа нуусан хаягаас юу ч аваачиж болдог. Хүний эрх, эрх чөлөө, хүний нэр хүнд. Одоо Монгол Улсын нэр хүндтэй холбоотой асуудал. Үндэсний аюулгүй байдалтай холбоотой асуудал. Хөрш орнуудын найрамдал, хамтын ажиллагааны хүрээнд. Маш их олон асуудлуудаар сөрөг үр дагавар бий болж болохоор байна. Энэ чиглэлээр одоо А.Гансүх даргыг хариулт өгөөчээ. Цаашид яаж ажиллах юм гэж.

Хамгийн сүүлчийн асуудал энэ популизм гэж. Монгол Улсад популизм хийдэг улсууд, улс төрийн байгууллагууд маш их боллоо. Монгол Улсын одоо улс төрийн хувьд, эдийн засгийн хувьд одоо боломжгүй зүйлүүдийг амладаг. Түүнтэйгээ уялдуулаад янз бүрийн гүтгэлэг доромжлолуудыг хийдэг. Энэ бол ганц Монголд ч биш. Хөгжиж байгаа орнуудад амь бөхтэй байдаг юм байна. Сая одоо Давост ярилаа шүү дээ.

**Л.Энх-Амгалан: -** Б.Баттөмөр гишүүнд 1 минут нэмээд өгчих.

**Б.Баттөмөр: -** Энэ популизмын эсрэг мультилатерализм гэдэг зүйлийг одоо сөргүүлж тавья. Энэ бол юу вэ гэхээр энэ одоо тэр олон талт хамтын ажиллагааг хөгжүүлэх чиглэлээр хийгдэх ажил юмаа гээд сая Давост яг энэ популизмын талаар хэд хэдэн салбар хуралдаанууд болж байна л даа.

Тэгэхээр Монголд одоо энэ популизмын талаар маш их судалгаанууд байна уу? Ямар юм байна? Юу хийж болох вэ? Ил ярьж болох зүйлийг нь яриачээ. Энэ чиглэлээр одоо цаашдаа бас хаалттай ярих асуудлууд байвал Их Хурлын гишүүдтэй хамтарч ярья гээд. Энэ популизм бол маш их одоо тийм хортой. Хөгжилд одоо. Ялангуяа эдийн засгийн хөгжилд их сөрөг нөлөөтэй. Эдийн засгийн интеграцад одоо сөрөг нөлөөтэй. Хөрш орнуудын хамтын ажиллагаанд сөрөг нөлөөтэй. Популизм хөгжсөн улсуудад энэ авлигын индекс их өндөр байдаг гээд их олон сөрөг нөлөөллүүд байна. Энэ чиглэлээр би мэдээлэл авъя гэж.

**Л.Энх-Амгалан: -** З.Энхболд дарга хариулъя.

**З.Энхболд: -** Валютын зохицуулалтын хуультай Б.Баттөмөр гишүүнтэй санал нэг байгаа. Ерөнхийлөгчийн санаачилсан хууль дэмжигдээгүй боловч М.Оюунчимэг гишүүний санаачилсан хууль дотор яг тэр үг өгүүлбэрээрээ орчихсон явж байгаа. Тэр хуулийн хэлэлцэх эсэхийг шийдсэн. Одоо хоёрдугаар хэлэлцүүлэг хүлээгдэж байгаа гэж миний ойлголт байгаа. Хэрвээ тэр хууль батлагдчихвал Ерөнхийлөгчийн санаачилсан хууль батлагдсантай адилхан үр дагавар гарахаар байгаа. Яг одоо адилхан үг, өгүүлбэрээр орсон байгаа.

Экспортын үнэ сайн байгаа учраас манай экспорт илүү, импорт бага байгаа. Энэ бол худалдааны эерэг тэнцлээр бол сайн үзүүлэлт байгаа. Гэхдээ манай экспортын хамгийн том дутагдал боловсроогүй түүхий эдэд байгаа юм. Энийг боловсруулахаас л одоо хөгжлийн загвараа ярих байх л даа. Бүгдийг нь түүхийгээр нь зөөгөөд байвал ажлын байр байхгүй. 5 тэрбум долларын, 6 тэрбум долларын экспорт. Зөвхөн анхан шатны болон арай ахисан түвшний боловсруулалт хийхэд 30 тэрбум доллар болохоор ийм. Нөгөө л арьс шир, нөгөө л зэсийн баяжмалын оронд метал зэс, нөгөө л төмрийн оронд ядаж ширэм. Гангаа хийж чаддаггүй юмаа гэхэд. Ган болгож чадахгүй байлаа гэхэд ширэм бол 300 доллар байгаа шүү дээ.

Тэгээд ийм маягаар явах бол хамгийн зөв. Өөртөө таарсан үйлдвэрлэлтэй байхгүй бол бүгдийг бэлнээр авч хэрэглэх энэ загвар бол одоо сүүлийн 30 жилийн загварын хамгийн одоо дутагдалтай тал нь энэ юмаа.

За мэдээллийн аюулгүй байдлын талаар А.Гансүх дарга ярина. Популизм бас хэр хэмжээндээ байхгүй бол одоо улсын хөгжилд саад болж байгаа. Тэрэнтэй санал нийлнэ. Ерөнхийлөгчийн хэлсэн үгүүд. Та бүхэн тэрийг бас хэвлэл мэдээллээс үзэх бүрэн боломжтой байгаа. Одоо жишээ нь Ерөнхийлөгчийн бүх хүний өрийг дарна гээд л огт хэлээгүй, тийм юм ярих нь сонгуулийн хуулиар хориотой юмыг л танхимд хэлээд л. Би үгээ хэлэхдээ дөнгөж няцаагаад л эхэлж байна шүү дээ. Тэгэхээр ийм юмнаас л одоо ядаж гишүүд маань ангид байвал болох гээд байгаа юм. Тийм зорилт хэзээ ч байгаагүй. Сонгуулийн хуулиар хориотой. Тэгэхдээ үндсэн хуулийн 6.1-д заасан ард түмний баялгаар, байгалийн баялгийн ногдол ашгаар энэ өрийг таглах боломжтой гэж үзэж байгаа хэвээрээ л байгаа. Энэ бол популизм биш. Энэ бол Үндсэн хууль.

Одоо тэгээд цагаан сарын өмнө Эрдэнэс Тавантолгой ногдол ашгийг тараах юм бол тэр бол популизм биш байгалийн баялгийн эзэд ногдол ашгаа анх удаа одоо Эрдэнэс Тавантолгой өр ширнээсээ гарсны дараа, татварын дараах ашгаа хувааж авч байгаа, хуулийн дагуу тараагдаж байгаа л ашиг болно. Хариулж дууслаа.

**Л.Энх-Амгалан: -** А.Гансүх дарга нэмж хариулах уу?

**А.Гансүх: -** Цахим орчин, нийгмийн сүлжээнд болж байгаа гэмт хэргийн шинжтэй гэдэг юм уу, нийгэмд сөрөг нөлөө үзүүлдэг энэ асуудлууд дээр Үндэсний аюулгүй байдлын зөвлөл анхаарал хандуулж байгаа. 2019 оны ажлын төлөвлөгөөнд цахим гэмт хэрэгтэй тэмцэх ажлыг эрчимжүүлэх тухай асуудал ингээд хэлэлцэхээр төлөвлөгдөөд орчихсон байна.

Ер нь бол мэдээллийн аюулгүй байдал, цахим орчинд үйлдэгдэж байгаа гэмт хэрэгтэй холбоотой асуудлууд дээр тодорхой шийдэл байна. Хаалттай хуралдаанд ярьж болно. Хамгийн гол нь хууль тогтоох байгууллагын хувьд Улсын Их Хурлын улс төрийн дэмжлэг байх юм бол энэ асуудлуудыг шийдэх боломжууд буюу тодорхой шийдлүүд байгаа.

**Л.Энх-Амгалан: -** За Улсын Их Хурлын гишүүд асуулт асууж дууслаа. Чуулганы нэгдсэн хуралдаанаар Ерөнхийлөгчийн тайланг сонслоо. Ажлын хэсгийн гишүүдэд баярлалаа.

12.32. Эдийн засгийн байнгын хороо хуралдах шаардлагатай байгаа. Тийм ээ. Тийм учраас Эдийн засгийн байнгын хороонд бас хуралдах боломжийг олгоод өнөөдөр завсарлаад тэгээд 3 цагаас чуулганаа үргэлжлүүлье. Эдийн засгийн байнгын хороо 2 цагаас одоо хуралдах юм байна.

**ЗАВСАРЛАГА**

 **Л.Энх-Амгалан: -** Улсын Их Хурлын чуулганы үдээс хойших чуулганыг эхэлье. Улсын Их Хурлын гишүүдийг танхимд орж ирэхийг урьж байна. Сая Эдийн засгийн байнгын хороо хуралдсан. За ингээд бас Монгол Ардын Намын Удирдах зөвлөл бас хуралдаж байгаа. Гэхдээ ямар ч байсан Байнгын хороо хуралдсан учраас Байнгын хорооны гишүүд болон Их Хурлын гишүүдийг чуулганы танхимд орж ирж үдээс хойших асуудлуудаа хэлэлцье.

 **Хоёр дахь асуудал** байгаа. Энэ бол **Зарим газар нутгийг улсын тусгай хамгаалалтад авах тухай Улсын Их Хурлын тогтоолын төсөл Засгийн газар өргөн мэдүүлсэн. Хэлэлцэх эсэх** асуудал байгаа. Гишүүдийг танхимд орж ирэхийг урьж байна.

 Одоо хэлэлцэх гэж байгаа асуудал бол Зарим газар нутгийг улсын тусгай хамгаалалт авах тухай Улсын Их Хурлын тогтоолын төслийн хэлэлцэх эсэх асуудлыг хэлэлцэж шийдвэрлэнэ. Хууль санаачлагчийн илтгэлийг Байгаль орчин, аялал жуулчлалын сайд Н.Цэрэнбат танилцуулна. Ажлын хэсгийнх хаана байна. Дараа нь Байнгын хорооны илтгэл. Х.Болорчулуун гишүүн уншина. Тийм ээ.

 **Н.Цэрэнбат: -** Улсын Их Хурлын дэд дарга, эрхэм гишүүд ээ,

 Монгол Улсын Тогтвортой хөгжлийн үзэл баримтлал 2030, Ногоон хөгжлийн бодлого, Тусгай хамгаалалттай газар нутгийн үндэсний хөтөлбөр, Ус үндэсний хөтөлбөр, Уур амьсгалын өөрчлөлтийн үндэсний хөтөлбөр, Монгол Улсын Засгийн газрын 2016-2020 оны үйл ажиллагааны хөтөлбөр зэрэг бодлогын бичиг баримтуудад байгалийн унаган төрхөө хадгалсан газар, цэнгэг усны нөөц, томоохон гол мөрний урсац бүрдэх эхийн 50-иас доошгүй хувийг улсын тусгай хамгаалалтад авах зорилтын хүрээнд 22 газрыг улсын тусгай хамгаалалтад авахаар Зарим газар нутгийг улсын тусгай хамгаалалтад авах тухай Улсын Их Хурлын тогтоолын төслийг боловсруулан танилцуулж байна.

 Энэхүү тогтоолын төсөлд 9 аймгийн 29 сумын нутаг дэвсгэрийн 3.4 сая га талбайг хамруулан говийн эх Б хэсгийн дархан цаазат газар, Нөмрөгийн дархан цаазат газар, Монгол дагуурын Б хэсгийн дархан цаазат газар, Отгонтэнгэрийн дархан цаазат газрын өргөтгөл, Дарьгангын байгалийн цогцолборт газар, Булан голын эх, Эх онгогийн байгалийн цогцолборт газрын өргөтгөл шинээр. Тэсийн гол, Булнайн нурууг байгалийн цогцолборт газрын ангиллаар. Онгон, Таванбулгийн байгалийн нөөц газрын өргөтгөл, шинээр Хөх нуур, Ташгайн таван нуур, Жаран тогооны тал, Мэнэнгийн Цагаан хоолой, Халхын Таван уул, Баяндун уул, Гүн гашууны хоолой, Сутай хайрхан уул, Зотол хан уул, Дулаан хайрхан уулыг байгалийн нөөц газрын ангиллаар улсын тусгай хамгаалалтад авах суурь судалгаа, үндэслэлийг шинжлэх ухааны байгууллагатай хамтран боловсруулж орон нутгийн иргэдийн төлөөлөгчдийн хурлаар хэлэлцүүлэн тогтоол гаргуулсан.

 Дээрх газруудыг улсын тусгай хамгаалалттай газар нутгийн сүлжээнд хамруулснаар байгалийн өвөрмөц тогтоц, түүх соёлын газрууд, ховор болон нэн ховор 350 орчим зүйлийн амьтан, ургамал, гол мөрний урсац бүрэлдэх эхийн 3.7 хувь, ойн сан бүхий газрын 3.2 хувь хамгаалагдах бөгөөд улсын тусгай хамгаалалттай газар нутгийн талбайн хэмжээ 3.4 сая га буюу 2.1 хувиар нэмэгдэж нийт нутаг дэвсгэрийн 19.8 хувийг улсын тусгай хамгаалалттай газар нутаг эзлэх юм.

 Дархан цаазат газар, Байгалийн цогцолборт газрын өргөтгөлийн хамгаалалтын менежментийг одоо хариуцаж байгаа хамгаалалтын захиргаа орон тоо, төсөвтөө багтаан хэрэгжүүлэх юм. Харин байгалийн нөөц газар болон дурсгалт газрын ангиллаар улсын тусгай хамгаалалтад авч буй газрын хамгааллын менежментийг Улсын тусгай хамгаалалттай газар нутгийн тухай хуулийн холбогдох заалтын дагуу тухайн орон нутгийн өөрөө удирдах байгууллага болоод Засаг даргын бүрэн эрхийн хүрээнд зохицуулагдахаар тусгасан байдаг тул холбогдох аймаг, сумдын байгаль орчны албад уг арга хэмжээг хэрэгжүүлэх болно.

 Тогтоолын төслийг Монгол Улсын Үндсэн хууль болон бусад хуульд нийцүүлэн боловсрууллаа. Зарим газар нутгийг улсын тусгай хамгаалалтад авах тухай тогтоолын төслийг дэмжиж өгөхийг та бүхнээс хүсэж байна.

 Анхаарал тавьсанд баярлалаа.

 **Л.Энх-Амгалан: -** Н.Цэрэнбат сайдад баярлалаа. Төслийн талаарх Байгаль орчин, хүнс, хөдөө аж ахуйн байнгын хорооны санал, дүгнэлтийг Улсын Их Хурлын гишүүн Х.Болорчулуун танилцуулна.

 **Х.Болорчулуун: -** Монгол Улсын Засгийн газраас 2018 оны 12 дугаар сарын 28-ны өдөр Улсын Их Хуралд өргөн мэдүүлсэн Зарим газар нутгийг улсын тусгай хамгаалалтад авах тухай Улсын Их Хурлын тогтоолын төслийн хэлэлцэх эсэх асуудлыг Байгаль орчин, хүнс, хөдөө аж ахуйн байнгын хороо 2019 оны 01 дүгээр сарын 16-ны өдрийн хуралдаанаараа хэлэлцлээ.

 Тогтоолын төсөлд нийтдээ 9 аймгийн 29 сумын нутаг дэвсгэрийн 3.4 сая га талбайг хамарсан говийн их Б хэсгийн дархан цаазат газар, Нөмрөгийн дархан цаазат газар, Монгол дагуурын Б хэсгийн дархан цаазат газар, Отгонтэнгэрийн дархан цаазат газрын өргөтгөл, Дарьгангын байгалийн цогцолборт газар, Булган голын эх, Эх онголын байгалийн цогцолборт газар, Онгон, Таванбулгийн байгалийн нөөц газрын өргөтгөлөөр шинээр Тэсийн гол, Булнайн нурууг байгалийн цогцолборт газрын ангиллаар. Хөх нуур, Ташгайн таван нуур, Жаран тогооны тал А, Б хэсэг, Мэнэнгийн Цагаан толгой, Халхын Таван уул, Баяндун уул, Улз голын эх, Гүн гашууны хоолой, Сутай хайрхан, Зотол хан уул, Дулаан хайрхан уулыг байгалийн нөөц газрын ангиллаар, Цагаан дэлийн агуйг дурсгалт газрын ангиллаар тус тус улсын тусгай хамгаалалтад авахаар тусгажээ.

 Байнгын хорооны хуралдаанаар тогтоолын төслийг хэлэлцэх үед Улсын Их Хурлын гишүүн Х.Болорчулуун, Улсын Их Хурлын гишүүн А.Сүхбат, Г.Мөнхцэцэг нар төсөл санаачлагч болон ажлын хэсгийн гишүүдээс асуулт асууж, хариулт авлаа.

 Улсын Их Хурлын гишүүн А.Сүхбат Гол мөрний урсац бүрэлдэх эх, усны сан бүхий газрын хамгаалалтын бүс, ойн сан бүхий газарт ашигт малтмал хайх, ашиглахыг хориглох тухай хуулийг зөрчин үйл ажиллагаа явуулж байгаа уурхай хэд байгааг тооцон тоог гаргах, тэдэнд хариуцлага тооцох, Улсын Их Хурлын гишүүн Х.Болорчулуун хайгуулын лиценз авчхаад олон жил үйл ажиллагаа явуулаагүй тохиолдолд тусгай зөвшөөрлийг нь цуцлах, хураан авдаг эрх зүйн зохицуулалтыг бий болгох, Ноён уулын хилийн цэс, талбайн хэмжээг нэмэгдүүлж улсын тусгай хамгаалалтад авах, Улсын Их Хурлын гишүүн Г.Мөнхцэцэг шинээр нэмж улсын тусгай хамгаалалтад авах шаардлагатай байгаа газар нутгуудын шинэчилсэн тооллогыг яаралтай хийж төслийг Улсын Их Хуралд оруулж ирэх, орон нутагт ажиллаж байгаа байгаль орчны байцаагч нарын ажиллах нөхцөлд анхаарах, Улсын Их Хурлын гишүүн Д.Тогтохсүрэн тусгай хамгаалалтад авсан газар нутагт амьдарч буй орон нутгийн иргэдэд байгалийн баялгаа ашиглах боломжийг бүрдүүлэх, эрх зүйн зохицуулалтыг нь хийж өгөх, байгаль хамгаалах тал дээр орон нутгийн иргэдтэй хамтран ажиллах асуудлыг судалж шийдвэрлэх, Өвөрхангай аймгийн Бат-Өлзий сумын тодорхой хэсгийг улсын тусгай хамгаалалтаас гаргах, асуудлыг шийдэж орон нутагт амьдарч буй иргэдийн газар эзэмших, өмчлөх эрхийг нь нээж өгөх нь зүйтэй гэсэн саналыг тус тус гаргасан болно.

 Тогтоолын төслийг Улсын Их Хурлын чуулганы нэгдсэн хуралдаанаар хэлэлцүүлэхийг Байнгын хорооны хуралдаанд оролцсон гишүүд санал нэгтэйгээр дэмжлээ.

 Улсын Их Хурлын эрхэм гишүүд ээ,

 Зарим газар нутгийг улсын тусгай хамгаалалтад авах тухай Улсын Их Хурлын тогтоолын төслийг хэлэлцэх эсэх талаар Байгаль орчин, хүнс, хөдөө аж ахуйн байнгын хорооны санал, дүгнэлтийг хэлэлцэн шийдвэрлэж өгөхийг Та бүхнээс хүсье.

 Анхаарал тавьсанд баярлалаа.

 **Л.Энх-Амгалан: -** Х.Болорчулуун гишүүнд баярлалаа. Ажлын хэсэг хүрэлцэж ирсэн байгаа. Ажлын хэсгийг танилцуулъя.

 Байгаль орчин, аялал жуулчлалын сайд Н.Цэрэнбат, Э.Сансарбаяр Байгаль орчин, аялал жуулчлалын яамны Тусгай хамгаалалттай нутгийн удирдлагын газрын даргын албан үүргийг түр орлон гүйцэтгэгч, А.Энхбат Байгаль орчин, аялал жуулчлалын яамны Хүрээлэн буй орчин, байгалийн нөөцийн удирдлагын газрын даргын албан үүргийг түр орлон гүйцэтгэгч, Н.Батзаяа Байгаль орчин, аялал жуулчлалын яамны Ой, Ус, Тусгай хамгаалалттай газрын кадастрын хэлтсийн дарга, Ч.Раднаабазар Байгаль орчин, аялал жуулчлалын яамны Хуулийн хэлтсийн дарга, Г.Энхмөнх Байгаль орчин, аялал жуулчлалын яамны Тусгай хамгаалалттай нутгийн удирдлагын газрын ахлах мэргэжилтэн, Э.Эрдэнэхүү Байгаль орчин, аялал жуулчлалын яамны Ой, Ус, Тусгай хамгаалалттай газрын кадастрын хэлтсийн мэргэжилтэн, Ч.Хишигдалай Уул уурхай, хүнд үйлдвэрийн яамны Хүнд үйлдвэр, газрын тосны бодлогын хэрэгжилтийг зохицуулах газар, Газрын тосны хэлтсийн дарга, П.Хүрэлхүү Уул уурхай, хүнд үйлдвэрийн яамны Хүнд үйлдвэр, газрын тосны бодлогын хэрэгжилтийг зохицуулах газар, Газрын тосны хэлтсийн ахлах мэргэжилтэн гэсэн ийм ажлын хэсэг хүрэлцэж ирсэн байна.

 Хууль санаачлагчийн илтгэл болон Байнгын хорооны санал, дүгнэлттэй холбогдуулан асуух асуулттай гишүүд байвал гишүүдийн нэрсийг авъя. Г.Тэмүүлэн гишүүнээр тасаллаа. Х.Болорчулуун гишүүн бас яаж байгаа юм байна шүү. За Б.Дэлгэрсайхан гишүүн.

 **Б.Дэлгэрсайхан: -** За баярлалаа. Энэ ажлын хэсгээс асуух юм байна. Ингээд улсын тусгай хамгаалалтад бол Дорноговь аймгаас Айраг сумын Цагаан дэлийн агуй, Хөвсгөл сумын Гүн хошууны хоолойг байгалийн нөөц газарт ингээд авчихажээ. Энд одоо талархаж байна.

 Дээр нь одоо сүүлийн үед хэл ам татлаад байгаа. Та бүгд мэдэж байгаа. Хамрын хийдийн орчим газрыг улсын тусгай хамгаалалтад авахгүй бол ингээд аймгийн, юу.., орон нутгийн тусгай хамгаалалтад байгаад ингээд лиценз болчхоод байх юм. Тэгээд энийг яаж зохицуулах вэ?

 Тэгээд энэ Хамрын хийдийн орчмын газар чинь одоо та нар мэдэж байгаа. Бараг сар орчмын өмнө улс даяараа л нэг шуугисан. Тэгээд энийг бол аймаг, орон нутгийн зүгээс бас лицензийг нь цуцлуулах талаар санал тавьсан байгаа. Тэгээд энийг одоо энэ газар бол жилдээ нэг 120-иос 140 мянган жуулчин очдог газар л даа. Дотоод гадаадын.

Тэгээд дээр нь бол одоо Монголчууд бүгдээрээ мэдэж байгаа. Бас энергийн төв. Тэгээд энэ хэсгийн одоо улсын тусгай хамгаалалтад авахгүй бол цаашдаа ингээд үе үеийн орон нутгийн удирдлагууд ингээд лиценз олгодог ийм асуудал байна. Энэ лиценз чинь аль 2009 онд олгогдсон лиценз байгаа юм.

 Тэгээд энэнээс хойш явсаар байгаад А лиценз болоод. Тэгээд мэдэгдэлгүй явсаар байгаад өнөөдрийг хүрсэн. Тэгээд энэ дээр одоо Байгаль орчны яам юу хийж байгаа вэ?

 Хоёрдугаарт, энэ Хатанбулаг сумын Хутаг уул гээд бас ингээд орон нутаг төдийгүй улсын хэмжээнд бас ингээд шүтэж, дээдсээсээ шүтэж ирсэн ийм хайрхан байгаа. Тэгээд энэ бас лиценз болчихсон. Дээр нь Хөвсгөл сумын Сүлдэн хөх овоо гэж. За энэний одоо домог дээр бол одоо тэр Монголын есөн туг, нөгөө есөн туг нь одоо тэнд анх тахиж байсан ч гэдэг юм уу, одоо тэр анх тэндээс эхэлж байсан гэсэн тийм домог яриа орон нутгийнхан ярьдаг юм. Тэгээд энэ бол эрт үеэсээ шүтэгдэж ирсэн ийм уул усыг бас лиценз болгочихсон. Тэгэхээр энийг одоо цуцлуулах тал дээр Байгаль орчны яам бас тусалж дэмжиж тийм өгдөг тийм боломж бий юу?

 Дээрээс нь мөн л ялгаагүй энэ аль 2009-2014 оны хооронд олгогдсон ийм лицензүүд байгаа юм. Тэгэхээр энэ хоёрыг одоо улсын тусгай хамгаалалтад оруулахад одоо цаашдаа яаж анхаарах вэ? Энэ дээр одоо бас орон нутгийн хүмүүс санал тавиад байгаа юм. Энд нэг тодорхой хариулт өгөөчээ гэж Байгаль орчны сайд болон ажлын хэсгээс бас асууж байна.

 **Л.Энх-Амгалан: -** Н.Цэрэнбат сайд. Ажлын хэсэг үү? Ажлын хэсэг хэддүгээр микрофон байна. 82 дугаар микрофон.

 **А.Энхбат: -** Б.Дэлгэрсайхан гишүүний асуултад хариулъя. Хамрын хийдтэй холбоотой асуудлаар өнгөрсөн долоо хоногт Байгаль орчин, аялал жуулчлалын сайдын нэр дээр аймгийн Засаг даргаас хүсэлт ирсэн байгаа. Энэ газар нутгийг улсын тусгай хамгаалалтад авч өгөөчээ гэж. Тэгэхээр газар нутгийг улсын тусгай хамгаалалтад авахын тулд Улсын тусгай хамгаалалттай газар нутгийн тухай хуулийн дагуу хэд хэдэн үе шаттай процесс явагддаг. Хамгийн эхнийх нь бол орон нутгийн хүсэлтийг үндэслээд судалгааны баг ажилладаг. Үндэслэл боловсруулах. Улсын тусгай хамгаалалтад авах үндэслэлийг боловсруулна. Үндэслэлийг боловсруулаад сум, аймгийн иргэдийн Төлөөлөгчдийн Хурлаар хэлэлцүүлээд дэмжлэг аваад тэгээд Байгаль орчин, аялал жуулчлалын яамнаас Засгийн газраар дамжуулаад наашаа яг өнөөдөр Их Хуралд ирж байгаатай адилхан ийм үе шаттай явдаг.

 Тэгэхээр энийг манай асуудал хариуцсан газар буюу Улсын тусгай хамгаалалттай газар нутгийн газрынхан судалж байгаа. Тэгээд орон нутагтай хамтраад орон нутгийн хүсэлтийн дагуу ажиллах бололцоотой гэж ингэж бодож байна.

 Хоёрдугаарт нь, ашигт малтмалын ашиглалтын тусгай зөвшөөрлийг цуцлахтай холбоотой асуудал бид нар Байнгын хорооны хурал дээр бас энэ чиглэлээр хэд хэдэн асуултууд гарч байсан. Тэр үед ч бас бид нар хэлж байсан. Монгол Улсын Ашигт малтмалын тухай хуульд ашигт малтмалын ашиглалтын тусгай зөвшөөрлийг цуцлах 7 үндэслэл байдаг. Энэний нэг нь хуулиар хүлээсэн байгаль орчныг хамгаалах, нөхөн сэргээх үүргээ биелүүлээгүй болбол цуцалж болно гэсэн нэг үндэслэл байдаг юм. Гэхдээ цуцалж болно гэдэг нь энэ чиглэлээр орон нутгаас дүгнэлт гаргаж ирээд дүгнэлтийг нь Байгаль орчин, аялал жуулчлалын яаман дээр ажлын хэсэг үзээд энэ дүгнэлт үндэслэлтэй байна гэдэг саналыг гаргаад Ашигт малтмалын хэрэг эрхлэх газарт хүргүүлээд Ашигт малтмалын хэрэг эрхлэх газар лицензийг олгосон газар нь цуцалдаг ийм эрх зүйн зохицуулалттай байгаа.

 Зүгээр өнгөрсөн хугацаанд яг энэ байгаль орчны үндэслэл, байгаль орчныг нөхөн сэргээх хуулиар хүлээсэн үүргээ биелүүлээгүй гэдэг үндэслэлээр 2-оос 3 лиценз цуцалж байсан ийм практик бий. Тэгэхээр одоо ер нь бол нэг иймэрхүү процедураар явдаг юм гэдэг зүйлийг хэлье.

Зүгээр уул уурхайн үйл ажиллагаа явагдаж байгаа газрыг бас бид нар улсын тусгай хамгаалалтад авах хэрэгтэй гэдэг шаардлагатай хүсэлт гаргасан ийм тохиолдлууд бас бий. Хэнтий аймгийн Гутайн даваан дээр. За энэ асуудал бас шүүх дээр яваад саяхан одоо Дээд шүүхийн шийдвэр гаргаад энэ аймгийнхны иргэдийн Төлөөлөгчдийн Хурлынх нь тусгай хамгаалалтад авъя гэдэг үндэслэл нь одоо хууль зүйн үндэслэлтэй юм байна гэдэг шийдвэр одоо үндсэндээ аймгийн талдаа гарлаа гэсэн үг л дээ. Гэхдээ тэр дээр эргээд зүгээр лиценз тойрсон нөгөө аж ахуйн нэгжийн конденсац хийхтэй холбоотой тооцоо энэ тэр юмнууд нэлээн гарах юм шиг байна лээ. Энийг одоо холбогдох яамд яриад хэлэлцэх ийм асуудал үүсэх юм байна лээ. Зүгээр иймэрхүү байдлаар одоо ашиглалтын лицензийг цуцлах процесс явж болох үндэслэлтэй гэдэг талаар танд тайлбар хэлж байна.

 **Л.Энх-Амгалан: -** Б.Дэлгэрсайхан гишүүн тодруулна. Тийм ээ. 1 минут.

 **Б.Дэлгэрсайхан: -** За баярлалаа. Энэ өмнө нь энэ Аргалын уулыг аймгийн тусгай хэрэгцээнд авснаас болоод одоо аймаг орон нутаг 2.7 тэрбумын өрөнд орчхоод байгаа юм. Энэ компани нь заргалдаад одоо ингээд. Тэгээд сая өөрийн чинь хэлдгээр энэ Ашигт малтмалын газартай энэ Байгаль орчны яам хоорондоо яриад тэр компанийн одоо буцааж лицензийг нь хүчингүй болгох энэ конпенсацийг нь одоо яаж зохицуулах юм. Ингээд хурдан шийдэхгүй бол компани нь шүүхдэж явсаар байгаад шүүх дээр ялчихдаг. Шүүхийн шийдвэрийг тэгээд биелүүлэхээс өөр аргагүй байдалд. Одоо жишээлбэл энэ Хамрын хийд чинь бол ингээд 3 шатны шүүхээр явчихсан байгаа байхгүй юу. Бид нарыг мэдээгүй байх хооронд. Цуцлагдсан мөртлөө.

 Тэгэхээр зэрэг энийг одоо дүйцүүлэх ч байдаг юм уу, өөр орон нутагт шилжүүлэх замаар одоо энэ хурдан чөлөөлж өгөхгүй бол ард иргэдийн бухимдал их байгаа юм. Тэгээд энийг тэр олон шат…/минут дуусав/

 **Л.Энх-Амгалан: -** Хэн нэмэлт хариулт өгөх үү. 82 руу? Гишүүний асуултад. За Н.Цэрэнбат сайд.

 **Н.Цэрэнбат: -** Б.Дэлгэрсайхан гишүүний тодруулгад хариулъя. Гол бид нар дээр байгаа хүндрэлийг таны хэлж байгаа ийм л болчхоод байгаа. Байгаль орчин, аялал жуулчлалын яам одоо тухайн газар нутаг дээр одоо тусгай хамгаалалттай газар нутгийн талаарх бүрэн эрхийг аймаг, нийслэл, сум, дүүргийн Засаг дарга хэрэгжүүлнэ. Бүх мэдээллүүдээ өгөх ёстой гэдэг явж байдаг. Гэтэл эд нараас албан ёсны мэдээлэл ирээгүй байхад одоо Байгаль орчин, аялал жуулчлалыг нь шууд ингэх, үйл ажиллагааг нь зогсоох юм нь дээр яваагүй байж байх хооронд шүүх дээр очоод буцаад таны хэлээд байгаа бүх шатандаа гарчих шүүхийн шийдвэрийг бид нар биелүүлэх л үүрэгтэй болчхоод байгаа юм.

 Тэгэхээр одоо цаашдаа бас энэ тусгай хамгаалалттай газар нутаг дээр үйл ажиллагаа явуулж байгаа, мөн соёлын өв, түүх дурсгалын байгалийн дурсгалт газар, байгалийн нөөц газруудын хил хязгаарыг эртнээс одоо кадастр, Уул уурхайн яамтай хамтарч дахин шинэчилье гэдэг дээр орсон гэсэн байгаа.

 Хохирлын хувьд болохоор одоо Байгаль орчин, аялал жуулчлалын яам энэ холбогдолтой асуудал дээр үүссэн. Зөвхөн…/минут дуусав/

 **Л.Энх-Амгалан: -** Нэмэлт 1 минут яачих. Нэмээд хариулчих.

 **Н.Цэрэнбат: -** Сая таны хэлж байгаа тэр. Бид нар лиценз цуцлахад зөвхөн уул уурхайн үйл ажиллагааны улмаас нөхөн сэргээлтээ хийгдээгүй л бол Байгаль орчин, аялал жуулчлалын яамнаас л лицензийг шууд одоо цуцлах эрх үүсэж байгаа. Тэгэхээр одоо цаашдаа манай нутгийн өөрөө удирдах ёсны байгууллага, багийн Засаг дарга, багийн нийтийн Хурал, сумын иргэдийн Төлөөлөгчдийн Хурал, сумын Засаг дарга нар илүү хариуцлагатай. Одоо газар нутаг дээрээ одоо Монгол Улсын хууль тогтоомжийг одоо биелүүлэх үүргээ л одоо сайн биелүүлдэг болох юм бол энэ маргаан ер нь багасна гэж үзэж байгаа.

 **Л.Энх-Амгалан: -** Ц.Мөнх-Оргил гишүүн.

 **Ц.Мөнх-Оргил: -** За баярлалаа. Засгийн газар 17 газрыг улсын тусгай хамгаалалтад тусгай хамгаалалттай 5 газрын хилийн заагийг шинэчлэн тогтоож хэмжээг нь нэмэгдүүлэхээр тогтоолын төсөл оруулж ирж байгаа юм байна. Зарчмын хувьд дэмжиж байна. Одоо маш товчхон асуулт байна.

 Байнгын хороон дээр энэ Д.Тогтохсүрэн гишүүн их чухал асуулт асуусан байна. Тусгай хамгаалалтад авах нь зөв. Гэтэл одоо бид нарын хүчин төгөлдөр мөрдөгдөж байгаа хуулиар зарим төрлийн ангиллаас нь шалтгаалаад тусгай хамгаалалтад авахаар орон нутгийн иргэд ерөөсөө тэр газар нутгаа ашиглаж чаддаггүй. Наад зах нь нэг ойр зуурын түлээ модоо хүртэл бэлтгэх бололцоогүй болчихдог. Иргэдийн тэнд ажиллаж амьдарч байгаа иргэдийн хувьд бас их учир дутагдалтай хуулийн зохицуулалт их байна. Энийг яах гэж байна. Энэ дээр нэмэлт, өөрчлөлт орж ирэх гэж байна уу, үгүй гэж Д.Тогтохсүрэн гишүүн асуусан байна л даа. Тэрний хариулт сонсогдсонгүй. Энийг та нэг надад товчхон хэлээд өгөөч. Ер нь цаашдаа ямар бодлого баримтлах юм бэ. Тэнд ажиллаж амьдарч байгаа иргэдийнхээ энэ газар нутгаа зөв зохистой ашиглах тал дээр ямар эрх зүйн өөрчлөлт оруулж ирэхээр бодож байна.

 **Л.Энх-Амгалан: -** За хэн хариулах вэ? Н.Цэрэнбат сайд.

 **Н.Цэрэнбат: -** Ц.Мөнх-Оргил гишүүний асуултад хариулъя. Энэ зөв өө. Энэ орон нутгийн удирдлагууд маань одоо хүчин төгөлдөр мөрдөгдөж байгаа хуулиар одоо өөрсдийнхөө иргэдийн Төлөөлөгчдийн Хурал нь хуралдаад саналаа өгчихсөн байгаа.

 Сүүлийн жилүүдэд одоо таны хэлээд байгаатай холбоотой асуудлууд гарч байгаа. Өөрсдөө ашиглаж чадахгүй болчихдог. Нэвтэрч чадахгүй. Мөн тухайлбал тухайн одоо бүс хамгаалалт авсан бүс нутагт одоо жишээлбэл чоно нь ихэдсэн. Тэр дээр нь одоо тоог нь цөөлмөөр байна гэхээр хуулиараа хориотой болчихдог. Гэх мэтчилэн. Энэ дээр нь Байгаль орчин, аялал жуулчлал юм эргэж харж бас сэргээгддэг баялгийг ашиглах тал дээр нь бас гарц гаргая гээд ажлын хэсэг ажиллаж байгаа.

 **Л.Энх-Амгалан: -** Б.Баттөмөр гишүүн.

 **Б.Баттөмөр: -** За энэ экологийн онцгой ач холбогдол бүхий газар нутгийг одоо энэ хамгаалалтад авч байгаа энэ саналыг бол тогтоолын төслийг дэмжиж байгаа юм. Хэд хэдэн асуудал байна. Асуулт байна.

 Энэ тусгай хамгаалалтад авсан газруудаар энэ ашигт малтмалын лиценз болон бусад чиглэлээр олгогдсон давхацсан ийм газрууд одоо ямар, хэчнээн юу байна? Тоо хэлээч.

 Хоёр дахь асуудал. Энэ аливаа нийслэл дунд нэг гол урсдаг. Тэр голоо их хөгжүүлдэг. Бид нар одоо бүгд мэднэ шүү дээ. Хамгийн их очдог Солонгос гээд л тэгэхэд Хан мөрөн гээд. За бидний сурч боловсорч байсан Москвад Москва гол гээд ингээд байдаг. Улаанбаатар хотод одоо Сэлбэ гол гэж байсан. Байсан. Одоо үнэхээр гол байгаа гэхэд бэрх. Энэ хүнд л дээ. Манай бидний дээд үеийнхэн Сэлбийг өгсвөл сэрүүхэндээ гээд одоо их сайхан гол урсаж байсан юм шиг байгаа юм. Сүүлдээ бааст гол болоод, одоо юу ч болсон юм мэдэхгүй. Энэ Сэлбийн дээд талын нэг гурван амнаас урсаж байх шиг байгаа юм. Санзай, тэр хойд талын Тахилтын ам, тэр урд талынх нь юу гэдэг юм. Гурван газраас гурван жижиг горхи урсаж ирээд Сэлбэ болж байх шиг. Одоо наашлаад ингээд.

 Тэгээд энэ Улаанбаатар хотын энэ дундуур урсаж байгаа энэ голынхоо энэ голдиролыг хамгаалах чиглэлээр одоо манай Байгаль орчны яамнаас юу хийж байна вэ? Энэ голдирол, энэ Сэлбэ голыг хамгаалах тэр чиглэлээр дээд талыг нь ойжуулж байгаа байгаль хамгаалах нөхөрлөлүүдийн үйл ажиллагааг Байгаль орчны яам дэмжихгүй байгаа. Үндсэн хууль зөрчсөн нэг тогтоол гаргаад. Тэр тогтоолыг нь дүүргүүд тэрийг нь шүүрч аваад Засгийн газрын тогтоолтой, энэ байгаль хамгаалах. Мод тарьж болохгүй гэж байгаа юм. Тэгээд одоо урд талын Д.Оюунхорол сайд байхдаа энэ нөхөрлөлүүд бичиг бичсэн. Н.Цэрэнбат сайдыг сайд болсных нь дараа дахиад бичиг бичсэн. Байгаль орчны яам Үндсэн хууль зөрчсөн Засгийн газрын тогтоолыг хамгаалж байгаа. Та нар дотор одоо тэр байгаль хамгааллынх нь чиглэлээр мэргэшсэн. За А.Энхбатыг бол мэдэж байна. Энэ ойн чиглэлийн мэргэжлийн хүн байна уу? Усны чиглэлийн ямар хүмүүс байдаг юм.

 Энэ одоо тэр Үндсэн хууль зөрчсөн тэр тогтоолыг өөрчлөхгүй гэж байгаагаа өнөөдрийн Их Хурлын чуулганд хэлчих. Улаанбаатар хот тэрний ойролцоо газар тэр нөхөрлөл байгуулахгүй гээд заачихсан байна шүү дээ. Улаанбаатар хот гээд. Улаанбаатар хот гэдэг юм бол, тэр хот гэдэг юм бол тэр 1990 оны тэр Үндсэн хуулиас хойш байхгүй болсон шүү дээ. Энэ бичгийг хэн төлөвлөж сайдаараа гарын үсэг зуруулж Их Хуралд явуулсан бэ? Энэ дээрээ та нар өнөөдөр бас хатуу байна уу? Яагаад Улаанбаатар хотын ойролцоо байгаа энэ голын эх дээр энэ байгалиа хамгаалъя гэж байгаа энэ олон нийтийн санал санаачилгыг яагаад дэмждэггүй юм бэ? Ийм хоёр асуултад хариу авъя.

 **Л.Энх-Амгалан: -** За Н.Цэрэнбат сайд.

 **Н.Цэрэнбат: -** За Тусгай хамгаалалттай газар нутгийн хуулиараа тэнд хайгуулын үйл ажиллагаа, уул уурхайн үйл ажиллагаа явуулах угаасаа хориотой байгаа. Сүүлийн үед яригдаад байгаа тэр Цагаан эргийн асуудлыг бол одоо хууль бус уул уурхайн үйл ажиллагаа явуулсан. Тэрийг нөхөн сэргээх нэрээр нөхөн сэргээх зөвшөөрөлтэй компаниуд бас хууль бус үйл ажиллагаа явуулсан байгаа юм. Цаашид энэ дээр бол одоо орон нутгийн хяналт бол одоо тавигдаад ажиллаж байгаа гэдгийг хэлье.

 За нийслэл хотод байгаа Сэлбэ голын эхийг, одоо голыг хамгаалах, цаашид юу хийх вэ гэхээр ерөнхий зураг төсөв хийгдсэн. Санхүүжилтийн асуудал хүлээгдээд байгаа юм. Өнгөрсөн оны 6 сард Улаанбаатар хотын захирагч С.Батболд даргатай уг нь энэ усыг, одоо Сэлбэ голын эхийг хамгаалах тэр усны байгууламж барих. Тэгээд үргэлжлүүлээд Сэлбэ гол дагуу тохижуулах ажлын төсвүүдийг нь танилцагдаад явж байсан. Одоо тэгээд шинээр бий болох Улаанбаатар хотын Засаг дарга энэ дээр хамтарч ажиллах байх гэж бодож байна.

 Ойжуулалт нөхөрлөлтэй холбоотой асуудал дээр Үндсэн хууль зөрчсөн тогтоолын асуудлаар манай энд нөгөө тусгай хамгаалалттай асуудал учраас Ойн бодлого, зохицуулалтын газрын дарга ирээгүй байна. Энэ дээр бол хэрэгжсэн юм энэ нөхөрлөлүүдийг дэмжээд гэхээр олон нөхөрлөлүүд хүсэлт өгдөг. Хүсэлт болгоныг шийдэхээр тухайн газар нутгийг хашаалаад бас нийтийн ашиглах боломжгүй, одоо нэвтрэх боломжгүй болох ийм сөрөг тал байгаад байгаа учраас энийг одоо ингэх боломжгүй гэсэн албаны одоо тийм тайлбарыг мэргэжлийн хүмүүс нь өгсөн юм.

 Тэгээд таны хэлсэн Үндсэн хууль зөрчсөн гэдэг асуудал дээр одоо дахиад хуулийнхан одоо гаргалгааг нь гаргаж ажиллая гэж бодож байна.

 **Л.Энх-Амгалан: -** О.Баасанхүү гишүүн.

 **О.Баасанхүү: -** Энэ Ерөнхий сайдын асуулга гэж би ойлголоо. Зөв үү. Би ойлгож байна л даа. Одоо яагаад гэхээрээ 11 хүн сууж байгаа болохоор би тэгээд байгаа байхгүй юу. Шулуухан хэлэхэд. Тогтоолын төсөл юм бол одоо энэ тогтоолыг дэмжиж байна гээд одоо кноп дарах ямар ч боломжгүй болчхоод байна л даа. Энд одоо 11 хүн сууж байна. Тийм болохоор би зориуд та бүгддээ хэлэхэд Ерөнхий сайдын асуулга юм уу гэсэн маягтай юм яриад байгаа юм л даа. Яагаад гэхээр Ерөнхий сайдын асуулга дээр чинь Ерөнхий сайд байдаггүй, угаасаа. Тэгээд эрэн сурвалжилж хайж байж ганц сайд маань хааяа даа ирдэг. Ирэхгүй бол дэд сайд нь ирдэг ийм болчихоод байгаа.

 Одоо ийм чухал тогтоолын төсөл яриад, байгалиа хамгаалъя, тусгай хэрэгцээнд авъя гэхэд одоо энийг хэлэлцэхэд унах гээд байна. Тэгэхээрээ унахаас нь өмнө түр одоо юу гэдэг тогтоолоо буцаан татаж аваад ирцтэй болохоор нь хэлэлцсэн нь дээр юм биш үү гэсэн надад ийм санал байх юм.

 Яагаад гэхээр би энэ тогтоолыг унаасай гэж хүсэхгүй байгаад байгаа байхгүй юу. Нэгдүгээрт нь. Тэгээд түрүүн хэлж байна л даа. Энэ одоо манайх ингээд тусгай хэрэгцээнд аваад л байгалийн цогцолбор гоё гээд сайхан юм ярьдаг юм. Тэгээд хөгжүүлдэггүй. Наад зах нь одоо энэ Богд уулаа хар. Миний нэг асуух гэж байгаа юм жишээ нь тэр Манзуширын хийд гээд нэг сайхан Төв аймагт байдаг. Аймгийнх нь юу вэ гэвэл бидэнд байсан бол бид энд ёстой сайхан юм хийнэ дээ. Тэгээд энэ чинь Богд уулын тусгай хэрэгцээт газар гэж хэлээд аваад үлдсэн гээд зам. Яах вэ дээ нөгөө төрийн юм хамаагүй гээд. Яг булан тойронгуут тэр МАК-ийн компанийн гээд хувийн гоё юм байгаа шүү дээ. Орон сууц гэдэг юм уу. Одоо юу гэдэг юм. Шилтгээн гэдэг юм уу. Цаад талд нь нөгөө юу байж байгаа биз дээ. Нөгөө Кувейтын гээд. Хүний хүүхдүүд ямар гоё юмаа янзалдаг юм бэ? Манайхан яахаараа зайлуул ингэж нөгөө хүниймсэг ханддаг юм бэ.

 Тэгээд би юу гэж ойлгож байгаа вэ гэвэл энэ тусгай хэрэгцээнд авч байгаа нь хоёр зорилготой гэж би ойлгоод байгаа байхгүй юу. Нэг нь байгалиа хамгаална. Хоёрдугаарт нь, аялал жуулчлал хөгжүүлж бас энэ эргээд улс орны эдийн засагт. Нөгөө талаасаа бас тэр хотоо их сайхан болгоно гэж. Тэгэхээр энэ дээр тодорхой төсөл байгаа юу? Одоо аваад л ингээд л за нэг тогтоол батлаад л болоо юм уу? Эсвэл энийг цаашдаа яаж хөгжүүлье гэж бодож байгаа юм бэ?

Их сайхан сайхан газрууд тусгай хэрэгцээнд авлаа гэнгүүт баян хүмүүс нь очоод тэнд байшин барьчихдаг. Одоо энэ Богд уулыг бол бид одоо яах ч аргагүй болсон биз дээ. Тийм ээ. Энд чинь одоо ингээд хэний газар нь мэдэгдэхгүй. Сүүлдээ энэ 11 дүгээр хорооны хэдэн ядуучууд үлдчихсэн байгаа. Газрыг нь өгсөн үү. Баян байсан бол аль эрт тэрийг өгчихсөн байгаа шүү дээ. Байшинг нь барьж хаяад л. Тэгээд л тэр газрыг нь тусгай хэрэгцээнд нь өгсөн барьсан гээд л явдаг байхгүй юу.

Тэгэхээр би юу гэж байгаа вэ гэвэл хүн өнөөдөр бид нар хуулийг сонголттой хэрэглээгүй байна. Хоригловол бүр мөсөн хориглоё. Өгвөл бүгдэд нь өгье. Одоо ил тод илэн далангүйгээр одоо яаж өгөх юм гээд. Дээрээс нь бид нар өнөөдөр юу вэ гэх юм бол тэр тодорхой энэ тусгай хэрэгцээнд авч байгаа газруудаа яг байгалийнхаа одоо онгон байгалиар нь хадгалах гэдэг нэг хэсэг байна. Үгүй бол аялал жуулчлалд оруулах цогцолбор гэдэг. Тэрэлжийг одоо бол бүр цөлмөөд дууссан байгаа шүү дээ. Юун байгалийн гоё. Очоод л тэгээд та нар өөрсдөө булан булангийг нь хараарай. Дураараа дураараа хашаа хатгачихсан. Нэг агаар амьсгалах ч боломжгүй.

Туул голынхоо урд талыг та нар хар. Одоо тэр Бага тэнгэрийн ам бол тэр чигээрээ хороолол болсон байна лээ. Бүр орон сууцны хороолол шиг. Санамсаргүйгээр тийшээ ингээд нэг орох юм бол бараг буудуулахаар хэмжээнд болсон байна лээ. Хувийн өмч юм уу тэр одоо. Би бүр ойлгохгүй юм. Зарим нэг цогцолбор газар байшин сав барьсан ч гэсэн хувийн биш юм бол бас нэг жирийн иргэн тэнд чинь очоод энэ утаанаас чинь зугтаамаар байна шүү дээ. Тэнд чинь амьдрах гээгүй. Ядаж нэг цаг хэртэй ч юм уу зогсмоор байна шүү дээ. Үр хүүхдээ салхилуулмаар байна шүү дээ. Одоо Туул голын тэнд бол хүн аргаа бараад тэр гол дээр…/минут дуусав/

**Л.Энх-Амгалан: -** За энэ гишүүд танхимд орж ирье. О.Баасанхүү гишүүн бас зөв шаардлага тавьж байна л даа. Ийм цөөхөн гишүүдтэй бас хэлэлцүүлэг хийгээд байх бас хүндрэлтэй. За Н.Цэрэнбат гишүүн. Н.Цэрэнбат сайд.

**Н.Цэрэнбат: -** За Манзуширын хийд дээр бол аялал жуулчлалын чиглэлээр одоо ТЭЗҮ боловсрогдоод улсын төсөвт одоо аялал жуулчлалын чиглэлээр ашиглах, төсөв нь суугдаад явж байгаа гэдгийг хэлье.

Цаашдаа тусгай хамгаалалттай газар нутаг дээр аялал жуулчлалыг түшиглэсэн тусгай хамгаалалтын захиргаан дээр хавсарсан байдлаар аялал жуулчлалын хоёр гурван бүтээгдэхүүн гаргая гэж зорьж байгаа. Энэ нь Их говийн дархан цаазат газрын А, Б хэсэг дээр гэж тооцож байгаа.

Богд уултай холбоотой асуудал. Энэ одоо шүүх, цагдаа дээр яваад эхнийх нь бараг 7 жил болж байгаа ийм хэрүүлүүд зөндөө байгаад байгаа. Би ажил авчхаад юу хийсэн бэ гэхээр Богд уул дээр ядаж хэдийн олгогдсон, шүүхээр эцсийн шийд нь гарчихсан байгаа бол нийтийн эзэмшлийн зам талбайг нь гаргаж өгөө гэдэг дээр газрыг нь одоо багасгаж цуцалж нийтийн эзэмшлийн зам талбайнуудыг нь гаргаж өгсөн байгаа.

Таны хэлээд байгаа тэр Бага тэнгэрийн аман дээр тийм асуудал гаргасан. Удаа дараа мэдэгдэл өгсөн явж байгаа. Энэ дээр одоо Байгаль орчин, аялал жуулчлалын яам дэд сайдаар ахлуулсан өргөтгөсөн ажлын хэсэг энэ Богд уулын 33 аманд олгогдсон газар нөхцөл байдлыг одоо дахин шалгаад явж байгаа гэдгийг.

Туул голын сав газар дагуу нийтдээ 22 газрыг цуцлаад мэдэгдлийг нь өгсөн. Шүүхдээд ихэнх нь бас ингээд шүүхдээд л явж байгаа юм гэдгийг хэлье.

Туул голыг хөгжүүлэх талаар асуудал үүсэнгүүт ерөнхий ТЭЗҮ гаргасан байгаа. Төсөв мөнгийг нь бас шийдээд явъя гэхээр шүүхийн маргаан одоо эцэслэгдтэл хэн нь ч ажил хийж чадахгүй болоод л ингээд зогсчхоод байгаа.

**Л.Энх-Амгалан: -** Ё.Баатарбилэг гишүүн.

**Ё.Баатарбилэг: -** За хоёр зүйл тодруулъя. Тэгэхээр энэ Улсын Их Хурлын тогтоолын төслийг төсөл батлагдсаны дараа үүсэж болох нийгэм, эдийн засгийн хууль зүйн үр дагавар гээд байна л даа. Танилцуулга дээр. Тогтоолыг яах гэж гаргаж байгаа вэ гэхээр Монгол орны байгалийн ховор эко систем, ландшабт бүхий газар нутгаа онгон дагшинаар нь хадгалах. За байгалийн унаган төрх, өвөрмөц ховор ургамал амьтны орчныг хамгаалах, аялал жуулчлал хөгжүүлэх, хойч үедээ өвлүүлэх нөхцөлийг бүрдүүлнэ гээд маш сайхан тийм үндэслэлүүд гаргаж тавьсан байна.

Дээр нь сайдын танилцуулга дотор энэ тогтоол батлагдаж энэ газар нутгийн тусгай хамгаалалттай газар нутгийн хэмжээ томорч байгаа ч гэсэн эдийн засгийн нэмэлт төсөв санхүүжилт гарахгүй одооны байгаа засаг захиргаа орон тоогоороо ингээд хамгаалаад явчих боломжтой гэдэг нэг ийм юм байна.

Өнгөрсөн 2018 оны 6 сард бид нар Дорноговь аймгийн Мандах сумын нутагт байдаг Сүйхэнт гээд газар очсон л доо. Тэнд нэг Монгол Улсын тусгай хамгаалалттай газар Сүйхэнтийн чулуужсан ой гээд нэг тийм ногоон самбар байна лээ. Тэгээд тэнд нүдэн дээр тэр чулуужсан ой дуусаж байгаа. Урагшаа Ханги Мандалын боомтоор гаргаад Хятадууд зөөгөөд дуусаж байгаа гэдэг юмыг орон нутгийнхан, нутгийн иргэд ярьж байсан. Үнэхээр тэнд одоо ингээд хүний нүдэнд харагдах чулуужсан ой байхгүй. Нэлээд эрт авсан юм билээ, тусгай хамгаалалтад.

Яагаад энийг яриад байгаа гэхээр тусгай хамгаалалттай газар нутгийн тоонд оруулаад улсын тусгай хамгаалалтад авч байгаагийн гол зорилго чинь одоо ингээд биелэхгүй байгаад байгаа юм биш үү. Сая О.Баасанхүү гишүүний асуулттай би давхацсан л юм асуух гээд байна л даа. Энийгээ үнэхээр тусгай хамгаалалтад аваад аялал жуулчлалаа хөгжүүлээд одоо эдийн засгийн үр ашгийг нь нэмэгдүүлээд. За үнэхээр тэр унаган төрхийг хадгалаад байж чадаж байгаа юм уу?

Энэ Ханги Мандалын боомт гэдэг юм уу, гааль дээр энэ чулуужсан модтой холбоотой гарч орсон тийм бүртгэл тооцоо энэ дээр хариуцлага тооцож байгаа юм байна уу гэсэн байхгүй гэж байна лээ. Гаалийнхантай нь уулзсан.

Тэгэхээр яг энэ тусгай хамгаалалттай газар нутагтай холбоотой энэ хууль бус үйл ажиллагаа, байгаль орчны эсрэг ч гэдэг юм уу ингээд хариуцлага тооцож байгаа, хариуцлага тооцсон ийм тохиолдол байна уу? Одоо ингээд Тусгай хамгаалалттай газар нутгийн захиргаа, Сав газрын захиргаа гээд ингээд орон тоонууд, бүтцүүд нэмэгдээд байдаг, нэмэгдээд байдаг. Ажилладаг хүмүүс нь олшроод байдаг. Газар нутаг нь тэлээд байдаг. Нөгөө л бахь байдгаараа нэг хашиж хамгаалж хаячхаад. Орон нутгийн малчид, иргэд тэндээс нь нэг унанг мод, шатсан хожуул ч гэлээ түлшиндээ авчихъя гэхээр болохгүй гээд чангалаад байдаг. Тэгсэн мөртлөө хууль бус үйлдлүүд, тэр байтугай юмыг нь хулгайлаад аваад яваад байхад хариуцлага тооцдоггүй ийм шударга бус байж болж байгаа юм уу? Тэгэхээр энэ харуул хамгаалалт чинь ямархуу байгаа юм.

Эдийн засгийн нэмэлт төсөв санхүүжилт шаардлагагүй гэж байгаа юм бол ер нь энэ үлдэж байгаа бүх газар нутгаа тэгвэл нэг мөсөн тусгай хамгаалалтад аваад ингээд явбал яадаг юм. Тэгэхээр энэ дээр нэг жаахан тийм бодитой дүгнэлт, бодитой үндэслэл юмнууд оруулж ирмээр байгаа юм л даа.

Тэгэхээр энэ дээр нэг маш тодорхой хариултууд авмаар байна. Үнэхээр тийм боломжтой юм бол өшөө нэмээд газар нутгаа оруулж ир. Тэгээд хамгаалалтаа сайжруул. Хяналтаа сайн тавь. Хариуцлагаа тооц л гэж хэлэх гээд байна л даа. Тэгээд хоёр асуултдаа хариулт авъя.

**Л.Энх-Амгалан: -** Н.Цэрэнбат сайд.

**Н.Цэрэнбат: -** За Ё.Баатарбилэг гишүүний асуултад хариулъя. За бүтэц, орон тооны хувьд бол учир дутагдалтай байгаа. Байгаль орчин, аялал жуулчлалын салбарт байгаа хүмүүсийн орон тоо, ажлын норм, ачаалал. Сая таны хэлээд байгаа тэр сав газруудын захиргаа, тусгай хамгаалалттай газар нутгийн захиргааны төсөв хүрэлцэхгүй байгаа. Яг үнэндээ. Техник, тоног төхөөрөмжийн хувьд одоо 2008 оноос хойшоо одоо мэдэгдэхүйц шинэчлэл хийж чадаагүй. Энэ нөхцөл байдлууд юу болдог вэ гэхээр 2014 оноос хойш эдийн засаг хүндрэлтэй гэсэн учраас одоо орон тоо, бүтцийг нэмэгдүүлэх боломжгүй гэсэн.

Дээр нь хамгийн хүндрэлтэй юмнууд байгаль хамгааллын салбарт байгаа шатахууны төсөв байдаг. Ерөнхийдөө барьсан юугаар нь эндээ багтаагаад л яв гэдэг л жишгээр төсөв батлагдчихдаг. Одоо бол Олон Улсын Валютын Сангийн хөтөлбөрт хамрагдсан учраас бүтэц орон тоо, шатахуун болон бусад зардлыг нэмэхгүйгээр нь явж байгаа. Гэтэл шатахууны маань үнэ өсчихсөн жишээлбэл. Сав газрууд болон тусгай хамгаалалттай газар нэг цэгээс нөгөө цэгдээ хүрэхэд 460 километр яваад л нэг удаа жилдээ нэг хоёр гурав явах хэмжээний л мөнгө нь тавигдчихаад байгаа. Энэ дээр ийм хүндрэл байгаа нь үнэн.

За байгаль орчны бас байгаль хамгаалагчдын хувьд одоо засаг даргын бүрэн эрхэнд байдаг учраас орон нутгийнхаа одоо төсвөөс шийдээ л гэж байгаа юм. Байгалийн нөөц ашигласны төлбөрийн тухай хуулийн дагуу зарцуулах ёстой мөнгөнийхөө бид улсын хэмжээгээрээ өнгөрсөн жил одоо багасаад 38.6 хувь болж эхэлсэн. Цаана нь үлдсэн тэр 62 төгрөгөө улсын хэмжээгээр байгаль хамгаалалтаа тухайн нутгийн өөрөө удирдах ёсны байгууллага, сумын иргэдийн Төлөөлөгчдийн Хурал, аймгийн иргэдийн Төлөөлөгчдийн Хурал тэрийгээ яг хуульд заасныхаа дагуу зарцуулаад явах юм бол орон нутаг, байгаль хамгаалалтынхаа талд төсөв хүндрэлээс гарах ийм боломж байгаад байгаа юм гэдгийг л.

Тийм учраас орон нутаг, одоо Байгаль орчин, аялал жуулчлалын яамны үндсэн тусгай хамгаалалттай газар нутгууд дээрээ бид гаднын мөнгөөр төслийн үйл ажиллагаагаа явуулж техник, технологийнхоо шинэчлэлийг хийж байгаа. Ний нуугүй хэлэхэд. Бодит үнэн маань. Байгалиа хамгаалах олон улсынхаа нэгдсэн олон конвенцийнхоо үүргийг хүлээдэг. Тэрийгээ хэрэгжүүлэхийн тулд одоо Холбооны Бүгд Найрамдах Герман Улсын одоо ихэнх санхүүгийн дэмжлэг дээр бид нар үйл ажиллагаагаа явуулж байгаа. Ийм хүндрэл байгаа гэдгийг хэлье.

За хуулийнхан хариуцлага тооцдогийг нь нэмээд хэлчих.

**Л.Энх-Амгалан: -** Ажлын хэсэг. Хэддүгээр микрофон байна? Аан. 82 дугаар микрофон. Албан тушаалаа хэлээд, нэрээ хэлээд тэгээд хариултаа өгөөд яваарай.

**А.Энхбат: -** А.Энхбат Байгаль орчин, аялал жуулчлалын яамны Хүрээлэн буй орчин, байгалийн нөөцийн удирдлагын газрын даргын үүрэг гүйцэтгэгч. Улсын тусгай хамгаалалттай газар нутгийн тухай хуулийн дагуу Монгол Улс бол энэ 4 ангилал байдаг. Дархан цаазат газар, байгалийн цогцолборт газар, байгалийн нөөц газар, дурсгалт газар гэж. Энэний дээд хоёр ангиллыг нь дархан цаазат газар, байгалийн цогцолборт газар дээр хамгаалалтын захиргаа ажиллаад үндсэндээ одоо нэгдсэн удирдлагаар хангаж хамгаалалтыг явдаг. Байгалийн нөөц газар, байгалийн дурсгалт газрыг хуулийн дагуу орон нутаг хамгаалалтыг нь хариуцаж явдаг ийм учиртай юм.

Зардал мөнгөний хувьд бол энэ жилийн оруулж ирж байгаа төслөөр бид нар 2019 онд нэмэлт зардал төсөв хэрэггүй. Бид нар одоо батлагдсан байгаа төсвийнхөө хүрээнд тэр нэмэлт хоёр цогцолборт газар дээр л талбай нь нэмэгдэж байгаа юм. Тэр дээрээ дотоод нөөц бололцоогоороо зохицуулаад явна. 2019 онд бид нар тодорхой орон тоо нэмэгдэх шаардлагатай. Байгаль хамгаалагчид гэсэн үг. Нэмэгдэж байгаа талбайнхаа хэмжээгээр. Засгийн газрын тогтоол байдаг. Нэг байгаль хамгаалагчийн норматив гэж. Тэрнийхээ дагуу тодорхой орон тоонууд нэмэгдэнэ. Энийгээ бид нар 2019 оныхоо төсөв дээр тусгаад явах бололцоотой учраас энэ жилийн хувьд бол одоо нэмэлт шаардлагагүй гэдэг юм хэлсэн. 2020 оны.

Энэ хоёр ангилал дээр үндсэндээ одоо өнөөдөр 33 хамгаалалтын захиргааны 612 байгаль хамгаалагчид ажиллаж байгаа. Одоо тэрний жишээ нь одоо Богд уулан дээр гэхэд л одоо нэг 20 орчим байгаль хамгаалагчтай. Бусад хүнтэйгээ 35, 36 хүн ажиллаж байх жишээтэй.

Тэгээд түрүүн сайдын хэлж байгаа. Яг нормативынхаа дагуу аваад үзэх юм бол байгаль хамгаалагчдын тоо бас нормативынхаа хэмжээнд хүрэхгүй байгаа. Тэгээд цаашдаа энийг бид нар бас одоо Монгол орны эдийн засгийн нөхцөл байдал одоо боломжийн болоод ирэх үед нормативын дагуу нэмэгдүүлэх ёстой гэж.

Түрүүн сайдын хэлсний дагуу ер нь бол улсын тусгай хамгаалалттай газрын менежментийг бэхжүүлэх чиглэлээр 1992 оноос хойшоо бид нар энэ Даян дэлхийн байгаль орчныг хамгаалах сан, Нэгдсэн Үндэстний Байгууллагын хөгжлийн хөтөлбөр зэрэг энэ олон улсын байгууллагуудын төсөл хөтөлбөр. Сүүлийн үед бол Германы хамтын ажиллагаа. За мөн KfW гэж одоо банк. Германы. Энэ төслүүдийн хүрээнд одоо хамгаалалтын менежментийг бэхжүүлэх чиглэлээр хөрөнгө оруулалтуудыг үндсэндээ голлож тэндээс хийгдэж явж байгаа.

**Л.Энх-Амгалан: -** За Ё.Баатарбилэг гишүүн тодруулъя.

**Ё.Баатарбилэг: -** За хариуцлага тооцсон тохиолдлын талаар тодорхой хариулт хэлсэнгүй. Тэгэхээр манай Архангай аймгийн Булган уул гээд нэг дархан цаазтай уул байсан. Дархан цаазынх нь зэрэглэлээс нь гаргаад түүх соёлын дурсгалт гэдэг рүү орсон байхаа.

Тэгээд орон нутгаас бол маш олон удаа, би өөрөө бас аймгийн Засаг даргаар ажиллаж байхдаа хүртэл хүсэлт уламжлаад энэ нэг дархан цаазат газар болгох тал дээр та бүхэн нэг судлаад үзээчээ гэсэн ерөөсөө одоог болтол тодорхой шийдэл гарахгүй байгаа. Тэгэхээр Байгаль орчны сайд тодорхой ажлын хэсэг гаргаад яг энэ тал дээр дархан цаазат болгох боломж, үндэслэл юмнууд байна уу гээд нэг газар дээр томилоод ингээд нэг ажиллуулж өгөөчээ. Архангай аймгаас сонгогдсон Их Хурлын гишүүд, Ж.Мөнхбат гишүүн, Г.Тэмүүлэн гишүүн бид хэд бол та бүхэнд бичгээр хүсэлтээ уламжлахаар ингээд бэлдчихсэн байж байгаа.

Тэгэхээр тийм тодорхой ажлын хэсэг гаргаад ажиллуулах боломж байна уу? Үндэслэл судалгаа юмнуудыг нь гаргаад.

**Л.Энх-Амгалан: -** Н.Цэрэнбат сайд хариулъя.

**Н.Цэрэнбат: -** Тэр дээр та албан ёсоор тэр холбогдох нутгийн өөрөө удирдах ёсны байгууллагын хурлын шийдвэртэй, тэгээд хүсэлтээ ирчих юм бол бид нар мэргэжлийн байгууллагуудыг гаргаад, дүгнэлт нь гараад ирчих юм бол ингээд явах боломжтой.

**Л.Энх-Амгалан: -** М.Билэгт гишүүн.

**М.Билэгт: -** Н.Цэрэнбат сайдаас тодруулъя. Хаврын чуулганы хугацаанд нөгөө газар эзэмших эрхийг улсын бүртгэлд үл хөдлөх хөрөнгө болгож бүртгэх талаар яригдаж байхад тэр хуулийн төслийн үед тэнд ямар үүрэг даалгавар өгөгдсөн бэ гэхээр зэрэг ерөөсөө суурь хуулиуд буюу Газрын тухай хууль, Тусгай хамгаалалттай газрын тухай хууль, Ашигт малтмалын тухай хуулиудаа ер нь эргэж харья. Энийг энэ хуулиудад шинэчилсэн найруулга хийх асуудлыг энэ хариуцсан яамд нь 2018 оны 12 дугаар сарын 31-ний дотор Улсын Их Хуралд өргөн бариа гэдэг үүргийг энэ Улсын Их Хурал дээрээс одоо Улсын Их Хурлын дарга үүрэг өгсөн байгаа.

Мэдээж энэ Тусгай хамгаалалттай газрын тухай хууль бол яах аргагүй засаж сайжруулахаас аргагүй болсон. Иргэд маань үнэхээрийн энэ байгаль сүйдэж байгааг хараад сэтгэл нь зовинож байгаа. Нөгөө сайхан гол горхи, сайхан байгаль, сайхан уул нь, хайрладаг хүндэлдэг хэдэн үе дамжин одоо уламжлагдаж ирсэн тэр сайхан уулууд нь байгаль нь байхгүй болж байгааг хараад сэтгэл нь зовинож байгаа юм.

Тэгэхээр энэ Тусгай хамгаалалттай газрын тухай хуулиа шинэчилсэн найруулга нь хийгдэж байгаа юу? Энийг ер нь яаралтай оруулж ирэх талаар бодож байгаа юу гэдгийг нэгдүгээрт асуух гэж байна.

Нөгөөтээгүүр сая энэ Ё.Баатарбилэг гишүүний хэлж байгаатай санал нэг байна л даа. Тусгай хамгаалалттай газрууд бол үнэн чанартаа нэг тусгай хамгаалалттай газар гээд нэг хаяг л хадсан болохоос биш тэнд үнэхээр тусгай хамгаалалт нь хийгдээгүй. Нөгөөдөх нь бүр одоо байхгүй болсон байгаа. Гэхдээ жирийн иргэд тэр тусгай хамгаалалттай газар луу орох гэхээр. Жирийн иргэд шүү. Зүгээр нэг хүүхэд шуухдаа дагуулаад орох. Юу гэдэг юм. Тэгээд тэрүүгээр тэр одоо дамаа энэ Туул голын энүүгээр нэг усанд орох гээд тэгэхээр зэрэг давхиж ирээд хөөгөөд явчихна. Тэгсэн мөртлөө тусгай хамгаалалттай газарт нөгөө тусгай хамгаалалттай байгалиа хамгаалаад унаган төрхөөр нь байлгаад. За тэгээд аялал жуулчлал энд хөгжүүлье гэдэг. Тэгтэл нөгөө аялал жуулчлал хөгжүүлэх биш өчнөөн их хэмжээний тусгай хамгаалалттай газрыг өөр зориулалтаар. Тэр О.Баасанхүү гишүүний хэлж байгаа шиг хэн ч орж чадахааргүй хашчихсан байдаг юм.

За тэгээд наана нь хамгийн ойрхон газар одоо энэ Налайхаас Улаанбаатар луу орох энэ авто замыг хийж байгаа. Гэтэл уг нь энэ чинь хажууд ойрхон байгаа юм байхгүй юу. Гэтэл тэр зам хийж байгаа улсууд тэр хавийн Туул голд бол одоо өвөл 11 сарын сүүлчээр шүү дээ. Хэн ч орох арга байхгүй. Нөгөө Туул гол чинь зүгээр улаанаар эргэж байгаа байхгүй юу. Нөгөө авто зам хийж байгаа компаниуд тэндээс хайрга аваад л ерөөсөө ингээд улаанаар эргүүлээд байж байгаа байхгүй юу. Гэтэл энэ чинь яг хаяанд нь байгаа юм шүү дээ. За тэр хэдэн километр газрын цаана байгааг чаддаггүй юмаа гэхэд энэ хаяанд байгаагаа л хийхгүй л байгаа байхгүй юу.

Тэгэхээр тусгай хамгаалалттай газрыг бид хамгаалж чадахгүй байгаа нь төсөл орон тоо дутуугаас болсон гэж хэлээд ямар нэгэн хариуцлага тооцогдохгүй ийм байдлаараа цаашдаа ингээд яваад байх юм уу? Энэ талаар энэ хууль дээр тодорхой өөрчлөлтийг оруулж ирээд яаралтай зохицуулах ёстой юм биш үү. Тэгээд л одоо энэ…/минут дуусав/

**Л.Энх-Амгалан: -** Н.Цэрэнбат сайд.

**Н.Цэрэнбат: -** За М.Билэгт гишүүний асуултад хариулъя. Тэр Тусгай хамгаалалттай газар нутгийн тухай хууль дээр нэмэлт, өөрчлөлт оруулахад бас тодорхой хэсгүүд дээр нь одоо ажиллаад явж байгаа. Удахгүй Засгийн газраар хэлэлцэгдээд ороод ирчих байхаа гэж.

Таны хэлээд байгаа тэр хамгаалж чадахгүйгээс болоод одоо ийм хүндрэл гарч байгаа хэдий ч Улаанбаатар хоттой холбоотой, Туул гол дагуутай холбоотой бид нар байгаль орчинд үзүүлсэн одоо хохирлын үнэлгээг нь одоо гаргаад хоёр гурван байгууллагыг одоо шүүхэд өгчихсөн. Аж ахуйн нэгжийг өгчихсөн явж байгаа гэдгийг хэлье.

Шүүхийн маргаантай байгаа үед таны хэлээд байгаа тэр хашчихсан. Жирийн иргэд үйлчилж болохгүй байгаа гэдэг асуудлууд дээр бол зарим нэг хашааг буулгаад ингээд чөлөөлөх ажлууд хийгдэж байгаа. Улаанбаатар хоттой хамтраад Туул гол дагуу Баянзүрхийн гүүрнээс одоо Яармагийн гүүр хүртэлх хэсгийг одоо олон нийтийн амралт, одоо чөлөөт цагаа өнгөрөөдөг бүс болгож тохижуулна гэдэг ерөнхий энэ конвенц хэвээрээ явж байгаа гэдгийг хэлье.

Хуулийнхан тэр Ашигт малтмалын тухай болон Газрын тухай хууль дээр нэмэлт мэдээлэл өгчих. Ажлын хэсэг.

**Л.Энх-Амгалан: -** 81 дүгээр микрофон. Ажлын хэсгийн.

**Ч.Раднаабазар: -** За М.Билэгт гишүүний асуултад хариулъя. Хуулийн хэлтсийн дарга Ч.Раднаабазар.

Түрүүн таны хэлдэг Их Хурлын тогтоолоор үүрэг өгсөн. Тэр хүрээндээ бол Барилга, хот байгуулалтын яаман дээр Газрын тухай хууль дээр ажлын хэсэг гараад ажиллаж байгаа. Энэ хүрээндээ бас Газрын хэвлийн тухай хууль, Тусгай хамгаалалттай нутгийн удирдлагын тухай хуулийг бид бас боловсруулаад бэлэн болсон. Хууль зүйн яаманд одоо хоёр удаа үзэл баримтлалыг нь батлуулахаар хүргүүлсэн боловч Газрын тухай хуультай нэгдэж хамт боловсруулж оруулах гэж байгаа учраас түр хүлээгээд байж бай гэдэг. Түр хүлээхээр байж байгаа.

За тэр түрүүний тэр Ё.Баатарбилэг гишүүний асуултад тэр хууль эрх зүйн талаас нь бол бид хуулийн байгууллагатай хамтарч ажиллаж байгаа. Энэ хүрээндээ бол илэрсэн гэмт хэрэг болон зөрчлийг бол тухайн орон нутгийн байгууллагатай болон байгаль хамгаалагч нар маань цагдаагийн байгууллагатай хамтраад шүүх, прокурорт бол нэхэмжлэгчийн талаар оролцоод явж байгаа.

Өнгөрсөн 2018 онд бол бид гэмт хэргийн улмаас хохирсон байгалийн нөөцийг нь ашиглаад хохирсон хохирлын хүрээнд 350.0 сая төгрөг бол манай Байгаль хамгаалах санд бол шүүхийн шийдвэрийн дагуу татан төвлөрөөд ажиллаж байгаа гэдгийг хэлье.

**Л.Энх-Амгалан: -** Б.Батзориг гишүүн.

**Б.Батзориг: -** За энийг дэмжиж байгаа юм. Гэхдээ хэд хэдэн асуулт байна. Энэ Тусгай хамгаалалтын тухай хууль гээд тусгай хамгаалалтад авчхаад тэгээд хүн ч оруулдаггүй, ашиглалт ч үгүй ийм байдал ажиглагдаад байдаг юм. Тэгэхдээ нөгөө бэлчээр ашиглалтын тухай, бэлчээр ашиглалттайгаа, Бэлчээр ашиглалтын тухай хууль бас хэлэлцэгдээд явж байгаа. Тэгээд энэтэй яаж уялдаж байгаа вэ гэж. Тэгээд тусгай хамгаалалтад авсан газрыг бас аялал жуулчлалын зориулалтаар одоо нийтэд ашиглуулж болох уу гэсэн нэг ийм асуулт байна.

Хоёрт, энэ Баянзүрх дүүргийн, Баянзүрхийн товчоо, Баянзүрхийн энэ төмөр замын товчоон дээр маш олон жил одоо амьдарсан хүмүүс байшин барилга барьсан. Тэгээд одоо хувийн хаусуудаа барьчихсан. Тэгээд энийгээ одоо өмчилж чаддаггүй. Гэрчилгээ авч чаддаггүй. Ийм айлууд маш их байдаг юм. Тэгээд энийг бол одоо байнга л тусгай хамгаалалтаас гаргана, иргэдэд нь олгоно, өмчлүүлнэ гээд ингээд бараг сонгууль болгоноор ярьдаг юм. Тэгээд энэ асуудлыг одоо тусгай хамгаалалтаас гаргаж иргэдэд нь олгох одоо ийм боломж байна уу гэсэн ийм гурван асуулт байна.

**Л.Энх-Амгалан: -** Н.Цэрэнбат сайд.

**Н.Цэрэнбат: -** Б.Батзориг гишүүний асуултад хариулъя. Түрүүн хэлсэн. Нийтдээ одоо тусгай хамгаалалттай газар, байгалийн цогцолборт газар, байгалийн нөөц газар, дурсгалт гэсэн ийм дөрвөн төрлийн газар нутгийг ангилаад байгаа юм. Энэ дээр байгалийн цогцолборт газар, байгалийн нөөц газар, дурсгалт газарт бид нар аялал жуулчлалын чиглэлийн үйл ажиллагаа явуулах боломжтой байгаа. Тэгээд хамгаалалтын бүс, хязгаарлалтын бүсийн дэглэмүүд нь өөр өөр болохоор бүгдийг нь одоо хориглож байгаа гэж бас ойлгож болохгүй байхаа гэдгийг хэлье.

Баянзүрх төдийгүй тэр Хан-Уул дүүрэгтэй холбоотой таны хэлээд байгаа асуудал байгаад байгаа юм. Энэ дээр хоёр төрлөөр явж байгаа юм. Нэгдүгээрт, одоо нийт тусгай давхацсан манай дээр олгогдсон Улаанбаатар хот, дүүрэг бол ингээд давхцуулаад газар олгосон байдаг асуудал гараад одоо өнгөрсөн долоо хоногоос бас Баянзүрхийн иргэдээс гомдол ирсэн гэсэн байгаа. Э.Сансарбаяр дарга нэмээд хариулт өгчих.

Хоёр гарц байгаа юм. Цаашид энэ Богд уулыг тойроод бий болсон одоо уг нь аялал жуулчлалын амрах, отоглох цэг байгуулахаар одоо олгох ёстой газар дээр үл хөдлөх хөрөнгүүд барьсан байгаа дээр. Нэг бол одоо бүх сая, түрүүн хэлсэн. Газрын төлбөрийн тухай хууль, Тусгай хамгаалалттай газар нутгийн тухай хуулиа өөрчлөөд одоо төлбөртэй болох. Нэгдүгээрт.

Нөгөө нэг хэсэг нь бол шууд суурьшлын бүс болгож тусгай хамгаалалттай газар нутгаас ийм хасах ийм хоёр явчхаад байгаа юм. Байгаль орчин, аялал жуулчлалын яаман дээр бид ярилцаад юун дээр хүрсэн бэ гэхээр ер нь төлбөртэй болгоод татвар төлдөг болгоё. Нэгэнтээ бий болоод баригдсан объектууд дээр метр квадрат дээр нь одоо татвар тавья л гэсэн ийм байр суурьтай байгаад байгаа.

**Л.Энх-Амгалан: -** Болсон уу? Б.Батзориг гишүүн. Болсон уу? Тийм ээ. За Г.Тэмүүлэн гишүүн.

**Г.Тэмүүлэн: -** За баярлалаа. Тэгэхээр бас өнөөдрийн энэ зүгээр зарим нутгийг улсын тусгай хамгаалалтад авах тухай Улсын Их Хурлын тогтоолын төслийг бол одоо зарчмын хувьд дэмжиж байна. Тэгээд энэ хэлэлцэж байгаа асуудалтай холбогдуулаад бас нэг тодруулах хэд хэдэн асуудлууд байна.

Тэгээд бид нар ер нь зүгээр энэ байгаль орчныг хамгаалах чиглэлээр хууль эрх зүйн орчны хүрээнд. За ер нь зүгээр цаашид хариуцлагатай уул уурхайг одоо хөгжүүлэх хүрээнд бид нар зүгээр бодлогын шинэчлэлийг хэрхэн хийх ёстой юм бол. Та хэд маань бас энэ дээр ямар бодол санаа оноо байдаг юм бол.

Би тэгээд энэ нэг практик дээр гарсан нэг асуудлыг бас хөндөх гээд байгаа юм. Архангай аймгийн Хангай сумын Чандмань багийн нутаг дэвсгэр дээр одоо яг ард иргэдийн ундных нь усны эх үүсвэр гэдэг юм уу, мөнхийн харзтай тийм газар одоо алтны хайгуулын тусгай зөвшөөрөл олгочихсон байгаад байгаа. Тэгээд энэ маань ашиглалт руу шилжих гээд байдаг. Ард иргэд нь бүгдээрээ бухимдалтай байдаг.

Асуудлыг нь судлаад та бүхэн рүү. Одоо Байгаль орчны яам руу болоод Ашигт малтмалын газар луу бид нар бичгээр хандахад урт нэртэй хуулиар баталсан усан сан бүхий газар тусгай зөвшөөрлийг давхцалтай олгосон байгаад байгаа.

Тэгээд энэ усан бүхий тусгай зөвшөөрөлтэй газар олгосон асуудлаар нь цуцлуулъя гээд хандахаар Ашигт малтмалынхаа тухай хуулийн 56 дугаар зүйлд заасан энэ 10 үндэслэлээр бид нар цуцалж чадахгүй юм байна. Зөрчил бол илэрлээ. Энэ асуудал дээр бид нар нөхөн олговор олгох асуудлыг одоо шийдэх гэдэг юм уу, за эсвэл тухайн тэр компани нь нөхөн сэргээх тэр байгаль орчныг нөхөн сэргээх тэр үүрэг хариуцлагаа биелүүлээгүй гэдэг зөрчил илэрвэл одоо тэр тодорхой хохирол учруулсных нь дараа л бид нар та бүхэнд цуцалж өгье гэдэг нэг тийм өрөөсгөл хариултыг өгөөд байгаа юм.

Тэгэхээр ер нь зүгээр энэ сум нь, баг нь. За бүр цаашлаад одоо юу гэдэг юм аймаг нь эсэргүүцэж байгаа. За тэрийг нь Их Хурлын гишүүд нь ингээд уламжлаад яг хүн амынх нь ундны устай, тухайн тэр хүн мал нь ундаалдаг ийм одоо юу гэдэг юм газар одоо бид нар тусгай зөвшөөрөл олгож байгаа асуудлыг ер нь яах ёстой юм бэ? Өмнө нь олгосон байна. Энэ алдаа завхралыг яаж зохицуулах вэ? Хүн амын төвлөрөл их байдаг, тэнд. Мал хуй ихтэй байдаг. Мал аж ахуй, хөдөө аж ахуй нь их хөгжсөн байдаг. Тэгэхээр ерөөсөө энэ хүн амын төвлөрөл ихтэй ундны усан сан бүхий газар тусгай зөвшөөрөл олгож байгаа асуудал ер нь зөв юм уу? Буруу бол та бүхэн маань энийг одоо энэ олгоод байгаа асуудлыг яаж цэгцлэх вэ? Одоо олгосон байгаагаа яавал дээр вэ?

Зөвхөн би энэ өнөөгийн ер нь зүгээр эрх зүйн орчноороо ийм байгаа учрал гэдэг нэг тийм тайлбар л болох гээд байгаа байх. Тэгэхээр бид нар зүгээр ийм байна гээд энэ уул уурхайн салбарт нь эрх зүйн орчны шинэчлэлийг хийх шаардлага байгаа юм биш үү. Та хэд өөрсдөө энэ салбарт ажиллаж байгаа ийм бэрхшээл зөндөө гарч байгаа хүмүүс. Иймэрхүү асуудлуудтай тулгарч байгаа.

Тэгэхээр энэ дээр бас нэг байр сууриа илэрхийлээчээ. Одоо Ашигт малтмалынтухай хууль гэдэг маань бол 2006 онд батлагдсан хууль. 2006 онд батлагдсанаас хойших нь 13 жилийн хугацаанд тоолоод үзэхэд нийтдээ нэг 28, 29 удаа тухайн хуульд нэмэлт, өөрчлөлтүүд орсон байгаад байгаа. Өөрөө хууль эрх зүйн өөрөө тогтворгүй байна. Төрөөс баримталж байгаа бодлого нь өөрөө буруу байгаагийн нэг илрэл би бол энэ гэж хараад байгаа. Тэгэхээр энэ дээр нэг зөв бодлогыг нь гаргаад тухайн тэр уул уурхайн бүс нутгийг нь, хөдөө аж ахуйн бүс нутгийг нь ялгаварлаад, за хүн амын төвлөрөл ихтэй, ундны ус ихтэй газруудад нь тусгай зөвшөөрөл олгодог бол цуцалдаг ч гэдэг юм уу ийм нэг шинэчлэлүүдийг хийгээд хязгаарлалтуудыг хийдэг энэ бодлогыг гаргаж ирж болох уу, болохгүй юу? Ингэж яг байгалийнхаа үзэсгэлэн төгөлдөр газруудаа хамгаалах, ундныхаа устай газруудаа хамгаалах, хүн амын төвлөрөл ихтэй хөдөө аж ахуй хөгжсөн газруудаа хамгаалах бодлого барихгүй бол одоо энэ бол бас жаахан манайх шиг өндөр уулын бүс нутаг, үзэсгэлэн төгөлдөр ийм газрууд бол хүндрэлтэй асуудлууд үүсээд байна.

Уул уурхай дээр бид нар яг зөвхөн тодорхой бүс нутагт уул уурхайнхаа төслүүдийг ашигладаг гэдэг юм уу. Ийм хязгаарлалтыг Байгаль орчны яамнаас ер нь бодлого боловсруулаад гаргаж ирж болохгүй юм уу? Монгол Улсынхаа хэмжээнд бүх газар тусгай зөвшөөрлүүдээ олгоод ингээд яваад байвал энэ бол зөв бодлого бол биш байхаа. Хариуцлагатай уул уурхайн бодлого бол би биш байх гэж хараад байгаа юм.

**Л.Энх-Амгалан: -** Н.Цэрэнбат сайд хариулах уу?

**Н.Цэрэнбат: -** Г.Тэмүүлэн гишүүний асуултад хариулъя. Хариуцлагатай уул уурхайг хөгжүүлэх тал дээр тантай санал нэг байгаа. Байгаль орчин, аялал жуулчлалын яамнаас одоо оны эхэн болгонд уул уурхайн компаниуд руугаа албан бичиг явуулж байгаа. Нийт Монгол Улсын хууль, тэр дундаа байгаль орчныг хамгаалах хуулиа мөрдөж ажиллаарай. Хууль зөрчсөн аливаа үйлдэл гарах юм бол Байгаль орчин, аялал жуулчлалын яам лицензийг нь цуцлах хүртэл арга хэмжээ авна гэдэг дээр явж байгаа.

Өнгөрсөн хугацаанд гарсан гомдлууд дээр орон нутгийн иргэд болон Уул уурхай, хүнд үйлдвэрийн яам, манай яамтай холбоотойгоор бид уул уурхайн мэдээллийн нэгдсэн сантай болж байгаа. Уул уурхайн одоо үйл ажиллагаа явуулахдаа нөхөн сэргээлт хийхэд төлөвлөгөө батлуулаад яг тэрийгээ хэрэгжүүлсэн үү, хэрэгжүүлээгүй. Одоо дунд нь нөгөө нэг хийдэл гараад байдаг асуудлыг нь нэгдсэн мэдээллийн санд орж байгаад тухайн орон нутгаас ирсэн гомдол санал байна уу. Энийг нь одоо үнэлж үзэж байж бид нар төлөвлөгөөг нь баталдаг болъё гэсэн ийм чиглэлээр нэг мэдээллийн сан байгуулагдаад эхэлсэн.

Дараагийн нэг нь Уул уурхай, хүнд үйлдвэрийн сайдтайгаа хамтраад Ашигт малтмалын тухай хууль дээр өөрчлөлт оруулъя. Энэ дээр бол яригдаад байгаа 10 гаруй жил бидний юм хоцрогдолтой явчхаад байна. Цаашдаа хариуцлагатай уул уурхайг хөгжүүлэхэд байгалиа хамгаалах болон усыг дахин ашигладаг энэ технологийг зайлшгүй нэвтрүүлсэн бай. Дээрээс нь экологи, эдийн засгийн үндэслэл, үнэлгээ хийгээд Монгол Улсын жишиг тогтоод нэг га газрыг хэрхэн одоо сүйтгэсэнтэй нь ногдох мөнгийг нь хариуцлагын даатгалаар баталгаажуулдаг болъё гээд ажлын хэсэг гараад явж байгаа гэдгийг хэлье.

Ажлын хэсэг Н.Батзаяа дарга тэр кадастртай холбоотой мэдээллийг өгчих.

**Л.Энх-Амгалан: -** Ажлын хэсэг. Хэддүгээр микрофон байна. 82 дугаар микрофон.

**А.Энхбат: -** Г.Тэмүүлэн гишүүний асуултад нэмэлт хариулт өгье. Тэгэхээр ер нь газар нутгийг улсын тусгай хамгаалалтад авах. За урт нэртэй хууль гээд. Энэ бол бүгд л бас л яг одоо уул уурхайг зохистой газарт нь явуулах л хязгаарлаж байгаа байгаль хамгаалахын арга хэрэгслүүд л гэж бид нар энэ хэлбэрээр бодлогоо боловсруулж явж байгаа л даа.

Сүүлийн 4 жилийн хугацаанд бид нар манай яам Америкийн Нэгдсэн Улс төвтэй TNC гэж олон улсын байгууллага байгаа. Энэ байгууллагатай хамтраад Монгол Улсын хэмжээнд энэ экологийн бүс нутгийн үнэлгээ гэдэг юм хийгээд хаана хаанаа бид нар хамгаалах хэрэгтэй юм байна. Хаанаа одоо хамгийн одоо ач холбогдолтой халуун цэгүүд нь байна гэдэг ийм судалгааны дүн гарсан. Энэ дээр ч үндэслэгдээд өнөөдрийн энэ оруулж ирж байгаа тусгай хамгаалалттай газрыг өргөтгөх санал маань бас энэ дээр үндэслэгдээд явж байгаа гэж ингэж хэлэх байна.

Дээр нь таны яг тодорхой жишээн дээр бол би хоёр л зүйлийг энд олж харж байна гэж хэлж болохоор байна л даа. Нэгдүгээрт нь бол урт нэртэй хуулийн зохицуулалтад хамаарахаар бол тэр тухайн аж ахуйн нэгжийн лицензийн талбайд нь өөрчлөлт орох ёстой. Яг тэр хязгаарлалтын бүсээр нь татаад тэр газар нь лицензээс хасагдаад тэнд байгаа нөөц нь тооцож хасагдаад зүгээр цаашаа ашиглалт явах нөхцөл бүрдэх юм бол.

Зүгээр хоёрдугаарт нь хайгуулаасаа ашиглалтад шилжих гэж байгаа бол хайгуулын шатанд нь орон нутгийн Засаг даргын тодорхойлолт ирдэг л дээ. Энэ дээр орон нутаг бид нар энэ одоо хайгуулын лицензийг, хайгуулын тусгай зөвшөөрлийг ашиглалтын тусгай зөвшөөрөлд шилжүүлэхэд одоо бид нар дэмжихгүй байна гэсэн санал нь ирээд яах юм бол Байгаль орчин, аялал жуулчлалын яаман дээр холбогдох үнэлгээг нь гаргахгүй байх ийм нөхцөл бас бүрдэнэ. Бид нар байгаль орчинд нөлөөлөх байдлын ерөнхий үнэлгээний дүгнэлт гаргаж өгөөд тэр нь ашиглалтын лиценз болоход одоо бүрдүүлдэг нэг үндсэн материал нь болдог учраас иймэрхүү байдлаар орон нутгийн санал нь ирэх юм бол яамны зүгээс бас дэмжээд ажиллах ийм гарц байгаа гэж хэлмээр байна.

**Л.Энх-Амгалан: -** Г.Тэмүүлэн гишүүн тодруулъя.

**Г.Тэмүүлэн: -** Өнөөдөр зүгээр энэ орж ирж байгаа, тусгай хамгаалалтад авч байгаа асуудлын хүрээнд ер нь одоо энэ тусгай хамгаалалтад авах газар тусгай зөвшөөрөл ер нь байгаа юу? Тус зөвшөөрлийн давхцлууд. Ашигт малтмал, хайгуул, ашиглалтын ч гэдэг юм уу. Хэрэв байгаа бол одоо энэ удаагийн тусгай хамгаалалтад авсан асуудлаар ер нь хэр хэмжээний санхүүжилт гэдэг юм уу, нөхөн олговрыг та хэд маань олгохоор ингээд төлөвлөөд явж байгаа вэ? Энэ асуудлыг ер нь хэрхэн шийдсэн юм. Төсөв энэ тэр дээр тусгаад явсан юм уу, үгүй юм уу?

**Л.Энх-Амгалан: -** Хэддүгээр микрофон байна? Микрофоныхоо тоог хэлээдэхдээ. 83 дугаар микрофон.

**Г.Энхмөнх: -** Гишүүний асуултад хариулъя. Ахлах мэргэжилтэн Г.Энхмөнх. Байгаль орчин, аялал жуулчлалын яам.

Тэгэхээр яг энэ тусгай хамгаалалтад авч байгаа газрууд дээр бол тусгай зөвшөөрлийн давхцалтай эсэх асуудлаар бол Уул уурхайн яам болоод Ашигт малтмалын газарт хандаж тодорхой судалгаануудыг гаргуулсан. Ингэхэд бол одоо ашиглалтын болон хайгуулын тусгай зөвшөөрөлтэй одоо хэсэгчлэн давхцалтай талбайнуудыг тодорхой хэмжээгээр чөлөөлсөн. Тийм учраас энэ дээр бол одоогийн байдлаар давхацсан тусгай зөвшөөрлүүд бол байхгүй байгаа. Нөхөх олговрын асуудал бол байхгүй гэсэн үг.

**Л.Энх-Амгалан: -** Г.Мөнхцэцэг гишүүн.

**Г.Мөнхцэцэг: -** Зарим газрыг тусгай хамгаалалтад авах Улсын Их Хурлын тогтоолыг зарчмын хувьд дэмжиж байгаа. Ер нь бол зайлшгүй одоо хамгаалалтад авах ёстой. Шаардлагатай байгаа нэлээд олон газрууд бол багтсан байна лээ. Тухайлах юм бол Отгонтэнгэр хайрханыг, тэр Дарьгангыг гээд. Энэ хамгаалалтуудыг нь өргөтгөсөн явдал бол их зөв юмаа гэж ингэж үзэж байгаа.

За мөн дээр нь одоо бас энэ уулаа тоолно гэж байгаа. Энэ Дэлгэрхаан, Зотол хан, Сутай хайрхан гээд энэ нэлээн олон одоо бас хамгаалалтад авах ёстой уулсыг бас оруулсан байна лээ. Тухайлах юм бол одоо манай Дорноговь аймагт байдаг, Айраг суманд байдаг хамгийн урт агуй гэдэг Цагаан дэлийн агуй гээд ингээд энэ олон газруудыг багтаасан нь бол зөв өө. Нутгийн ард иргэд бол одоо бас талархалтай хандаж байгаа. Тэгээд энэ 29 сумын 22 газар буюу энэ 3.4 сая га талбай гэдэг бол яг том зургаараа харах юм бол их жижигхэн. Одоо өчүүхэн хэсэг нь юм л даа. Тэгэхээр 2012-2014 онуудын хооронд гаргасан судалгааг үндэслээд энэ тогтоолыг гаргасан гэж байгаа юм билээ.

Тэгэхээр энэ сүүлийн жилүүдэд бол одоо үүнээс давсан их олон газар нутаг хамгаалалтад авах шаардлагатай байгаа газар нутгууд бол энэ уул уурхайн хөлд талхлагдаад ингээд үндсэндээ дуусаж байна. Ялангуяа соёлын өвтэй газрууд бол одоо үндсэндээ бараг дуусах хэмжээнд очсон байна. Сая одоо хүмүүс гишүүд ярьж байна. Энэ хамгийн сүүлийн жишээ гэхэд л одоо Хамрын хийдийн лиценз олгогдоод ингээд явж байгаа энэ асуудал бол өөрөө одоо соёлын өвт газрууд бол одоо үндсэндээ бас энэ уул уурхайд нэрвэгдэж байна гэсэн ойлголтоор би ойлгож болохоор байна.

Тэгэхээр одоо энэ 2005 онд бол одоо Ноён хутагтыг ЮНЕСКО дэлхийн хүнээр тодорхойлсон байдаг. Бүртгэсэн байдаг. Түүний зохиол бүтээлүүдийг нь өв соёл, байгуулсан хийдийг нь хүртэл одоо ингээд хамгаалалт, бүртгэлд хамруулсан байдаг. Гэтэл 2007 онд энэ газарт лиценз олгогдсон байгаа юм.

Тэгэхээр Соёлын өвийн тухай хуулиараа бол энэ газар өөрөө хамгаалалтад байх ёстой гэсэн байдаг. Гэтэл одоо энэ хоёр хууль хоорондоо ингээд зөрчилдөөд энэ үндсэндээ бол лиценз олгогдсон ийм байдал үүсчхээд байж байгаа.

Тэгэхээр тогтоол дотор нэг үг байна л даа. Энэ байгаль дээрх хохирлын хэмжээг тогтооно гэж байгаа. Тийм. Тэгэхээр яаж тогтоох гэж байгаа юм бэ? За дахиж бүртгэлүүдээ хэзээ хийх юм бэ? Энэ тогтоол дотор нэмж Хамрын хийд ч гэдэг юм уу, тэр Дэмчигийн хийд ч гэдэг юм уу, Өвөрбаясгалан ч гэдэг юм уу, Амарбаясгалан ч гэдэг юм уу. Энэ хийдүүдийн газар орчим. Тэр тусмаа одоо энэ соёлын өвд одоо хамрагдаж байгаа энэ газар нутгуудыг одоо тусгах тийм бололцоо нь хэр байгаа юм бэ гэдэг талаар Байгаль орчны яамнаас асуулт асууя.

**Л.Энх-Амгалан: -** Н.Цэрэнбат сайд хариулах уу? Ажлын хэсэг үү? Ажлын хэсэг 82 дугаар микрофон.

**А.Энхбат: -** За баярлалаа. Г.Мөнхцэцэг гишүүний асуултад хариулъя. Тэгэхээр энэ удаагийн 29 сумын 3.4 сая га талбайг оруулаад үндсэндээ улсын хэмжээнд тусгай хамгаалалтад авах газрын хэмжээ 27.9 сая га. Нийт тусгай хамгаалалттай газар нутгийн эзлэх талбай 19.8 хувь буюу одоо бидний 30-д хүргэх гэж байгаа зорилт руу бас нэлээн ойртсон ийм шинэчлэл гарах гэж байгаа юм.

Би түрүүн бас Б.Дэлгэрсайхан гишүүний асуултад хариулж байхдаа дурдаж байсан. Хамрын хийдтэй холбоотой асуудал дээр бол орон нутгаас санал ирсэн байгаа. Аймгийн Засаг дарга бид нарт санал ирүүлсэн. Тэгэхээр ойрын үед Байгаль орчин, аялал жуулчлалын сайд ажлын хэсэг, судалгааны баг гаргаад орон нутаг дээр нь үндэслэл боловсруулах ажлыг зохион байгуулахаар ингэж төлөвлөж байгаа. Тэгээд үндэслэлийг боловсруулаад ирэхэд зүгээр бидний одоогийн байдлаар томьёолж байгаагаар бол ер нь байгалийн дурсгалт газрын ангилалд хамаарах хэмжээний үндэслэл байгаа байх гэж ингэж үзэж байгаа. Тэгээд үндэслэлээ боловсруулаад сум, аймгийн иргэдийн Төлөөлөгчдийн Хурлаар дэмжүүлээд ингээд ороод ирсэн үед нь яамнаас Засгийн газарт хэлэлцүүлээд ингээд үе шаттайгаар ийшээ ороод ирэх бололцоотой гэж ингэж бодож байгаа.

Газар нутаг зүгээр. Ер нь бол улсын тусгай хамгаалалтад авах хэтийн зорилтууд байгаа. Бид нар улсын тусгай хамгаалалтын үндэсний хөтөлбөр гэж байдаг юм. 15, 20 жилээр нь харсан. Бид нар эхний 5 жилдээ энэ энэ газруудыг гээд. Тэрнийхээ дагуу л үндсэндээ энэ улсын тусгай хамгаалалтад авах газруудыг үе шаттайгаар аваад явж байгаа. Цаашдаа ч улсын тусгай хамгаалалтад авах газрууд хөтөлбөрийнхөө дагуу бас нэмэгдэж гарч ирнэ. Тэгснээрээ бид нар 2030 оны Тогтвортой хөгжлийн үзэл баримтлал хөтөлбөрийнхөө дагуу нийт газар нутгийнхаа 30 хувийг улсын тусгай хамгаалалтад авах ийм зорилтоо биелүүлэх бололцоотой гэсэн ийм тооцоотойгоор энэ асуудлыг боловсруулж ажиллаж байгаа.

**Л.Энх-Амгалан: -** Г.Мөнхцэцэг гишүүн тодруулах гэж байна уу? Тийм ээ. За Г.Мөнхцэцэг гишүүн.

**Г.Мөнхцэцэг: -** Түрүүн Ё.Баатарбилэг гишүүн бас яриад авсан. Тэр Дорноговь аймгийн Мандах суманд байгаа Сүйхэнтийн чулуужсан ойн талаар. Тэгэхээр энэ 1996 онд улсын хамгаалалтад авсан байдаг юм билээ. Тогтоолоор. Тэгээд өнөөдөр бол одоо яг байдал дээрээ, газар дээр ямар байдалтай байгааг бас манай яамныхан өөрсдөө ч гэсэн бас очиж үзсэн. Тэгэхээр үндсэндээ бол одоо тэнд нэг зарлалын самбар шиг ийм юм хамгаалалтад авсан гэсэн одоо нэг ийм салбараас өөр зүйл байхгүй. Үндсэндээ энэ одоо чулуужсан ой бол бүрэн бараг устаж үгүй болж байгаа ийм байдалтай байгаа.

Тэгэхээр энэ талаар би одоо бас яаманд нэлээн олон удаа одоо энэ хамгаалалтынх нь зэрэглэлийг ахиулж өгөөчээ гэдэг ийм хүсэлтийг тавьсан байгаа. Тэгээд энэ дээр яамныхан одоо ямар арга хэмжээ авч хэрэгжүүлэх гэж байгаа вэ? Газар дээр нь бас очиж ажилласан хүмүүсийн хувьд одоо ямар дүгнэлт гаргасан бэ гэдгийг бас нэмж тодруулгаар авъя.

**Л.Энх-Амгалан: -** Н.Цэрэнбат сайд.

**Н.Цэрэнбат: -** Г.Мөнхцэцэг гишүүний асуултад хариулъя. Сүйхэнтийн чулуужсан ойтой холбогдуулаад ижил төрлийн олон санал ирсэн байгаа. Тэгээд нэгдсэн байдлаар ажлын хэсэг гаргаад энэ оны 5 сар гэхэд энд хамгаалалтын статусуудыг нь одоо өөрчлөх, ахиулах олон газруудын асуудал шийдэгдчихнэ гэж хэлье.

**Л.Энх-Амгалан: -** Н.Амарзаяа гишүүн.

**Н.Амарзаяа: -** Зарим газар нутгийг улсын тусгай хамгаалалтад авч байгаа энэ тогтоолыг дэмжиж байгаа юм. Тэгээд энэ нэг асуулт байна. Энэ бас нэг буруу зөрүү ойлголттой байгаа иргэд маань бас хэвлэл мэдээллийнхэн маань бас энэ асуулт, хариултын энэ арга хэлбэрээр мэдээллээ үнэн зөв олоосой гэж хүсэж энэ асуултыг асууж байгаа юм.

Тухайлбал, 2016 оны 4 сарын 14-ний өдөр Улсын Их Хурлаар зарим газар нутгийг улсын тусгай хамгаалалтад авах гээд. Энэ дээр Гурван тэс сумын Тос, тосон бумбын нурууг байгалийн нөөц газрын ангиллаар улсын тусгай хамгаалалтад авсан байж байгаа. Ж.Эрдэнэбат Ерөнхий сайдыг байх үед Д.Оюунхорол Байгаль орчин, аялал жуулчлалын сайд байхад 2017 оны 3 сарын 15-ны өдөр хилийн зааг нь тогтооход ингээд 743 мянган га талбайг шийдвэр гарсан байж байгаа.

Тэгээд энэ тогтоолын хэрэгжилт ер нь ямар түвшинд явж байгаа вэ? Тэгээд энэ бас шүүх маргаанаар тэр дотор хайгуул, ашиглалтын лицензтэй байгаа компаниудын лицензийг нь цуцлах асуудлууд бараг 10 гаруй компаниудын асуудлууд энд байсан. Тэгээд сүүлийн үеийн мэдээллээр дуулахад бол бүх лицензийг нь цуцалсан. Ижил төсөлтэй хэмжээ талбайгаар нь өөр газар байршуулж лицензийг нь олгосон гэж байгаа. Өөр газар байршуулж олгосон лиценз нь бас яг тэр Гурван тэс сумандаа байгаа юу? Эсвэл одоо Монгол Улсын хэмжээнд өөр газар нутагт байгаа юу? Эсвэл нөхөн олговрыг олгосон уу гэдэг ийм нэг дэх асуудал байна.

Хоёр дахь асуудал юу вэ гэхээр энэ Тос, тосон бумбыг байгалийн нөөц газрын хилийн зааг тогтоож авсантай холбогдуулан Гурван тэс сумын нутаг дэвсгэр дээр үйл ажиллагаа явуулж байгаа 2015 онд А лицензээ авсан тэр Coal Trans гээд компанийн асуудал дээр нутгийн ард иргэд бас асуудал тавьж бас хэд хэдэн удаа хэвлэлийн хурал хийсэн. Энийг салбарын бодлогын яам харсан үзсэн байхаа гэж ингэж бодож байгаа.

Тэгэхээр энэ компанийн байгаль орчны үнэлгээний асуудал, энэ компанийн А лицензийг тэр 2015 онд олгосонтой холбоотой асуудал гээд мэдээллүүдийг бас үнэн бодитой өгөхгүй бол Тос, тосон бумбын энэ тусгай хамгаалалттай газар нутаг дээр авсан тэр газар нутаг дотор нь тэр компани нүүрс олборлож байгаа юм шиг ингэж Монгол даяар нийгмийн сүлжээгээр ингээд яваад байгаа ийм мэдээллийг мэргэжлийн байгууллага нь үнэн зөв өгөх нь зүйтэй гэсэн ийм хоёр дахь асуултыг асууя.

Гурав дахь асуудал. Ер нь одоо Байгаль орчны яамыг бодлогынхоо хэмжээнд байгаль орчноо хамгаалж энэ улсын тусгай хамгаалалттай газар нутгийг 30 хувь хүргэх, нэмэгдүүлэх. За тэгээд үүндээ аялал жуулчлалын бодлогыг хөгжүүлэх асуудлыг бас танай яамны эрхэм зорилгоо гэж би ингэж хардаг. Тийм болохоор яг энэ чиглэлээрээ цаашид энэ уул уурхай лиценз олгогдож байгаа энэ их газар нутагт нэмээд улсын тусгай хамгаалалтад авах, соёлын үнэт өвд бүртгэх энэ бодлогын ажлуудыг ямар түвшинд хийж хэрэгжүүлэхээр зорьж байгаа вэ? Тухайлбал Гурван тэс суман дээр.

Дөрөв дэх асуудал дээр юу вэ гэхээр энэ манай байгаль тусгай хамгаалалттай газар нутагт ажиллаж байгаа байгаль хамгаалагч нарын ажиллах нөхцөл маш хүнд. Цалин багатай. Өвлийн хүйтэнд ч гэсэн мотоциклтэй явж байдаг. Газар нутгаа хамгаалах гээд тэдний сэтгэл байв ч ажиллах нөхцөл бололцоо нь төр өөрөө энийг бүрэн хангаж өгч чадаагүй. Нөгөө талаараа ямар тусгай хамгаалалттай газар нутгийг хамгаалж байгаа гэдгийг нь очоод үзэх аялал жуулчлалын үзвэр музейг нь үзэх гэхээр тэнд ерөөсөө үзээд хараад тайлбарлах тийм зүйл нь байхгүй. Зүгээр л яриад л явж байгаа. Явбал асар хүнд ийм километр замыг туулж байгаад очиж үздэг. Ийм ийм зүйлүүд дээрээ манай яам маань бодлогын хэмжээнд анхаарч ажиллаж. Тэр дундаа Сангийн яамтай хамтарч энэ улсын тусгай хамгаалалттай газар нутгийг хамгаалах асуудал дээр төсөв санхүүгийн нөхцөл байдал дээр ямар бодлого барьж байгаа вэ гэсэн ийм асуултуудыг асууя.

**Л.Энх-Амгалан: -** Н.Цэрэнбат сайд хариулах уу? Ажлын хэсэг. 82 дугаар микрофоныг нээгээрэй. 83 уу? 83 дугаар микрофон.

**Г.Энхмөнх: -** Г.Энхмөнх. Ахлах мэргэжилтэн. Тэгэхээр Засгийн газрын тогтоолын хэрэгжилтийг хангуулахаар Байгаль орчин, аялал жуулчлалын яам болоод Өмнөговь аймгийн Засаг даргын Тамгын газар, Гурван тэс сумын Засаг даргын Тамгын газартай хамтран ажиллаж байгаа. Энэ хүрээнд Тусгай хамгаалалттай газар нутгийн тухай хуульд заасны дагуу байгалийн нөөц болоод дурсгалт газрын хамгааллын асуудал, горим дэглэм бол орон нутагтаа байдаг. Үүний дагуу бол одоо 2019 он буюу энэ оноос Гурван тэс суманд хамгаалалтын захиргаа байгуулагдаад ажиллахаар болж байгаа.

Ингэснээрээ тухайн газар нутаг дээрээ хамгааллын горим, дэглэм сайжрах ийм нөхцөл бүрдэж байгаа. Энэ дээр бас орон нутаг маань бас тодорхой хэмжээний төсөв мөнгө төлөвлөөд ингээд явж байгаа нь бол бас талархууштай байгаа. Тэр тусгай зөвшөөрөлтэй холбоотой асуудал дээр бол одоо бүгд цуцлагдсан. Дүйцүүлээд олгосон гэж байна. Яг энэ дүйцүүлээд олгосонтой холбоотой яг хаана олгосон гэдэг дээр бол нарийн мэдээллийг бол бид Ашигт малтмалын газраас тодруулаад танд албан бичгээр мэдэгдье.

**Л.Энх-Амгалан: -** За дутуу байна гэж байна. Нэмж хариулах уу? 81 дүгээр микрофон.

**Ч.Раднаабазар: -** Хуулийн хэлтсийн дарга Ч.Раднаабазар. Түрүүний дөрөв дэх асуудал. Байгаль хамгаалагчдын ажиллах нөхцөл бол үнэхээр хүнд байгаа. Яг тантай бол манай яам бол санал нэг байгаа.

Байгаль хамгаалагч маань бол ТЗ-гийн 3-аас 4-ийн шатлалаар цалин авдаг. Энэ шатлалыг бид бас дээш нь ангилал ахиулах талаар Сангийн яамтай удаа дараа бас хүсэлт гаргаад хандаж байгаа. Тэгээд одоо цаашдаа манай нөгөө Валютын сантай холбоотой асуудал одоо шийдэгдэх юм бол энэ шатлал ахиулах асуудал шийдэгдэх байх гэж бодож байна.

За тэр байгаль хамгаалах чиглэлээр бол, байгаль орчныг хамгаалах чиглэлээр бол угаасаа аялал жуулчлалын чиглэл бол нягт хамтын ажиллагаатай. Энэ хүрээндээ бол бид бас энэ байгалийн дурсгалт газрууд дээр бол аялал жуулчлалын маршрут хөтөлбөр гаргаад явж байгаа гэдгийг хэлье.

**Л.Энх-Амгалан: -** Н.Цэрэнбат сайд.

**Н.Цэрэнбат: -** Н.Амарзаяа гишүүний асуултад хариулъя. Тэр лицензийг өөр талбай руу шилжүүлсэн асуудлыг одоо танд Уул уурхай, хүнд үйлдвэрийн яамтай холбогдоод албан ёсоор хариулт өгье.

Байгаль орчны холбоотой орон нутагт байгаа хүмүүсийн ажиллах нөхцөл хүнд байгаа гэдэг дээр одоо бүгд санал нэг байгаа. Гэхдээ Өмнөговь аймаг маань уг нь Байгалийн нөөц ашигласан төлбөрийн тухай хуулиараа орлогын дүн маань 20.3 тэрбум олоод зарцуулах ёстой нь 6.2 тэрбум төгрөгийг уг нь зарцуулах ёстой юм. Тэгтэл өнгөрсөн жил зарцуулсан дүн маань 441.1 сая төгрөгийн ингээд зарцуулалт хийсэн байна.

Тэгэхээр одоо орон нутагт одоо улсын төсөвт орлого оруулдаг ганц Өмнөговь аймаг маань. Түрүүн хэлсэн. Нутгийн өөрөө удирдах ёсны байгууллагууд маань байгаль хамгаалах чиглэлээр саяын таны хэлээд байгаа аялал жуулчлалын чиглэлээр байгалийн дурсгалт цогцолборт газрууд дээрээ байгаль хамгаалагчийнхаа орон тоог орон нутгийнхаа энэ саяын хэлсэн хуулийнхаа дагуу зарцуулах юм бол хүндрэлээс үлгэр жишээ гарах ёстой аймгийн нэгээ гэдгийг бас хэлье.

За Байгаль орчин, аялал жуулчлалын яамнаас энэ 2019 оныг аялал жуулчлалыг хөгжүүлэх жил болгож ажиллаж байгаа учраас сая таны хэлээд байгаа одоо Өмнөговийн тэр аялал жуулчлалын дурсгалт газрууд дээр бас тодорхой хэмжээний аялал жуулчлалын нэгдсэн хөтөлбөр бодлого гарна гэдгийг хэлье нэмж.

**Л.Энх-Амгалан: -** За Н.Амарзаяа гишүүн тодруулъя. Энэ ажлын хэсгийнхэн гишүүдийн асуусан асуултыг их анхааралтай бичиж авч яг бүх асуултад нь хариулт өгч баймаар байна. Энэ шинэ дэг бас хэрэгжиж эхэлсэн шүү дээ. Тийм ээ. Хариуцлага. Буруу дутуу мэдээлэл өгвөл бас хариуцлага хүлээх ийм шинэ дэгтэй шүү дээ. Тэгэхээр анхааралтай баймаар байна. За Н.Амарзаяа гишүүн.

**Н.Амарзаяа: -** Энэ хуулийг оруулж ирээд бас иргэдэд мэдээлэл олгох зорилгоор би бол одоо асуулт асууж байна гэж бодож байна. Цаг үеэ олсон үйл явдал болж байна гэж бодож байгаа.

Тэгээд тэр Тос, тосон бумба дээр тэр 2015 онд А лицензээ авсан Coal Trans компани үйл ажиллагаа. Яг тэр тусгай хамгаалалттай газар нутаг дотор ухаж байгаа юм уу? Би энийг асуугаад байгаа шүү дээ.

Хоёрдугаарт нь, тэр А лиценз олгогдсон тэр компанийн хажууд говийн одоо яг үнэт баялаг болсон Хөвд, Хуршууд гээд голтой холбоотой. Тэнд газар тариалан эрхэлж байсан ард иргэдийн ахуй амьдралтай холбоотой. Тэнд А лиценз олгосон асуудлыг нутгийн иргэд үргэлж одоо хэвлэл мэдээллийн хэрэгслээр хэвлэлийн хурал хийж асуудалд хандаад байгаа байхгүй юу.

Тэгэхээр энийг манай Байгаль орчны яам, мэргэжлийн яам маань бас одоо үнэн бодитой мэдээлэл өгөх шаардлага байна гэж ингэж үзэж би энэ асуудлыг асуугаад байгаа юм. Энэ асуулт дутуу байна. Хариулт нь.

**Л.Энх-Амгалан: -** 82 дугаар микрофон.

**А.Энхбат: -** Н.Амарзаяа гишүүний асуултад хариулъя. Тэгээд South Gobi Coal Trans компанийн лицензтэй холбоотой асуудал нэлээн яригдаж байсан. Та ч бас санаачилга гаргаад манай яамтай хамтраад газар дээр хоёр ч удаа ажлын хэсэг ажиллаад яг Тос, тосон бумбын тэр лицензийн талбайгаас чөлөөлөх талбай дээр орон нутгийн саналыг авсан. Яамны ажлын хэсгийнхэн ажилласан. Тэр баян бүрд, чухал газруудыг лицензийн талбайгаас нь чөлөөлж гаргасан.

Тэгэхээр одоо аж ахуйн нэгжийн олборлолт явуулж байгаа үйл ажиллагаа нь тусгай хамгаалалттай газар нутагт байхгүй. Тусгай хамгаалалтын хуулиараа угаасаа тусгай хамгаалалттай газар дотор аливаа үйл ажиллагаа явуулахгүй гээд.

Тэгэхээр тухайн компанийн байгаль орчинд нөлөөлөх байдлын үнэлгээний тайлангууд нь хуулийнхаа хүрээнд боловсруулагдаж манай яамаар батлагдсан. Орон нутгаас санал авах ёстой хамгийн чухал асуудал байдаг. Орон нутаг тэрүүгээрээ хэлэлцээд бас одоо тэр тухайн төслөөс орон нутгийн хөгжилд тодорхой хувь нэмэр оруулах юм байна гээд баг иргэдийн Нийтийн Хурлаараа хэлэлцээд саналаа өгсөн байдаг.

Ер нь бол Гурван тэс суман дээр манай яам их анхаарал тавьдаг шүү дээ. Та ч энэ дээр…/минут дуусав/

**Л.Энх-Амгалан: -** Болсон уу? Н.Амарзаяа гишүүн ээ. За Х.Болорчулуун гишүүн.

**Х.Болорчулуун: -** За баярлалаа. Байгаль, цаг уурын сүүлийн үеийн нөлөөлөл, ялангуяа Монгол Улсын хувьд бол газар нутгийнх нь 60, 70 хувь нь одоо цөлжилтийн байдалтай гэсэн дүгнэлт гарсан байна лээ. Цөлжилтөд нэрвэгдсэн гэж.

Мөн хүний бас буруутай үйл ажиллагаанаас. Өөрөөр хэлбэл уул уурхай, бусад хүчин зүйлийн буруутай үйл ажиллагаанаас ингээд тусгай хамгаалалтад одоо газар нутгаа зайлшгүй авах шаардлага гарсны дагуу ингэж авч байгаа юм байна. Ингэж авснаараа бол нийт Монгол Улсын газар нутгийн нийт 20 хувь орчим нь тусгай хамгаалалтад авч байгаа юм байна. Энэ зөв өө. Энийг бол дэмжиж байна. Жишээ нь, Дорнод аймагт гэхэд тэр Баянтүмэний Халхын таван уул, Чойбалсангийн Хөх нуур, Халх голын Ташгайн таван нуур, Матадын Жаран тогоо, Мэнэнгийн Цагаан хоолой гээд ийм зайлшгүй бас өөрийн гэсэн байгалийн онцлог тогтоц, эко систем бүхий ийм газруудыг бас тусгай хамгаалалтад авсан байна. Дэмжиж байна.

Түүнээс гадна нэг зайлшгүй одоо нэг газрыг бол тусгай хамгаалалтын газар нутгийнх нь хэмжээг өргөтгөх шаардлага байгаа юм. Энэ дээр Байгаль орчны яамныхан ямар бодолтой байна гэж би асууя. Энэ бол Ноён уул. Олон жилийн судалгаагаар Шинжлэх ухааны академийнхан болон Байгаль экологийн хүрээлэнгийнхэн гурван эрдэмтэн судалж судалж 78 мянган га-гаар одоо Ноён уулыг тусгай хамгаалалтад авах ёстой гэсэн үндэслэлийг гаргасан юм. Гэтэл энийг 2015 онд Ч.Сайханбилэгийн Засгийн газрын үед шууд одоо Сэлэнгэ аймгийн Мандал суманд 33 мянга 800 га-гаар нөөц газрын ангиллаар Төв аймгийн Борнуурт 650 га-г одоо түүхт дурсгалын газрын ангиллаар тусгай хамгаалалтад авсан байгаа.

Энэ бол хэтэрхий бас нэг одоо гуйвуулж нэг талыг барьж. Өөрөөр хэлбэл тэнд алтны компанийн Centerra Gold гэж компани байсан. Байгаа. Тэрний газар нутгийг тойруулаад тусгай хамгаалалтад авсан болж ингэж тэр алт ухах байдлыг нь одоо чөлөөлж өгсөн юм. Тусгай хамгаалалтын газарт авахдаа байгаль экологи, эко системийнх нь байдлаар, газар зүйн байдлаар нь авдаг болохоос биш тэр Ноён уул шиг Centerra Gold-ийн талбайг Б талаар нь 10-аад километр шууд шугамдаад авчихсан байх жишээтэй. Энэ дээр ямар байдалтай байна вэ? Та нарыг бас асууя.

Ер нь одоо түүх дурсгалын зүйл. Ялангуяа тэр булш бунхан бол 15-аас 20 метрт гүн цэвдэгтэн гэж хадгалж онголсон байдаг. Энийг хөрс судлаач эрдэмтэд хэлдэг. Захаас нь ингээд энэний хажууд ингээд ухаад эхэлбэл цонхны шил цуурахтай адилхан цаашаа нөлөөлнө. Энд бол түүх дурсгалын зүйл үлдэхгүй гэж хэлдэг юм.

Тэгэхээр бид нар бол энэ хэдхэн тонн алтаар зүйрлэмгүй ийм сайхан түүх дурсгалын зүйл байгаль орчин. Ялангуяа энэ бас Ноён уул чинь бол Хараа голыг тэтгэдэг 6 гол горхи тэндээс урсдаг. Ийм газрыгаа бид бүрэн бүтнээр нь тусгай хамгаалалтад, төрийн тусгай хамгаалалтад авах ёстой гэсэн бодолтой байна. Энэ дээр та бүхний саналыг сонсъё.

**Л.Энх-Амгалан: -** За ажлын хэсэг хариулах юм байна. 82 дугаар микрофон.

**А.Энхбат: -** За Х.Болорчулуун гишүүний асуултад хариулъя. Тийм. Байнгын хороон дээр энэ асуудлыг хэлэлцэх үед та яг энэ асуудлыг бидэнд тавьж яг энэнийхээ дараа Байнгын хорооны хурлаас 3 хоногийн дараа яаманд бичиг ирүүлсэн байгаа. Бид нар маш анхааралтай судалж байгаа. Тэгэхээр ер нь бол улсын тусгай хамгаалалттай газрын 4 ангиллын эхний 2 буюу дархан цаазат газар цогцолборт газрын хилийн цэсийг бол Улсын Их Хурлын тогтоолоор тогтоодог. Доод талын хоёр ангиллыг нь бол Засгийн газар тогтоодог.

Тэгэхээр Засгийн газар дээр энэ асуудлыг бас хэлэлцээд үзэх ийм бололцоо байгаа юм байна гэдгийг сайд бид нарт чиглэл өгсөн байж байгаа. Ингээд бас таны ирүүлсэн саналыг урьд нь судалгаа хийсэн археологийн багийнхантай бид нар санал солилцоод энэ асуудлыг эргэж авч үзье гэсэн ийм төлөвлөгөөтэй байгаа.

**Л.Энх-Амгалан: -** Х.Болорчулуун гишүүн.

**Х.Болорчулуун: -** За баярлалаа. Байгаль орчны яамныхныгаа бас та бүхнийг эх болсон байгаль орчноо хамгаалахын төлөө энэ асуудлыг зайлшгүй оруулж ирээрэй. Та бүхний ажилд амжилт хүсье гэж хэлэх байна.

**Л.Энх-Амгалан: -** С.Бямбацогт гишүүн.

**С.Бямбацогт: -** За энэ зарим газар нутгийг тусгай хамгаалалтад авах тухай орж ирж байгаа төслийг дэмжиж байгаа. Монгол Улсын тогтвортой хөгжлийн үзэл баримтлал 2030-д, за мөн одоо Монгол Ардын Намын Монгол Улсын Засгийн газрын мөрийн хөтөлбөрт энэ тусгай хамгаалалттай газар нутгийн хэмжээг бас нэмэгдүүлэхээр ийм бас бодлого орсон. Гэхдээ энэ бодлого маань үндсэндээ 2020 гэхэд 25 хувьд хүрэх ёстой. Одоо энэ орж ирж байгаа байдлаар харах юм бол 2 хувиар нэмэгдээд 20 хувь л хүрэх юм байна л даа. Н.Цэрэнбат сайд аа.

Тэгэхээр үлдсэн 5 хувьд хүргэх. Тийм үү. Тусгай хамгаалалтад авах, байгаль газар нутгаа хамгаалах, хайрлах энэ тал дээр явуулах бодлого маань үлдсэн 5 хувьдаа хүрэх зорилтоо хэзээ яаж хэрхэн хангаж ажиллах вэ. Энэ талаар одоо бодож байгаа бодлого юу байна вэ. Энийг хариулт өгөөч.

Хоёрдугаарт нь, энэ манай Ховд аймгийн зарим газар нутгийг бас тусгай хамгаалалтад авахаар орж ирсэн байгаа. За ер нь бол өнөөдөр Монгол Улсын хэмжээнд 20 орчим хувь нь тусгай хамгаалалтад авсан бол Ховд аймгийн тухайд 41 хувь нь бас тусгай хамгаалалтад авсан. Харьцангуй одоо юу гэдэг юм газар нутгийнхаа байгаль орноо хамгаалах тал дээр харьцангуй одоо сайн ажиллаж байгаа.

Гэхдээ энэ говийн их дархан цаазат газрын Б хэсгийн хилийн зааг, Ховд аймгийн Булган сум гээд, Алтай сум гээд. Энд уг нь Үенч сум гээд байсан гэсэн. Одоо энэ яагаад хасагдсан юм бол? Энэ Үенч сумын бас хэсэг газар нутаг бас тусгай хамгаалалтад авахаар ийм саналаа ирүүлсэн. Энэ нь Засгийн газар дээр дэмжигдээд явж байсан гэсэн. Яг Их Хуралд өргөн барих үед хасагдсан юм шиг байна. Энийг нэг хариулж өгөөч.

Хоёрдугаарт нь, тэр 15 дээр байгаа Ховд аймгийн Мөст сумын нутгийг дамнан орших Сутай хайрхан уул гээд ингэж орсон байх юм. Тийм. Энэ чинь уг нь одоо Дарви, Цэцэг гээд Сутай хайрхан уул чинь тэгж яах ёстой шүү дээ. Тийм ээ. Тийм болохоор энэ алдаатай бас оруулсан байна шүү. Энийгээ бас анхаарах хэрэгтэй байхаа гэдгийг хэлчихмээр байна.

Гуравдугаарт нь, тэр хамгаалалтын захиргааны асуудал. Нийт газар нутгийнх нь 70, 80 хувь нь одоо юу гэдэг юм Ховд аймгийн нутаг дэвсгэрт байгаад байхад хамгаалалтын захиргаа нь одоо өөр аймагт байдаг жишээний. Энэ юмнуудаа бас цааш цаашдаа бас анхаармаар байна. Энийг одоо хэрхэн ямар бодлогоор яаж хэрхэн засаж залруулах гэж байгаа юм бэ? Энэ тал дээр бас нэг бодлогын хариулт өгөөч.

Дараагийн нэг асуулт. Энэ тусгай хамгаалалтад авсан газар нутгийг нөгөө нинжа нар, ард иргэд бас нөгөө гар аргаар ухаж олборлоод. Тэгээд тэр нь байгаль орчинд хохиролтой болоод буцаагаад нөхөн сэргээх нэрээр одоо юу гэдэг юм олборлоод ингээд бөөн асуудал болдог. Одоо жишээ нь Ховд аймгийн тэр Цагаан эрэг дээр вольфрамын асуудал байж байгаа.

Иймэрхүү байдал ер нь хэрхэн яаж цэгцлэх гээд байгаа юм бэ? Тэгээд л нэг хэсэг нь очоод л сэндийчээд хаячихдаг. Нөгөөдөх нь нөхөн сэргээж байгаа нэрээр олборлодог. Тэгээд сүүлдээ одоо хууль зөрчөөд хэл ам болоод бөөн асуудал болдог. Энийг одоо хэрхэн яаж цаашдаа шийдэх юм. Зөвхөн одоо Ховдод ч биш хаа саагүй л ийм байдал байж байгаа. Тэгээд нөхөн сэргээлт нэрээр олборлоод л одоо ингээд үйл ажиллагаа явуулаад л. Тэр нь хууль бус болоод л ингээд асуудал үүсдэг.

Иймэрхүү юмнуудаа цаашид одоо илүү анхаарч одоо энийг тодорхой бодлогоор цэгцлэхгүй бол тэгээд л байнга л одоо нэг тийм нөхөн сэргээж байгаа нэртэй л олборлож байдаг. Тусгай хамгаалалттай газар нутгийг. Уг нь одоо лицензээ аваад, хайгуулаа хийгээд, олборлолтоо явуулаад, татвараа төлөөд, ажлын байр бий болгоод явбал уг нь улсдаа л хэрэгтэй байдаг байх. Гэтэл нөгөөдүүл нь бол тэгээд л нинжа нар чинь ямар ч одоо асуудал байхгүй тэгээд л хууль бусаар олборлоод л. Ямар ч татвар байхгүй. Тэгээд л нөхөн сэргээж байгаа нэртэй олборлолт явуулж байдаг. Нэг иймэрхүү юмаа хэрхэн яаж шийдэх юм бэ? Энэ дээр бас нэг ямар бодлого цаашид баримтлах гэж байгаа талаар бас нэг хариулт өгөөч.

**Л.Энх-Амгалан: -** Н.Цэрэнбат сайд.

**Н.Цэрэнбат: -** За энэ удаагийн Улсын Их Хурлын тогтоолд орж байгаа газар нутгийн хүсэлтүүд бол 2012 оноос хойшоо одоо явагдаад ном журмын дагуу шинжлэх ухааны байгууллагууд нь дүгнэлтээ гаргаад ингээд орж ирж байгаа юм гэдгийг хэлье.

Цаашид зорилтын хүрээнд ахиад одоогийн байдлаар нэг 9 газар нутаг дээр мэргэжлийн байгууллагууд нь дүгнэлт хийгээд явж байгаа. Ингээд үе шаттайгаар энэ газар нутгийн хэмжээг одоо нэмэгдүүлээд авна гэж бодож байгаа гэдгийг.

Таны хэлж байгаа тэр хамгаалалтын захиргаатай холбоотой бас санал гомдлыг нь байнга гарч байгаа. Сав газрууд ч байгаа. Тэгээд аль дэд бүтэцдээ ойр гэдэг нөхцөл байдлаар нь л одоо шийдээд байгаа. Цаашид одоо Ховд, Баян-Өлгий, Дорнод, Сүхбаатар аймгуудад байгаа тусгай хамгаалалттай газар нутгийг. Өмнөговийнхон жишээлбэл дахиж эргэж харж зарим нэг бүтцийг нь хуваах. Нэг бол орон тоог нь нэмэх гэдэг дээр ингээд санал тавьсан судлагдаад явж байгаа гэдгийг хэлье.

Нөхөн сэргээлттэй, тусгай хамгаалалттай газар нутагт угаасаа бүх төрлийн уул уурхай хориотой. Үйл ажиллагаа явуулах. Тэгээд таны хэлдгээр эвдэрсэн байгаа үед нөхөн сэргээх ёстой гээд нөхөн сэргээлтийн тусгай зөвшөөрөлтэй аж ахуйн нэгжүүд очоод сая таны хэлсэн одоо Цагаан эрэг дээр олборлолт явагдсан. Энэтэй тэмцэхийн тулд эхний ээлжинд Байгаль орчин, аялал жуулчлалын яам нөхөн сэргээлтийн тусгай зөвшөөрөл авсан аж ахуйн нэгжүүдээ эрэмбэлээд тайланг нь авч байгаа. Тэгээд цаашид одоо тусгай зөвшөөрлийг нь олгохгүй байя. Ер нь шаардлагаа өндөр тавья гэсэн байр суурьтай байгаа. Уул уурхай, хүнд үйлдвэрийн яам бол бас энэ дээр нэгдсэн бодлого гаргаад хамтарсан ажлын хэсэг гаргаж хэд хэдэн хуульд өөрчлөлт оруулъя гээд явж байгаа гэдгийг хэлье.

**Л.Энх-Амгалан: -** Ажлын хэсэг. 82 дугаар микрофон.

**А.Энхбат: -** За С.Бямбацогт гишүүний асуултад нэмж хариулъя. Тэгэхээр энэ дээр бид нар уучлалт гуйх ёстой юм шиг байна. Энэ юун дээрээ бол, бид нарын материал дээр бол Үенч байгаа. Говийн дархан цаазат газрын Б-гийн өргөтгөл дотор Ховд аймгийн Үенч сум харагдаж байгаа. Мөн Сутай дээр Дарви, Цэцэг сумууд байж байгаа. Энэ редакцын жаахан алдаа гарсан юм шиг байна лээ. Түрүүн Б.Пүрэвдорж гишүүн бас асууж тодруулаад байсан. Энийг хэлье.

Дараа нь, Мянган угалзат, Цагаан эрэгтэй холбоотой асуудал дээр бас нэг товчхон тодруулга хийчихье. Тэгэхээр ер нь бол улсын тусгай хамгаалалттай газар нутгийн хуулийнхаа дагуу 4 ангиллын аль ч тусгай хамгаалалттай газар дээр нь уул уурхайн үйл ажиллагаа зөвшөөрөгдөөгүй. Дэглэм дотор нь. Тэгэхээр Мянган угалзатын тусгай хамгаалалт дээр болсон Цагаан эргийн тэр үйл ажиллагаа бол үндсэндээ хууль бус үйл ажиллагаа болсон. Энийг хөхиүлэн дэмжсэн юм нь бол тухайн үеийн аймгийнх иргэдийн Төлөөлөгчдийн Хурлын нэг шийдвэр байдаг юм билээ. Энэ дээр нөхөн сэргээлт хийнэ гээд шийдвэр гаргаад тэнд гэрээ байгуулсан байсан. Та Хууль зүйн сайд байхдаа энэ аймгийн шийдвэр чинь буруу байна гэдэг чиглэлээр бас бид нар бичиг явуулаад тэрийг таслан зогсоосон.

Тэгэхээр одоо тэр дээр бол ер нь хамгаалалт бол сайн тавьж байгаа. Хамгаалалтын захиргаанаас байгаль хамгаалагчид байнга хяналт тавьж байгаа. Ямар нэгэн байдлаар дахиж үйл ажиллагаа сэргэх тийм нөхцөл байхгүйгээр арга хэмжээ авсан байгаа гэдгийг хэлье.

**Л.Энх-Амгалан: -** За одоо дэмжсэн дэмжээгүй гээд гурван гишүүн үг хэлээд. Тэгээд санал хураалт хийх гэж байна гишүүд ээ. Тэгэхээр гишүүд бас чуулганы танхимд орж ирэхийг хүсэж байна.

Би бас гишүүнийхээ хувиар нэг тодруулах зүйлүүд, асуултууд байна. Энийг бас асуучихъя гэж бодож байна. Энэ Хөвсгөл аймгийн газар нутаг, Хөвсгөл аймгийн газар нутгийн бараг үндсэндээ 30 хувь нь одоо ингээд тусгай хамгаалалттай газар нутагт орчихож байгаа юм. 30 хувь нь. Яг 50 дугаар өргөргөөс хойшоо бол тусгай хэрэгцээнд ингээд газар нутгуудыг авчихсан байгаа. Гэтэл харамсалтай нь уг нь бол энэ тусгай хамгаалалттай газар нутаг дээр чинь бол уул уурхайн лиценз байхгүй байх ёстой шүү дээ. Тийм биз дээ. Тийм ээ. Хайгуулын болон ашиглалтын лицензүүд.

Тэгэхээр яг та бүхэн одоо өнөөдөр хариуцлагатайгаар хэлж өгөөчээ. Яг Хөвсгөл аймгийн энэ 30 хувьд. Нийт газар нутгийн 30 хувьд хамарч байгаа тусгай хамгаалалттай газар нутаг дээр хэдэн ашиглалтын лиценз, хэдэн хайгуулын лиценз өнөөдөр олголттой вэ? Тусгай хамгаалалттай газар чинь угаасаа уул уурхай бол байж болохгүй шүү дээ. Тэгэхээр энийг та нар нэг хариуцлагатайгаар хэлж өгөөчээ гэж.

Хоёрдугаарт бол энэ тусгай хамгаалалтад газар авахын давуу болон сул талыг Хөвсгөлийн ард түмэн их сайн мэддэг юм л даа. Тэгээд одоо энэ манай хойд талын сумд, Улаан-Уул сум, Баянзүрх сум гээд ингээд бараг үндсэндээ тусгай. Ихэнх сумынх нь газар нутаг нь тусгай хамгаалалтад байдаг учраас энэ малчид дээр маш их асуудлууд үүсдэг байхгүй юу. Бэлчээрийн асуудал байж байгаа. Одоо мал өсөөд байдаг.

Одоогийн энэ та нарын оруулж ирж байгаагаар бол энэ чинь дахиад бүр 336 мянга 660 га гээд. Ингээд бараг үндсэндээ Эгийн голыг дагасан энэ гол бэлчээрүүдийг ингээд бүгдийг нь авчхаж байгаа юм байна л даа. 5 сумын газар нутаг хамарсан ийм газар авчхаж байгаа байхгүй юу. Тэгэхээр та бүхэн бол сумынх нь иргэдийн Хурал нь энэ асуудлыг шийдэж оруулж ирж байна гээд. Яг энэ дээр одоо та бүгдийн судалгаагаар бол яг өнөөдөр малын бэлчээр болж байгаа гол газрууд өвөлжөө хаваржаа. Хэдэн өвөлжөө, хаваржаа. Одоо хэдэн сумыг хамарсан иргэдийн яг бэлчээрийн зориулалтаар ашиглаж байгаа газар нутаг ингээд яг энэ хамгаалалтад орчхов оо? Энийгээ та нар нэг тодорхой хэлээч. Хоёрдугаар асуудал.

Гуравдугаар асуудал бол тусгай хамгаалалтад. Одоо Хөвсгөл нуурын эргийн газар чинь бүгдээрээ л тусгай хамгаалалттай шүү дээ. Тэгсэн мөртлөө газар олголт хийчихдэг. Нутгийн иргэд ерөөсөө өвөлжөө, хаваржаагаа хувьчилж авч чадаагүй байхад чинь Улаанбаатар хотын 100 гаруй, бараг Хөвсгөл нуурыг чинь тойрсон бараг үндсэндээ аялал жуулчлалын одоо 100 гаруй баазууд байгаа. Тийм ээ. Бүгдээрээ дандаа энэ төвөөс газар олголтууд хийдэг. Орон нутгийн сум, аймаг орон нутгийн удирдлагууд ямар ч шийдвэр гаргалтад нөлөөлдөггүй.

Тэгээд одоо энэ Эгийн гол, энэ Булнайн нурууг чинь аваад энэ үзэсгэлэнтэй газруудыг чинь ингээд авчхаж байгаа юм байна. Тэгээд дахиад та нар маань одоо ингээд аваад хашаалаад ингээд Улаанбаатар хотод яг нөгөө Хөвсгөл нуурын дагуух газар олголт хийсэн нэг эмгэнэлтэй гашуун сургамж бид нарт байж байгаа шүү дээ. Дандаа том том компаниуд хэдэн га-гаар нь авчихсан. Нутгийн иргэд нь ашиглаж чадахаа больсон. Ийм гашуун сургамж чинь дахиад ингээд давтагдах юм биш биз дээ. Энийг та нэг Н.Цэрэнбат сайд энийг нэг хариуцлагатайгаар хэлээч.

Дөрөвдүгээрт нь бол энэ Уул уурхайн яам байна. Ул уурхайн яам. Тэгэхээр Уул уурхайн яам, энэ Зам, тээврийн яам, Байгаль орчны яам бол энэ нэгдсэн бодлого нэг гаргамаар байгаа юм. Энэ төлөвлөлт дээр. Тэгэхгүй бол одоо ингээд Байгаль орчны яам нь тусгай хамгаалалттай газраа аль болохоор түлхүү авахыг хүсээд байдаг. Гэтэл тэр дээр нь аваачаад ингээд лицензүүд, хайгуулын лиценз олгочихдог. Ашиглалтын лиценз олгочихдог. Одоо бүр төмөр зам барина гээд ингээд. Улсын Их Хурлаар шийдэгдээгүй байгаа асуудлуудыг, төмөр замын бодлогод байгаа асуудал. Төмөр зам барина гээд одоо ард иргэдийн чинь ингээд үймүүлээд сууж байна шүү дээ. Энэ ард иргэд чинь бүр, тэр малчид чинь төмөр зам баригдах гэж байгаа юм байна гээд айгаад дотроо хэдэн хэсэг болчихсон. Нэг хэсэг нь ингээд улс төрийн зорилгоор ингээд хүмүүсийг үймүүлээд байж байдаг.

Сая ингээд тойрог дээр ажиллаад ирэхэд одоо бараг үндсэндээ нөгөө тэр Цэцэрлэгийн нүүрсний уурхайгаас чинь одоо нүүрс тээвэрлэдэг болсон юм байна шүү дээ. Бүр Эрдэнэт лүү. Энэ замыг чинь одоо бид нар нүүрс тээх гэж энэ замыг чинь тавиагүй шүү дээ. Одоо дандаа хулгайн тээврүүд. Ингээд энэ зам чинь бараг үндсэндээ Эрдэнэт, Хөвсгөлийг холбосон нөгөө олон зуун тэрбумаар баригдсан хатуу хучилттай зам одоо байхгүй. Эхнээсээ эвдрээд эхэлчхэж байгаа. Энэ чинь зарим замын трассууд нь тусгай хамгаалалттай газар нутаг дээр орж байгаа замын трассууд байгаа байхгүй юу.

Тэгэхээр яг ингээд байгалийн цогцолборт газар авчихсан байгаа энэ газруудаа яг үнэхээр хамгаалж та нар чадаж байна уу? Энэ бүхэн дээр би бүр та нараас хариуцлагатай юу авмаар байх юм. Тоо мэдээллүүд. Та нарын байр суурийг авмаар байх юм.

Н.Цэрэнбат сайд.

**Н.Цэрэнбат: -** За Л.Энх-Амгалан гишүүний асуултад хариулъя. Хөвсгөл нууртай холбоотой тусгай хамгаалалтад аваад бас сая таны хэлээд байгаа хотоос газар олголт хийгдээд асуудал хүндрэлүүд гарсан. Энэ дээр тусгайлсан Байгаль орчин, аялал жуулчлалын яам, Мэргэжлийн хяналтын ерөнхий газар, одоо Цагдаагийн ерөнхий газрын ажлын хэсэг гаргаж ажиллуулсан. Өнгөрсөн 9 сард. Эндээс гарсан дүгнэлт нэгдүгээрт орон нутагт байгаа Байгаль орчин, аялал жуулчлалын яамны харьяа байгууллагад зайлшгүй тавигдах мэргэжлийн албан хаагчийн орон тоонд мэргэжлийн бус хүн ажилласнаас болж кадастрын зөрүү гарсан, давхцал олгогдсон. Орон нутгийн удирдлагууд эрх мэдлээ одоо хууль зөрчин хэтрүүл газар олгосон ийм асуудлыг цэгцлээд сайдын зөвлөлөөр хэлэлцүүлээд одоо тусгайлсан үе шаталсан арга хэмжээнүүд авахаар болоод явж байгаа гэдгийг хэлье.

Дараагийн нэг юм нь тусгай хамгаалалттай газар нутаг дээр байгаа аялал жуулчлалын зориулалтаар олгож байгаа газарт Байгаль орчин, аялал жуулчлалын яамны аялал жуулчлалын бодлогын газрын оролцоо бага байсан. Одоо энийг би бол одоо 50 хувьтай тэнцүүлэн болж тавигдах. Анх одоо тухайн газар ашиглахтай холбоотой төсөл хөтөлбөрөө яг иж бүрэн хэрэгжүүлэхийг нь шаарддаг ийм болж эхэлж байгаа. Мөн одоо байгальд ээлтэй технологи зайлшгүй нэвтрүүлэх ийм хатуу үүргийг хүлээгээд явж байгаа гэдгийг танд хэлье.

Дараагийн нэг юун дээр манайхан тэр нэмэлт дээр тэр лицензтэй болон тэр бусад Эгийн голын асуудлууд дээр нь мэдээлэл нэмж өгөөдөхөөрэй.

Тантай холбоотой нэг асуудал дээр санал нэг байгаа юм. Холбоотой яамд маань томоохон төсөл, хөтөлбөр хэрэгжүүлэхдээ бусад яамдын тухайн асуудал хэрэгжихээс өмнө гарсан тогтоол шийдвэртэй бүрэн танилцахгүйгээс болоод тийм асуудлууд гарч байгаа. Сая таны хэлээд байгаа тэр төмөр замтай, тээвэртэй холбоотой асуудал сүүлд яригдангуут Байгаль орчны яам дэмжиж байгаа гэсэн ийм мэдээлэл бас надад ирсэн. Гэтэл энэ тусгай Булнайн нуруутай холбогдолтой энэ дээр одоо анх 2015 онд одоо Хөвсгөл аймгийн иргэдийн Төлөөлөгчдийн Хурлаас ирсэн одоо 14 дүгээр тогтоолынхоо дагуу бид нар энэ газар нутгийнхаа дагуу бид нар энэ газар нутгийнхаа координатынх нь дагуу оруулж байгаа гэдгийг хэлье.

**Л.Энх-Амгалан: -** Хөвсгөл аймгийн тусгай хамгаалалттай газар нутаг дээр байгаа лицензүүдийн тоо, судалгаанууд. 84 дүгээр микрофон.

**Ч.Хишигдалай: -** Уул уурхай, хүнд үйлдвэрийн яамны Газрын тосны хэлтсийн дарга Ч.Хишигдалай.

Хөвсгөл аймгийн тусгай хэрэгцээнд авсан газар нутаг дахь ганц л ашиглалтын тусгай зөвшөөрөлтэй газар байгаа. Ногоон хашны. Уг газар бол одоогоор бүрэн зогссон байгаа. Үйл ажиллагаа явуулахгүй байгаа.

**Л.Энх-Амгалан: -** Энэ саяын авч байгаа, одоо энэ авах гэж байгаа, шинээр авах гэж байгаа энэ тусгай хамгаалалтад хамрагдаж байгаа 4 сумын хамарсан газар нутаг дээр одоо яг малын бэлчээрийн зориулалтаар ашиглагдаж байгаа газрууд, өвөлжөө хаваржаа, тийм тооцоо судалгаанууд хэр хийгдсэн юм бэ? Нутгийн иргэдтэй нь хэр зэрэг хэлэлцүүлэг хийгдсэн юм бэ гэдгийг л нэг тодруулж өгөх хэрэгтэй байна. 83 дугаар микрофон.

**Г.Энхмөнх: -** Энэ дээр бол яг холбогдох сумдуудаар нь иргэдийн Нийтийн Хурал болоод иргэдийн Төлөөлөгчдийн Хурлаар нь нэг бүрчлэн хэлэлцүүлээд. За эцсийн дүнд нь бол аймгийн иргэдийн Төлөөлөгчдийн Хурлын шийдвэр гараад ингээд ирсэн байж байгаа.

Тэгэхээр яг тухайн бүсэд бол одоо уламжлалт мал аж ахуй эрхлэх одоо байгаа иргэдийг бол тусгай хамгаалалтад авснаар нүүлгэн шилжүүлэх гэдэг юм уу, тэр одоо тусгай хамгаалалттай газраас гаргах гэдэг юм уу ийм асуудал бол байхгүй.

Тэгэхээр яг тусгай хамгаалалттай газар дотроо цогцолборт газар дотор бол тухайлсан бүсүүдэд бол уламжлалт мал аж ахуй эрхлэхийг зөвшөөрөхөөр заасан байж байгаа. Тэгэхээр энэ дээр бол нэг их асуудал үүсэхгүй гэж бодож байгаа.

**Л.Энх-Амгалан: -** За хууль санаачлагчийн илтгэл болон Байнгын хорооны санал, дүгнэлттэй холбогдуулж гишүүд асуулт асууж дууслаа.

За одоо үг хэлэх гишүүд байвал нэр авъя. Гурван л гишүүн шүү дээ. Дэмжсэн гурав, дэмжээгүй гурав. Тийм. За С.Бямбацогт гишүүнээр тасаллаа.

Үгүй үгүй. Засгийн газрын гишүүд нь өөрсдөө асуугаад байхаар чинь, үг хэлээд байхаар чинь болж байгаа юм уу? Ц.Нямдорж сайд аа. Засгийн газрын гишүүд чинь өөрсдөө Засгийн газраас оруулж ирж байгаа асуудал дээр үг хэлээд асуулт асуугаад байна шүү дээ. Тийм. За А.Ундраа гишүүн. Энэ чинь Засгийн газрын өргөн барьж байгаа юу шүү дээ.

**А.Ундраа: -** Энэ Зарим газар нутгийг тусгай хамгаалалтад авах тухай энэ тогтоолын төслийг бол ер нь бүхэлд нь дэмжиж байгаа юм. Тэгээд гишүүдийн тавьж байгаа асуултууд, хариулт өгч байгаа байдлаас харахад бол бас нийтлэг хэд хэдэн асуултууд олон гишүүд тавьж байна л даа. Тухайн орон нутагт уул уурхайн хайгуул хийж байгаа, ашигт малтмалын хайгуул хийж байгаа, уул уурхайн олборлолт хийж байгаа эсэх. Энэтэй ер нь ямар уялдаатай байгаа. Орон нутгийн иргэдийн санаа бодол. Тэр тусгай хамгаалалтын бэлчээрийн зориулалт. Тусгай хамгаалалттай газар нутгийг бэлчээрийн зориулалтаар ашиглах. Салбар дундын уялдаа. Өөрөөр хэлбэл уул уурхай, зам тээврийн салбар гээд эдгээртэй яаж уялдаж байгаа зэрэг асуудлуудыг хэд хэдэн гишүүд хөндөж тавилаа л даа.

Тэгэхээр Тогтвортой хөгжлийн үзэл баримтлал 2030. За 2030 он гэхэд нийт газар нутгийнхаа 30 хувийг тусгай хамгаалалтад авах энэ зорилт тавин ажиллаж байгаа. Зорилт руугаа бас энэ нэлээн шийдэмгий явж байгаа. Системтэй ажиллаж чадаж байгаа гэдэг иймэрхүү дүр зураг харагдаж байна. Гэхдээ бас нэг нийтлэг дүр зураг Н.Цэрэнбат сайд аа. Танай хамт олны зүгээс харахад бол. Зорилго нь тодорхой, зам нь шулуун байгаа юм шиг боловч мэдээлэл бас хангалттай биш. Магадгүй одоо жаахан эмх цэгцгүй байгаа юм уу гэмээр харагдаж байна л даа.

Тэгэхээр энэ бол зөвхөн бас танай яамны хариуцах ёстой ажил биш, бусад яамдуудад хандсан асуулт гараад байгаатай ч уялдаатай байх. Тэгэхээр Засгийн газраас орж ирж байгаа асуудлуудын хувьд бол одоо энэ мэдээж энэ гишүүдийн зүгээс уул уурхайн ашигт малтмалын салбарын олборлолт. За нөхөн сэргээлт нэрээр хууль бусаар ашигт малтмалыг олборлодог энэ асуудлууд. Дээрээс нь энэ зам тээвэр, тэр дундаа нүүрсний тээвэр зэрэг газар нутгийн одоо тоосжилт, орчны бохирдол гээд энэ шууд нөлөө үзүүлдэг энэ асуудлуудыг асуух нь бол тодорхой байсан шүү дээ. Тэгээд яагаад Засгийн газраас энэ дээр хариулт тавихад бэлдэж орж ирээгүй юм бэ гэдэг. Энэ дээр бол санаа зовж байна. Бас Монголын ард түмнийг, ялангуяа орон нутагт байгаа малчдын дунд, орон нутгийн иргэдийн бухимдлыг төрүүлдэг. За уул уурхай бол Монголыг тэжээж байгаа салбар гэдэг мөртлөө бид бас яг хариуцлагатай уул уурхайг хөгжүүлж чадахгүй байгаагийн яг учиг нь бол энэ дээр байгаа шүү дээ.

Тэгэхээр дараагийн удаа энэ асуудлуудыг оруулж ирэхдээ Засгийн газрын бусад одоо яамдуудтай, хариуцсан мэргэжлийн байгууллагуудтайгаа уялдаагаа сайжруулаасай гэж би хүсэж байна. Тэгээд дараа удаа орж ирэхдээ илүү бэлтгэлтэй орж ирээрэй. Одоо даалгавраа илүү сайн хийсэн, бүх мэдээлэл нь бэлэн байх юм бол дараа эргээд танд бичгээр мэдэгдье гэх шаардлагагүйгээр гаргаад гаргаад тавихад бол тэр дандаа болоод өнгөрсөн процессыг асууж байгаа юм чинь.

Зарим асуултуудаас бол бас салбар хариуцсан сайдын хувьд бол илт тийм жаахан булзааруулсан маягтай, эсвэл юмаа мэдэхгүй ч байгаа юм уу гэж эмзэглэх байдал харагдлаа л даа. Тэгэхээр энэ дээр бас дараагийн удаад анхаараасай гэж хүсэж байна. Гэхдээ тогтоолын төслийг бол дэмжиж байна.

**Л.Энх-Амгалан: -** А.Ундраа гишүүн дэмжиж үг хэллээ. Б.Баттөмөр гишүүн.

**Б.Баттөмөр: -** Энэ 3.4 сая га-гаар энэ өргөтгөж байгаа, нэмэгдүүлж байгааг бол зөв байхаа. 2.1 хувь болж байгаа юм байна. Нийт тусгай хамгаалалтад авсан газар 20-иод хувь болж байгаа юм байна. Дэлхийн хэмжээгээр аваад үзэх юм бол 13 орчим хувь нь тусгай хамгаалалтад байдаг юм байна. Гэхдээ Монголд одоо нэг хүний, одоо өөрөөр хэлбэл 1 метр квадрат талбайд ногдож байгаа хэчнээн хүн сууж байгааг ингээд үзэх юм бол бас өөр тоо гарна. Ямар ч байсан одоо энийг тусгай хамгаалалтад авч байгаа энэ тооцоо бол шинжлэх ухааны үндэслэлтэй байх ёстой. Шинжлэх ухааны үндэслэлтэй хийгдэж байгаа байх. Шинжлэх ухааны үндэслэлтэй одоо энэ оруулж ирж байгаа байх. Газар нутгийг ч гэсэн хамруулах.

За Байгаль орчны яам мэргэжлийн байх ёстой. Энэ их сайхан залуучууд сууж байна. Одоо дандаа мэргэжлийн улсууд сууж байгаа байх гэж одоо итгэж байна. Өнөөдөр одоо энэ ажлыг бол хүн хийнэ. Харамсалтай нь одоо мэргэжлийн байж чаддаггүй учраас мэргэжлийн шийдвэр гаргаж чаддаггүй. Мэргэжлийн шийдвэр гардаггүй болохоор эцэст нь улс эх орны эрх ашиг хохирч байгаа ийм нийтлэг дутагдал Монгол оршиж байгаа.

Ардчилал, зах зээлийн нийгэмд шилжсэн 30 жилийн хугацаанд Монгол Улс маш их алдаа дутагдал гарсан. Маш их хэмжээний одоо хөгжих боломж алдагдсан. Монголын одоо байгаль, ой үнэхээр одоо аврал эрж байгаа шүү дээ. Газар нутгийг аваад байдаг. Тусгай хамгаалалтад аваад байдаг. Нийт газар нутгийн далан хэдэн хувь нь цөлжсөн. 300 гаруй төрлийн ургамал, амьтны аймаг устсан. Хэдэн мянган гол горхийн одоо эх нь одоо ингээд тасарчихсан ийм л байдалтай байгаа шүү дээ. Одоо хажуу талын жишээ энэ Богд уул гээд тэгэхэд одоо аврал ирж байна шүү дээ. Улаанбаатарын ард түмнээс. Монголоос. Тэр чигээрээ унанги. Тэр чигээрээ зэрлэг нохой.

Тэгээд одоо 33 амнаас нь тал тал тийш нь одоо ус урсаж байсан юм гэсэн. Одоо ер нь ус урсаж байгаа ам гэж байгаа юм уу, үгүй юу. Бид ингэж л байгаль орчноо хамгаалж байгаа. Ингэж л энэ байгаль орчны асуудал нь мэргэжлийн бус ингэж хандаж байгаа гэдгийг би одоо өнөөдөр хэлэх гээд байгаа юм.

Монгол Улсын Засгийн газрын мөрийн хөтөлбөрт заасан байгаа. Энэ одоо цэнгэг усны 2016-2020 оны мөрийн хөтөлбөрт байгаа. Цэнгэг усны сав газрын 50-иас доошгүй хувийг одоо улсын хамгаалалтад авна гээд. Сая одоо миний түрүүн хэлсэн одоо энэ Сэлбэ голын эхийг авах асуудал бол байхгүй. Энэ дээр Засгийн газар бол өөрөө бүр одоо ард түмнийхээ эсрэг, Засгийнхаа эсрэг шийдвэр гаргасан байгаа шүү. Хандгайтад амьдарч байгаа хэдэн хүмүүс ойн нөхөрлөл байгуулаад 16 мянган мод тарьчихсан. Энийг Байгаль орчны яамны Ойн газар нь очиж үзээд. Тэр одоо мэргэжлийн институт нь очиж үзээд 97 хувийн ургалттай байна. 3 хүлэмж бариад одоо мод үржүүлж байна. Монгол Улсад үлгэр жишээ ийм байгаль хамгаалах нөхөрлөл байна гэсэн чинь одоо Үндсэн хууль зөрчсөн тогтоолыг Байгаль орчны яам Засгийн газарт оруулаад батлуулсан байгаа шүү дээ.

Тэнд амьдарч байгаа тэр байгаль орчныг хамгаалах нөхөрлөлийг байгуулсан улсууд саяхан шүүхэд хандаад шүүх дүүргийн одоо тэр гэрээ байгуулахгүй байгаа энийг бол хууль бус байна. Энэ хүмүүстэй гэрээ байгуулах нь зүйтэй гэсэн шийдвэрийг гаргасан. Анхан шатны шүүх. Одоо дараа нь энэ Байгаль орчны яамтай нь юм уу, Засгийн газрыг бол Үндсэн хуулийн цэцэд өгдөг юм уу. Энэ захиргааны хэргийн шүүхэд өгье гэж бодож байгаа. Ийм л байдалтай бид нар ажиллаж байгаа юм.

Тэгэхээр одоо өнөөдөр энэ алдаа завхралыг одоо өнөөдөр хэчнээн, яг шууд холбоотой бус ч гэсэн одоо ярихаас өөр аргагүй байдалтай ийм болсон байгаа. Тийм учраас би Н.Цэрэнбат сайдаас сая одоо би шаардаж байна. Энэ Үндсэн хууль зөрчсөн тогтоолоо, Засгийн газрын тогтоолоо зас. Засахгүй бол энэ дээр бол хатуу тэмцэнэ. Би танд болон танай энэ яаманд хэд хэдэн удаа бичиг бичсэн. Тэгсэн мөртлөө байгаль хамгаалах гэж байгаа улсуудыг хамгаалуулахгүй. Тэнд одоо тэр дүүргийн Засаг дарга нь 4 га газрыг хүмүүст өгчихсөн. Тэр нь нэг га-г нь 50 сая төгрөг. 200 сая төгрөгөөр худалдана гээд ингээд фэйсбүкээр зарлаад, сонинд зарлал өгсөн байсныг нь цагдаад өгсөн. Ийм л байдалтай одоо Монгол Улс, Монголын Байгаль орчин, аялал жуулчлалын яам энэ дүүргүүд байгалиа ингэж хамгаалж байгаа юм.

Ийм учраас аливаа асуудлыг хийхдээ их том том юм ярихаасаа өмнө жижиг асуудлаасаа эхлэх ёстой. Энд ямар нэгэн ашиг сонирхол байхгүй. Байгалиа л хамгаалъя гэсэн тэр 30 гаруй хүний хүсэлтийг би өнөөдөр энд Улсын Их Хурлын гишүүний хувьд дамжуулах…/минут дуусав/

**Л.Энх-Амгалан: -** Дэмжиж байгаа юм уу? За дэмжиж байна. Хоёр гишүүн дэмжсэн. Ц.Даваасүрэн сайд.

**Ц.Даваасүрэн: -** Мэдээж Засгийн газрын гишүүний хувьд бол дэмжилгүй яах вэ. Засгийн газрын гишүүн Улсын Их Хурлын гишүүн хүн бол гишүүнийхээ хувьд бол асууж, үг хэлж болно. Зүгээр энэ Засгийн газрынхаа оруулж ирсэн саналын эсрэг л одоо хуулиараа байр суурь илэрхийлж болдоггүй юм билээ. Тэр нь харин хуулийн хязгаарлалттай.

Оруулж ирж байгаа тогтоолын хувьд бол орон нутгийн барьж байгаа байр суурьтай бол нийцэж байгаа. Ялангуяа малчин иргэдийн одоо илэрхийлж байгаа байр суурьтай бол нийцэж байгаа. Та бүгдийн оруулж ирээд байгаа тэр одоо Цагаан-Уул, Цэцэрлэгийн нутаг бол манай Булнайн нуруу, Тэсийн голын эх байхгүй юу. Тэнд ямар харанга дэгдээд байна вэ гээд тэгэхээр нүүрс. Коксжсон нүүрс. Өмнөговийн коксжсон нүүрснээс илүү одоо калорилог ийм нүүрс байгаа юм л даа. Одоо тэрний дайн эхэлчихсэн. Зогсоож чадахгүй байгаа.

Одоо байгаль сүйтгэж байгаа юм бол өнөөдөр тэр тээвэрлэлт болсон байгаа. Түрүүн Б.Энх-Амгалан гишүүн хүртэл хэллээ. Мөрөн, Эрдэнэтийн хар замыг одоо би анх манай Ө.Энхтүвшин сайд ч байна. Бид нар арав гаруй жил хөөцөлдөж байж энийг босгосон. Гэтэл өнөөдөр зүгээр нэг жилийн дотор тэрийг ингээд байхгүй болгох гэж байна шүү дээ. Тийм учраас та нарын энэ гаргаж байгаа юм бол хэрэг болох байх. Мэргэжлийн хяналт нь ч албан бичиг бичээд нэмэргүй, Зам тээврийн яаманд ч хүсэлт тавиад нэмэргүй. Зогсоож чадахгүй байгаа юм. Тэр хулгайг.

Тэгэхээр одоо ингэж тусгай хамгаалалттай газар нутаг ч юм уу, иймэрхүү байдал руу оруулж байж л тэр нутгийг авч үлдэхгүй бол. Цагаан-Уул сум Монголдоо хамгийн их малтай сум шүү дээ. Хамгийн их малтай сум. Тэгээд та нарын гаргасан энэ шийдвэр бол мал аж ахуй эрхлэлтэд бол сөргөөр нөлөөлөхгүй. Зүгээр нэг асуудал бий. Миний үг хэлж байгаагийн гол нь тэрийг хэдүүлээ зохицуулах ёстой юм шүү гэж. Байгаль орчин, Хөдөө аж ахуйн яам хоёр тэр дээр бас анхаарах ёстой юм шиг байна лээ. Малын хашаанд л одоо наадах чинь жаахан түвэгтэй. Хашааны мод хэрэгтэй байгаад байдаг. Хашааны мод авах гэхээр наадах чинь одоо нэлээн түвэгтэй байдал гардаг. Тийм учраас ер нь хуульд нь хэдүүлээ тал талаас нь анхаарч байгаад нэг зохицуулалт хийж өгөх хэрэгтэй байх. Тэр нутгийн иргэд бас мал аж ахуй эрхэлж л амьдарч байгаа юм чинь. Зүгээр одоо тусгайлсан хугацаагаар байдаг юм уу, ямар нэг хэсэгчилсэн байдлаар сийрэгжүүлэх хүрээнд юм уу. Тийм ээ.

Бид нар ерөөсөө ойн ашиглалтаа хийж чадахгүй байгаад байна шүү дээ. Зүгээр л ингээд л тусгай хамгаалалттай гээд л ингээд тэнд ялзарч унаад одоо тэнд байгалийн хаягдал болоод, хог болоод хэвтсэн байдлаар ашиглаж болохгүй шүү дээ. Тусгай хамгаалалттай газар нутгийн ойг бид нар ашигладаг байх ёстой. Нөхөн сэргээлт явуулдаг байх ёстой. Үржүүлэг хийдэг байх ёстой. Зүгээр л одоо хав дарах гэсэн үг биш. Тэр талаас нь одоо та бүхэн бас бодож энэ хүрээнд нь хуулийн зохицуулалтуудыг одоо бусад яамдтайгаа хамтраад хийгээд тэр нэг малын хашаа саравчаа янзлаад засаад байх тэр боломжийг нь олгох чиглэлд бас анхаарах хэрэгтэй. Зөв. Та нарын шийдвэр бол маш чухал үүрэг гүйцэтгэнэ.

Хэрвээ бид өнөөдөр ингэхгүй л байх юм бол байна шүү дээ энэ шуналтай улсууд энэ газар нутгийн чинь хорин хэдэн хувийн лицензийн дийлэнхийг нь харийнханд зарчихсан байгаа. Удахгүй ингээд булаацалдаж эхэлнэ. Булаацалдаж эхэлнэ. Манай улсын одоо тэр иргэний авсан тэр лиценз одоо ингээд ашиглалтгүй байна гээд л ингээд л одоо бусад орнууд асуудал тавьж эхэлнэ. Та нар зарсан шүү дээ. Бид нар мөнгөө төлсөн. Та нар яагаад энэ лицензээ ингэсэн юм гээд.

Ингэх юм бол одоо тэгээд янз бүрийн нэг хувийн хүний гарт ороод л ингээд явахгүй. Байгалийн баялаг бол одоо бүх нийтээрээ л ашигладаг. Ард нийтийн л өмч байх ёстой. Тэр хариуцлагатай уул уурхай нь хөгжөөд ингээд хуваарилах зарчим шударга болсны дараа бол энэ байгалийн баялгаа ашигладаг юм байгаа биз. Одоо байгаа баялаг 3-хан сая хүнд хангалттай шүү дээ. Нэг хотын ч хүн ам хүрэхгүй шүү дээ. Энэ хоёр хөршийн нэг томоохон тосгоны шахуу л хүн ам байгаа шүү дээ. Тэрийгээ тэжээж дийлэхгүй байгаа, ийм баялагтай байгаа нь бол бид нарын л муугийнх байх. Тэгээд ашиггүй гэрээ хийчихнэ. Тэгээд тэрийгээ магтаад байна.

Ер нь бол зэс, алт дээр, коксжсон нүүрс дээр хөрөнгө оруулалт татна гэдэг тэнэгүүд дэлхий дээр манайхнаас өөр байх ч үгүй. Стратегийн бараан дээр. Энэ наана чинь байгаа тэр стратегийн орд буюу коксжсон нүүрсний орд бол үнэхээр дэлхий нийтийн шуналыг хөдөлгөж байгаа. Та нарын авч байгаа арга хэмжээ бол зөв. Тэнд бол одоо маш сайн зохицуулалттай ашиглахгүй бол Тэсийн гол байхгүй болно. Тэрийг бол та бүгд мэдэж байгаа юм байна. Баярлалаа. Тэгээд тогтоолыг дэмжиж байна.

**Л.Энх-Амгалан: -** За гурван гишүүн дэмжиж байна. А.Сүхбат гишүүн дэмжихгүйгээр л үг хэлэх нь байна шүү дээ. Тийм ээ. Дэгээр.

**А.Сүхбат: -** За би энэ тусгай хамгаалалтад авч байгаа газар нутгийг эсэргүүцэх нөхөр биш л дээ. Миний нэг мэргэжил бол байгаль хамгаалагч гэж би өөрийгөө боддог. Богд ууландаа халиун буга үржүүлэх, мод тариалах ийм ажлыг бол олон жил хийж ирсэн байна. Хэдэн мод тарьснаа өнөөдөр мэддэггүй юм.

За тэгэхээр 2012 оны энэ хүсэлтүүд өнөөдөр одоо асуудал болж орж ирнэ гэдэг чинь арай дэндүү удаан хугацаа. Хэрвээ тэр 2013 ондоо баталсан бол энэ одоо ямар үр дүнд хүрсэн байх бол гэж бодохоос энэ мэргэжлийн байгууллага та нөхдүүд бас анхаарч байгаа байх. Ер нь дараа дараагийн энэ хүсэлтээ тавиад ороод ирсэн, судалгаа нь хийгдсэн энэ газруудыг бол даруйхан оруулж ирэх хэрэгтэй.

Энэ 3.4 сая га газрыг улсын тусгай хамгаалалтад авна гэдэг чинь хариуцлагагүй уул уурхайгаасаа зугтаж байна. Зөвшөөрөхгүй байна гэсний бас нэгэн илрэл гэж бодож байна.

За тэгээд ер нь цаашлаад энэ олон газар нутгууд бас хүсэлтээ ирүүлэх байх. Миний мэдэж байгаагаар Төв аймгийн Эрдэнэцогт сумын Батхаан уул гэж байгаа. Булган аймгийн Дашинчилэн сумын нутагт байдаг тэр сайхан хан уулнууд байдаг. Буурал хан, Хөгнө хан гээд энэ уулнууд байдаг. Энэ уулсыг одоо тусгай хамгаалалтад авсан байдаг юм уу. Аваагүй бол одоо тэрийг авахаас өөр ямар ч арга байхгүй. Өнөөдөртөө тэр хан уулнууд бол сүйдээгүй байгаа. Тэнд одоо отрын бүс байдаг. Олон аймгийн, сумдын малыг одоо авч гардаг ийм бүс нутаг шүү дээ.

За нөгөөтээгүүр энэ хариуцлагагүй уул уурхайн талаар би ярих гэсэн юм. Та бид нар өнөөдөр нэг ерөнхий л одоо улсын байцаагч, за аймаг сумдаас л нэг мэдээлэл аваад л ингээд сууж байгаа шүү дээ. Өнөөдөр яг тэр уул тайгаар морьтой, малтай яваад ажил хэрэгтэйгээ танилцаж байгаа хүмүүс байна гэдэгт би бол итгэхгүй байгаа юм.

Тэгэхээр өнөөдрийг хүртэл Хэнтийн нуруу, за тэр Ерөө, Хараа, за тэр Бугант гээд алт олборлосоор байна. Бүр одоо бичил уурхайнууд бүр хүчээ авчихсан. Өвөл нь нөгөө нэг жижиг трактороороо ухаад л газрын хөлдүү дуусангуут л доошоогоо хулгана шиг ухаад орчихдог. Одоо хүртэл тийм байдалтай байгаа. Тэгэхээр энэ хариуцлагагүй уул уурхай дээр та бүхэн бас дорвитой арга хэмжээ авч энэ дээр одоо бас манай Засаг хүч тавих хэрэгтэй. Үнэхээр хүчитгэж өгөх хэрэгтэй. Тэгээд ирэхээр чинь энэ чинь одоо хариуцлагагүй л байна шүү дээ. Гэр бүлээрээ ингээд л зөвшөөрөлгүй энэ байгаль эхтэйгээ харьцаад байдаг. Ингээд авч ч болдог юм байна. Ингээд ямар ч тийм шүүлтүүрээр ордоггүй. Тайлан тавьдаггүй. Ингээд л нэг ченжтэй харьцаад явчхаж болдог юм байна гэж. Энэ үр хүүхэд нь хүмүүжнэ шүү дээ.

Нөгөө талаар манай гишүүд яриад байна. Энэ Б.Баттөмөр гишүүн ярьж байгаа. Нөхөрлөл байгуулалт. Тэрийг одоо байгаль хамгаалах гэсээр байтал наадахыг чинь хууль бус гээд байдаг. За тэр Х.Болорчулуун гишүүн ярьж байна. Тэр Ноён уулын талаар. Өвөг дээдсийнхээ энэ онгон дагшин онголсон газрыг ухах гээд сүүлдээ бүр ийм байдалд орсон байна шүү дээ бид бүхэн.

Тэгэхээр хуучин тэр одоо эрдэм шинжилгээний хүрээлэнгийн тэр гаргасан тэр газрыг тэр хэмжээгээр нь одоо улсын тусгай хамгаалалтад авах ёстой гэж үзэж байна.

За нөгөө талаар энэ Богд хан уул том амууд нь нийтдээ 33 байдаг. Жижиг амууд бол маш олон байдаг. За энэ уулын аманд бол аялал жуулчлалын чиглэлээр газар олгосон байдаг. Зарим компаниуд аялал жуулчлалын эрхтэйгээ тэр газрыг эзэмшиж байгаа хэрнээ орон сууц бариад зараад байгаа. Энэ асуудлаа нэг тийш нь болго. Энэ одоо юу гэсэн үг юм энэ чинь. Аялал жуулчлалаа л хөгжүүлэх ёстой биз дээ тэр хоёр жилдээ, таван жилдээ. Гэтэл тийм юм байхгүй. Орон сууц ингээд бариад зараад үнийг нь ингээд тавиад фэйс дээр тавиад ингээд өөрсдийнхөө сурталчилгааг хийгээд байгаа. Энийг одоо болино. Энийг нэг горимд нь оруулж өгөөч. Дараа дараагийн хэлэлцүүлэг дээр энэ дээр нэг тодорхой хариулт өгөөрэй гэж хүсэж байна. Баярлалаа.

**Л.Энх-Амгалан: -** За дэмжсэнгүй. Тийм ээ. Д.Оюунхорол гишүүн. Дэг зөрчихгүй шүү дээ, А.Сүхбат гишүүн ээ. Тийм. Та сайд нь байсан хүн одоо тэгээд яах юм. Дэмжихгүй үг хэлэх юм уу? За Д.Оюунхорол гишүүн.

**Д.Оюунхорол: -** За би үг хэлье. Ер нь бол энэ зарим нутгийг тусгай хамгаалалтад авах тухай энэ хууль бол 2016-2020 онд хууль тогтоомжийг боловсронгуй болгох тухай үндсэн чиглэлд орсон байсан. Тэгээд энэ бодвол нэлээн удаан хугацаанд бас судлагдсан. Манай яамны мэргэжилтнүүд бол энэ дээр одоо нэлээн бас тодорхой хугацааг зарж судалгаа хийж өнөөдөр оруулж ирсэн.

Энийг оруулах бол тийм бас амар байдаггүй. Зарим аймаг орон нутгийн удирдлагууд тусгай хэрэгцээний газар нутгийг тусгай хамгаалалтад авна, авхуулахгүй. Иргэдийн бас асуудал байна гэж үздэг. Зарим нэг нь бол аж ахуйн нэгж, байгууллага, иргэдийн асуудал ордог. Ингээд янз бүрийн юм тодорхойлно. Бэрхшээлүүд байдаг.

Гэхдээ Монгол Улс энэ тусгай хамгаалалттай газар нутгийнхаа хэмжээг нэмэгдүүлж байгалийг унаган төрхөөр нь авч үлдэх ийм зайлшгүй шаардлага байгаа юм. Нөгөө талаас энэ хүний үйл ажиллагааны сөрөг нөлөөллөөс болж байгаль орчны доройтол газар авсан. Одоо ч их авч байгаа.

За ийм одоо нийгмийг бухимдуулсан ийм асуудал байгаа учраас бид нар энэ одоо тусгай хэрэгцээнийхээ газрыг хувь хэмжээг нь нэмэгдүүлэх нь бол зайлшгүй шаардлагатай. Цаашдаа энэ асуудлаар тодорхой дорвитой, шийдвэртэй арга хэмжээнүүдийг бол би авах шаардлагатай гэж үзэж байгаа юм.

Нэгдүгээрт, энэ тусгай хамгаалалттай газарт ашигт малтмалын тусгай зөвшөөрөл аваад үйл ажиллагаа явуулж байгаа аж ахуйн нэгжүүдийг олон нийтэд зарлах хэрэгтэй. Ил тодоор. Ямар аж ахуйн нэгж, ямар компани, ямар байгууллага, ямар хэмжээний газрыг авдаг, ямар хэмжээний хохирол учруулсан юм. Ямар хэмжээний одоо хариуцлага тооцож байгаа юм. За тусгай зөвшөөрлийг нь яаж цуцалсан юм. Цуцлах гэж байгаа юм. Нөхөн сэргээлтийг нь буцааж яаж хийлгэх вэ гэдгийг хууль шүүхийн байгууллагуудаар нь тогтоолгож шийдвэрлэх ёстой. Энэ ажил бол маш муу хийгддэг.

Тэгээд ер нь бол өнөөдөр манай одоо энэ хариуцлагагүй уул уурхайн үлдэгдлээс болж Монголын байгаль эх дэлхий сүйрч сүйдэж байгаа гэдгийг бол 100 хувь хүлээн зөвшөөрч байгаа. Манай хөдөө орон нутгийнхан бол бидэнд хүн нь ер нь уух ундны усгүй, мал нь бэлчих газаргүй болох гээд байна шүү. Энэ асуудал дээрээ онцгой анхаараарай гэж ингэж шаарддаг. Тийм учраас энэ хариуцлагатай уул уурхайг хөгжүүлэх чиглэлээр энэ уул уурхайгаас учирсан хохирлыг барагдуулах, нөхөн сэргээлтийг хийлгэх эрх зүйн зохицуулалтыг бол яаралтай оруулж ирэх хэрэгтэй. Н.Цэрэнбат сайд аа. Энэ асуудлыг бол бид нар Нэгдсэн Үндэстний Байгууллагынхантай ярилцаад бас тодорхой төсөл хэрэгжүүлээд эхлүүлж байсан. Энэ хуулийн төсөл бол яаман дээр одоо явж байх ёстой.

Өөрөөр хэлбэл энэ хохирлыг яаж хэрхэн барагдуулах юм, ямар аргачлалаар бодож хохирлын нөхөн төлбөрийг байршуулдаг байх юм. Хэрвээ аж ахуйн нэгж нь эн одоо нөхөн сэргээлтээ хийж чадаагүй юм бол ямар хариуцлага тооцдог байх юм, ямар хэмжээний төлбөрийг авч мэргэжлийн нөхөн сэргээлтийн байгууллагуудаар хийлгэх вэ гэдгийг шийдвэрлэдэг эрхтэй байх ёстой. Тэгээд энэ эрхийг нь бол Байгаль орчин, аялал жуулчлалын яаманд нь өгөх ёстой гэж боддог. Тийм учраас энэ ажил дээрээ бол нэлээн одоо хариуцлагатай хандаж энэ асуудлыг оруулж ирээсэй гэж бодож байгаа юм.

Дараагийн асуудал нь бол энэ нуур. Ер нь бол энэ гол горхи, нуур, цөөрөм бол маш их хэмжээгээр ширгэж байгаа. Тийм учраас энэ уур амьсгалын өөрчлөлтийн одоо Парисын хэлэлцээрийг соёрхон батлуулсан. Энэтэй холбоотой хийж хэрэгжүүлэх тодорхой арга хэмжээнүүдийг бол бид авч хэрэгжүүлэх хэрэгтэй. За би саяын манай Их Хурлын гишүүдийн яриад байгаа энэ байгаль эх дэлхийгээ хамгаалсан, нөхөн сэргээлтийн үйл ажиллагаа хийдэг, нөгөө талаас мод тарьдаг, за ногоон байгууламжийг нэмэгдүүлдэг, бий болгодог аж ахуйн нэгж, байгууллагуудыг урамшуулдаг, дэмждэг асуудлыг бол нэг тусгайлсан журам гаргаж Засгийн газраас тодорхой шийдвэр гаргаачээ. Маш их хэмжээний мод тариад бидэнд ямар ч дэмжлэг үзүүлэхгүй байна гэж ярьж байгаа. Одоо Б.Баттөмөр гишүүн сая би 30-аад хүний хөдөлмөрийн асуудлыг ярьж байна шүү гээд байгаа нь бол бас үнэн.

Тэгээд үнэхээр одоо энэ ногоон байгууламжаа нэмэгдүүлэх асуудал дээр манай яам бол бас онцгой анхаарч ажилладаг. Гэхдээ иргэдэд үзүүлэх урамшуулал дэмжлэг бол бас байхгүй байгаа нь үнэн. Тийм учраас энэ асуудлыг бол онцгой анхаараач.

Хоёрдугаарт, энэ мод ба модон материал эдлэлээр одоо айлууд бас орон сууцаа барьдаг, илүү одоо экологийн тэнцвэрийг хадгалах. За тэгээд ийм эко маягаар амьдрах ийм сонирхолтой болж байна.

Тийм учраас Монгол Улсын Засгийн газар Н.Цэрэнбат сайд тэр мод ба модон материалыг хил гаалийн татварыг чөлөөлүүлэх асуудлыг өнгөрсөн жил шийдсэн. Дагаж гаргах журам, дүрмүүдээ танайх бас боловсруулаад энэ асуудлаа шийдүүлчих хэрэгтэй. Тэгээд ер нь бол энэ модны хулгай, ногоон байгууламжийг тайрч тасддаг энэ асуудлыг бол таслан зогсоох ёстой. Одоо бол ер нь ногоон байгууламжийнхаа хэмжээг нэмэгдүүлэхгүй юм бол уур амьсгалын өөрчлөлт, цөлжилтийн эсрэг бид нар өөр ямар ч зүйл хийж чадахгүй ээ. Тийм учраас мод тарина гэдэг бол нэг насны буян. Тийм учраас мод тарихад зулзаган модыг тариад 10 жил хэрэгтэй байдаг. Асар их хөдөлмөр хэрэгтэй байдаг. Тийм учраас энд зориулсан тодорхой хөрөнгө оруулалтыг, тодорхой мөнгийг, тодорхой нийгэмд энэ талын ойлголтыг../минут дуусав/

**Л.Энх-Амгалан: -** За одоо Б.Энх-Амгалан гишүүн. Тэгээд санал хураалт шүү дээ гишүүд ээ, одоо. Нэг гишүүний дараа санал хураалт.

**Б.Энх-Амгалан: -** За энэ эх болсон газар шороогоо, уул усаа, гол мөрөн өө, энэ ургамал, ногоогоо хамгаалъя гэж байгаа. Байгаль дэлхийгээ хайрлан хамгаалъя гэж байгаатай бол тэгж байгаа хүн болгонтой санал нийлж байна. Нэг биш бүр хоёр гараа өргөөд дэмжинэ.

Энэ гурван зүйлийг анхаараачээ гэж хүсэж байна. Нэгдүгээрт, энэ ойн сан, усны эхийг хамгаалахад анхаараачээ. Яагаад гэвэл одоо Монгол Улс бол бас зөвхөн одоо өөрийнхөө биш хөрш орнуудын том том голуудын эх нь одоо Монгол Улсад байдаг. Энэ Галуут нуурын эх, Байгаль далайн эх, Енисей мөрний эх, энэ Амар мөрний эх, Далай нуурын эх бүгд энэ Монгол Улсаас эхтэй. Тийм учраас энэ усны эх санг хамгаалах асуудал дээр, ойн санг хамгаалах асуудал дээр энэ хөрш орнуудтайгаа. Хөрш орнуудын энэ шинжлэх ухааны байгууллагуудтай, судалгааны байгууллагуудтай хамтарч ажиллахад бас нэг онцгой анхаарч энэ дээрээ бас нэг тийм хамтын ажиллагааны шинэ горим дүрэм тогтоогоочээ гэж хүсэж байгаа юм.

Хоёр дахь нь, энэ ой хээрийн түймэр, хортон шавьжтай тэмцэх тал дээр бас хамтарч ажиллаачээ. Энэ Сибириэс орж ирсэн энэ улаан өт гээч юм энэ Минжийн хангайг бол дуусгаж байгаа юм билээ шүү. Тийм учраас энийг устгахад бас нэг онцгой анхаарч энэ ой хээрийн түймэр, хортон шавьжтай хамтран тэмцэх тал дээр бас нэг бодлого боловсруулах хэрэгтэй.

Хоёр дахь гол асуудал бол энэ уул уурхайн олборлолтын асуудал дээр энэ ойн сан бүхий, усны эх бүхий газар уул уурхайн олборлолт явуулдгийг бүр таслан зогсоомоор байгаа юм. Түүхийн одоо энэ соёлын өв хадгалагдсан тийм газрууд. Жишээлбэл, одоо Ноён уул, Дуурлиг нарс. Иймэрхүү газруудад ялангуяа одоо энэ уул уурхайн ашиглалтын лицензийг олгодог асуудлыг бүр мөсөн зогсоох хэрэгтэй гэсэн ийм саналтай байна.

Усны эх үүсвэрийг хамгаалах, усны нөөцийг бий болгох, усан сан бий болгох асуудал дээр нэлээн идэвхтэй сайн ажиллах хэрэгтэй байгаа юм. Энэ дээр одоо яамны бодлого юу байдаг юм чухам. Энэ Тайширын усан цахилгаан станцыг барьж байхад бол бас одоо энэ Эрээн нуурыг ширгээх гэж байна. Байгалийн тогтолцоог алдагдуулах гэж байна гэж ярьж байсан л даа. Тэгээд одоо бол ширгэсэн юм бол байхгүй. Эрээн нуур улам том болсон. Загастай болсон. Усны шувууд ирдэг болсон.

Тэгээд Завхан голоос татаад энэ Гуулингийн тэжээлийн аж ахуй руу уг нь нэг суваг татсан байсан юм. Тэр наашаа яваад одоо Дэлгэр сумын нутаг дэвсгэр дээр орж нэг том нуур болсон. Тэр улам тэлж байгаа. Тэгэхээр энэ гадагшаагаа урсгалгүй энэ голын усыг одоо нааш нь татаад Байдрагийн голтой холбоод. Болж өгвөл бүр нааш нь татаад энэ Дундговь руу оруулаад ингээд дотоод урсгал, чиглэл бий болгох тал дээр нь анхаарах ийм цаг болоогүй юу. Тэгэхгүй бол одоо Өмнөговийн чиглэлд ус байхгүй. Тэгээд Өмнөговийг одоо Хэрлэн голоос татна л гэдэг. Энэ усныхаа эх үүсвэрийг хариуцлагатай уурхайг хөгжүүлэх гэж байгаа бол гүний усыг ашиглуулдаггүй байх тал дээр онцгой анхаарах ийм шаардлага хэрэгцээ байгаа юм. Энэ тал дээр нэлээн сайн анхаараарай. Ялангуяа энэ уран. Ураныг олборлох асуудал бол байж болохгүй шүү. Энэ бол Монголчуудад одоохондоо уран олборлох тийм хэмжээндээ ч хүрээгүй. Мөн одоо тэрийг ашигладаг юм нь ч одоо манайханд тийм олигтой хөгжөөгүй. Тийм учраас энэ дээр онцгой анхаарах хэрэгтэй.

За соёлын өвийг одоо ухаж төнхдөг энэ асуудлууд бий. Тийм учраас энэ дээр бол бас давхар анхаарах ийм шаардлага хэрэгцээ байгаа шүү гэдгийг одоо хэлье. За баярлалаа.

**Л.Энх-Амгалан: -** Гишүүд үг хэлж дууслаа. Ерөөсөө дэгээрээ гурав гурав шүү дээ. М.Оюунчимэг гишүүн ээ. Болсон шүү дээ. Тийм. Энэ чинь дэг сахиулах ёстой шүү дээ. Зургаан гишүүн үг хэлээд дуусчихлаа. Одоо тэгээд. Энэ чинь одоо гурван гишүүн дэмжээд гурван гишүүн. Дэг зөрчиж долоо дахь гишүүн. Үг хэлүүлж болохгүй биз дээ. Дэгээрээ л явъя.

Зарим газар нутгийг улсын тусгай хамгаалалтад авах тухай Улсын Их Хурлын тогтоолын төслийг хэлэлцэх нь зүйтэй гэсэн саналын томьёоллоор санал хураалт хийлгэе. Санал хураалт.

57 гишүүн оролцож, 45 гишүүн зөвшөөрч, 78.9 хувийн саналаар за энэ тогтоолын төсөл дэмжигдэж байна.

Тогтоолын төсөл дэмжигдсэн учраас тогтоолын төслийг хэлэлцэх нь зүйтэй гэж гишүүдийн олонх үзсэн учраас төслийг үзэл баримтлалын хүрээнд хэлэлцэхийг дэмжсэнд тооцон анхны хэлэлцүүлэгт бэлтгүүлэхээр Байгаль орчин, хүнс, хөдөө аж ахуйн байнгын хороонд шилжүүллээ.

Одоо гурван гэрээ байна. Гишүүд ээ. Яах вэ? Нөгөө Беларусь Улстай байгуулах гурван гэрээ л байгаа юм байна. Тэгэх үү? Тэрийг баталчхаад тэгээд өндөрлөчих үү. Өнөөдөр. Тийм ээ. Тэгэх үү. Тийм. Гуравхан гэрээ. Беларусь Улстай байгуулах гурван гэрээ л байгаа юм байна. Д.Цогтбаатар сайд танилцуулах юм уу? Ц.Нямдорж сайд юм уу? Байнгын хорооноос. За энийгээ танилцуулчихъя.

**Гурав. “Иргэний болон аж ахуйн хэргийн талаар эрх зүйн туслалцаа харилцан үзүүлэх тухай Монгол Улс, Бүгд Найрамдах Беларусь хоорондын гэрээ” соёрхон батлах тухай хуулийн төслийг** хэлэлцэнэ.

Хууль санаачлагчийн илтгэлийг Ц.Нямдорж сайд уг нь танилцуулах юм байна шүү дээ. Тийм ээ. Хууль санаачлагчийн илтгэлийг Хууль зүй, дотоод хэргийн сайд Ц.Нямдорж танилцуулна. Гуравхан л гэрээ юм байна шүү дээ. Тийм. Д.Цогтбаатар сайд танилцуулчих.

**Д.Цогтбаатар: -** Улсын Их Хурлын дэд дарга, Улсын Их Хурлын эрхэм гишүүд ээ,

Хэрэг хянан шийдвэрлэх ажиллагаанд гадаадын элемент оролцсон буюу өөр улсад хэрэг хянан шийдвэрлэх ажиллагаатай холбоотой зарим ажиллагааг гүйцэтгэх шаардлага гарахад олон улсын эрх зүйн туслалцаа үзүүлэх үйл ажиллагаа, шүүх засаглал, шударга ёсыг хэрэгжүүлэх нөхцөлийг бүрдүүлдэг.

Улс орнууд иргэний хэргийн талаар эрх зүйн туслалцаа харилцан үзүүлэх тухай гэрээний үндсэн дээр хамтран ажиллах иргэний хэрэг хянан шийдвэрлэх ажиллагааг амжилттай гүйцэтгэх, иргэд хоорондын хэрэг маргааныг чирэгдэлгүй шийдвэрлэх боломжийг бүрдүүлдэг.

Монгол Улсаас одоогийн байдлаар 17 улстай иргэний хэргийн талаарх эрх зүйн туслалцаа харилцан үзүүлэх гэрээ байгуулсан. Бүгд Найрамдах Беларусь Улстай Иргэний болон аж ахуйн хэргийн талаар эрх зүйн туслалцаа харилцан үзүүлэх тухай гэрээ байгуулахаар 2014 оноос эхлэн ажиллаж, хоёр тал гэрээний төслийг 2016 оны 3 дугаар сарын 11-ний өдрийн уулзалтаар хэлэлцэн тохирч 2018 оны 6 дугаар сарын 04-ний өдөр Минск хотноо байгуулсан.

Тус гэрээгээр хоёр улсын иргэд адил нөхцөлөөр эрхээ хамгаалуулахаар шүүхэд хандах, баримт бичиг гардуулах, дамжуулах, нотлох баримт олж авах, баримт бичгийг гэрчлүүлэх, шүүхийн шийдвэрийг хүлээн зөвшөөрөх, гүйцэтгэх болон бусад иргэний хэрэг хянан шийдвэрлэх ажиллагаатай холбоотой эрх зүйн туслалцааг хоёр улсын эрх бүхий байгууллагууд харилцан үзүүлэх журмыг тохирсон байгаа.

Олон улсын гэрээний тухай хуулийн 8 дугаар зүйлийн 8.1.4 дэх заалтын дагуу энэхүү гэрээ нь заавал соёрхон батлах гэрээ бөгөөд хоёр тал соёрхон баталсан хэрэгслээ солилцсон өдрөөс хойш 30 хоногийн дараа хүчин төгөлдөр болох юм. Тус гэрээг байгуулах асуудлыг Засгийн газрын хуралдаанаар 2018 оны 2 дугаар сарын 28-ны өдөр хэлэлцүүлж Улсын Их Хурлын Хууль зүйн байнгын хороо, Аюулгүй байдал, гадаад бодлогын байнгын хороотой 2018 оны 4 дүгээр сарын 18-ны өдөр тус тус урьдчилан зөвшилцсөн.

Монгол Улсын Үндсэн хуулийн 25 дугаар зүйлийн 15-д Засгийн газар өргөн мэдүүлснээр Монгол Улсын олон улсын гэрээг соёрхон батлах, цуцлах асуудлыг Улсын Их Хурлын онцгой бүрэн эрхэд хадгалж шийдвэрлэхээр заасан тул Иргэний болон аж ахуйн хэргийн талаарх эрх зүйн туслалцаа харилцан үзүүлэх тухай Монгол Улс, Бүгд Найрамдах Беларусь Улсын хоорондын гэрээг соёрхон батлах тухай хуулийн төслийг боловсруулж 2018 оны 10 дугаар сарын 23-ны өдрийн Засгийн газрын хуралдаанаар хэлэлцүүлж 2018 оны 12 дугаар сарын 04-ний өдөр Улсын Их Хуралд өргөн мэдүүлсэн болно.

Хэлэлцэж, шийдвэрлэж өгнө үү.

Баярлалаа.

**Л.Энх-Амгалан: -** Д.Цогтбаатар сайдад баярлалаа. Байнгын хорооны дүгнэлтийг Улсын Их Хурлын гишүүн Х.Баделхан танилцуулна.

**Х.Баделхан: -** За Улсын Их Хурлын дэд дарга, эрхэм гишүүд ээ,

Хууль зүйн байнгын хороо, Аюулгүй байдал, гадаад бодлогын байнгын хорооны хуралдаанаар тус тус урьдчилан зөвшилцсөн Иргэний болон аж ахуйн хэргийн талаар эрх зүйн туслалцаа харилцан үзүүлэх тухай Монгол Улс, Бүгд Найрамдах Беларусь Улс хоорондын гэрээг соёрхон батлах тухай хуулийн төслийг Монгол Улсын Засгийн газраас 2018 оны 12 дугаар сарын 04-ний өдөр Улсын Их Хуралд өргөн мэдүүлснийг Аюулгүй байдал, гадаад бодлогын байнгын хороо 2019 оны 01 дүгээр сарын 30-ны өдрийн хуралдаанаар хэлэлцлээ.

Хуулийн төслийн талаар Улсын Их Хурлын гишүүдээс санал гараагүй болно. Хуулийн төслийг Байнгын хорооны хуралд оролцсон гишүүд санал нэгтэйгээр дэмжиж соёрхон батлах нь зүйтэй гэж үзлээ.

Улсын Их Хурлын эрхэм гишүүд ээ,

Иргэний болон аж ахуйн хэргийн талаар эрх зүйн туслалцаа харилцан үзүүлэх тухай Монгол Улс, Бүгд Найрамдах Беларусь Улс хоорондын гэрээг соёрхон батлах тухай хуулийн төслийн талаар Аюулгүй байдал, гадаад бодлогын байнгын хорооны санал, дүгнэлтийг хэлэлцэн уг хуулийн төслийг баталж өгөхийг Та бүхнээс хүсье.

Анхаарал тавьсанд баярлалаа.

**Л.Энх-Амгалан: -** Х.Баделхан сайдад баярлалаа. Ажлын хэсэг хүрэлцэж ирсэн байна. Ажлын хэсгийг танилцуулъя. Ц.Нямдорж Хууль зүй, дотоод хэргийн сайд, Г.Билгүүн Хууль зүй, дотоод хэргийн яамны Төрийн нарийн бичгийн дарга, Т.Бат-Өлзий яамны Гэрээ, эрх зүй, хамтын ажиллагааны газрын дарга, Д.Ундралсайхан яамны Гэрээ, эрх зүй, хамтын ажиллагааны газрын мэргэжилтэн гэсэн ажлын хэсэг хүрэлцэж ирсэн байна.

Хууль санаачлагчийн илтгэл болон Байнгын хорооны дүгнэлттэй холбогдуулж асуух асуулттай гишүүд байна уу? За алга байна. Гишүүд асуулт асууж, үг хэлж дууслаа.

Байнгын хорооны саналаар, Гэрээ соёрхон батлах тухай хуулийн төслийг баталъя гэсэн томьёоллоор санал хураалт хийе. Гишүүд ээ, одоо санал хураалт.

58 гишүүн оролцож, 41 гишүүн зөвшөөрч, 70.7 хувийн саналаар энэ тогтоолын төсөл батлагдаж байна.

Энэ тогтоолын төслийг уншиж танилцуулъя. Монгол Улсын хууль. Гэрээ соёрхон батлах тухай. Нэгдүгээр зүйл. Монгол Улс, Бүгд Найрамдах Беларусь Улсын хооронд 2018 оны 6 дугаар сарын 04-ний өдөр байгуулсан “Иргэний болон аж ахуйн хэргийн талаар эрх зүйн туслалцаа харилцан үзүүлэх тухай Монгол Улс, Бүгд Найрамдах Беларусь Улс хоорондын гэрээ”-г Монгол Улсын Засгийн газрын өргөн мэдүүлснээр соёрхон баталсугай гэсэн байна.

Эцсийн найруулга дээр саналтай гишүүд байна уу? За алга байна. Эцсийн найруулгыг уншлаа.

**Дөрөв.** Дараагийн асуудал. **“Гэмт этгээд шилжүүлэх тухай Монгол Улс, Бүгд Найрамдах Беларусь Улс хоорондын гэрээ” соёрхон батлах тухай хуулийн төслийг** хэлэлцэнэ. Хууль санаачлагчийн илтгэлийг Хууль зүй, дотоод хэргийн сайд Ц.Нямдорж танилцуулна.

**Ц.Нямдорж: -** Улсын Их Хурлын дэд дарга, эрхэм гишүүд ээ,

2014 оноос энэ Беларусь Улстай гурван төрлийн гэрээ байгуулах ийм Засгийн газар хоорондын ажиллагаа хийгдсэн. Ингээд энэ онд Д.Цогтбаатар сайд тус улсад айлчлахдаа Эрүүгийн хэргийн талаар харилцан туслалцаа үзүүлэх энэ гэрээг үзэглэсэн байгаа. Засгийн газрын зөвшөөрөлтэйгөөр. 22 зүйлтэй ийм стандарт гэрээ байна.

Энэ гэрээ байгуулагдсанаар хоёр улсын хооронд эрүүгийн хэргийн асуудлаар санал солилцох, мэдээлэл авах ажил хөнгөвчлөх ийм ерөнхий нөхцөл бүрдэх юм. Энэ гэрээг баталж өгөхийг Та бүхнээс хүсэж байна.

Одоогийн байдлаар 17 улстай эрүүгийн хэргийн талаар хамтарч ажиллах гэрээ байгуулагдсан байгаа. Ер нь бол ийм төрлийн гэрээ байгуулаад байх нь цаашдын ажилд хэрэг болдог гэдгийг бас Их Хуралд танилцуулах хэрэгтэй гэдгийг хэлье.

Баярлалаа, Та бүхэнд.

**Л.Энх-Амгалан: -** Ц.Нямдорж сайдад баярлалаа. Хуулийн төслийн талаар Аюулгүй байдал, гадаад бодлогы байнгын хорооны санал, дүгнэлтийг Улсын Их Хурлын гишүүн Х.Баделхан танилцуулна.

**Х.Баделхан: -** Улсын Их Хурлын дэд дарга, эрхэм гишүүд ээ,

Аюулгүй байдал, гадаад бодлогын байнгын хорооны 2018 оны 4 дүгээр сарын 18-ны өдрийн хуралдаанаар урьдчилан зөвшилцсөн “Гэмт этгээд шилжүүлэх тухай Монгол Улс, Бүгд Найрамдах Беларусь Улс хоорондын гэрээ” соёрхон батлах тухай хуулийн төслийг Монгол Улсын Засгийн газраас 2018 оны 12 дугаар сарын 04-ний өдөр Улсын Их Хуралд өргөн мэдүүлснийг Аюулгүй байдал, гадаад бодлогын байнгын хороо 2019 оны 01 дүгээр сарын 30-ны өдрийн хуралдаанаар хэлэлцлээ.

Байнгын хорооны хуралдаанаар хуулийн төсөл хэлэлцэх үед Улсын Их Хурлын гишүүдээс санал гараагүй болно.

Хуулийн төслийг Байнгын хорооны хуралдаанд оролцсон гишүүдийн олонх дэмжиж, соёрхон батлах нь зүйтэй гэж үзсэн болно.

Улсын Их Хурлын эрхэм гишүүд ээ,

“Гэмт этгээд шилжүүлэх тухай Монгол Улс, Бүгд Найрамдах Беларусь Улс хоорондын гэрээ” соёрхон батлах тухай хуулийн төслийн талаар Аюулгүй байдал, гадаад бодлогын байнгын хорооны санал, дүгнэлтийг хэлэлцэн хуулийн төслийг баталж өгөхийг Та бүхнээс хүсье.

**Л.Энх-Амгалан: -** Х.Баделхан сайдад баярлалаа. Хууль санаачлагчийн илтгэл болон Байнгын хорооны санал, дүгнэлттэй холбогдуулж асуулт асууж, үг хэлэх гишүүд байна уу? Алга байна. Гишүүд асуулт асууж, үг хэлж дууслаа.

Байнгын хорооны саналаар, Гэрээ соёрхон батлах тухай хуулийн төслийг баталъя гэсэн саналын томьёоллоор санал хураалт явуулъя. За санал хураалт гишүүд ээ.

58 гишүүн оролцож, 44 гишүүн зөвшөөрч, 75.9 хувийн саналаар энэ тогтоолын төсөл дэмжигдэж байна.

Тогтоолыг уншиж танилцуулъя. Монгол Улсын хууль. Гэрээ соёрхон батлах тухай. Нэгдүгээр зүйл. Монгол Улс, Бүгд Найрамдах Беларусь Улс хооронд 2018 оны 6 дугаар сарын 04-ний өдөр байгуулсан “Гэмт этгээд шилжүүлэх тухай Монгол Улс, Бүгд Найрамдах Беларусь Улс хоорондын гэрээ”-г Монгол Улсын Засгийн газрын өргөн мэдүүлснээр соёрхон баталсугай гэсэн байна. За ингээд тогтоолын төсөл батлагдаж байна.

Эцсийн найруулга дээр саналтай гишүүд байна уу? За алга байна.

**Тав.** Дараагийн асуудал. **“Эрүүгийн хэргийн талаар эрх зүйн туслалцаа харилцан үзүүлэх тухай Монгол Улс, Бүгд Найрамдах Беларусь Улс хоорондын гэрээ” соёрхон батлах тухай хуулийн төслийг** хэлэлцэнэ. Хууль санаачлагчийн илтгэлийг Хууль зүй, дотоод хэргийн сайд Ц.Нямдорж танилцуулна.

**Ц.Нямдорж: -** Дэд дарга, эрхэм гишүүд ээ,

Би түрүүн гэмт этгээдийг шилжүүлэх тухай гэрээний танилцуулга хийгдсэн. Энэ эрүүгийн хэргийнх нь байна. За бас ижилхэн гэрээ. Одоогийн байдлаар 14 улстай ийм гэрээ байгуулчихсан байна. 2014 оноос энэ гурван төрлийн гэрээ явсан гэдгийг хэлсэн. Ингээд баталж өгөхийг хүсье.

**Л.Энх-Амгалан: -** Хуулийн төслийн талаар Аюулгүй байдал, гадаад бодлогын байнгын хорооны санал, дүгнэлтийг Улсын Их Хурлын гишүүн Х.Баделхан танилцуулна.

**Х.Баделхан: -** Улсын Их Хурлын дэд дарга, эрхэм гишүүд ээ,

Аюулгүй байдал, гадаад бодлогын байнгын хорооны 2018 оны 4 дүгээр сарын 18-ны өдрийн хуралдаанаар урьдчилан зөвшилцсөн “Эрүүгийн хэргийн талаар эрх зүйн туслалцаа харилцан үзүүлэх тухай Монгол Улс, Бүгд Найрамдах Беларусь Улс хоорондын гэрээ” соёрхон батлан тухай хуулийн төслийг Монгол Улсын Засгийн газраас 2018 оны 12 дугаар сарын 04-ний өдөр Улсын Их Хуралд өргөн мэдүүлснийг Аюулгүй байдал, гадаад бодлогын байнгын хороо 2019 оны 01 дүгээр сарын 30-ны өдрийн хуралдаанаараа хэлэлцлээ.

Байнгын хорооны хуралдаанаар хуулийн төслийг хэлэлцэх үед Улсын Их Хурлын гишүүдээс санал гараагүй болно.

Хуулийг төслийг Байнгын хорооны хуралдаанд оролцсон гишүүдийн олонх дэмжиж, соёрхон батлах нь зүйтэй гэж үзсэн болно.

Улсын Их Хурлын эрхэм гишүүд ээ,

“Эрүүгийн хэргийн талаар эрх зүйн туслалцаа харилцан үзүүлэх тухай Монгол Улс, Бүгд Найрамдах Беларусь Улс хоорондын гэрээ” соёрхон батлах тухай хуулийн төслийн талаар Аюулгүй байдал, гадаад бодлогын байнгын хорооны санал, дүгнэлтийг хэлэлцэн хуулийг төслийг баталж өгөхийг хүсье.

**Л.Энх-Амгалан: -** Х.Баделхан сайдад баярлалаа. Ажлын хэсэг. Адилхан ажлын хэсэг байгаа.

Хууль санаачлагчийн илтгэл болон Байнгын хорооны санал, дүгнэлттэй холбогдуулан асуулт асууж, үг хэлэх гишүүд байна уу? Алга байна. Гишүүд асуулт асууж, үг хэлж дууслаа.

Байнгын хорооны саналаар, Гэрээ соёрхон батлах тухай хуулийн төслийг баталъя гэсэн томьёоллоор санал хураалт явуулъя гишүүд ээ. Санал хураалт.

57 гишүүн оролцож, 41 гишүүн зөвшөөрч, 71.9 хувийн саналаар энэ тогтоолын төсөл дэмжигдлээ.

Тогтоолын төсөл дэмжигдсэн учраас уншиж танилцуулъя. Монгол Улсын хууль. Гэрээ соёрхон батлах тухай. Нэгдүгээр зүйл. Монгол Улс, Бүгд Найрамдах Беларусь Улс хооронд 2018 оны 6 дугаар сарын 04-ний өдөр байгуулсан “Эрүүгийн хэргийн талаар эрх зүйн туслалцаа харилцан үзүүлэх тухай Монгол Улс, Бүгд Найрамдах Беларусь Улс хоорондын гэрээ”-г Монгол Улсын Засгийн газрын өргөн мэдүүлснээр соёрхон баталсугай.

За ингээд тогтоолын төсөл батлагдаж байна. Тогтоолын төслийн эцсийн найруулга дээр саналтай гишүүд байна уу? Алга байна. Ажлын хэсгийнхэнд баярлалаа.

Яах юм? Мянганы сорилтын ганц гэрээ байна гэж байна. За тэгвэл дараагийн асуудалдаа оръё.

**Зургаа.** Гадаадын харилцааны яамаар төлөөлүүлэн Монгол Улсын Засгийн газар Мянганы сорилтын корпорацаар төлөөлүүлэн Америкийн Нэгдсэн Улсын хооронд байгуулсан **“Мянганы сорилтын компакт гэрээ” соёрхон батлах тухай хуулийн төслийг** хэлэлцэнэ.

 Хууль санаачлагчийн илтгэлийг Гадаадын харилцааны сайд Д.Цогтбаатар танилцуулна.

**Д.Цогтбаатар: -** Улсын Их Хурлын дэд дарга, эрхэм гишүүд ээ,

Монгол Улсын Засгийн газар, Америкийн Нэгдсэн Улсын Мянганы сорилтын корпорацын хооронд “Мянганы сорилтын компакт гэрээ”-нд гарын үсэг зурах асуудлыг Засгийн газраас Улсын Их Хурлын холбогдох Байнгын хороодтой 2018 оны 5 дугаар сард урьдчилан зөвшилцөж гэрээг 2018 оны 7 дугаар сарын 27-ны өдөр байгууллаа.

Компакт гэрээ байгуулагдаж Монгол Улсын Ерөнхий сайд Америкийн Нэгдсэн Улсын Төрийн нарийн бичгийн даргатай компакт гэрээг хэрэгжүүлэх хамтарсан тунхаглалд 2018 оны 9 дүгээр сард Америкийн Нэгдсэн Улсын Вашингтон хотноо гарын үсэг зурснаар Америкийн Нэгдсэн Улсын Засгийн газраас Улаанбаатар хотын нийт ус хангамжийг нэмэгдүүлэхэд 350 хүртэл америк долларын буцалтгүй тусламжийг баталгаажуулсан билээ.

Компакт гэрээний 7.1 дэх хэсэгт заасны дагуу компакт гэрээ нь дотоодын хууль тогтоомжийн нэгэн адил үйлчлэх бөгөөд Улсын Их Хурлаар заавал соёрхон батлахаар заасан тул Засгийн газраас Мянганы сорилтын компакт гэрээг соёрхон батлах тухай хуулийн төслийг боловсруулж 2018 оны 12 дугаар сарын 28-ны өдөр Улсын Их Хуралд өргөн мэдүүлсэн.

Хууль батлагдсанаар Мянганы сорилтын компакт гэрээ нь Монгол Улсын олон улсын гэрээ болж дотоодын хууль тогтоомжийн нэгэн адил үйлчлэх боломжтой болох бөгөөд гэрээг батлах Монголын талын үүрэг хангагдана. Ингэснээр компакт гэрээний хөтөлбөрийн хүрээнд ус хангамжийг нэмэгдүүлэх гүний худгууд, ус цэвэршүүлэх үйлдвэрлэл, ус дахин боловсруулах үйлдвэр баригдаж усны салбарын тогтвортой байдлыг хангах бодлогын цогц арга хэмжээ хэрэгжих боломжтой болно.

Хуулийн төсөл нь Монгол Улсын үндсэн хууль, Монгол Улсын олон улсын гэрээ, бусад хууль тогтоомжтой уялдсан бөгөөд компакт гэрээг соёрхон баталснаар эдийн засгийн өсөлтийг хангах, ядуурлыг бууруулахад эерэг нөлөө үзүүлнэ.

Мянганы сорилтын компакт гэрээг соёрхон батлах тухай хуулийн төслийг хэлэлцэн шийдвэрлэж өгөхийг хүсье.

Баярлалаа.

**Л.Энх-Амгалан: -** Д.Цогтбаатар сайдад баярлалаа. Хуулийн төслийн талаар Аюулгүй байдал, гадаад бодлогын байнгын хорооны санал, дүгнэлтийг Улсын Их Хурлын гишүүн Н.Оюундарь танилцуулна.

**Н.Оюундарь: -** Улсын Их Хурлын дэд дарга, эрхэм гишүүд ээ,

Монгол Улсын Засгийн газраас Мянганы сорилтын компакт гэрээг соёрхон батлах тухай хуулийн төслийг 2018 оны 12 дугаар сарын 29-ний өдөр Улсын Их Хуралд өргөн мэдүүлснийг Аюулгүй байдал, гадаад бодлогын байнгын хороо 2019 оны 01 сарын 30-ны өдрийн хуралдаанаараа хэлэлцлээ.

Байнгын хороонд оролцсон гишүүд Мянганы сорилтын компакт гэрээ байгуулахыг дэмжиж байгаагаа илэрхийлээд Улсын Их Хурлын гишүүн О.Содбилэг компакт гэрээний санхүүгийн төлөвлөгөөний хэсгийг Монгол дүнг нь монгол орчуулга нь англи орчуулгаас зөрүүтэй байгаа, Улсын Их Хурлын гишүүн Ж.Энхбаяр Монгол талаас гарах санхүүжилтийг ямар эх үүсвэрүүдээс гаргах, хэрхэн төлөх талаар асуулт асууж, хариулт авсан. Улсын Их Хурлын гишүүн Д.Лүндээжанцан компакт гэрээг цаг хугацааг алдалгүй нэн даруй хэрэгжүүлэх эсэх, гэрээний хэрэгжилтээр анхаарч ач холбогдол өгч ажиллах талаар санал гаргасан.

Хуулийн төслийг Байнгын хорооны хуралдаанд оролцсон гишүүд санал нэгтэйгээр дэмжиж соёрхон батлах нь зүйтэй гэж үзсэн.

Улсын Их Хурлын эрхэм гишүүд ээ,

Мянганы сорилтын компакт гэрээг соёрхон батлах тухай хуулийн төслийн талаар Аюулгүй байдал, гадаад бодлогын байнгын хорооны санал, дүгнэлтийг хэлэлцэн хуулийн төсөл баталж өгөхийг Та бүхнээс хүсье.

Анхаарал хандуулсанд гялайлаа.

**Л.Энх-Амгалан: -** Н.Оюундарь гишүүнд баярлалаа. За ажлын хэсэг хүрэлцэж ирсэн байна. Ажлын хэсгийн гишүүдийг танилцуулъя.

Д.Цогтбаатар Гадаад харилцааны сайд, Э.Содонтогос Мянганы сорилын сангийн хоёр дахь Компакт гэрээ байгуулах ажлын албаны Үндэсний зохицуулагч, дарга, Т.Гантөмөр Улаанбаатар хотын Ерөнхий менежер бөгөөд Захирагчийн ажлын албаны дарга, С.Ганхуяг Гадаад харилцааны яамны Олон улсын гэрээ, эрх зүйн газрын дэд захирал, Д.Булган мөн яамны Ногоон хөгжлийн бодлого, төлөвлөлтийн газрын дарга, Т.Болорчулуун Барилга, хот байгуулалтын яамны Инженерийн дэд бүтцийн бодлогын хэрэгжилтийг зохицуулах газрын дарга, Г.Энхтайван Эрчим хүчний яамны Бодлого, төлөвлөлтийн газрын дарга, Ц.Төрхүү Ус сувгийн удирдах газрын дарга, Б.Анар Сангийн яамны Санхүүгийн бодлогын газрын Санхүүгийн хөрөнгийн удирдлагын хэлтсийн дарга, Д.Доржсүрэн Шинжээчдийн багийн ахлагч, доктор, С.Зоригт Үндэсний ажлын албаны ахлах эдийн засагч, С.Мандахбат Үндэсний ажлын албаны хуулийн зөвлөх гэсэн ажлын хэсэг хүрэлцэж ирсэн байна.

Хууль санаачлагчийн илтгэл болон Байнгын хорооны дүгнэлттэй холбоотой асуулт асууж, үг хэлэх гишүүд байвал нэрсийг нь авъя. За тэгвэл ингэе. Одоо 18.00 цаг болж байна. Энэ асуудлыг дуустал тэгвэл чуулганы хугацааг сунгалаа. За М.Оюунчимэг гишүүн.

**М.Оюунчимэг: -** Түрүүн Тусгай хамгаалалттай газар дээр уг нь би үг хэлье гэж бодож байсан. Тэгээд Их Хурлын дэд дарга дэгээ барьж дэмжсэн дэмжээгүй гурвыг үг хэлүүлж сураарай гэж захимаар байна. Би дэмжихгүйгээр үг хэлье гэж бодож байсан юм. Яагаад гэвэл тусгай хамгаалалтын газар нэрээр тухайн газруудыг авчхаад хувьдаа баахан өмчилж юм уу, буруу замаар хууль зөрчиж хувьчилчхаад дараа нь нөгөөдөхөө тусгай хамгаалалтаас гаргадаг ийм жишиг байгаа учраас ийм юмыг Хөвсгөл далайн эрэг дээр ч, Туул голын эрэг дээр ч байгаад байгаа учраас Байгаль орчин, аялал жуулчлалын яамныхан энэ дээр анхаараасай гэж би үг хэлэх гэж байсан юм.

Энэ Мянганы сорилтын сангийн компакт гэрээний тухайд бол маш чухал гэрээ. Энийг бас оройтож орж ирж байна гэж хараад байгаа. Ямар ч байсан оруулаад ирлээ. Би энэ дээр бол дэмжиж байна. Тэгээд энийг бол маш хурдан бид нар хэрэгжүүлэх хэрэгтэй. Бид өөрсдөө цэвэр усныхаа нөөц, энэ цэвэр усаа хамгаалж хайрлаж чадахгүй байгаад байхад гаднын улс орнууд бидэнтэй хамтын ажиллагаатай улс орнууд ингээд хандив, зээл тусламжаар бид нарыг дэмжээд байгаа дээр бид бас энийгээ өөрсдөө хурдалж эхлүүлэх хэрэгтэй л дээ.

Ямар ч байсан цэвэрлэх байгууламж дээр энэ дээр том ахиц гарна гэж харж байгаа. Нэмэгдэл эх үүсвэрийг бий болгох асуудал бас энэ санхүүжилтийн хүрээнд орж ирж байгаа. Тэгээд салбарынхны ярьж байгаагаар бол тэр ус бохирдуулсны төлбөрийн тухай хуулийг эхлээд Их Хурал нөгөө нэмэлт, өөрчлөлтөөрөө баталсны дараа энэ гэрээ өөрөө бас хүчин төгөлдөр үйлчилж эхлэх учраас бид нар энэ асуудлаа ч гэсэн Их Хурал анхааралдаа авч оруулах хэрэгтэй. Тэгэхдээ тэр ус бохирдуулсны төлбөр дээр бас эргэж харах юм байгаа. Тэрийг бууруулж орж ирж байгаа. Тэр бууруулж байгаагийн яг тэр тодорхой аль заалт нь вэ гэдэг ч асуудал байгаа юм.

Тэгээд би энэтэй холбоотой юу хэлэх гээд байна вэ гэхээр Туул голын бохирдлын асуудал өнөөдөр бид нарын хамгийн чухал байгаа. Хэдийгээр бид өнөөдөр энэ цэвэр ундны усны тухай асуудал ярьж байгаа ч гэсэн. Тэгэхээр энэ Байгаль орчин, аялал жуулчлалын яамныхан энэ төсөл хөтөлбөр хэрэгжихтэй холбоотойгоор бид бас Туул голоо, энэ Хөвсгөл далай ээжээ хамгаалах асуудлууд дээр дорвитой ажил хийж ахиц гаргахгүй бол одоо нээрээ цаазын тавцанд гэдэг шиг Туул гол маань ч ийм байдалтай байна, Хөвсгөл далай ээж маань ч ийм байна. Бусад энэ гол мөрөн, ус маань ч ийм байна.

Тэгэхээр бид өөрсдөө Монголчууд Монгол газар нутаг дээрээ амьдарч байгаа хүмүүс энэ асуудал дээрээ дорвитой энэ Их Хурлаасаа, Засгийн газраасаа шийдэл хийж анхаарахгүй бол энд сайхан юм яриад байдаг. Цаанаа бүгд өөр юм хийгээд байгаа.

Бид өнөөдөр Улаанбаатар хот маань ганц сайхан цэцэрлэгт хүрээлэн байхгүй байгаа шүү дээ. Үндэсний цэцэрлэгт хүрээлэн нэртэй баахан хужаа бараа зардаг газар болгоод хувираад удаж байгаа. Бид өнөөдөр энэ цэцэрлэгт хүрээлэн, гол ус, мод энэ бүхнээ харж хандаж энэ нөгөө Яармагийн гүүрнээс Баянзүрхийн гүүр хүртэл цэцэрлэгт хүрээлэн байгуулах асуудлыг Байгаль орчин, аялал жуулчлалын яамныхан хотоос сонгогдсон гишүүд танилцуулаад энэ ажлыг эхлүүлье гээд хэлсэн. Одоо бас жил гаруй өнгөрч байна.

Би тэгээд бас энэ Н.Цэрэнбат сайдад хэлээд байгаа. Та нар мэдээж олон ажил байгаа. Агаарын бохирдлыг бууруулахаас өгсүүлээд. Гэхдээ энэ бүхэн чинь цогц байгаа учраас та ч бас овоо ингээд хөдөлж байна. Бид нар харж байна. Тэгэхээр бид нар хамтарч ажиллаад, ялангуяа би Өргөдлийн байнгын хороон дээр өмнө нь бас хэлж байсан. Энэ асуудлыг шийдтэл, тултал нь явна шүү. Хянаж хяналт тавьж ажиллана шүү. Асуудал хэрвээ энэ шийдэгдэхгүй ингээд яриад яваад байвал хариуцлага тооцтол нь бас явна шүү гэдгийг хариуцлагатайгаар энэ индэр дээр хэлмээр байна.

Тэгээд энэ Мянганы сорилтын сангийн энэ компакт гэрээг цаг алдалгүй хэрэгжүүлэх. Энэтэй холбоотой тэр хуульд нэмэлт, өөрчлөлтүүдээ оруулж ирж шийдвэрлэх дээр Их Хурал өөрөө анхаарч ажиллах нь чухал байна гэдгийг хэлмээр байна. За баярлалаа.

**Л.Энх-Амгалан: -** За асуулт, үг хоёр нэг юм байна шүү. Гишүүд ээ. Дэгээрээ. Тэрийгээ бас. Үг хэлчхэв үү та. За М.Оюунчимэг гишүүн үг хэлчихлээ. Б.Саранчимэг гишүүн.

**Б.Саранчимэг: -** За тэгэхээр манай улс Америкийн Нэгдсэн Улсын Мянганы сорилтын сантай, одоо корпорацтай хоёр дахь компакт гэрээгээ одоо байгуулж өнөөдөр Улсын Их Хурлаар соёрхон батлах гэж байна.

Тэгэхээр 2018 оны 9 сард Монгол Улсын Ерөнхий сайд Америкийн Нэгдсэн Улсын Төрийн нарийн бичгийн даргатай энэ гэрээг хэрэгжүүлэх хамтарсан тунхаглалд гарын үсэг зурсан байгаа. Тэгээд энэ бас гарын үсэг зурах үед бол бас миний бие байлцаж байсан юм.

Тэгээд ер нь бол энэ компакт гэрээг одоо соёрхон ингэж батлахыг бол дэмжиж байгаа. Яагаад гэвэл энэ гэрээ батлагдсанаараа Монгол Улсад одоо 350 сая доллар хүртэлх ийм америк долларын буцалтгүй тусламжаар одоо манайд хамгийн их одоо чухал одоо хүний амьдралын хамгийн чухал хэсэг болох одоо энэ усан дээр бол бид нарт одоо цэвэрлэх байгууламж болоод усыг цэвэршүүлэх, усыг дахин боловсруулах, ус хангамж дээр ийм төслүүд хэрэгжих боломж олдож байгаа. Тэгэхдээ энэ боломж маань бол бас манайд Монголын Засгийн газар бас тодорхой үүрэг хүлээж байгаа. Өнөөдөр одоо ус бохирдуулсны төлбөрийн тухай хууль бол хэрэгжиж байж энэ мөнгө орж ирэх ёстой.

Тэгэхээр өнөөдөр Байгаль орчин, хөдөө аж ахуйн байнгын хороон дарга яг энэ хууль маань одоо эцсийнхээ хэлэлцүүлэгт явагдаж байгаа. Энийг энэ намрын чуулганаар оруулж ирэхийг бас хүсэж байна.

Нөгөөтээгүүр энэ Мянганы сорилтын сангийн төсөл одоо хоёр дахь компакт нь орж ирж байгаа. Эхний компакт дээр энэ гэрээний гүйцэтгэл, энэ ажлын үр дүнг одоо бас манай Байнгын хороон дээр орж ирсэн үү. Энэ тал дээр бас нэг тодруулга авахыг хүсэж байна. Баярлалаа.

**Л.Энх-Амгалан: -** Байнгын хорооны дарга О.Содбилэг дарга хариулах уу?

**О.Содбилэг: -** За би. Уучлаарай. Сая нэг бичиг яаж байгаад асуултыг дахиад давтаж болох уу? Манай Байнгын хорооноос асууж байна уу? Тийм ээ.

**Л.Энх-Амгалан: –** Аюулгүй байдлаас орж ирсэн. Тийм ээ. Сайд яачихгүй юу даа. Сайд нэмээд хариулчих уу. Тэгвэл. Д.Цогтбаатар сайд нэмээд хариулчих.

**О.Содбилэг: -** Ажлын хэсгээс хариулчих уу?

**Л.Энх-Амгалан: -** Д.Цогтбаатар сайд нэмээд.

**Д.Цогтбаатар: -** Ер нь бол ийм л дээ. Байнгын хороо нь өөрөө хариулах биз. Нэгдүгээр компакт гэрээний одоо Монголд гарсан үр дүн бол маш бодитой бөгөөд ил тод байж байгаа шүү дээ. Жишээлбэл, одоо Сайншандаас Замын-Үүд хүртэлх барьсан зам бол, замыг Монгол Улсад яаж барьж болдог юм бэ гэдгийг хамгийн тод харуулж байгаа. Энэ олон жил ямар ч засвар шаардагдахгүй хамгийн сайн чанартай зам хэвээрээ байж байгаа юм. Манай бусад баригдаж байгаа замууд бол баригдаад л жилийн дараа засвар хийхгүй бол болохгүй болоод байдаг.

Тэгэхээр зөвхөн энэ зам дээрээс аваад үзэхэд энэ бол хэдэн зуун километр замдаа биш замыг яаж барих технологи нь шилжсэн байгаа даа л хамгийн чухал. Тэгээд сая одоо энэ Тэрэлж рүү явах замын асуудал яригдахад яг тэр технологиор одоо энэ замыг барьж болно гэдэг үгийг инженерүүд хэлж байна лээ шүү дээ. Тэгээд тэрүүгээр нь бариулъя гээд бүр Засаг дээр ярьсан.

Тэгэхээр өөрөөр хэлбэл дараа дараагийн бүх зам дээр энэ сайн чанарын замыг барьдаг технологи Монгол Улсад шилжээд ороод ирсэн байгаа нь хамгийн чухал үзүүлэлтээ. Тэгээд газар өмчлөх асуудал, эрхийн асуудал гээд маш олон асуудлууд өнөөдөр бодитоор амьдралд ингээд өдөр тутмын хэрэглээ болоод явчихсан байж байгаа юм.

**Л.Энх-Амгалан: -** Ажлын хэсэг нэмж хариулах уу? Аан. За тэг. 81 дүгээр микрофон байна уу? 80 дугаар микрофон.

**Э.Содонтогос: -** Ажлын хэсгийн гишүүн Э.Содонтогос. Нэгдүгээр компакт гэрээний нийт дүн 285.0 сая доллар. 2008-2013 оны хооронд 5 төсөл, 6 салбарт 5 төсөл хэрэгжээд дууссан. Мянганы сорилтын корпорацын өөрийнх нь дотоод дүрэм журмаар бол компакт гэрээ дууссаны дараа 5 жилийн хугацаанд мониторингийн үнэлгээг гүйцэтгэдэг юм байна.

Тэгээд Компакт I-ийн мониторингийн үнэлгээг яг одоо Мянганы сорилтын корпорацаас гүйцэтгэж байгаа. 5 жилийн хугацаа нь өнгөрсөн оны эцсээр дууссан байх ёстой. Энэ оны эхээр эхний хагаст Мянганы сорилтын корпорацаас Компакт I-ийн гүйцэтгэлийн талаарх мониторингийг Монголын Засгийн газарт ирүүлэх ёстой байгаа.

Компакт I, Компакт II-той холбоотой асуудлуудыг бол Мянганы сорилтын корпорац бол тус тусад нь авч үзээд Компакт I-ийн мониторингийн асуудлаар Засгийн газрын Хэрэг эрхлэх газартай ажиллаж байгаа. Компакт II-той холбоотой асуудлаар Үндэсний ажлын алба, Гадаад хэргийн яамтай ажиллаж байгаа.

**Л.Энх-Амгалан: -** А.Ундраа гишүүн. Б.Саранчимэг гишүүн 1 минутаа нэмж авах юм уу? За тэгвэл та минутаа нэмж аваад. Тэгээд тодруулга өгчих. А.Ундраа гишүүнээс уучлалт хүсэж байна.

**Б.Саранчимэг: -** Тэгэхээр Мянганы сорилтын сангийн энэ өнөөдөр соёрхон батлах гэж байгаа гэрээний мөнгө бол одоо манай Засгийн газар тодорхой үүрэг хүлээж бас энэ мөнгө орж ирэх ёстой байгаа. Тэгэхээр ус бохирдуулсны төлбөрийн тухай хууль бас тодорхой хугацаанд хэрэгжиж байж энэ мөнгө орж ирнэ.

Тэгэхээр энэ хууль маань бол Их Хурлаар ороод яг эцсийн хэлэлцүүлэг дээрээ явж байхад бас завсарлага авсан байгаа юм. Тэгэхээр энийг бол одоо намрын чуулганаар оруулж ирээд батлах шаардлагатай байгаа юм. Тэгээд энэ тал дээр одоо тодорхой хариулт авмаар байна.

**Л.Энх-Амгалан: -** Сайд нь хариулах уу? Ус бохирдлын хууль. Н.Цэрэнбат сайд энэ дээр яачих. Ус бохирдлын тухай хууль Их Хурал дээр орж ирээд завсарлага авсан байгаа. Юу.., завсарлага авсан байж байна. Энэ ямар шатандаа явж байна вэ? Хэзээ Их Хурлаар батлагдах вэ гээд асуугаад байна шүү дээ.

**Н.Цэрэнбат: -** Байнгын хороон дээр ажлын хэсэг гараад ингэсэн. Одоо эцсийн хэлэлцүүлэг нь дутуу байгаа.

**Л.Энх-Амгалан: -** А.Ундраа гишүүн.

**А.Ундраа: -** За энэ өнөөдөр орж ирж байгаа асуудал бол бас маш чухал ач холбогдолтой асуудлуудын нэг байна л даа. Ялангуяа бас Монгол, Америкийн харилцаанд. Тэгэхээр үндсэндээ Монгол Улс ардчилал, чөлөөт зах зээлийн нийгэмд шилжсэнээс хойш Америкийн Нэгдсэн Улсын Засгийн газрын зүгээс бас Монголын нийгэм, эдийн засгийн хөгжлийг дэмжих бодлогын хүрээнд хийгдэж байгаа ажил гэж би ойлгодог.

Тэгэхээр энэ хүрээндээ одоо энэ хоёрдугаар компакт гэрээг байгуулах ажил бол нэлээд хэдэн жилийн туршид хэлэлцэгдэж тэгээд саяхан одоо үзэглэсэн. Өнөөдөр бид соёрхон батлахаар ингээд яриад хэлэлцээд байж байна.

Тэгэхээр энэ дээр ажлын хэсгийн гишүүдээс Улаанбаатар хотын менежер Т.Гантөмөр даргаас, за бас Ус сувгийн удирдах газар хариулах юм уу, эсвэл яамны усны газар хариулах юм уу? Хоёр асуулт байна л даа. Нэг нь бол одоо хаягдал усыг дахин боловсруулаад саарал усны хэрэглээг үйлдвэрлэлийн хэрэглээнд оруулах. Энэ бол бас хандлангийн цоо шинэ өөрчлөлт гэж харж байгаа. Ер нь бол энэ XXI зуун гарсаар энэ дэвшилтэт технологи хөгжсөн энэ цаг үед тогтвортой хөгжлийн зорилтууд маш тодорхой тавигдсан хэрэгжиж эхлээд нэлээд хэдэн жил хугацаа өнгөрч байгаа энэ хугацаанд саарал усны хэрэглээ гэдэг бол бид нарын бас яаралтай авч хэрэгжүүлэх ажлуудын нэг байгаад байгаа.

Үндсэндээ бол цэвэр усаар, гүний цэвэр усаар, ууж болох ундны усаар бид одоо жишээлэхэд нольдоо ашиглаж байдаг. Энэ практикийг бол одоо өдий хүртэл өөрчлөөгүй явна гэдэг бол бидний хувьд бол маш хариуцлагагүй ажил байгаад байгаа. Гэхдээ яах вэ эхлэл тавигдана гэдэг бол бас зөв зүйтэй. Тийм болохоор одоо III болон IV цахилгаан станцууд дээр ус нөөцлөх хэд хэдэн усан сан баригдана гэж байна. Энэтэй холбоотой дэд бүтцийн, өөрөөр хэлбэл энэ чинь ус орлоо. Хөргөлтийн системээр яваад буцаж гарч байгаа. Энэ системээ бүтнээр нь өөрчлөх асуудал гарах юм шиг надад санагдаад байгаа юм л даа. Өөрөөр хэлбэл саарал усаар нь саарал усыг эргээгээд иргэдийн ундны усны хэрэгцээтэй уячхаж болохгүй учраас үйлдвэрлэл рүү хүргэх системээ яаж барих юм бэ. Энэ ажил ер нь хэр зэрэг явцтай байна. Санхүүгийн эх үүсвэр нь бүрэн дүүрэн байгаа юу. Манай талд хийгдэх ажлынхаа цаг хугацааны графикийнхаа дагуу хийж чадаж байгаа юу гэдгийг Улаанбаатар хотын удирдлагуудаас, бас яамнаас асуумаар байна.

Нөгөө талдаа олон нийтийн мэдлэг ойлголтыг нэмэгдүүлэх, зан үйлийг өөрчлөх. Энэ бол хүний нөгөө тогтсон зуршлыг өөрчилнө гэдэг хамгийн хэцүү. Тэгэхээр хамгийн наад зах нь л одоо иргэд маань, аж ахуйн нэгжүүд усаа гамтай хэрэглэх. Машин угаадаг аж ахуйн нэгжүүд дотроос машинаа одоо хамгийн хэмнэлттэй горимоор угаадаг аж ахуйн нэгжийг шалгаруулаад Монгол байгаль орчны иргэний зөвлөлийнхөн бас тухайн иргэний нийгмийн байгууллага бол идэвхтэй ажиллаад бас. Энэ дээр төр засгийн зүгээс бас хангалттай ажлууд хийж чадаж байна уу? Жишээлбэл, одоо зүгээр шүдээ цэвэрлэхдээ, эсвэл одоо эрэгтэйчүүд маань сахлаа хусахдаа ч гэсэн ингээд усаа зүгээр гоожуулаад байгаад байхаасаа илүү аяганд тосоод угаадаг бол энэ норм болчхоод байгаа шүү дээ.

Тэгэхээр энэ зан үйлийг өөрчлөх үйл ажиллагаанд нийслэлийн зүгээс хийж хэрэгжүүлье гэж байгаа ажил байна уу? Энэ компакт гэрээний хүрээнд энэ бас хандлага өөрчлөх, олон нийтийн ойлголтыг дээшлүүлэх. За наад зах нь л одоо усны тарифын өөрчлөлт. Сая Б.Саранчимэг гишүүн асуугаад байна л даа. Одоо энэ хэрэглээ, ус бохирдуулсны төлбөр. Ер нь бохирдуулагч үүрэг хүлээдэг ийм практик бол зарчмын хувьд зөв. Гэлээ гэхдээ яг одоо иргэд дээр болон аж ахуйн нэгжүүд дээр ус бохирдуулсны төлбөрийн энэ тарифын асуудал өөрчлөгдөхөөр олон нийтийн зүгээс бас эдийн засаг, орлого мөнгөтэйгээ уялдаатайгаар бас тодорхой хэмжээнд эсэргүүцэл гарах магадлал өндөр. Гэхдээ нөгөөтээгүүр энэ ямар. Ус гэдэг чандмань эрдэнэ гэж Монголчууд бид ярьдаг. Ямар чухал вэ гэдгийг ойлгуулж чадах юм бол ард иргэдийн зүгээс ч гэсэн, олон нийтийн зүгээс ч гэсэн энэ дээр бол хүлээж авах магадлал маш өндөр байхаа. Тэгэхээр энэ дээр ямар ажлууд хийгдэж байна. Ямар ажил хийхээр төлөвлөж байна. Бид юу хийж болох вэ гэдгийг танаас. Э.Содонтогос дарга ч гэсэн хариулсан болох юм. Та хариулах уу?

**Л.Энх-Амгалан: -** За ажлын хэсэг. Эхлээд Т.Гантөмөр дарга хариулаад. Тэгээд дараа нь Ус сувгийн газрын даргаас асууж байх шиг байна. Тийм ээ.

**Э.Содонтогос: -** За эхний асуултад хариулахад бол шинээр төв цэвэрлэх байгууламж баригдахад хүчин чадал нь 250 мянган метр кубтэй гарна. Тэрнээс 50 мянган метр кубыг өдөртөө бид нар аваад дахин боловсруулаад III, IV цахилгаан станцуудад үнс зайлуулах, цамхаг хөргөх зориулалтаар. Мөн гал унтраах болон хоёр дахь зориулалтаар бид нар усыг өгөх гэж байгаа.

Мянган сорилтын корпорацын саарал ус боловсруулах үйлдвэр барих, энэ үйлдвэр дотроо нөгөө дамжуулах шугам сүлжээ 10-аад километр байгаа. Дамжуулах шугам сүлжээтэйгээ, ус хадгалах танктайгаа нийлээд одоогийн байдлаар 95 сая орчим долларын тооцоо байгаа. Энэ тооцоог техник, эдийн засгийн үндэслэлийг Тетратек гэдэг компани гүйцэтгэсэн. Техник, эдийн засгийн үндэслэлээр гарсан тоо.

Энэ тоогоо бид нар нарийвчилсан зураг төслийн шатанд ешё дэлгэрэнгүй нарийвчлан гаргаж ирнэ. Тэгэхээр олон улсын стандартын дагуу саарал усыг цагаан уснаас ялгах, саарал усыг бор уснаасаа ялгах шугам сүлжээнүүд тусдаа баригдана. Энэ шугам сүлжээний өртөг бол төслийнхөө нийт өртөгт орсон байгаа. Төв цэвэрлэх байгууламжаас гараад манай саарал усны үйлдвэр лүү орохоос өгсүүлээд цаашаа III, IV цахилгаан станцууд руу дамжуулах шугам сүлжээ хамтад нь, дамжуулах шугам сүлжээ болон хадгалах танкууд нь хамтдаа баригдана гэж бид нар одоо төлөвлөж байгаа.

Хоёр дахь асуултад хариулахад зан үйлтэй холбоотой үйл ажиллагаа бол энэ Мянганы сорилтын сангийн хөрөнгө оруулалт гэж өөрсдөө нэрлэдэг. Буцалтгүй тусламжийн үр ашигтай байдлыг хангах хамгийн чухал зүйл нь дэд бүтэц нь гэж үзэж байгаа. Энэ чиглэлээр бол яг бодитой дорвитой хийсэн ажил өдийгөөр бол нүдэнд харагддаггүй боловч бид нар тодорхой төсөв үүнд гаргаж байгаад зан үйлийг нэгдүгээрт өөрчлөх, устай харьцах танин мэдэхүйн чанартай. Дараа нь мэдлэг боловсрол, хандлангийг цогцод нь өөрчлөх бүхэл бүтэн компанит ажил өрнүүлнэ.

Энэ компанит ажлыг төрийн болон төрийн бус байгууллагууд, хэвлэл мэдээллийн байгууллагуудтай хамтраад улс орон даяар. Хэдийгээр энэ төсөл Улаанбаатар хотод хэрэгжих хэдий ч улс орон даяар бид нар усыг хэмнэх ийм үйл ажиллагаануудыг төлөвлөж байгаа. Тэгээд энд бол бид нар яг энэ 350 саяасаа боломжийнхоо хэрээр тодорхой хэмжээний төсвийг нь Мянганы сорилтын корпорацаас батлуулаад авсан. Компанит ажлын компакт гэрээний гурав дахь том төсөл болох тогтвортой байдлыг хангах төслийн хүрээнд энэ үйл ажиллагаанууд явагдах юм.

**Л.Энх-Амгалан: -** Ш.Мягмар дарга яах гэж байна уу? За.

**Ш.Мягмар: -** Өнөөдөр Улаанбаатар хотыг 7 эх үүсвэрээс 217 худгаар одоо усыг нь олборлож хоногт 170 мянга орчим метр куб цэвэр усыг олборлож одоо ард иргэдэд түгээж байна. Мөн тийм хэмжээний усыг цэвэрлэж одоо Туул голд буцаан нийлүүлдэг. Дулааны цахилгаан станцуудын хувьд бол хоногт дунджаар 50 мянган метр куб ус олборлож жилдээ 22 сая метр куб ус олборлон ашиглаж байгаа.

За энэ Мянганы сорилын сангийн хоёр дахь компакт гэрээний нэг чухал ажил бол энэ төв цэвэрлэх байгууламжаас гарсан одоо стандартын шаардлага хангасан усыг дахин гүн боловсруулалт хийж дулааны цахилгаан станцуудад өгөх боломж бүрдэнэ. Ингэснээр саарал усны ашиглалт бол эрс сайжирна гэж бодож байгаа. Нэг талаас.

Нөгөө талаас одоо энэ хоногт 50 мянган метр куб, жилдээ 20 гаруй сая метр куб усыг бол хүн амын унд ахуйд хэрэглэх ийм боломж бүрдэнэ. Хүн амыг соён гэгээрүүлэх, усны зүй зохистой хэрэглээг одоо нэвтрүүлэх талаар манай Байгаль орчны яам болон сав газрын захиргаа, Туул голын сав газрын захиргаа, Ус сувгийн удирдах газар, нийслэлээс маш олон ажлыг зохион байгуулдаг. Ялангуяа жил бүрийн Дэлхийн усны өдрийг тэмдэглэн өнгөрүүлэх ажлын хүрээнд нийслэлийн цэцэрлэг, сургууль, их дээд сургууль, оюутнуудын дунд усны зөв зохистой хэрэглээ, усаа хэмнэе, ус хөгжлийн түлхүүр зэрэг олон уралдаан тэмцээнүүдийг зохион байгуулдаг. Мөн дэлхийн усны өдрөөр бүх арван жилийн сургуулиудад усны үнэ цэнэ гэсэн тийм хичээлийг оруулдаг байгаа. Ус үндэсний хөтөлбөрийн хүрээнд бас энэ бүх нийтийг соён гэгээрүүлэх, одоо байгаль орчноо хамгаалах, тэр дундаа усны үнэ цэнийг ойлгуулах, усаа хамгаалах ажлууд бол хийгдэж байгаа гэдгийг бас энд хэлмээр байна.

**Л.Энх-Амгалан: -** За болсон уу? А.Ундраа гишүүн ээ. За С.Бямбацогт гишүүн.

**С.Бямбацогт: -** Энэ Мянганы сорилтын компакт одоо хоёр дахь гэрээ 2014 оноос эхэлж яригдсан. Үндсэндээ нэг 4, 5 жил яригдаж байж одоо хэрэгжих гэж байна л даа.

Тэгээд өмнөх нь бол бас амжилттай хэрэгжсэн. Ойлгож байгаа. Гэхдээ бас 350.0 сая доллар. Одоо энүүгээр яг бодитой яг ямар ажлууд хийгдэх вэ. Өнөөдөр манай Улаанбаатар хотын цэвэр усны хангамж, цэвэр усны нөөц, цэвэр усны хэрэглээ яг ямархуу түвшинд байна. Цаашдаа ямархуу эрсдэл учраад байгаа. За энэ төсөл хэрэгжсэнээр одоо яг бодитой ямар үр дүн гарах. Энэ нэг тодорхой мэдээллийг бас ард иргэддээ бас өгмөөр байна л даа. Үнэхээр одоо ямар байдалтай байж байгаад энэ төсөл хэрэгжээд ямар байдалтай болох юм? Энэ дээр тодорхой мэдээлэл өгөөч.

Хоёрдугаарт нь, 350.0 сая долларын маань. Тийм ээ. Яг хэдэн хувь нь бодитой хөрөнгө оруулалт болж, бүтээн байгуулалт болж үлдэх вэ? Хэдэн хувь нь одоо зураг төслийн зардал, нөгөө зөвлөх үйлчилгээний зардал, гадаад дотоод томилолт, сургалтын зардал гээд явах бол. Энэ дээр бас нэг тодорхой тоо хэрэгтэй байна.

Гуравдугаар асуулт. Монголын тал маань бас 100 гаруй сая долларыг нь, бас санхүүжилт гаргах ёстой. Энэ одоо 100 гаруй сая долларын санхүүжилтийг хэрхэн одоо ямар эх үүсвэрээс яаж гаргахаар бас төлөвлөж байгаа вэ? Энэ дээр бас нэг хариулт өгөөч.

**Л.Энх-Амгалан: -** За хэн хариулах вэ? Ажлын хэсэг үү? За ажлын хэсэг 80 дугаар микрофон.

**Э.Содонтогос: -** Компакт гэрээний 350.0 сая долларын хөрөнгө оруулалтаар хоёр бодит физик дэд бүтцийн хоёр том үйлдвэр байгуулагдана. Энэ үйлдвэрээр бий болох үр ашгийн тогтвортой байдлыг хангах, зөөлөн дэд бүтцийг бүрдүүлэх буюу усны агентлагийг байгуулахад туслалцаа дэмжлэг үзүүлэх, усны салбарын аж ахуйг дэмжих чиглэлээр 20 орчим сая долларын хөрөнгө оруулалт. Үлдсэн 30 сая долларт нь бол менежментийн. Монголын Мянганы сорилтын сан гэж төрийн өмчит төрийн үйлдвэрийн газар байгуулагдсан. Бид нар байгуулаад сая бүртгүүлсэн байгаа.

Тэгээд 350.0 саяар энэ хоёр том үйлдвэр байгуулахад одоогийн байдлаар техник, эдийн засгийн үндэслэлээрээ доод буюу Био комбинат, Шувуутад бид нар нийтдээ 50 ширхэг гүний худаг гаргана. 50 сая метр кубыг жилдээ гүний ус олборлохоор. Энэ олборлосон гүний усаа бид нар дахин гүн цэвэршүүлж нийслэлийн унд ахуйн зориулалтаар нийлүүлэх юм. Ус сувгийн шугам сүлжээнд нийлүүлнэ. Энэ холбогдох ус дамжуулах болон ус хадгалах шугам сүлжээг энэ үйлдвэртэйгээ цуг бид нар нэг цогц хөрөнгө оруулалт гэж үзээд одоогийн байдлаар 200 орчим сая долларын хөрөнгө оруулалт төлөвлөгдсөн байгаа.

Саарал усны үйлдвэр байгуулах төсөлд бол 95.0 сая доллар одоогоор тавигдсан байгаа. Гэхдээ энэ хоёр төслийн хувьд хоёулангийнх нь техник, эдийн засгийн ерөнхий тооцооллууд гарсан байгаа. Одоо олон улсын нээлттэй тендер зарлаад нарийвчилсан зураг төслийн компаниудыг тодруулаад энэ саяны миний хэлсэн дүнгүүд бүр нарийвчлан нягтаршиж гарч ирнэ. Тэгэхээр үлдсэн 50.0 сая доллар нь бол Монголын Мянганы сорилтын сангийн зардал. Таны хэлсэн сургалт, менежментийн зардлууд болно. 20.0 сая нь бол тогтвортой байдлыг хангах төслийн зардал болно.

Энэ 350.0 сая доллар дээр нэмээд Монгол Улсын Засгийн газрын хүлээж байгаа нэг том үүрэг бол энэ 350.0 саяын 15.0 хувьтай тэмцэх хэмжээний мөнгийг Монгол Улсын Засгийн газар заавал гаргах ёстой байгаа. Тэр нь бол 52.0 сая доллар. Энэ 52.0 сая доллар дээр нэмээд Мянганы сорилтын корпорацаас ус дахин боловсруулах үйлдвэрт шаардагдах болох 60 орчим сая долларыг танай Засгийн газар шаардлагатай бол гаргаарай. Тийм учраас нийтдээ 111.7 сая долларыг, 52.0 сая долларыг нь оролцуулаад танай Засгийн газрын оруулах ёстой хувь хөрөнгө гэж одоогоор тооцъё. Харин нарийвчилсан зураг төслийн ажлын хүрээнд хоёр дэд бүтцийнхээ төслийн төсвийг та нар бууруулж чадах юм бол танай төлөх ёстой 60.0 сая доллароос чинь бид нар хасаж тооцъё. 52.0 сая доллароо танай засаг заавал гаргаарай гэж байгаа. Тэгээд энийг бол бид нар Сангийн яамтайгаа ярьж байгаад Сангийн яам жил болгоныхоо төсөвт суулгаад тооцоод явахаар байгаа.

**Л.Энх-Амгалан: -** Улаанбаатар хотын усан хангамжийн одоогийн нөхцөл байдал ямар байгаа вэ гэдэг талаар мэдээлэл. Цаашдаа. 84 дүгээр микрофон.

**Д.Доржсүрэн: -** За баярлалаа. С.Бямбацогт гишүүний асуултад хариулъя. Өнөөдрийн байдлаар яг Улаанбаатар хотод одоо 7 эх үүсвэрээр баталгаатай бид нарын ундны эх үүсвэр бол 218 мянган метр куб хоногийн яг авчих бололцоотой байгаа юм. Тэрнээсээ бид нар өнөөдрийн байдлаар 193.3 мянгыг нь аваад ашиглаад явж байна.

За энэ саяны ярьсан энэ компакт гэрээгээр хэрэгжүүлсний үндсэн дээр доод талын түрүүний ярьсан тэр 57 худагтай 2 эх үүсвэр шинээр. Дээрээс нь одоо дулааны цахилгааны станц III, IV-ын эх үүсвэр болгож ашиглаж байгаа худгуудыг ингээд төв шугамд нийлүүлэх юм бол нийтдээ 70 сая метр кубээр буюу 190 мянган метр куб хоногоор бол Улаанбаатар хотын цаашдаа унд ахуйн усны нөөц нэмэгдэх юм. Ингээд үндсэндээ бол Улаанбаатар хотын өнөөдрийн байгаа хэрэглээний чадавх боломж үндсэндээ компакт гэрээ хэрэгжээд дууссаны дараа хоёр дахин нэмэгдэнэ гэж ойлгож болно. Баярлалаа.

**Л.Энх-Амгалан: -** Б.Батзориг гишүүн.

**Б.Батзориг: -** Энэ Америкийн Засгийн газраас авч байгаа энэ компакт гэрээ бол манай нийслэлчүүдийн хувьд бол маш чухал. За манай ард иргэдийн хувьд бол маш хэрэгтэй гэрээ гэж хараад байгаа юм.

Өнөөдөр манай энд сая гаруй иргэнтэй Улаанбаатар хотын төв цэвэрлэх байгууламж ямар байгаа билээ. Цэвэр усны хэрэглээг бид нар яаж зөв зохисгүй хэрэглэж байгаа билээ. Ялангуяа бид саарал усыг одоо өдий болтол яагаад ашиглахгүй байгаа билээ. Тэгээд энэ асуудлуудыг шийдэхэд бол одоо энэ мөнгө зарцуулагдана гэж ойлгож байгаа.

Тэгээд ер нь гаднаас авч байгаа энэ зээл, тусламж, хөнгөлөлттэй зээл, буцалтгүй тусламжуудыг бол үр ашигтай зарах нь бол маш чухал байгаа юм. Тэгээд энийг бол одоо хамгийн үр ашигтай төсөл болж байна гэж би хараад байгаа юм. Гэхдээ энэ ажил бол маш их удаан явж байна. Энэ асуудал яригдаад бараг жил гаруй болж байна. Тэгээд өнөөдөр дөнгөж одоо Их Хурлаар орж ирж байна.

Тэгээд энэ Хятадын Засгийн газраас авч байгаа бас 300 сая долларын хөнгөлөлттэй зээлийн хүрээнд энэ төв цэвэрлэх байгууламжийг шинэчлэх байгаа. Тэгээд энэтэй бас уях бас шаардлага байгаа. Тэгээд энэ төслийн багийнханд би амжилт хүсмээр байгаа юм. Тэгээд энэ ажлыг одоо чанартай, тэгээд энэ Улаанбаатар хотын сая гаруй иргэдийн төлөө сэтгэлээсээ хийгээрэй бас хүсэх байна. Тэгээд энэ төслийн багийнханд амжилт хүсье. Баярлалаа. Өөр хэлэх үг алга.

**Л.Энх-Амгалан: -** За үг хэлчихлээ. Тийм ээ. За Б.Пүрэвдорж гишүүн.

**Б.Пүрэвдорж: -** Мянганы сорилын сангийн 350.0 сая доллароор санхүүжих энэ төслийг 2014 онд шийдвэр нь гарсан. Тэгэхээр ер нь бол Азийн цээжинд энэ ардчиллыг хөгжүүлж байгаа Монгол Улсыг Америкийн Засгийн газар үнэлж энийг өгсөн юм. Бусдаар одоо яг өнөөдрийн коммунистуудад зориулж өгөөгүй гэдгийг хэлье. Тийм ч учраас тэр Америкт У.Хүрэлсүх тэр өрөөний буланд Монгол Улсын далбаа ч байхгүй ийм байдлаар энэ дээр гарын үсэг зурсан. Нэг зүйлийг хэлчихье.

Хоёрдугаарт нь, энэ төсөл дээр хамгийн гол нь одоо энэ саарал усыг цэвэршүүлэх тал дээр бол Израиль бол дэлхийд нэг номерт явдаг. Израиль бол 17 эх үүсвэрээс ингээд усаа авдаг юм. Тэрний 2 нь цэвэр усны нөөц. Бусад нь бол давстай уснаас авдаг. Тэгээд давстай усаа цэвэршүүлж ард иргэддээ өгдөг. Тэгээд тэрийг хэрэглэсэн усаа буцааж цэвэршүүлээд 90 хувийг нь буцааж одоо бүх төрлийн хэрэглээнд зориулж ашигладаг. 90 хувийг нь.

Тэгэхээр одоо энэ мэдээж одоо энэ төсөл хэрэгжих байх. Энэ төсөл хэрэгжих дээр тодорхой хэмжээгээр одоо яг энэ Израилийн технологийг авах тал дээр бас олон улсын тендер энэ тэр дээрээ бас нэг жаахан анхаараарай. Яагаад гэвэл технологи орж ирнэ. Ус цэвэршүүлэх, ус ашиглах технологи энүүгээр дамжиж орж ирнэ. Энийг дамжаад бид нар бас тэр Израилиас юу авах вэ гэхээр хамгийн гол нь одоо хөдөө аж ахуйн чиглэлээр ашиглаж байгаа тэр усыг яаж одоо хэмнэлттэй ашиглаж, яаж өндөр ургац авдаг тэр технологи, бусад технологиуд нь бүгдээрээ дагаж орж ирэх юм. Тийм учраас одоо энэ Израилийн технологийг авах тал дээр бас нэг жаахан анхаараарай. Мэдээж одоо шууд нөлөөлөх, тендерт шууд нөлөөлөх боломж одоо албан тушаалтнуудад байхгүй. Тэгэхдээ энэ талаараа анхаараарай гэж бас та бүхнээс хүсэж байна.

Хамгийн гол нь өртгийн хувьд одоо ямар өртөгтэй яаж, нэг тонн ус нь яаж өртөг, ямар өртөгтэй гарч байгаа гэдэг мэдээллийг өгөөдөхөөрэй. Энийг далимдуулаад нэгэнт одоо Израилийн асуудал ярьж байгаа учраас Гадаад хэргийн сайд Д.Цогтбаатар сайдаас нэг зүйлийг асууя. Израильд Элчин сайдын яамаа байгуулах асуудал ямар түвшинд явж байгаа вэ? Ер нь би бол ийм саналтай байдаг. Өөрөөр хэлбэл Монгол Улс Иерусалимд Элчин сайдаа нээсэн эхний 10 орны тоонд ормоор байна. Өөрөөр хэлбэл энэ талаар ямар бодлого Монгол Улсын Засгийн газар баримталж байгаа. Ямар ажил хийж байгаа талаар хариулт өгнө үү.

**Л.Энх-Амгалан: -** Ажлын хэсэг үү? Эхлээд. Тэгээд дараа нь Д.Цогтбаатар сайд хариулъя. 80 дугаар микрофон шүү дээ.

**Э.Содонтогос: -** Дулааны цахилгаан станцуудад саарал усыг эргүүлэн ашиглаад дахин боловсруулсан ус ямар өртгөөр гарах тухай зарим мэдээллийг өгье. 2017 оны байдлаар дулааны цахилгаан станцуудад ашиглаж байсан усны өртөг нэгж куб метр тутамдаа 323 төгрөг байна. Энэ нь дулааны цахилгаан станцуудын нийт үйл ажиллагааны зардалд эзлэх устай холбоотой эзлэх зардлын хувийн жингийн 1.1 хувьтай тэнцэж байгаа.

Мянганы сорилтын корпорацын тооцоолсноор дахин боловсруулсан усны өртөг 447 төгрөг болно. Метр кубд. Энэ усыг дахин хэрэглэснээр дулааны цахилгаан станцуудын нийт үйл ажиллагааны зардалд эзлэх устай холбоотой зардлын хувийн жин 1.38 хувь болж 0.25 хувиар өснө. Яг ийм усыг ийм өртгөөр бий болоод зарах борлуулах, дулааны цахилгаан станцуудад саарал усны энэ өртөг нь шингэж ирээд гаргаж ирэх нэгж бүтээгдэхүүнийх нь өртөгт эцсийн тариф болон тарифт шингэх өртөгт саарал уснаас нийт уснаас болж нийт өртөг нь 0.67 мөнгөөр л нэмэгдэнэ.

Тэгэхээр энэ эцсийн дүндээ хэрэглэгчдийн гарт очих, одоо хэрэглэгч дээр очих эцсийн цахилгааны үнэ тарифт одоогийн байдлаар ямарваа нэгэн нөлөөлөл үзүүлэхгүй гэж MCC үзэж байгаа. Тэгээд энэ тал дээр MCC Hazen and Sawyer гээд яг усны эдийн засгаар мэргэшсэн том компани ажиллуулж байгаа. Тэгээд тэр компани саарал усны өртөг шингээд эцсийн хэрэглэгч дээр очих цэвэр усны үнэ, эрчим хүчний үнэ ямар байх вэ гэдэг дээр бид нар үргэлжлүүлэн судалгаа хийж байгаа боловч явцдаа бид нарын гаргаж байгаа дүгнэлтүүд бол эрчим хүчний үнэд бол үл ялиг. Ялихгүй өөрчлөлт орж болзошгүй. Тэрийг Монголын зохицуулах байгууллага нь өөрөө шийдэх байх.

Усны тариф одоогийн байдлаар тодорхой хэмжээгээр нэмэгдэнэ гэж үзэж байгаа. Тэгээд энэ ямархуу хэмжээгээр нэмэгдэх вэ. Анхны энэ тооцооллыгоо бид нар ажлын журмаар хүргүүлж болно.

**Л.Энх-Амгалан: -** Д.Цогтбаатар сайд.

**Д.Цогтбаатар: -** Бид нар Израилийг өнөөдөр Туркээс хариуцаж байгаа. Израилууд бол Монголыг Бээжингээс хариуцаж байгаа. Энэ нь юу гэсэн үг вэ гэхээр манай хоёр улс бие биендээ одоо дипломат харилцаатай бөгөөд Элчин сайдын яамдуудтай гэсэн үг. Байнгын одоо тухайн орондоо байгаа Элчин сайдын яамгүй ч гэсэн өөр орноосоо хариуцсан. Тэр Элчин сайдын яам бол олон улсын эрх зүйн хувьд бол тэр оронд оршин сууж байгаа Элчин сайдын яам гэж. Тийм статустай, тэгж ойлгогдож явдаг.

Элчин сайдын яам яг одоо тухайн орондоо суугаа Элчин сайдын яамыг нээнэ гэх юм бол энэ бол хоёр талын асуудал байгаа. Манай орон Элчин сайдын яамаа нээх тохиолдолд бид нар мэдээжийн хэрэг хариу үйлдэл нөгөө оронтойгоо ярьж байгаад хоёр талдаа харилцан Элчин сайдын яамдуудаа нээх бол ердийн практик. Энийг бид нар Израилуудтай яриагүй биш яриад явж байгаа. Тэгээд энэ яриа цаашаа үргэлжилнэ.

Иерусалимд нээх асуудал бол, энэ бол үнэхээр дараагийн асуудал. Өнөөдөр бол ихэнх Элчин сайдын яамд. Ихэнх шүү. За ер нь бараг бүгд. Ганцаас бусад нь гэе. Тель-Авивт байрлалтай байгаа. Тэгэхээр ер нь бол бид нар дипломат практик энэ юмнуудаа л харж ажиллана. Өөр бас одоо судалж үзэх маш олон өнцөг асуудлууд бий. Тэрийг бол дан ганц Гадаад яам биш Тагнуул, Үндэсний аюулгүй байдлын зөвлөл, Их Хурлын Аюулгүй байдал, гадаад бодлогын байнгын хороо. Тэгээд эцсийн дүндээ Их Хурлаараа л ярина шүү дээ. Тэгж байж ийм эцсийн шийдвэр ийм юм нь дээр гарна.

**Л.Энх-Амгалан: -** Д.Оюунхорол гишүүн.

**Д.Оюунхорол: -** За би цаг удаж байгаа учраас энэ төслийг дэмжиж байгаа. Тийм учраас ер нь төслийн багийн хамт олонд хамгийн эхлээд талархал илэрхийлье. Манай Улаанбаатарчуудын усны нөөцийг нэмэгдүүлэх, усан хангамжийг сайжруулах, энэ саарал усны технологийг нэвтрүүлэх энэ олон ажлыг амжилттай хийж хэрэгжүүлэх талаар сая Э.Содонтогос захирал бол одоо маш сайн тайлбарласан. Тийм учраас асуулт бол давхцаж байна. Тийм учраас нэмж асуух зүйл алга.

Ер нь бол энэ Улаанбаатарчууд бол цэвэр усны эх үүсвэр дутагдах ийм хандлагатай байсан. Тийм учраас энэ асуудлыг энэ Мянганы сорилын сангийн 350.0 сая америк долларын төсөл хэрэгжиж орж ирснээр амжилттай хэрэгжих ийм одоо бүрэн боломж бүрдсэн. Энд маш их талархаж байгаа. Тэгээд энэ төслийн багийг мэргэжлийн баг удирдаж ажиллаж байгаа гэж ойлгож байгаа.

Ер нь бол Мянганы сорилын сангийн төслүүд бол маш их ийм амжилттай хэрэгждэг. Их чадварлаг. Үр дүн нь маш тодорхой. Иргэд олон нийтийн хуримтлагдсан шийдвэрлэж чадаагүй байгаа ийм том асуудлыг шийдэж өгөх гэж байгаагаараа хамгийн том онцлогтой ийм хөрөнгө оруулалтаа гэж бодож баярлаж байгаа. Тийм учраас төслийг одоо 100 хувь дэмжиж байгаа. Та бүхний хийж байгаа ажлыг хараад урам авч байгаа.

Удаан хугацаанд яригдаж байна гэж ярьж байна. Олон улсын байгууллагуудын зээл, төсөл хөтөлбөрийн арга хэмжээ гэдэг бол одоо гараад л ороод л гарын үсэг зураад шийдэгдчихдэг асуудал биш ээ. Судалгаа, тооцоо, үндэслэл. Ядаж л одоо өнөөдөр шинжлэх ухааны үндэслэлтэйгээр бүх төслийнхээ нэгж дээр очиж асуудлаа судалж үзэж асуудлыг шийдвэрлэж байгаа нь өөрөө онцлогтой учраас удаагүй гэж бодож байгаа юм. Яг л одоо цаг хугацаандаа энэ асуудал өнөөдөр Монгол Улсын Их Хурлаар орж ирлээ. Тийм учраас энэ төслийг одоо 100 хувь дэмжиж байна гэж хэлмээр байна.

**Л.Энх-Амгалан: -** Үг хэлчихлээ. Тийм ээ. Д.Оюунхорол гишүүн. За Ц.Мөнх-Оргил гишүүн.

**Ц.Мөнх-Оргил: -** За баярлалаа. Энэ нэгдүгээрт Америкийн ард түмнээс Монголын ард түмэнд өгч байгаа бэлэн байгаа юм. Б.Пүрэвдорж гишүүн ээ. Ялгаж салгаад тэрэнд нь өгч байна, энд нь өгч байна гэсэн юм байхгүй шүү. Энэ их том бэлэг байгаа юм.

Бид бол Улсын Их Хурлаар хөнгөлөлттэй зээл ихэвчлэн ярьж байгаа шүү дээ. Энэ бол хөнгөлөлттэй зээл биш. Бүхэл бүтэн 350.0 сая долларын буцалтгүй тусламж. Нэгдүгээрт.

Хоёрдугаарт, энэ төсөл 2015 оны хавраас хойш хэд хэдэн Засгийн газар дамжиж яригдаж хийгдэж байгаа. Манай гадаад бодлогын залгамж чанарыг харуулсан ийм чухал төсөл байгаа юм. Тийм учраас энэ ажлыг амжилттай дуусгасан Засгийн газар, Д.Цогтбаатар сайд, Э.Содонтогос дарга. За энэ ажилд гүн дэмжлэг туслалцаа үзүүлсэн Д.Доржсүрэн доктортой шинжээчдийн багт бид нар бас Улсын Их Хурлын нэрийн өмнөөс талархал илэрхийлэх ёстой байгаа юм. Энэ шинжээчдийн Э.Содонтогос даргын ажлын багийн энэ мэргэжлийн болон одоо зогсолтгүй ажилласны үр дүнд энэ хөтөлбөр хэрэгжиж байна. Бүгдэд нь баяр хүргэе.

Гурав дахь бидний анхаарах ёстой нэг юм энэ байгаа юм. Энэ төслийг анх хэрэгжүүлэхдээ Америкийн Засгийн газар мэргэжлийн баг явуулж Монголын бизнест учирч байгаа хамгийн том хүндрэл юу байна вэ гэдгийг хоёр жил гаруйтай судлаад Монголын бизнест учирч байгаа хамгийн том хүндрэл бол улс төр, хууль эрх зүйн тогтворгүй орчин байна гэж дүгнэсэн байгаа юм. Энэ дээр бол Америкийн Засгийн газар бид юу ч хийж чадахгүй ээ. Энийг бол одоо Монголчууд өөрсдөө шийдэх ёстой асуудал байна гээд.

Хоёр дахь бизнест хамгийн том хүндрэл учруулж байгаа юм бол санхүүжилтийн өндөр өртөг байна гэж үзсэн байгаа юм. Энэ дээр бол бид бас Америкийн Засгийн газар юу ч хийж чадахгүй юм байна. Энэ бол Монгол одоо өөрсдөө шийдэх ёстой асуудал байна гэж.

Гурав дахь бизнест хамгийн том хүндрэл учруулж байгаа асуудал бол энэ усны менежментийн асуудал байна. Усны өртгийн асуудал байна. Яваандаа Улаанбаатар хот цэвэр усаар гачигдах юм байна. Гачигдахдаа тун удахгүй гачигдах юм байна гэдэг дүгнэлт хийгээд энэ дээр 350.0 сая долларын буцалтгүй тусламж орж ирж байгаа юм.

Тэгэхээр энэ өөрөө Улаанбаатарчуудыг устай болгохоос гадна. Гэхдээ энэ төслийг хэрэгжүүлснээр миний ойлгож байгаагаар бол ерөөсөө бидний Улаанбаатарчуудын цэвэр усаар хангагдах запас нөөц хугацаа бол 20-иос 25 жилээр л сунгагдаж байгаа юм. Тэрний дараа бол ахиад бид нар усаар гачигдах аюул бүрэн нүүрлэсэн хэвээрээ байна. Энэ бол түр зуурын одоо нэг 20 жилийн хугацаанд устай байх л арга хэмжээ. Энэ 20 жилийн хугацаанд Америкуудын дэмжлэг туслалцаатайгаар бид нар дараа дараагийнхаа нөөц арга бодлыг олж байдаг тэр зөөлөн дэд бүтцээ бий болгож байдаг. Арвич гамтай хэрэглэж байдаг ийм зан зуршилдаа сурах хэрэгтэй байгаа юм.

Дөрөв дэх Улсын Их Хурал дээр нэг талаас, нөгөө талаас Засгийн газар, Н.Цэрэнбат сайд, за манай Байгаль орчны байнгын хороо анхаарч байх нэг чухал асуудал бол энэ төслийн одоо хамгийн ач холбогдол нь тэр хоёр үйлдвэр барихаасаа гадна усны менежментийг сайжруулах одоо бодлогын шаардлагыг бидэнд. Одоо тэр Засгийн газраас гаргах 65.0 сая доллароосоо илүү Монгол Улс усны менежментээ сайжруулна, орчин цаг үеийн усны менежментийн системтэй болно гэдэг амлалт хүлээж байгаа шүү. Энэ бол тийм бас амархан хийгдчих арга биш.

Монгол өнөөдөр дэлхийд хамгийн хоцрогдсон бутархай олон тийшээ тарсан үрэлгэн усны менежменттэй ийм улс байгаа. Нэгдсэн усны менежментийн систем байдаггүй. Тэгэхээр энэ гэрээний хүрээнд бид нар усны агентлагтай болно. Тэр бүх төрлийн усыг хариуцдаг болно. Зардал мөнгийг нь хариуцдаг болно. Яваандаа бид нар усныхаа төлбөрийг нэмэгдүүлэхээс өөр арга байхгүй. Усны төлбөрөө аж ахуйн нэгжүүд ч гэсэн, иргэд ч гэсэн нэмэгдүүлж байж бид нар усны менежментээ арвич хямгач болно гэдэг энэ том бодлого…/минут дуусав/

**Л.Энх-Амгалан: -** Гишүүд асуулт асууж, үг хэлж дууслаа. Одоо Байнгын хорооны саналаар. Үг юу хоёр нь нэг юм билээ. Тийм. Байнгын хорооны саналаар Компакт гэрээг соёрхон батлах тухай хуулийн төслийг баталъя гэсэн томьёоллоор санал хураалт явуулна. Гишүүд одоо санал хураалт.

60 гишүүн оролцож, 52 гишүүн зөвшөөрч, 86.7 хувийн саналаар тогтоолын төсөл батлагдаж байна.

Одоо тогтоолын төслийг. Тогтоол уншиж танилцуулна. Монгол Улсын хууль. Компакт гэрээ соёрхон батлах тухай.

**1 дүгээр зүйл.** Гадаад харилцааны яамаар төлөөлүүлэн Монгол Улсын Засгийн газар, Мянганы Сорилтын Корпорацаар төлөөлүүлэн Америкийн Нэгдсэн Улс хооронд байгуулсан “Мянганы сорилтын компакт гэрээ”-г Монгол Улсын Засгийн газрын өргөн мэдүүлснээр соёрхон баталсугай гэж байна.

Хуулийн эцсийн найруулга дээр саналтай гишүүд байна уу? За А.Сүхбат гишүүн, Ц.Мөнх-Оргил гишүүн байгаа юм байна.

**А.Сүхбат: -** За тэгэхээр Америкийн Нэгдсэн Улсын татвар төлөгчдийн энэ сайхан хандив тусламжийг бид бүхэн бас хүлээж авч байна. Тэгэхдээ бид нарын бодлогын алдаа гарсан шүү энэ дээр. Хоногтоо хоёр зуун арван хэдэн мянган метр куб усыг, одоо газрын гүний усыг олборлоно гэж байгаа.

Газрын гүний усыг бусад улс орнуудад ямар хууль байдаг юм бэ гэхээр дайн дажинтай үед. Нөгөөдөх нь байгалийн давагдашгүй хүчин зүйл тохиолдсон үед хэрэглэдэг юм билээ. Тэгтэл өнөөдөр 50 худаг гаргачихлаа. 50 худгаасаа 210 гаруй мянган метр куб хоногтоо ашиглах юм байна гээд гуяа алгадаад байдаг. Энэ бол дэвшил биш шүү. Газрын гүний усыг хэрэглэх тухай би ярьчихлаа. Энэ хасагдах уу. Нэмэгдэхүүн болгож чадаагүй бид бүхэн. Бороо хусын усыг хуримтлуулах. За шар усаа хуримтлуулах. Цасныхаа шар усыг хуримтлуулах. За тэгээд хөв цөөрөм байгуулах гээд ийм сонголт XXI зууны шинэ дэвшилтэт технологи, сонголтууд олон байгаа шүү дээ. Тэгтэл энэ газрын гүний ус гэдэг чинь хэмжээтэй шүү дээ. Энийг бид нар хамгаалж байх ёстой. Стратегийн том бодлогоор тэрийг нөөцөлж байх ёстой байхгүй юу. Гэтэл 50 худаг гаргуулчихлаа. Тэр мөнгөөр нь ийм юм хийчихлээ. Эргээд Монгол Улсын Засгийн газраас 50 сая доллар гэлүү. Хариуцлага хүлээнэ.

Тэгэхээр энэ дээр бол ухралт хийсэн шүү. Монгол Улсын Ерөнхий сайд энэ усны газар, хэлтэс мэргэжилтнүүд ерөөсөө юм ярихгүй юм. Тэгээд нэг худаг ухаж байвал болдог гэдэг. Тэгээд энэ гүний устайгаа бид нар арай дэндүү зэрлэг бүдүүлэг харьцаж байгаа шүү. Энийгээ хэзээ болих юм. Энийг яагаад ярьдаггүй юм. Ийм юм байгаа шүү дээ. Энэ чинь хөв цөөрөм байгуулъя, усан сан байгуулъя гээд л ингээд яриад байгаа. Энэ мөнгөөр чинь тийм юм яагаад бодож болоогүй юм. Тэгсэн бол наадах чинь нэмэгдэх үү.

Ийм нэг юм яваад байгаа шүү дээ. Тэгээд одоо би та бүхэнд ярьж өгье. Улаанбаатар хотын одоо усны эх үүсвэр, дээд эх үүсвэр жилдээ усны нөөцийн 10 гаруйхан хувьтай нэмэгддэг юм. Одоо Ц.Мөнх-Оргил гишүүн яриад байна. Үнэн шүү дээ. Одоо энэ 4 жилийн дотор одоо Улаанбаатар хотын усны хангамж муудна гэдэг үнэн.

Тэгэхээр арга хэмжээ авч байгаа байдал нь энэ зөвхөн гал унтраах л байдал. Тэгэхээр цаашдаа та нөхөд энэ газрын гүн рүү одоо ингээд худаг гаргаад цооноглоод байдаг энэ байдлаасаа татгалзаарай. Энэ усны газар, хэлтсийн дарга мэргэжлийн хүн байж чадаж байна уу, үгүй юу. Энийг яагаад ярьдаггүй юм өнөөдөр. Энэ гүнийхээ цэнгэг усыг хайрлая л даа энэ чинь. Нөөцөнд байлгая л даа. Ийм бодлогыг яагаад ярьдаггүй юм та. Нэг ийм санал хэлье гэж бодсон юм.

**Л.Энх-Амгалан: -** Найруулгатай л холбоотой санал хэлнэ л дээ. За за. Ингээд эцсийн найруулгыг сонссонд тооцлоо. Ажлын хэсгийнхэнд баярлалаа.

Одоо олонхын бүлэг бүлгийн хуралтай. Тэгээд бүлгийн хурлын дараа бас даргын дэргэдэх зөвлөл хуралдана. Өнөөдрийн чуулганыг өндөрлүүлье.

**Дууны бичлэгээс буулгасан:**

 ПРОТОКОЛЫН АЛБАНЫ

ШИНЖЭЭЧ Ц.АЛТАН-ОД